ΗΜΕΡΙΔΑ: «ΓΙΑ ΤΟ ΠΕΡΙΒΑΛΛΟΝ & ΤΗ ΔΗΜΟΣΙΑ ΥΓΕΙΑ. ΟΛΟΚΛΗΡΩΜΕΝΗ ΔΙΑΧΕΙΡΙΣΗ ΑΠΟΡΡΙΜΜΑΤΩΝ» – 23/6/2003


ΥΠΟΥΡΓΕΙΟ ΠΕΡΙΒΑΛΛΟΝΤΟΣ ΧΩΡΟΤΑΞΙΑΣ ΚΑΙ ΔΗΜΟΣΙΩΝ ΕΡΓΩΝ

ΚΕΔΚΕ

ΥΠΟΥΡΓΕΙΟ ΕΣΩΤΕΡΙΚΩΝ, ΔΗΜΟΣΙΑΣ ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ 

ΠΡΑΚΤΙΚΑ

ΗΜΕΡΙΔΑΣ ΜΕ ΘΕΜΑ:

«Για το Περιβάλλον και τη Δημόσια Υγεία

ΟΛΟΚΛΗΡΩΜΕΝΗ ΔΙΑΧΕΙΡΙΣΗ ΑΠΟΡΡΙΜΜΑΤΩΝ»

ΔΕΥΤΕΡΑ 23 ΙΟΥΝΙΟΥ 2003

ΥΠΟΥΡΓΕΙΟ ΠΕΡΙΒΑΛΛΟΝΤΟΣ ΧΩΡΟΤΑΞΙΑΣ ΚΑΙ ΔΗΜΟΣΙΩΝ ΕΡΓΩΝ

ΚΕΔΚΕ 

ΥΠΟΥΡΓΕΙΟ ΕΣΩΤΕΡΙΚΩΝ, ΔΗΜΟΣΙΑΣ ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ

ΗΜΕΡΙΔΑ ΜΕ ΘΕΜΑ:

«Για το Περιβάλλον και τη Δημόσια Υγεία

ΟΛΟΚΛΗΡΩΜΕΝΗ ΔΙΑΧΕΙΡΙΣΗ ΑΠΟΡΡΙΜΜΑΤΩΝ»

ΔΕΥΤΕΡΑ 23 ΙΟΥΝΙΟΥ 2003

ΠΡΟΓΡΑΜΜΑ

Α’ ΕΝΟΤΗΤΑ

· κα Βάσω Παπανδρέου

     Υπουργός Περιβάλλοντος, Χωροταξίας και Δημοσίων Έργων

· κ.Κώστας Σκανδαλίδης

     Υπουργός Εσωτερικών, Δημόσιας Διοίκησης και Αποκέντρωσης

· κ.Πάρις Κουκουλόπουλος, Πρόεδρος ΚΕΔΚΕ

· κα Φώφη Γεννηματά, Πρόεδρος ΕΝΑΕ

· κ.Θεμιστοκλής Μπαλασόπουλος, Πρόεδρος ΠΟΕ-ΟΤΑ

· κ.Πέτρος Φιλίππου, Πρόεδρος ΤΕΔΚΝΑ

· κα Ντόρα Μπακογιάννη, Δήμαρχος Αθηναίων

· Παρεμβάσεις – Συζήτηση

ΔΙΑΛΕΙΜΜΑ 

Β’ ΕΝΟΤΗΤΑ

· Επεξεργασία Οργανικών Αποβλήτων. Θεσμικό Πλαίσιο. Νέες Τεχνολογίες

Εισηγητής: κ. Δ. Παναγιωτακόπουλος, Καθηγητής Δημοκρίτειου Πανεπιστημίου Θράκης, Πρόεδρος Ελληνικής Εταιρίας Διαχείρισης Στερεών Αποβλήτων

· Εναλλακτική Διαχείριση Υλικών Συσκευασίας, Ανακύκλωση. Αξιοποίηση.

Εισηγητής: κ. Γιάννης Ραζής, Διευθυντής Ελληνικής Εταιρείας Αξιοποίησης Ανακύκλωσης

· Εναλλακτική Διαχείριση των Οχημάτων στο τέλος κύκλου ζωής

Εισηγητής: κ. Επαμεινώνδας Βαναζούντας, Γενικός Διευθυντής Εναλλακτικής Διαχείρισης Οχημάτων Ελλάδας.

· Εναλλακτική Διαχείριση των Ελαστικών Αυτοκινήτων

Εισηγητής: κ. Γιώργος Μαυριάς, Χημικός Μηχανικός, ECO ΕΛΑΣΤΙΚΑ

· Εναλλακτική Διαχείριση Ηλεκτρικών Στηλών και Συσσωρευτών

Εισηγητής: κ. Ηρακλής Βονδικάκης, Σύμβουλος, Σύστημα Εναλλακτικής Διαχείρισης Συσσωρευτών Α.Ε.

· Εναλλακτική Διαχείριση Ηλεκτρικών και Ηλεκτρονικών Αποβλήτων

Εισηγητής: κ. Βασίλης Κουφογιάννης, Διοικητικό Στέλεχος Ανακύκλωσης Συσκευών Α.Ε.

· Εναλλακτική Διαχείριση των Χρησιμοποιημένων Ορυκτελαίων

Εισηγητής: κ. Γ.Δεληγιώργης, Πρόεδρος Διοικητικού Συμβουλίου Ελληνικής Τεχνολογίας Περιβάλλοντος Α.Ε.

· Εναλλακτική Διαχείριση Υλικών από κατεδαφίσεις, κατασκευές και εκσκαφές

Εισηγητής: κα Μαρία Μπάρλα, Γραφείο Εναλλακτικής Διαχείρισης Στερεών Αποβλήτων ΥΠΕΧΩΔΕ

· Φορείς Διαχείρισης. Πηγές Χρηματοδότησης

Εισηγητής: κ.Σταύρος Καμπέλης, Γενικός Γραμματέας ΥΠΕΧΩΔΕ

· Παρεμβάσεις – Συζήτηση

· Λήξη – Συμπεράσματα

Κα Ροδούλα Ζήση

Υφυπουργός Περιβάλλοντος, Χωροταξίας και Δημοσίων Έργων

ΣΥΝΤΟΝΙΣΤΗΣ: Π.ΚΟΥΚΟΥΛΟΠΟΥΛΟΣ

Α’  ΕΝΟΤΗΤΑ

ΣΥΝΤΟΝΙΣΤΗΣ (Π.ΚΟΥΚΟΥΛΟΠΟΥΛΟΣ): Κυρία υπουργέ ΠΕΧΩΔΕ, κύριοι βουλευτές, κυρία υφυπουργέ, κύριοι Γενικοί Γραμματείς των Περιφερειών, είναι αρκετοί εδώ, κυρία Δήμαρχε των Αθηναίων, αγαπητοί συνάδελφοι στην Τοπική Αυτοδιοίκηση σας καλωσορίζω εκ μέρους των συνδιοργανωτών που είναι τα δύο Υπουργεία: το ΥΠΕΧΩΔΕ, το ΥΠΕΣΔΔΑ και η Κεντρική Ένωση Δήμων και Κοινοτήτων με την ΕΝΑΕ, που είχαμε την ευθύνη συνδιοργάνωσης αυτής της ημερίδας για ένα θέμα ιδιαίτερα κρίσιμο, όπως νομίζω θα αποδειχθεί και στη συνέχεια της ημερίδας από το πρωί ως το βράδυ.



Εγώ θα ήθελα να παρακαλέσω πριν οτιδήποτε άλλο, να έχουμε όλοι μας, ιδιαίτερα οι αιρετοί και τα τεχνικά μας στελέχη να έχουμε παρουσία ως αργά το απόγευμα, γιατί είναι ιδιαίτερα ενδιαφέρον για όλους μας και το β’ μέρος της ημερίδας που αφορά παρουσίαση συγκεκριμένων πρακτικών, όπως επίσης να πω, ότι στις 13:30 με 13:45 που έχουμε προγραμματίσει -και δεν υπάρχει λόγος να πέσουμε έξω σ’ αυτό το πρόγραμμα- το διάλειμμα της πρωινής συνεδρίας, κλείνοντας δηλαδή μετά τις παρεμβάσεις το α’ μέρος που θα ανοίξει σε λίγο η υπουργός ΠΕΧΩΔΕ, η κα Παπανδρέου, θα γίνει μία όμορφη και σύντομη εκδήλωση, μια όμορφη πρωτοβουλία του Κέντρου Δημιουργικής Απασχόλησης του Δήμου Βριλησσίων με θέμα την ανακύκλωση, ένα όμορφο χάπενγκ στο οποίο καλούμαστε να συμμετάσχουμε κιόλας και καλό θα είναι να είμαστε όλοι παρόντες.



Ας αφεθούμε λιγάκι σε ένα μικρό Video και στη συνέχεια θα ξεκινήσουμε με την ομιλία της υπουργού ΠΕΧΩΔΕ της κας Παπανδρέου.

-Προβάλλεται Video
ΣΥΝΤΟΝΙΣΤΗΣ: Παρακαλώ την υπουργό ΠΕΧΩΔΕ, να μας αναπτύξει για να πειστούμε αν υπάρχει πρόγραμμα και θέληση κα υπουργέ και να ανοίξει φυσικά την ημερίδα μας. Πρέπει να πω βέβαια ότι παρίσταται, δεν τον προσφώνησα γιατί ήρθε εκ των υστέρων, ο Μητροπολίτης Λαγκαδά κ. Σπυρίδων, τον οποίο και καλωσορίζουμε και θα του δοθεί στη συνέχεια η δυνατότητα να παρέμβει.

Β.ΠΑΠΑΝΔΡΕΟΥ: Κυρίες και κύριοι, σήμερα θα συζητήσουμε ένα πάρα πολύ σημαντικό θέμα. Είναι γεγονός ότι τον τελευταίο καιρό αναδείχθηκε η σοβαρότητα του θέματος της διαχείρισης των απορριμμάτων. Είναι ένα μείζον θέμα που αφορά τη δημόσια υγεία, την προστασία του περιβάλλοντος, τον πολιτισμό μας και την ανάπτυξη της χώρας μας.



Η Ελλάδα είναι μία χώρα τουριστική. Ο τουρισμός είναι μια σημαντική συνισταμένη της αναπτυξιακής μας πορείας. Την ίδια στιγμή έχουμε χιλιάδες παράνομες χωματερές. Λειτουργούμε στο θέμα αυτό με τη λογική του παραλόγου. Είμαστε εναντίον της καύσης των σκουπιδιών με νόμιμες μεθόδους, με τεχνολογίες που διασφαλίζουν τη δημόσια υγεία και το περιβάλλον και είμαστε υπέρ, ή τουλάχιστον ανεχόμαστε την ελεύθερη καύση των απορριμμάτων, χωρίς να σκεφτόμαστε ή να ενδιαφερόμαστε για τις επιπτώσεις στη δημόσια υγεία και στο περιβάλλον.



Το παράδοξο είναι ότι ενώ αυτό το πρόβλημα μας υφίσταται εδώ και δεκαετίες, με την ανοχή και την συνενοχή όλων μας, όταν φτάνουμε στη στιγμή της επίλυσης του προβλήματος, τότε φουντώνουν οι αντιδράσεις, σαν να μην επιθυμούμε να δώσουμε τέλος σε ένα απαράδεκτο φαινόμενο, σαν να μην θέλουμε να αλλάξουμε κακές συνήθειες του παρελθόντος. Συνήθειες όμως που είναι επιβλαβείς και για μας και για τις επόμενες γενιές. 



Το Συμβούλιο Υπουργών Περιβάλλοντος της Ευρωπαϊκής Ένωσης, στην τελευταία του Σύνοδο μετά από πάρα πολλές δυσκολίες κατάφερε να επιτύχει συναίνεση στο θέμα της περιβαλλοντικής ευθύνης και να υιοθετήσει την οδηγία για την περιβαλλοντική ευθύνη που βασίζεται στην αρχή «ο ρυπαίνων πληρώνει». Την ίδια στιγμή η χώρα μας έχει φτάσει σε ακραίο σημείο, να μην πω ακραία κατάντια, να μας επιβάλλονται πρόστιμα για την λειτουργία των παράνομων χωματερών.



Δεν μπορούμε ούτε ως κράτος, ούτε ως Τοπική Αυτοδιοίκηση, ούτε ως πολιτικοί, ούτε ως πολίτες, να είμαστε υπερήφανοι για τον τρόπο με τον οποίο αντιμετωπίσαμε μια σημαντική διάσταση της αναπτυξιακής και πολιτιστικής μας ανάπτυξης. 



Αντί ως υπεύθυνοι πολιτικοί με διακομματική συναίνεση και δυναμισμό, να λύσουμε ένα δύσκολο θέμα, προτιμήσαμε πολλές φορές να συμπαραταχθούμε με την λογική των λίγων, αυτών που με παράλογο τρόπο απειλούν και κλείνουν τους εθνικούς δρόμους, για να επιβάλλουν την άποψή τους. 



Αντί ως Τοπική Αυτοδιοίκηση να πρωτοστατήσουμε στην επίλυση αυτού του σοβαρού προβλήματος, πρωτοστατούν ορισμένοι στο να επιβάλουν τη συνέχιση αυτής της απαράδεκτης κατάστασης, χωρίς να αναρωτιέται για τις επιπτώσεις στη υγεία των πολιτών και τις επιπτώσεις στο περιβάλλον.



Δεν υπάρχει καμία αμφιβολία ότι κάθε τι το νέο που επιδιώκουμε να εισάγουμε στη ζωή μας, αντιμετωπίζει αντιδράσεις και αντιστάσεις. Αντιδρούμε σ’ αυτό εξαιτίας του εφησυχασμού που μας διακρίνει μερικές φορές. Αντιδράσεις υπάρχουν γιατί υπάρχουν και συμφέροντα πίσω απ’ την ισορροπία που έχει βρεθεί.



Αντιδράσεις υπάρχουν γιατί υπάρχει άγνοια του θέματος, αλλά και των κινδύνων που κρύβει η συνεχιζόμενη αδράνεια, αλλά άγνοια και σχετικά με τις καινούργιες τεχνολογίες και τους τρόπους που υπάρχουν για την ορθολογική διαχείριση των απορριμμάτων. Σήμερα η αναγκαιότητα επίλυσης του προβλήματος είναι επιτακτική.



Είναι ένα θέμα που αφορά όχι μόνο εμάς, αλλά και τις άλλες χώρες. Χώρες όμως που έχουν ακολουθήσει μια διαφορετική πολιτική, αλλά ασχολούνται και απασχολούνται με την εξεύρεση καινούργιων τεχνολογιών και τρόπων καλύτερης διαχείρισης απορριμμάτων, μιας και ο όγκος των απορριμμάτων συνεχώς αυξάνει.



Οι Ευρωπαίοι παράγουν κατά μέσο όρο 540 κιλά απορρίμματα , εμείς είμαστε ακόμη στα 400, αλλά ο όγκος συνεχώς αυξάνει λόγω αύξησης του ρυθμού ανάπτυξης, αλλά και αλλαγής στα καταναλωτικά πρότυπα. 



Όλοι θεωρούμε και έχουμε το δικαίωμα στην παραγωγή απορριμμάτων, αλλά δεν θεωρούμε ότι έχουμε υποχρέωση και ευθύνη να αντιμετωπίσουμε αυτό το θέμα. Η αύξηση του όγκου των απορριμμάτων συνδέεται άμεσα με το πρόβλημα εξεύρεσης χώρων διάθεσης των απορριμμάτων, τα οποία πρέπει κι αυτά συνεχώς να μειώνονται.



Η συνεχώς αυξανόμενη οικιστική ανάπτυξη, με την παράλληλη απαίτηση των πολιτών για την ύπαρξη περισσοτέρων περιοχών προστασίας και ανάδειξης του περιβάλλοντος, βρίσκονται σε αντίθεση με την αναγκαιότητα εξεύρεσης χώρων για την εναπόθεση των  ολοένα και περισσότερων απορριμμάτων τα οποία παράγουμε. 



Έτσι υπάρχει αδυναμία ή δυσκολία εξεύρεσης χώρων. Είναι όμως, εξίσου σημαντικό να ακολουθήσουμε μια διαδικασία που μαζί με την εξεύρεση των χώρων, θα μειώνουμε και τον όγκο των απορριμμάτων, τα οποία εναποτίθενται στους οργανωμένους χώρους απορριμμάτων.



Γι’ αυτούς ακριβώς τους λόγους, είναι υποχρεωτικό πλέον να εφαρμόσουμε τις κοινοτικές οδηγίες, αλλά και την ελληνική νομοθεσία, που καθιερώνουν ως υποχρεωτικές νέες μεθόδους διαχείρισης, οι οποίες προτάσσουν τις εργασίες της ανακύκλωσης, της επαναχρησιμοποίησης και της αξιοποίησης των απορριμμάτων, πριν από την τελική τους διάθεση στους χώρους υγειονομικής ταφής.



Οι αλλαγές που πραγματοποιούνται και καθιερώνονται ως υποχρεωτικές, αλλάζουν ριζικά τους μέχρι σήμερα, συνηθισμένους τρόπους διαχείρισης απορριμμάτων.



Σύμφωνα με τις κοινοτικές οδηγίες, αλλά και το νόμο που έχουμε ψηφίσει, τα οικιακά απορρίμματα οφείλουμε να τα διαχωρίζουμε στην πηγή και να τα τοποθετούμε σε ξεχωριστούς για κάθε είδος, κάδους.



Την ευθύνη γι’ αυτή την εργασία την έχουν οι πολίτες, η Αυτοδιοίκηση και οι παραγωγοί προϊόντων που χρησιμοποιούν υλικά συσκευασίας.



Το κόστος των επενδύσεων θα βαρύνει αυτούς που λειτουργούν τα διάφορα συστήματα, με βάση την αρχή «ο ρυπαίνων πληρώνει» και κυρίως θα είναι οι παραγωγοί και οι εισαγωγείς των προϊόντων.



Υπάρχουν τα υλικά συσκευασίας, για τα οποία έχουμε συγκεκριμένους στόχους, που πρέπει να πετύχουμε πολύ σύντομα, αλλά το ίδιο καθιερώνεται και επιβάλλεται, σε μια σειρά άλλων καταναλωτικών προϊόντων, όπως τα αυτοκίνητα, τα ελαστικά των αυτοκινήτων, οι μπαταρίες, τα ηλεκτρικά, τα ηλεκτρονικά είδη, τα ορυκτέλαια και τα υλικά των κατεδαφίσεων, που μετά το τέλος της χρήσης τους θα πρέπει να οδηγούνται με ελεγχόμενες διαδικασίες συγκέντρωσης στα εργοστάσια ανακύκλωσης και αξιοποίησης.



Υπολογίστε ότι περίπου το 30% του όγκου των παραγομένων απορριμμάτων, ανήκει στις παραπάνω κατηγορίες και ότι με τη σταδιακή εφαρμογή των συστημάτων ανακύκλωσης, μέχρι το 2006, αυτός ο όγκος δε θα οδηγείται πλέον σε χώρους υγειονομικής ταφής.



Για την επίτευξη των παραπάνω στόχων, η μη εφαρμογή των οποίων ενέχει ρήτρες και ποινές για τη χώρα, έχουμε προχωρήσει στις απαραίτητες νομοθετικές ρυθμίσεις.



Ήδη το σύστημα πανελλαδικής εμβέλειας για την ανακύκλωση των υλικών συσκευασίας στην πηγή, στο οποίο συμμετέχουν οι υπόχρεοι παραγωγοί και εισαγωγείς και η ΚΕΔΚΕ,  έχει αδειοδοτηθεί και προετοιμάζεται για την υλοποίηση των προγραμμάτων ανακύκλωσης.



Εντός των προσεχών δύο μηνών, θα εγκριθούν τα συστήματα ανακύκλωσης και των υπόλοιπων προϊόντων. Σύμφωνα με τους προγραμματισμούς και τα χρονοδιαγράμματα, υπολογίζουμε ότι μέχρι το τέλος του χρόνου, το σύστημα ανακύκλωσης των υλικών συσκευασίας, θα λειτουργεί πλήρως σε Δήμους της Αττικής, συνολικού πληθυσμού 800.000 κατοίκων, στη Θεσσαλονίκη σε πληθυσμό 500.000, στη Λάρισα, στην Πάτρα και στη Ζάκυνθο.



Το 2004 θα καλυφθούν οι ανάγκες και άλλων 2 εκατομμυρίων πολιτών και το 2005 η ανακύκλωση των υλικών συσκευασίας θα καλύπτει πληθυσμό 7 εκατομμυρίων πολιτών. Με αυτό τον προγραμματισμό θα πετύχουμε το στόχο της ανακύκλωσης του 50% - 55% των υλικών συσκευασίας, από 33% που είναι σήμερα.



Παράλληλα και μετά τη έγκριση των συστημάτων των υπολοίπων προϊόντων, υπολογίζεται ότι μέχρι το τέλος του χρόνου, θα έχουν αρχίσει να λειτουργούν τα συστήματα αυτά σε αρκετές πόλεις της χώρας.



Πρέπει να πω ότι και η τοπική αυτοδιοίκηση, αλλά και οι παραγωγοί και οι εισαγωγείς, έχουν δουλέψει σωστά και εντατικά στη δημιουργία της κατάλληλης υποδομής για την προώθηση αυτών των συστημάτων και πιστεύω ότι θα αναλάβουν και τις ευθύνες τους, ώστε η χώρα μας, να συγκλίνει με τις άλλες ευρωπαϊκές χώρες και σε αυτόν τον τομέα.



Στο δεύτερο μέρος της ημερίδας θα γίνει παρουσίαση των συστημάτων από τους ειδικούς επιστήμονες κατά τομέα και νομίζω ότι είναι πολύ σημαντικό να γίνει αυτή η συζήτηση, ώστε όλοι σας να διευκρινίσετε τα οποιαδήποτε ερωτήματα υπάρχουν σε σχέση με τη λειτουργία αυτών των συστημάτων.



Αυτή η πρώτη υποχρεωτική επεξεργασία των απορριμμάτων, πριν από τη διάθεσή τους στους χώρους υγειονομικής ταφής, συνοδεύεται και από μια εξίσου σημαντική δεύτερη υποχρέωση, προεπεξεργασίας των οργανικών αποβλήτων. Δηλαδή όλων των υπολοίπων απορριμμάτων, που μένουν μετά τη συγκέντρωση και την ανακύκλωση των υλικών αυτών.



Σύμφωνα με τις κοινοτικές οδηγίες, αλλά και την ελληνική νομοθεσία, οφείλουμε σταδιακά και μέχρι το 2020, να μειώσουμε τον όγκο των απορριμμάτων που  οδηγούνται σε ταφή, από 4 εκατομμύρια τόνους, που είναι σήμερα περίπου, σε 1 εκατομμύριο. Για την επίτευξη αυτού του στόχου, που όπως ανέφερα είναι υποχρεωτικός για τη χώρα, μέχρι σήμερα οι προτάσεις και οι λύσεις, οδηγούσαν στην κατασκευή εργοστασίων μηχανικής ανακύκλωσης και κομποστοποίησης.



Όπως γνωρίζετε έχει χρηματοδοτηθεί ένα εργοστάσιο κομποστοποίησης στην Καλαμάτα, που όμως τώρα δε λειτουργεί. Επίσης ένα εργοστάσιο μεγάλης δυναμικότητας στα Άνω Λιόσια, που δεν έχει ξεκινήσει ακόμα η λειτουργία του, λόγω των τελευταίων γεγονότων στο χώρο υγειονομικής ταφής στα Άνω Λιόσια και ελπίζουμε σύντομα να ξεκινήσει τη δοκιμαστική του λειτουργία, ενώ κατασκευάζεται ένα εργοστάσιο στα Χανιά Κρήτης.



Πιστεύουμε, για τον τομέα αυτό, δηλαδή της επεξεργασίας των οργανικών αποβλήτων, ότι θα πρέπει να χρησιμοποιηθούν όλες οι σύγχρονες τεχνολογίες, χωρίς αποκλεισμούς.



Οι ιδιαιτερότητες της χώρας, αλλά και οι εμπειρίες που υπάρχουν στις άλλες χώρες – μέλη της Ευρωπαϊκής Ένωσης, από την εφαρμογή σύγχρονων τεχνολογιών για την αξιοποίηση των οργανικών αποβλήτων και την παραγωγή άλλων, ωφέλιμων υλικών, θα πρέπει να εξετάζεται και κατά περίπτωση να εφαρμόζεται.




Είναι ευθύνη των φορέων διαχείρισης και εναπόκειται σε αυτούς να επιλέξουν τη βέλτιστη λύση, σύμφωνα με τις ιδιαιτερότητες της περιοχής, τους κανόνες προστασίας του περιβάλλοντος, αλλά και τα τεχνικά και οικονομικά μεγέθη.



Είναι ευθύνη και υποχρέωση της τοπικής αυτοδιοίκησης, να αναζητήσει και να εφαρμόσει τις πλέον πρόσφορες τεχνολογίες. Αντί να εγκλωβίζουμε τους πολίτες στο ναι ή όχι για τη χωματερή, είναι καλύτερα οι τοπικοί άρχοντες, να διερευνήσουν τις δυνατότητες που υπάρχουν, αξιοποίησης νέων τεχνολογιών, για τη σωστή διαχείριση των απορριμμάτων.



Χρειάζεται γνώση, χρειάζεται εμπειρία και χρειάζεται θέληση και εξειδικευμένο προσωπικό, που θα ασχοληθεί με αυτόν τον τομέα και θα εφαρμοστούν και εδώ μέθοδοι και τρόποι που εφαρμόζονται σε άλλες χώρες, όχι μακριά από εμάς.



Αυτό δε σημαίνει ότι δε χρειαζόμαστε χώρους υγειονομικής ταφής απορριμμάτων, γιατί και αυτό ακούγεται, λες και είναι δυνατόν από το ένα άκρο να πάμε στο άλλο και κατευθείαν να βρούμε όλους τους τρόπους που θα εξαφανίσουν τα απορρίμματα.



Στη Δανία, στην πλέον αυστηρή, ως προς την εφαρμογή των περιβαλλοντικών όρων, χώρα, τα 52% των απορριμμάτων αξιοποιούνται για την παραγωγή ηλεκτρικής ενέργειας, το 23% ανακυκλώνεται, το 14% κομποστοποιείται και το 11% οδηγείται σε χώρους υγειονομικής ταφής απορριμμάτων.



Στην Ευρωπαϊκή Ένωση των 15, ο μέσος όρος, το 57% των απορριμμάτων, πηγαίνει σε χώρους υγειονομικής ταφής. Για τη χρηματοδότηση των παραπάνω εγκαταστάσεων, αλλά και για το κόστος λειτουργίας τους, την κύρια ευθύνη έχουν οι ίδιοι οι φορείς διαχείρισης και θα πρέπει να ξεκαθαρίσουμε, ότι το Ταμείο Συνοχής χρηματοδοτεί χώρους υγειονομικής ταφής απορριμμάτων και σταθμούς μεταφόρτωσης, δε χρηματοδοτεί τις άλλες λειτουργίες ή τεχνολογίες, που μπορούν να αξιοποιηθούν και εκεί θα πρέπει η τοπική αυτοδιοίκηση να αναζητήσει καινούριους τρόπους, τα χρήματα είναι περιορισμένα, δεν είναι απεριόριστα, να αναζητήσει συστήματα συγχρηματοδότησης ή αυτοχρηματοδότησης, για να έχουμε και έναν καλύτερο έλεγχο στο κόστος δημιουργίας, αλλά και λειτουργίας αυτών των εγκαταστάσεων.



Θα εισηγηθούμε να επιδοτούνται οι επενδύσεις με βάση τον αναπτυξιακό νόμο, αλλά όχι πέρα από αυτό. Είναι γεγονός ότι θα πρέπει οι τοπικοί άρχοντες, να ενδιαφερθούν και για το κόστος λειτουργίας αυτών των εγκαταστάσεων, γιατί τελικά αυτό θα επιβαρύνει τους πολίτες και δε νομίζω ότι είναι λογικό να επιβαρύνουμε τους πολίτες με υπέρογκα τέλη για τη λειτουργία εγκαταστάσεων που δεν είναι βιώσιμες. Ενώ υπάρχουν οι τρόποι, υπάρχουν οι δυνατότητες, αυτές οι εγκαταστάσεις να είναι βιώσιμες.



Κυρίες και κύριοι, η αυτοδιοίκηση έχει υποχρέωση να δημιουργήσει ισχυρούς φορείς διαχείρισης των απορριμμάτων και θα πρέπει σε αυτό τον τομέα, να ξεφύγουμε από κομματικές ή παραταξιακές αντιθέσεις και να λειτουργήσουμε με πιο επιστημονικό και πιο αποτελεσματικό τρόπο.



Χρειάζεται εξειδικευμένο επιστημονικό δυναμικό. Δεν αρκεί η πολιτική βούληση, χρειάζεται και η απαραίτητη γνώση, στη διαχείριση ενός δύσκολου προβλήματος, που απαιτεί γνώση τεχνολογίας, απόκτηση τεχνογνωσίας, ικανότητα διοίκησης.



Αλλά είναι δική σας ευθύνη, να δημιουργήσετε αυτούς τους φορείς, οι οποίοι θα πρέπει να είναι αποτελεσματικοί και να ανταποκρίνονται στη διαχείριση ενός δύσκολου προβλήματος.



Πρέπει να γίνει κατανοητό ότι οι συμμετέχοντες στο σχήμα αυτό, παραγωγοί και εισαγωγείς και θα απαιτήσουν και είναι σωστό, τον ανταγωνισμό. Δεν θα πρέπει να υπάρχουν γραφειοκρατικές αγκυλώσεις, γιατί ο στόχος όλων είναι η μικρότερη δυνατή επιβάρυνση των πολιτών, των καταναλωτών και χρειάζεται επομένως σε αυτόν τον τομέα να έχουμε την καλύτερη διαχείριση, αλλά και να ανοίξουμε καινούριους ορίζοντες στις παραγωγικές διαδικασίες και στην οικονομία της χώρας μας.



Είναι ένας τομέας που μπορεί να δημιουργήσει απασχόληση, που μπορεί να δημιουργήσει νέες επαγγελματικές δράσεις, νέες θέσεις εργασίας και υπολογίζεται ότι μέχρι το τέλος του 2008 ότι οι επενδύσεις για το σύνολο των απαραίτητων έργων διαχείρισης των απορριμμάτων, στα οποία συμπεριλαμβάνεται και η κατασκευή ΧΥΤΑ και σταθμών μεταφόρτωσης, η ανακύκλωση των υλικών συσκευασίας και των άλλων προϊόντων, τα εργοστάσια επεξεργασίας των οργανικών αποβλήτων, για τα έργα αποκατάστασης των ανεξέλεγκτων χωματερών, οι επενδύσεις θα ανέλθουν περίπου σε 900 εκατομμύρια ευρώ. 



Θα ήθελα για μια ακόμη φορά να υπογραμμίσω ότι η χώρα δεν έχει άλλες επιλογές και φυσικά δεν έχει χρόνο για να χάσει. Αντιλαμβάνομαι ότι η λύση της νομοθετικής ρύθμισης για την επίλυση προβλημάτων που κατ’ εξοχήν ανήκουν παραδοσιακά στην Αυτοδιοίκηση δεν είναι η ενδεδειγμένη.



Όμως η κάθε καθυστέρηση σ’ αυτό τον τομέα βλάπτει συνολικά την χώρα και επιβαρύνει την υγεία των πολιτών και το περιβάλλον. Δεν είναι δυνατόν να συνεχιστεί η κατάσταση. 4 εκατομμύρια περίπου πολιτών στην Αττική να έχουν ως μοναδικό χώρο εναπόθεσης των απορριμμάτων τα Άνω Λιόσια. Δεν μπορεί οι πολίτες της περιοχής εκείνης να συνεχίσουν να υφίστανται αυτές τις συνέπειες.



Δεν μπορεί να συνεχιστεί αυτός ο εφησυχασμός των άλλων τοπικών αρχόντων. Θα πρέπει όλοι να αναλάβουμε τις ευθύνες μας. Είναι απαραίτητο να ενημερωθούν οι πολίτες και νομίζω ότι θα πρέπει και η ΚΕΔΚΕ και έχουμε ήδη συμφωνήσει, να ξεκινήσουμε μια διαδικασία ενημέρωσης και ευαισθητοποίησης των πολιτών. 



Γιατί χρειάζεται μια αλλαγή νοοτροπίας, χρειάζεται μια άλλη συμπεριφορά, χρειάζεται σιγά-σιγά να συνειδητοποιήσουμε ότι είμαστε όλοι συνυπεύθυνοι. Η ευθύνη είναι μεγαλύτερη όσο πάμε προς τα πάνω. Αλλά υπάρχει και η ευθύνη των πολιτών στο να συμμετέχουν και να διευκολύνουν τη λειτουργία αυτού του συστήματος.


Οι υποχρεώσεις που αναλαμβάνουμε όλοι μας για να ξεφύγουμε από πολλές συνήθειες και γνωστούς τρόπους λειτουργίας, είναι σημαντικές, αλλά έχουμε υποχρέωση απέναντι στους πολίτες και απέναντι στην Ευρωπαϊκή Ένωση που μας επιβάλει τα πρόστιμα και δεν πρέπει να είμαστε καθόλου υπερήφανοι να είμαστε η μοναδική χώρα που έχει επιβληθεί πρόστιμο και φοβάμαι ότι δεν θα είναι το μοναδικό πρόστιμο που θα επιβληθεί σ’ αυτό τον τομέα.


Πρέπει να συγχαρώ ορισμένους από την Τοπική Αυτοδιοίκηση, που πράγματι έχουν προχωρήσει σε έναν περιφερειακό σχεδιασμό. Και εδώ είναι η Δυτική Μακεδονία που όλοι οι Δήμαρχοι εκεί και η Νομαρχιακή Αυτοδιοίκηση, αποφάσισαν και σχεδίασαν σωστά και υλοποιούν ένα ολοκληρωμένο σύστημα διαχείρισης απορριμμάτων, με τη δημιουργία ενός Χώρου Υγειονομικής Ταφής 7 ή 8 σταθμών μεταφόρτωσης, ανακύκλωση, διαλογή στην πηγή, επεξεργασία σωστή των απορριμμάτων.



Προχωρούν και άλλες περιφέρειες. Γι’ αυτό όπως είπα το πήγαμε και σε περιφερειακό επίπεδο γιατί πλέον χρειάζονται σημαντικές ποσότητες για να έχουμε τη δυνατότητα να κάνουμε μονάδες επεξεργασίας και να είναι βιώσιμες. Αλλά είναι ευθύνη όλων μας να συναισθανθούμε την υποχρέωση που έχουμε απέναντι στους πολίτες.



Ο διάλογος έχει ξεκινήσει για την Αττική τουλάχιστον απ’ το 1979. Ήταν κάποτε καιρός να σταματήσει ο διάλογος να το συζητάμε και να αποφασίσουμε να υλοποιήσουμε κάποιες αποφάσεις. Είναι καλύτερο να ξεκινήσουμε έναν διάλογο με τους πολίτες, να τους ενημερώσουμε για τον τρόπο με τον οποίο θα γίνεται η διαχείριση, για το πώς θα πρέπει και αυτοί να συμμετέχουν σ’ αυτή τη διαχείριση, αντί να τους παραπληροφορούμε και να συμμετέχουμε και εμείς στην απαράδεκτη κατάσταση.



Στην περιοχή μας εδώ, έχω ακούσει πολλά επιχειρήματα για την μη καταλληλότητα των χώρων. Δεν έχω ακούσει κανένα επιχείρημα για το τι επιπτώσεις έχουν οι παράνομες χωματερές. Και εάν θα γίνουν κάποιες μετρήσεις ίσως εκπλαγείτε όλοι σας και ίσως τότε συναισθανθούμε όλοι μας την τεράστια ευθύνη που έχουμε με την ανοχή και κυρίως οι επιστήμονες, οι οποίοι ορισμένοι τρέχουν να σας εφοδιάσουν με κάποια επιχειρήματα για την ακαταλληλότητα των χώρων, αλλά ποτέ κανένας δεν έκανε κάποια μελέτη για τις δραματικές επιπτώσεις που έχει στο περιβάλλον, στον υδροφόρο ορίζοντα, στη δημόσια υγεία, στις περιοχές εκείνες που λειτουργούν παράνομες χωματερές.



Κυρίες και κύριοι, πρέπει να ξεκινήσουμε μια διαδικασία ενημέρωσης και αυτό πρέπει να γίνει σε όλη την Ελλάδα, γιατί προβλήματα υπάρχουν σε όλη την Ελλάδα. Έχουμε έντονα προβλήματα στην Ηλεία, μία απαράδεκτη κατάσταση, έντονα προβλήματα στη Μεσσηνία, την Αχαϊα, τη Θεσσαλία, την Βόρεια Ελλάδα. Σε όλη την Ελλάδα έχουμε έντονα προβλήματα, στα νησιά μας και πρέπει αυτά τα προβλήματα να τα λύσουμε.



Να τα λύσουμε με βάση και τους κανονισμούς και την υπάρχουσα τεχνολογία, με γνώμονα πάντα την προστασία του περιβάλλοντος και της δημόσιας υγείας των πολιτών. Ήδη ετοιμαζόμαστε για την υλοποίηση προγραμμάτων ενημέρωσης και ευαισθητοποίησης κυρίως ειδικών ομάδων, αλλά και των παιδιών και στην αρχή του νέου σχολικού έτους θα προχωρήσουμε με τέτοια προγράμματα.



Αλλά πέρα απ’ αυτά τα προγράμματα, νομίζω ότι είναι ευθύνη όλων μας να ξεκινήσουμε έναν αγώνα ενημέρωσης, συνειδητοποίησης και συμμετοχής των πολιτών. Μπορούμε να λύσουμε ένα δύσκολο πρόβλημα. Πρέπει να το λύσουμε αυτό το πρόβλημα, για να μην έχουμε αυτές τις εικόνες που είδατε και προηγουμένως στο βίντεο και πρέπει να πω ότι οι εικόνες αυτές δεν είναι οι πλέον σοκαριστικές. Υπάρχουν άλλες εικόνες από παράνομες χωματερές που λειτουργούν σε χώρους που έχουν επιλεγεί ως Χώροι Υγειονομικής Διαχείρισης Απορριμμάτων στην Ανατολική Αττική, οι οποίες αν τις δείτε σοκάρουν.



Αλλά επειδή δεν είναι χρήσιμο ή λογικό αυτές οι εικόνες να κάνουν το γύρο του κόσμου, δεν δείχνουμε αυτές τις πολύ σοκαριστικές εικόνες. Δεν είναι δυνατόν να μην βλέπουμε αυτές τις εικόνες, να κλείνουμε τα μάτια και να συνεχίζουμε την κατάσταση. Υπάρχει ένας προγραμματισμός και σε εθνικό και σε περιφερειακό επίπεδο. Εμείς είμαστε αποφασισμένοι να τον υλοποιήσουμε, αλλά χρειάζεται σίγουρα και η δική σας συμμετοχή και πιστεύω ότι πλέον η Τοπική Αυτοδιοίκηση θα αναλάβει όλες τις ευθύνες της, αλλά χρειάζεται και η συμμετοχή των πολιτών.



Και αυτό που σας καλώ, είναι μαζί κυβέρνηση και Τοπική Αυτοδιοίκηση, να προχωρήσουμε σε μια καμπάνια ενημέρωσης, ευαισθητοποίησης των πολιτών, για να υλοποιήσουμε από κοινού ένα πρόγραμμα, το οποίο είναι προς όφελος των πολιτών.



Πιστεύω θα ανταποκριθείτε σ’ αυτό το κάλεσμα, διότι σήμερα πλέον γνωρίζουμε το πρόβλημα, το γνωρίζουν όλοι οι πολίτες, δεν μπορούμε να κρυβόμαστε άλλο. Ευχαριστώ. 

ΣΥΝΤΟΝΙΣΤΗΣ: Ευχαριστούμε την υπουργό ΠΕΧΩΔΕ κα Παπανδρέου. Έχουμε μία αναγκαστική αλλαγή στο πρόγραμμα, ο υπουργός των Εσωτερικών ο κ. Σκανδαλίδης έχει ειλημμένη υποχρέωση, εν πάση περιπτώσει παρευρίσκεται στο μνημόσυνο του Ανδρέα Παπανδρέου που γίνεται την ίδια ώρα, για τον ίδιο λόγο απουσιάζει και η Πρόεδρος της ΕΝΑΕ από το α’ μέρος της έναρξης, σε λίγο θα είναι  μαζί μας. Αυτό μας αναγκάζει να κάνουμε κάποιες μικρές αλλαγές, έχουμε και το γεγονός ενός εκτάκτου προβλήματος που αντιμετωπίζει η Δήμαρχος Αθηναίων στην οποία και θα δώσω ευθύς αμέσως το λόγο, γιατί θα πρέπει να αποχωρήσει σχετικά γρήγορα.



Κυρία Δήμαρχε.

ΝΤ.ΜΠΑΚΟΓΙΑΝΝΗ: Κυρία Υπουργέ, κύριε Υφυπουργέ, κύριοι Γενικοί Γραμματείς, κύριοι Βουλευτές, κυρίες και κύριοι συνάδελφοι καλημέρα σας. Χαίρομαι για την πρωτοβουλία της διοργάνωσης της σημερινής Ημερίδας με τους εμπλεκόμενους φορείς, Κυβέρνησης, Αυτοδιοίκησης αλλά μια που η κυρία Παπανδρέου ξεκίνησε λέγοντας μερικές μεγάλες, ομολογώ, αλήθειες, θα μου επιτρέψετε να προσθέσω και εγώ μερικές ακόμα.



Η πρώτη μεγάλη αλήθεια είναι ότι κυρίες και κύριοι συνάδελφοι, στην Ελλάδα η πολιτική που ακολουθήθηκε τα τελευταία 10 χρόνια στον τομέα του περιβάλλοντος είναι μία πολιτική η οποία χαρακτηρίζεται από την αναποτελεσματικότητα της και χρησιμοποιώ σκοπίμως μια πάρα πολύ ευγενική έκφραση.



Και όταν λέω χρησιμοποιώ σκοπίμως μια πολύ ευγενική έκφραση, το βέβαιον είναι ότι η Ελλάδα τα τελευταία 10 χρόνια και πολύ σωστά το είπε η κυρία Παπανδρέου,  είναι η τελευταία χώρα στην Ευρωπαϊκή Ενωση στον τομέα της αποτελεσματικής, διαχείρισης αποβλήτων.



Αυτό πρέπει να μας προβληματίσει αναμφισβήτητα όλους. Και πρέπει να μας προβληματίσει όλους διότι το περιβάλλον το οποίο παραδίδουμε στα παιδιά μας, είναι ένα περιβάλλον που είχαμε τις δυνατότητες τα τελευταία 10 χρόνια να το προστατεύσουμε και δεν το κάναμε.



Σήμερα πλέον έχουμε φτάσει στο και πέντε. Και θα μου επιτρέψετε εμένα ως Δήμαρχος Αθηναίων να σας παρουσιάσω λιγάκι την εικόνα του λεκανοπεδίου. Σχεδόν κάθε μήνα κοντά σε μικρή ή μεγαλύτερη αργία, η χωματερή των Άνω Λιοσίων κλείνει. Κλείνει και αφήνει την Αθήνα ουσιαστικά παντελώς έρμαιη στην κατάσταση των σκουπιδιών της.



Από την πρώτη στιγμή που ανέλαβα Δήμαρχος της Αθήνας είχα τονίσει ότι οι Ολυμπιακοί αγώνες τον Αύγουστο και τον Σεπτέμβριο του 2004, κινδυνεύουν και δεν μπορούν ουσιαστικά να γίνουν εάν δεν υπάρξει λύση σ’ αυτό το πρόβλημα και αν δεν μπορέσουμε να βρούμε ένα δεύτερο χώρο υγειονομικής ταφής στην Αθήνα.



Είναι αδύνατον κυρίες και κύριοι συνάδελφοι, να γίνουν Ολυμπιακοί αγώνες με μια αύξηση περίπου κατά 25% των σκουπιδιών που έχουμε σήμερα, χωρίς να έχουμε διασφαλίσει την λειτουργία ενός δεύτερου ΧΥΤΑ για έναν πάρα πολύ απλό λόγο εάν συμβεί αυτό το οποίο συνέβη πριν από λίγες ημέρες,  και γίνει κατολίσθηση ή αν συμβεί αυτό που πάλι συνέβη και ανάψει φωτιά, η Αθήνα θα βρίσκεται με χιλιάδες τόνους σκουπίδια, στους δρόμους, στα γήπεδα και η εικόνα των Ολυμπιακών αγώνων όπως αντιλαμβάνεστε θα είναι μία εικόνα η οποία θα είναι δεν θα είναι καθόλου τιμητική για την χώρα μας.



Άρα οι Ολυμπιακοί Αγώνες για τους οποίους οι Έλληνες νοιώθουν περήφανοι και για τους οποίους έχουν πληρώσει δισεκατομμύρια ευρώ για την διοργάνωση τους, απειλούνται διότι ακριβώς δεν υπήρξε πολιτική για τα απορρίμματα. Εύκολα και απαξιωτικά μπορεί κάποιος να ισχυριστεί ότι κινδυνολογώ, η πραγματικότητα είναι ότι δυστυχώς δεν κινδυνολογώ και θα χρειαστεί τεράστια προσπάθεια από όλους για να μπορέσουμε να έχουμε καλύτερα αποτελέσματα και μέσα σε ελάχιστο χρονικό διάστημα να διορθώσουμε μια πολιτική μιας δεκαετίας.



Και επειδή θέλω να είμαι και πολύ έντιμη, θέλω να αναγνωρίσω ότι η σημερινή Υπουργός ΠΕΧΩΔΕ η κυρία Παπανδρέου, συνειδητοποίησε το αδιέξοδο της πολιτικής των τελευταίων χρόνων και είχε την πολιτική βούληση να δώσει λύσεις. Και είναι προς τιμήν της ότι τους τελευταίους μήνες το έκανε αυτό, έκανε δηλαδή αυτή την πολιτική, αυτή την πολιτική που η Κυβέρνηση  δεν είχε κάνει για 10 ολόκληρα χρόνια, αν και είχε δεσμευτεί σ’ αυτό.



Χωροθέτησε τους χώρους που μπορούν να αναπτυχθούν οι ολοκληρωμένες εγκαταστάσεις διαχείρισης αποβλήτων. Χωροθέτησε χώρους με δυσκολίες, με αντιδράσεις, εγώ δεν είμαι σε θέση να ξέρω για κάθε χώρο χωριστά εάν έπρεπε ή δεν έπρεπε να γίνει, αυτό το οποίο μετά βεβαιότητος ξέρω είναι ότι εξαντλούνται πλέον οι χώροι και ότι σε λίγο καιρό δεν θα υπήρχε κανένας χώρος για να μπορεί να χωροθετηθεί.



Η χωροθέτηση είναι το πρώτο βήμα. Αλλά αυτό αναμφισβήτητα δεν αρκεί. Η κατασκευή ενός ολοκληρωμένου χώρου διαχείρισης και η εφαρμογή νέων τεχνολογιών με υψηλές προδιαγραφές της Ευρωπαϊκής Ένωσης , απομένει το ζητούμενο και η αλήθεια είναι κυρίες και κύριοι συνάδελφοι, ότι δεν φαίνεται ότι μέχρι το 2004 θα έχουμε προλάβει να κάνουμε ούτε έναν τέτοιο χώρο.



Η Κυβέρνηση  έχει αναμφισβήτητα την ευθύνη για την μέχρι σήμερα απαράδεκτη κατάσταση. Πρέπει όμως και εμείς να αναλάβουμε τις δικές μας ευθύνες και να πάρουμε ως Τοπική Αυτοδιοίκηση ορισμένες πρωτοβουλίες. Και εγώ θέλω να μιλήσω λίγο συγκεκριμένα στον τομέα αυτό.



Πρώτον, σε ότι αφορά το λεκανοπέδιο μιλάω τώρα, η κατάσταση με  τον ενιαίο Σύνδεσμο Δήμο και Κοινοτήτων που έχει αναλάβει την διαχείριση των απορριμμάτων μια δεκαετία τώρα, είναι μια κατάσταση η οποία δεν τιμά την Τοπική Αυτοδιοίκηση. Είχαμε προχειρότητες, είχαμε παλινωδίες, είχαμε καθυστερήσεις, είχαμε έλλειψη σχεδιασμού και είχαμε και πολλά ερωτηματικά τα οποία πρέπει να απαντηθούν.



Και κυρίες και κύριοι συνάδελφοι, επειδή η κυρία Παπανδρέου είπε ότι εμείς πρέπει να πάρουμε την πρωτοβουλία, θέλω να ξεκαθαρίσω από την αρχή ότι η Τοπική Αυτοδιοίκηση για να πάρει την πρωτοβουλία, πρέπει να την έχει η ίδια και όχι να της έρθει «καπέλο» νομοθετικά.



Στην συγκεκριμένη περίπτωση του Ενιαίου Συνδέσμου, οι δημότες του δήμου της Αθήνας πληρώνουν υποχρεωτικά διότι ο νόμος το προβλέπει. Συμμετέχουν σε έναν Ενιαίο Σύνδεσμο υποχρεωτικά διότι αυτός ο Ενιαίος Σύνδεσμος υπάρχει και δεν εκπροσωπούνται, όμως, ανάλογα με το ποσοστό και τις δυνάμεις τους. Άρα η Τοπική Αυτοδιοίκηση ουσιαστικά παρακολουθεί σήμερα μία πολιτική, και το λέω για τον δήμο της Αθήνας, παρακολουθεί μία πολιτική του Ενιαίου Συνδέσμου η οποία έχει τα αποτελέσματα τα γνωστά, ένα εργοστάσιο κομποστοποίησης το οποίο στοίχισε 26 δισεκατομμύρια δραχμές, δεν λειτουργεί αυτή την στιγμή, είναι αμφίβολο αν θα λειτουργήσει και σε πειραματικό στάδιο και βρίσκεται ουσιαστικά, επιβαρύνοντας τους δημότες, τους Έλληνες φορολογούμενους, νεκρό. Δεν ξέρω τι γίνεται στην Καλαμάτα, είναι ο Νομάρχης εδώ πέρα, θα μπορεί να τα πει, αλλά για το εργοστάσιο του Ενιαίου Συνδέσμου ξέρω ότι αυτή την στιγμή είναι νεκρό και δεν λειτουργεί. Και δεν ξέρω πότε μπορεί να λειτουργήσει.



Αυτό το οποίο επίσης ξέρω είναι ότι κανένας σταθμός μεταφόρτωσης δεν έγινε σ’ αυτά τα 10 χρόνια και έχω μία ελπίδα ότι μπορεί ο Ενιαίος Σύνδεσμος να κάνει τώρα έναν. Και πιστεύω ότι έχουμε υποχρέωση πρώτα απ’ όλα να ξεκινήσουμε λέγοντας στους δημότες μας ποια είναι η πραγματικότητα. Και να μην φοβηθούμε να αναζητήσουμε και ευθύνες. Εάν υπάρχουν ευθύνες στην Τοπική Αυτοδιοίκηση να τις βρούμε. Εάν υπάρχουν – που για μένα δεν υπάρχει καμία αμφιβολία γι’ αυτό – υπάρχουν ευθύνες στην πολιτική ηγεσία, να τις πούμε.



Αξιόπιστη πολιτική ενημέρωσης μπορούμε μόνο να κάνουμε από την ώρα που οι δημότες θα καταλάβουν ότι διαχειριζόμαστε τα χρήματα τους σωστά και αποτελεσματικά.



Ο δήμος Αθηναίων εν πάση περιπτώσει δεν μπορεί εκ μέρους των δημοτών του να αποδεχθεί μία επιβεβλημένη πολιτική χωρίς ο ίδιος να συμμετέχει και στις νέες μορφές οι οποίες θα δημιουργηθούν, π.χ. στις νέες αυτές προτάσεις για την ανακύκλωση. Χρειάζεται να ενώσουμε όλοι δυνάμεις στα θέματα του περιβάλλοντος. Χρειάζεται να μπορέσουμε  να αντιμετωπίσουμε από κοινού προβλήματα. Είναι βέβαιο ότι για δημοτικές συνεργασίες είναι επιβεβλημένες, διότι άλλως πως δεν μπορούμε να λειτουργήσουμε.



Είναι αδύνατον όμως και θέλω να είμαι ξεκάθαρη σ’ αυτό, να δεχτούμε ότι μπορεί ένας δήμος τεράστιος όπως είναι ο δήμος Αθηναίων, με μία κοινότητα η οποία μπορεί να έχει 500 ανθρώπους, να έχει την ίδια εκπροσώπηση και την ίδια ευθύνη της λήψης των αποφάσεων.



Για να σας δώσω ένα παράδειγμα, ο δήμος Αθηναίων δίνει 12 εκατομμύρια στον Ενιαίο Σύνδεσμο σήμερα, 12 εκατομμύρια ευρώ, δίνει 12 εκατομμύρια ευρώ και είναι όμηρος. Οι δημότες μας είναι όμηροι κάθε μέρα, εγώ δεν μπορώ να τους απαντήσω γιατί κάθε φορά που έχουν αργία είτε είναι Πρωτομαγιά, είτε είναι Καθαρή Δευτέρα, είτε είναι Χριστούγεννα είτε είναι Πάσχα η πόλη τους είναι βρώμικη. Δεν έχω τρόπο να την καθαρίσω από την ώρα που δεν έχω τρόπο να βάλω τα απορρίμματα σε συγκεκριμένες θέσεις.



Κυρίες και κύριοι συνάδελφοι, συμφωνώ κατ’ αρχήν, για να μην μακρηγορώ, συμφωνώ ότι πρέπει να προχωρήσουμε σε πολιτική πολύ συγκεκριμένη η οποία να είναι η πολιτική της ανακύκλωσης, του διαχωρισμού, όλων των νέων τεχνολογιών. Ήταν μία θέση την οποία έχω υποστηρίξει χρόνια. Δεν πιστεύω ότι οι νέες τεχνολογίες δεν μπορούν να χρηματοδοτηθούν από το Ταμείο Συνοχής, κυρία Παπανδρέου. Εμείς εξαιρέσαμε τις νέες τεχνολογίες στο Ταμείο Συνοχής, στην συμφωνία που κάναμε.



Έχουμε, κατά την γνώμη μου, περιθώρια, να επαναδιαπραγματευθούμε αυτού του είδους την τεχνολογία μέσα στο Ταμείο Συνοχής. Επειδή στην Ελλάδα ήμασταν πάρα πολύ πίσω, ζητήσαμε ουσιαστικά μόνο να χρηματοδοτηθούν οι ΧΥΤΑ. Πιστεύω ότι έχουμε την δυνατότητα να επανέλθουμε σε επίπεδο Ευρωπαϊκής Ένωσης ώστε να υπάρχει τουλάχιστον ….

Β.ΠΑΠΑΝΔΡΕΟΥ: Οι πόροι είναι συγκεκριμένοι. Δεν μπορεί να αναθεωρηθούν. Το αν εμείς θα τους πάμε στους ΧΥΤΑ ή σε ένα εργοστάσιο είναι δική μας επιλογή. Αλλά η επιλογή είναι να τους πάμε στους ΧΥΤΑ γιατί είναι συγκεκριμένο το ποσόν δεν μπορεί να αυξηθεί αυτό. Άμεση προτεραιότητα είναι αυτό ενώ τα εργοστάσια μπορούν να χρηματοδοτηθούν και με άλλους τρόπους.

ΝΤ. ΜΠΑΚΟΓΙΑΝΝΗ:   Συμφωνώ ότι οι πόροι είναι συγκεκριμένοι. Είναι βέβαιο. Ότι πρέπει να πάνε όμως υποχρεωτικά στο ΧΥΤΑ δεν είναι και έχουμε τρόπους επιλογής. Και το λέω αυτό διότι θα χρειαστεί να αθροίσουμε διαφορετικές δράσεις για να μπορέσουμε να φτάσουμε στο αποτέλεσμα το Ευρωπαϊκό. 



Κυρίες και κύριοι συνάδελφοι, πιστεύω ότι η Τοπική Αυτοδιοίκηση έχει μία τελευταία μεγάλη ευκαιρία αυτή την στιγμή, να πάρει συγκεκριμένες πρωτοβουλίες μέσω των Ενώσεων της και να αντιμετωπίσει το πρόβλημα. Εμείς στον δήμο Αθηναίων, ξεκαθαρίσαμε από την πρώτη στιγμή ότι θα προχωρήσουμε και σε ένα εκτεταμένο πρόγραμμα ανακύκλωσης και διαχωρισμού των απορριμμάτων σε δύο τουλάχιστον ρεύματα ανακυκλώσιμα -  χαρτί και τα λοιπά  - και τα υπόλοιπα στην τοποθέτηση ειδικών κάδων συγκέντρωσης και διαχωρισμού των υλικών, στον σχεδιασμό και στην εφαρμογή προγραμμάτων ευαισθητοποίησης και κινητοποίησης των πολιτών σε θέματα ανακύκλωσης και στην αξιοποίηση και την εκμετάλλευση των ανακτόμενων απορριμμάτων.



Το τέταρτο μας μέτρο είναι  η συγκρότηση μιας επιστημονικής επιτροπής για την αξιολόγηση και την αξιοποίηση εναλλακτικών πρακτικών και μεθόδων διαχείρισης αποβλήτων και απορριμμάτων. Η ανακύκλωση, η κομποστοποίηση, η αναερόβια χώνευση, η αεροποίηση, είναι ανάγκη να βρουν γόνιμο έδαφος για την εφαρμογή τους.



Το λάθος της νομοθετικής απαγόρευσης και του αποκλεισμού κάθε νέας πρότασης που κάναμε στο παρελθόν, χαίρομαι που δεν θα ξαναγίνει στο μέλλον. Χρειάζεται να βάλουμε στο τραπέζι των συζητήσεων και να γίνει μία ανοικτή διαβούλευση, ενημέρωση και συζήτηση  με όλους τους εμπλεκόμενους φορείς και με συγκεκριμένα παραδείγματα εμπειριών από το εξωτερικό.



Πέμπτον, η ευαισθητοποίηση και η ενεργοποίηση των ίδιων των δημοτών. Η περιβαλλοντική αφύπνιση και η συνειδητοποίηση της τοπικής κοινωνίας αποτελούν βασική προϋπόθεση για το σχεδιασμό και την υλοποίηση ενός επιτυχημένου σχεδίου καθαριότητας. Παράλληλα χρειάζεται και η πλήρης οικονομική διαφάνεια στον τομέα της αποκομιδής και της διαχείρισης των απορριμμάτων.



Οι υπηρεσίες καθαριότητας που παρέχουν οι Δήμοι προς τους πολίτες δεν μπορεί να χρησιμοποιούνται ως μέθοδος έμμεσης φορολογίας με την οποία εξυπηρετούνται άλλες ανάγκες. Η καθαριότητα είναι μία υπηρεσία συγκεκριμένη και πρέπει υποχρεωτικά να μετράται λόγω του ανταποδοτικού της χαρακτήρα και οι δημότες κάθε Δήμου να γνωρίζουν κατά τη γνώμη μας πόσο κοστίζει στο δικό τους Δήμο η διαχείριση κάθε κιλού απορρίμματος που παράγουν.



Μόνο έτσι θα μπορέσει να εφαρμοστεί η αρχή: «Ο ρυπαίνων πληρώνει» για όσους ρυπαίνουν συστηματικά την πόλη, μη σεβόμενοι τους συντοπίτες τους, αλλά και το φυσικό και αστικό περιβάλλον στο οποίο οι ίδιοι ζουν και δραστηριοποιούνται.



Κυρίες και κύριοι, στο σημείο που βρισκόμαστε σήμερα μπορούμε να προτάξουμε το ευρύτερο κοινωνικό συμφέρον και να αναζητήσουμε λύσεις που να προετοιμάζουν την επόμενη μέρα με περιβαλλοντική ευαισθησία και αίσθημα ευθύνης. Προετοιμασία στην οποία θα πρέπει να πρωταγωνιστήσει η Τοπική Αυτοδιοίκηση και κυρίως οι Δήμοι που έχουν την πολιτική ευθύνη για τη διαχείριση των απορριμμάτων.



Βιώσιμη λύση συνεπάγεται κοινωνική, οικονομική, περιβαλλοντική αποδοχή. Δεν υπάρχουν όμως τέλειες λύσεις, όπως δεν υπάρχουν και οριστικές λύσεις, αφού η ζωή δεν σταματά. Οριστική είναι μόνο η αναγκαιότητα για συνεχείς ανατροπές νοοτροπιών, καθώς εξελίσσεται η τεχνολογία και αναγνωρίζεται το δικαίωμα όλων για ποιότητα του περιβάλλοντος.



Αυτό σημαίνει ότι η πολιτική μας από εδώ και πέρα πρέπει να στηρίζεται σε μια αδιαμφισβήτητη αρχή, ότι έχουμε χάσει τον πολύτιμό μας χρόνο, ότι τώρα πλέον δεν μας παίρνει να στρουθοκαμηλίσουμε, ότι τώρα πλέον πρέπει να δοθούν λύσεις. 



Και αυτό σημαίνει, ότι θα πρέπει η Κυβέρνηση να αναλάβει τις ευθύνες της, πρέπει να δώσει τους πόρους οι οποίοι είναι αναγκαίοι σήμερα για να μπορέσουμε να αντιμετωπίσουμε τα οξύτερα των προβλημάτων. Και πρέπει εμείς στην Τοπική Αυτοδιοίκηση να πάρουμε τις πρωτοβουλίες εκείνες που θα πείσουν τους δημότες μας, ότι έστω και στο και πέντε η δουλειά που κάνουμε είναι σοβαρή.  Σας ευχαριστώ πολύ.

Π.ΚΟΥΚΟΥΛΟΠΟΥΛΟΣ: Ευχαριστούμε τη Δήμαρχο Αθηναίων στη συνέχεια θα συνεχίσω εγώ εκ μέρους της ΚΕΔΚΕ.



Σεβασμιότατε Μητροπολίτη Λαγκαδά, κυρία Υπουργέ, εκλεκτοί προσκεκλημένοι, να μην επαναλάβω τις προσφωνήσεις, και ο υπουργός Εσωτερικών είναι ήδη στο χώρο, στη συνέχεια θα του δοθεί η δυνατότητα να λάβει το λόγο. 



Πριν ξεκινήσω την ομιλία και όχι βέβαια δίκην σχολίων στις δύο προηγηθείσες και ομολογουμένως εξαίρετες νομίζω παρεμβάσεις, της υπουργού και της Δημάρχου των Αθηναίων, ήθελα να κάνω ένα μικρό σχόλιο που αποτελεί και την κεντρική ιδέα ίσως της δικής μου εισήγησης αγαπητοί συνάδελφοι.



Τελικά ποιο είναι το πρόβλημα, το πρόβλημα μάλλον καταλάβαμε όλοι ποιο είναι, ποιος ευθύνεται για τη δημιουργία αυτού του προβλήματος και πώς θα το ξεπεράσουμε. Νομίζω, ότι εάν δεν απαντήσουμε σχεδόν μονολεκτικά στο πρόβλημα, στο ποιες είναι οι αιτίες που μας οδήγησαν στη σημερινή κατάσταση, προφανώς και δεν μπορούμε να απαντήσουμε πειστικά στο συγκεκριμένο πρόβλημα που αντιμετωπίζουμε και βέβαια ιδιαίτερα κρίσιμο και σοβαρό.



Νομίζω, λοιπόν, ότι εδώ που φτάσαμε, φτάσαμε γιατί έχουμε μια λαθεμένη αντίληψη και μια εξίσου λαθεμένη νοοτροπία όλοι μας. Δεν έχουμε συνειδητοποιήσει ακόμη στη χώρα - και αυτό αφορά και εμάς τους αιρετούς, αλλά πρωτίστως την Κυβέρνηση και τις πολιτικές δυνάμεις – επαρκώς θα το πώς τη συνέχεια και στην ομιλία του, ότι τα ζητήματα εφαρμοσμένης πολιτικής έχουν ακριβώς ίδια βαρύτητα στις μέρες με μεγάλες θεσμικές μεταρρυθμίσεις και τομές.



Όσο πιο γρήγορα το συνειδητοποιήσουμε, τόσο καλύτερα θα είναι για όλους μας, ειδικά δε για μας τους αιρετούς στην Αυτοδιοίκηση, που κατά τη γνώμη μου έχουμε και τις μεγαλύτερες ευθύνες, θα πρέπει να συνειδητοποιήσουμε ότι αυτή την αλήθεια, την ανάγκη για επιτυχημένες εφαρμοσμένες πολιτικές θα πρέπει να την αναδείξουμε ως μείζονα πλευρά της καθημερινής πολιτικής μας σε κάθε ένα Δήμο και Κοινότητα της χώρας αγαπητοί συνάδελφοι, γιατί μόνον έτσι θα έχουμε τους πολίτες μαζί μας και μόνον έτσι μπορούμε να εξασφαλίσουμε το άνοιγμα του δρόμου που οδηγεί στη σύγκλισή μας με την ευρωπαϊκή πραγματικότητα.



Όλα τα ζητήματα που έβαλε η Δήμαρχος Αθηναίων με το Σύνδεσμο είναι ζητήματα τα οποία αφορούν τη συλλογική διαπραγμάτευση της Τοπικής Αυτοδιοίκησης στο εσωτερικό της. Είναι δικές μας ευθύνες, δεν χρειαζόμαστε καμία Κυβέρνηση και κανέναν υπουργό και δεν το λέω για να απαλλάξω την Κυβέρνηση από τις ευθύνες, είναι όμως ζητήματα τα οποία μόνοι μας πρέπει να ανοίξουμε.



Και να κάνω μία θετική διόρθωση σ’ αυτά που είπε η υπουργός ΠΕΧΩΔΕ, η κα Παπανδρέου για τη Δυτική Μακεδονία ευχαριστώντας και για τα συγχαρητήρια εκ μέρους όλων των αιρετών, όπου είμαστε η μόνη περιφέρεια της χώρας που έχουμε εφαρμόσει μόνοι μας τον περιφερειακό σχεδιασμό. Κυρία υπουργέ, οι Νομάρχες δεν υπήρχαν πουθενά σ’ αυτή τη διαδικασία, γιατί δεν χρειάζονται, είναι δικιά μας αρμοδιότητα, του Α’ βαθμού, συμμετείχαν απλά συμφωνώντας. Όχι, δεν το λέω ανταγωνιστικά, δεν χρειάζονταν.

Β.ΠΑΠΑΝΔΡΕΟΥ: Εδώ συμμετέχουν διαφωνώντας.

Π.ΚΟΥΚΟΥΛΟΠΟΥΛΟΣ: Μα ακριβώς αυτό θέλω να τονίσω και θα το τονίσω ιδιαίτερα και στην ομιλία μου και νομίζω πως αγαπητοί συνάδελφοι αυτό είναι το πρόβλημα.  



Κυρίες και κύριοι και κύριε υπουργέ των Εσωτερικών να μας καλωσορίσω από του βήματος, το θέμα της διαχείρισης των απορριμμάτων δεν αποτελεί πρόβλημα φυσικά μόνο της χώρας μας, αλλά είναι ένα από τα πλέον σύνθετα και δύσκολα σύγχρονα προβλήματα που έχει να αντιμετωπίσει κάθε κοινωνία επίσης σύγχρονη.



Στην Ελλάδα βέβαια είναι γεγονός, νομίζω το ίδιο το Video ήταν δηλωτικό, ότι λάθη, αστοχίες, αλλά και παραλείψεις μας οδήγησαν σε μία εκρηκτική κατάσταση που απαιτεί πλέον μεθοδευμένες, σύγχρονες, αποδοτικές και βιώσιμες λύσεις, αλλά κυρίως πολιτική απόφαση. Απαιτεί γενναίες και όπου χρειάζεται ρηξικέλευθες αποφάσεις, απαλλαγμένες από οποιαδήποτε λογική μικροπολιτικής σκοπιμότητας, λογική εξυπηρέτησης μεμονωμένων συμφερόντων, λογικές μικρών στείρων τοπικισμού, καθώς και νομίζω πως σ’ αυτό πρέπει να συμφωνήσουμε όλοι, έχουμε να κάνουμε με ένα πρόβλημα που θα διογκώνεται καθημερινά και θα απειλεί ολοένα και περισσότερο να δυναμιτίσει ακόμα κι αυτόν τον κοινωνικό μας ιστό.



Είναι αλήθεια τόσο σοβαρά τα πράγματα αγαπητοί συνάδελφοι; Θα προσπαθήσω να περιγράψω τη σημερινή κατάσταση μέσα από μερικές πολύ απλές διαπιστώσεις αλήθειας που τις βλέπουμε και τις βιώνουμε όλοι καθημερινά. 



Πρώτον, συνολικά για τη διαχείριση και όχι μόνο για τη διάθεση των απορριμμάτων, νομίζω πρέπει να συμφωνήσουμε όλοι μας, ότι η εικόνα των πόλεων, αλλά και της υπαίθρου δεν θα θαρρώ ότι πρέπει να μας ικανοποιεί, το αντίθετο, είναι μάλλον κάτω του μετρίου αντικειμενικά. Και όχι μόνο την Πρωτομαγιά που είπε η Δήμαρχος Αθηναίων ή τις αργίες, δεν είναι ικανοποιητική η εικόνα.



Δεύτερον, τα προγράμματα ενημέρωσης των πολιτών στο τόσο ευαίσθητο ζήτημα της διαχείρισης των απορριμμάτων, σε ότι αφορά γενικότερα τη διαχείριση, σίγουρα στη χώρα μας δεν αποτελούν κανόνα σε καμιά τοπική κοινωνία, στο σύνολο μάλλον των τοπικών κοινωνιών δεν αποτελεί κανόνα η ενημέρωση.



Τρίτον, η ελλιπής ή ανύπαρκτη αστυνόμευση δεν επιτρέπει σοβαρή βελτίωση της εικόνας ακόμα και εκεί όπου οι Δήμοι έχουν προχωρήσει στην κατάρτιση σοβαρών και σύγχρονων κανονισμών καθαριότητας και η Δημοτική Αστυνομία δυστυχώς ακόμα αργεί, δεν λέει να ξεκινήσει.



Τέταρτον, οι επιδόσεις μας στο κρίσιμο ζήτημα που αφορά και τη διαπαιδαγώγηση την περιβαλλοντική ιδιαίτερα των νέων, αλλά και όλης της κοινωνίας, αλλά και την μείωση του όγκου των σκουπιδιών, οι επιδόσεις μας στην ανακύκλωση στην πηγή μας κατατάσσουν πανηγυρικά τελευταίους στην Ευρωπαϊκή Ένωση, το είδαμε και στο Video στην αρχή.



Πέμπτον, το συνολικό κόστος διαχείρισης που αισίως έχει ξεπεράσει στη χώρα το 1 δισεκατομμύριο €, αυτά είναι τα ανταποδοτικά περίπου που εισπράττουν οι Δήμοι όλης της χώρας, είναι πάνω από 1 δις €, χαρακτηρίζεται ανάμεσα στα άλλα από μία τεράστια γκάμα τιμών κοστολόγησης που πληρώνουν οι διάφοροι πολίτες που κυμαίνονται από τιμές απαράδεκτα χαμηλές, μέχρι τιμές απαράδεκτα υψηλές σε σχέση πάντα με την ποιότητα των παρεχόμενων υπηρεσιών προς τους πολίτες στις πόλεις και στα χωριά μας. Αφού έτσι μαζεύουμε τα σκουπίδια, αγαπητοί συνάδελφοι, λογικό είναι να αντιμετωπίζουμε ακόμα μεγαλύτερα προβλήματα στη διάθεσή τους. 



Έτσι, λοιπόν στο κεφάλαιο, διάθεσης απορριμμάτων, η εικόνα χαρακτηρίζεται από τους χιλιάδες ανεξέλεγκτους χώρους, νομίζω οι ανεξέλεγκτες χωματερές είναι 1.000 τόσες που είπε το Video, οι ανεξέλεγκτοι χώροι όμως αν βάλουμε και τους μπαζό-τόπους και το ένα και το άλλο και κατατάξουμε σ’ αυτή την κατηγορία όλους τους τόπους από ανεξέλεγκτα και αυθαίρετα ο καθένας αποθέτει διάφορα, θα πρέπει να μιλήσουμε για πολλές χιλιάδες και όχι απλά για 1.200 τόπους ανεξέλεγκτης διάθεσης. 



Είναι πάρα πολλοί, λοιπόν, και πολλοί απ’ αυτούς αποτελούν κάθε χρόνο συγκεκριμένες απειλές και τελικά εστίες πυρκαγιών που τόσο ταλαιπωρούν τη χώρα μας κάθε καλοκαίρι.



Δεύτερον, προβλήματα μελετητικά προδιαγραφών ή και ελέγχου και παρακαλώ κ.υπουργέ την προσοχή σας σ’ αυτό το σημείο, προβλήματα μελετητικά προδιαγραφών εδώ υπάρχει η ευθύνη του ΠΕΧΩΔΕ ή και ελέγχου και εδώ υπάρχει ζήτημα για το Υπουργείο Εσωτερικών και τους ελεγκτικούς του μηχανισμούς, επιτρέπουν στο να εμφανίζονται περίεργα υψηλές τιμές στο κόστος κατασκευής ενός ΧΥΤΑ. 



Κι αυτό είναι ένα τεράστιο πρόβλημα, γιατί τα υφιστάμενα χρηματοδοτικά μέσα έχουν σχεδόν εξαντληθεί και αυτό από μόνο του αποτελεί αυτοτελές πρόβλημα. Δεν θέλω να κάνω συγκεκριμένες αναφορές, αλλά το ξανά τονίζω, είναι περίεργα υψηλό το κόστος που εμφανίζεται από κάποιες μελέτες σε χώρους Υγειονομικής Ταφής, περίεργα υψηλό, το λέω τρίτη φορά.



Τρίτον, η γνωστή αρχή «Ο ρυπαίνων πληρώνει» έχει πανηγυρικά αντιστραφεί στη χώρα μας και αντικατασταθεί από την αρχή «πληρώνω για να ρυπαίνω». Και υπάρχουν εκατοντάδες παραδείγματα γι’ αυτό. Η αρχή «Ο ρυπαίνων πληρώνει» συνάδελφοι δεν σημαίνει, ότι πληρώνω, άρα ρυπαίνω. «Ο ρυπαίνων πληρώνει» σημαίνει πως ο ρυπαίνων αναλαμβάνει το κόστος όλων εκείνων των απαραίτητων έργων, ενεργειών και δράσεων, έτσι ώστε να μην είναι ρυπογόνα και ενοχλητική για το περιβάλλον και τους πολίτες η δραστηριότητα. Και όχι πληρώνω, άρα είμαι εντάξει, ρυπαίνω.



Τέταρτον, η άρνησή μας να αντιμετωπίσουμε με σύγχρονο και περιβαλλοντικά αποδεκτό τρόπο το πρόβλημα, έχει οδηγήσει το ζήτημα της εξασφάλισης της σύμφωνης γνώμης ενός ΟΤΑ για την χωροθέτηση μιας εγκατάστασης διάθεσης απορριμμάτων, ΧΥΤΑ για παράδειγμα, στα διοικητικά του όρια σε ζήτημα οικονομικής συναλλαγής με μέσο τους κεντρικούς αυτοτελείς πόρους. Κάτι που νομίζω ότι είναι ιδιαίτερα δηλωτικό της νοοτροπίας μας, που σαφέστατα πρέπει να αλλάξει εδώ και τώρα, για να θυμηθούμε και τον Παπανδρέου, του οποίου σήμερα ήταν το μνημόσυνο.



Όλα αυτά βέβαια έχουν ως κατακλείδα τόσο το ζήτημα της αποκομιδής των απορριμμάτων, όσο και το ζήτημα της διάθεσής τους να αντιμετωπίζουν την ίδια απειλή που δεν είναι άλλη από την αύξηση του όγκου τους με γεωμετρική κυριολεκτικά πρόοδο. 



Θέλω να σταθώ ιδιαίτερα σ’ αυτό το σημείο αγαπητοί συνάδελφοι, γιατί ο εκρηκτικός ρυθμός με τον οποίον αυξάνονται τα σκουπίδια κι αυτό είναι ένα αυτοτελές ζήτημα, τινάζει και έχουμε πάρα πολλά παραδείγματα στο πρόσφατο παρελθόν, τινάζει κυριολεκτικά στον αέρα ακόμα και σοβαρές προσπάθειες που ήταν αποτέλεσμα σύγχρονων αντιλήψεων και σοβαρού σχεδιασμού και η ποσοτική εξέλιξη στο ζήτημα του όγκου τίναξε κυριολεκτικά στον αέρα συστήματα σοβαρά και σύγχρονα που προσπάθησαν να υιοθετηθούν και να εφαρμοστούν είτε στον τομέα της αποκομιδής, είτε στον τομέα της διάθεσης.



Είναι ένα αυτοτελές, λοιπόν, πρόβλημα και μας δηλώνει βέβαια αυτή η εκρηκτική αύξηση του όγκου των σκουπιδιών, ότι μας οδηγεί αναγκαστικά σ’ αυτό που λέγεται, συνολική διαχείριση, εθνικός σχεδιασμός, περιφερειακός σχεδιασμός.



Τελικά για να μην απεραντολογώ κυρίες και κύριοι, τα σκουπίδια είναι μια πάρα πολύ σοβαρή υπόθεση. Γι’ αυτό και είναι ώρα για αποφάσεις, αποφάσεις που μας αφορούν όλους, την κοινωνία, την πολιτεία και την Κυβέρνηση, κυρίως όμως και πάνω απ’ όλα εμάς τους αιρετούς της Τοπικής Αυτοδιοίκησης.



Η πρόσφατη πρωτοβουλία της υπουργού ΠΕΧΩΔΕ, που στην ΚΕΔΚΕ πρέπει να πω, βρήκε απόλυτη στήριξη να χωροθετήσει με νόμο τους ΧΥΤΑ στην Αττική, οφείλει να λειτουργήσει ως εγερτήριο σάλπισμα και το λέω ακριβολογώντας ετυμολογικά, να μας αφυπνίσει από τον ύπνο του δικαίου αγαπητοί συνάδελφοι. Δεν είναι δυνατόν να έχουμε εκχωρήσει την αρχαιοτέρα των αρμοδιοτήτων μας στο Β’ βαθμό και στην Κυβέρνηση.



Και η θέση αυτή βέβαια, όπως είπα και στην αρχή, δεν είναι μια θέση ανταγωνιστική προς το Β’ βαθμό και το κράτος, αλλά είναι μια θέση, ότι το ζήτημα της διαχείρισης απορριμμάτων συνάδελφοι είναι ζήτημα τιμής για την Αυτοδιοίκηση, είναι ένα ζήτημα στο οποίο πρέπει να αναλάβουμε τις ευθύνες μας και ανοίξουμε έναν καινούργιο που πολύ απλά οδηγεί στη σύγκλισή μας με την ευρωπαϊκή πραγματικότητα. 



Μια πραγματικότητα που χαρακτηρίζεται από συγκεκριμένες αρχές και μεθόδους, που στοχεύουν στην υψηλή προστασία του περιβάλλοντος, στη σύνταξη συνολικών διαχειριστικών σχεδίων, στην εφαρμογή της αρχής «ο ρυπαίνων πληρώνει» και στην ιεραρχία της διαχείρισης όπου κατά σειρά πρέπει να ακολουθείται πρόληψη, μείωση, επαναχρησιμοποίηση, ανακύκλωση, ενεργειακή και υγειονομική αξιοποίηση των αποβλήτων.



Η Τοπική Αυτοδιοίκησης τη χώρα μας οφείλει και πρέπει να βαδίσει στα ευρωπαϊκά πρότυπα αναζητώντας τρόπους συνεργασίας μεταξύ όμορων ή γειτονικών ΟΤΑ, προκειμένου να υλοποιήσει στην πράξη αυτό που αποτελεί τελικά μονόδρομο, τον περιφερειακό σχεδιασμό που εξασφαλίζει οικονομίες κλίμακας και τη συνεργασία για την αντιμετώπιση του προβλήματος των απορριμμάτων. 



Κανένας δεν μπορεί να τα αντιμετωπίσει μόνος του αγαπητοί συνάδελφοι. Σε όποια περίπτωση και αν εφαρμόστηκαν αυτές οι πολύ απλές αρχές στη χώρα μας και ευτυχώς υπάρχουν ήδη συγκεκριμένα παραδείγματα, τα αποτελέσματα δεν ήταν απλά θετικά, αλλά ιδιαίτερα θεαματικά. 



Η Τοπική Αυτοδιοίκηση σήμερα περισσότερο από ποτέ οφείλει να ξεπεράσει αγκυλώσεις και αναστολές που την κατατρέχουν από το παρελθόν και να πρωτοστατήσει σ’ αυτού του είδους της λύσης, που από όποια πλευρά και αν τις δούμε, όπως προείπα, αποτελούν μονόδρομο. 



Δεν ισχυρίζομαι πως κάτι τέτοιο είναι εύκολο, ούτε ισχυρίζομαι ότι μπορούμε να το πετύχουμε από τη μια μέρα στην άλλη, γιατί αφορά, όπως είπα στην αρχή, τη νοοτροπία μας. Πρέπει όμως να ξεκινήσουμε και κυρίως να αναζητήσουμε τους φυσικούς μας συμμάχους, αυτούς που πρωτίστως πρέπει να ενημερώσουμε, τους πολίτες. Χωρίς τους πολίτες δεν μπορούμε να κάνουμε τίποτα. 



Για να πειστούν όμως οι πολίτες, χρειάζεται μια κοινή και σταθερή γραμμή από όλους μας χωρίς λαϊκισμούς και υπερβολές και κυρίως χρειάζεται πέρα από την πολιτική μας απόφαση, ένα σωστά μελετημένο και οργανωμένο σχέδιο το οποίο θα ακολουθήσουμε κυριολεκτικά με θρησκευτική ευλάβεια, χωρίς εκπτώσεις και παρεκτροπές.



Επιβάλλεται επίσης η πολιτεία και πιο συγκεκριμένα η Κυβέρνηση να δείξει την ίδια αποφασιστικότητα που έδειξε πρόσφατα στο ζήτημα των ΧΥΤΑ της Αττικής, στηρίζοντας την Αυτοδιοίκηση εκεί που έχει πάρει ή πρόκειται να πάρει συγκεκριμένες πρωτοβουλίες, γιατί θα πρέπει να πω κα υπουργέ, ότι οι προωθημένες πρωτοβουλίες στο επίπεδο των Διαδημοτικών Συνεργασιών αντιμετωπίζουν σοβαρά προβλήματα βιωσιμότητας, αφού δεν επαρκεί το υφιστάμενο θεσμικό πλαίσιο σε ότι αφορά στον τρόπο είσπραξης των τελών και μένω για την ώρα μόνο σ’ αυτό το πρόβλημα.



Εκκρεμεί εδώ και δύο χρόνια από το πέρασμά σας στο Υπουργείο Εσωτερικών, εκκρεμεί πρόταση που αφορά τα δύο συναρμόδια Υπουργεία, που αφορά τη βελτίωση του θεσμικού πλαισίου, γιατί αν οι διάφορες Διαδημοτικής Συνεργασίας περιφερειακοί φορείς δεν είναι βιώσιμοι, τότε γιατί μιλάμε. 



Από την πλευρά μας ως κορυφαίο συλλογικό όργανο της Αυτοδιοίκησης είμαστε αποφασισμένοι να αναδείξουμε το συγκεκριμένο ζήτημα σε ένα από τα μείζονος προτεραιότητας ζητήματα της τρέχουσας δημοτικής περιόδου, όχι μόνο γιατί είναι ιδιαίτερα κρίσιμο, αλλά γιατί μας διέπει μια συγκεκριμένη αντίληψη, αυτή που είπα στην αρχή. 



Πρέπει να κατανοήσουμε όλοι, αγαπητοί συνάδελφοι αιρετοί της Αυτοδιοίκησης και Κυβέρνηση, ότι η εποχή μας εξίσου με γενναίες και μεγάλες θεσμικές μεταρρυθμίσεις που αναμένουν για να ολοκληρώσουν την εικόνα μιας Αυτοδιοίκησης πολύ κοντύτερης στην ευρωπαϊκή εποχή, εξίσου και σε ίδια ακριβώς βαρύτητα χρειάζεται απόλυτο πολιτικό βάρος και πολιτική προτεραιότητα σε εφαρμοσμένες πολιτικές, γιατί όπως το είπα και στην αρχή μεταξύ των άλλων, μ’ αυτό τον τρόπο εξασφαλίζουμε τη συναίνεση των πολιτών.



Να σηκώσουμε, λοιπόν, τις Σημαίες τέτοιων πρωτοβουλιών, αντί να σηκώνουμε μαύρες Σημαίες και να κλείνουμε εθνικές οδούς, αν θέλουμε να υπάρξει Αυτοδιοίκηση στη χώρα, αν θέλουμε η χώρα μας να συγκλίνει μια ώρα αρχύτερα με την ευρωπαϊκή πραγματικότητα.



Έτσι, λοιπόν, και μέσα απ’ αυτή τη συγκεκριμένη αντίληψη η Κεντρική Ένωση Δήμων και Κοινοτήτων Ελλάδας τα τελευταία χρόνια ασχολείται με πολλά προβλήματα εφαρμογής και λειτουργικής αποτελεσματικότητας και ασχοληθήκαμε τον τελευταίο χρόνο και με το συγκεκριμένο ζήτημα της διαχείρισης των απορριμμάτων, όχι αποσπασματικά, αλλά πολύ συγκεκριμένα και έχουμε πάρει το τελευταίο 10μηνο αν θυμάμαι καλά, θα τις πω κατά χρονολογική σειρά, τρεις αποφάσεις με τις οποίες και θα κλείσω, που θεωρώ ότι είναι πάρα πολύ σημαντικές, γιατί σε κάθε κατεύθυνση και κυρίως σε όλους τους αιρετούς στέλνουν ένα πολύ συγκεκριμένο μήνυμα που αφορά τη νοοτροπία μας.



Πρώτον, Ομόφωνα πριν από ένα χρόνο αποφασίσαμε, ξεπερνώντας γνωστές και πολυετείς αγκυλώσεις να λειτουργήσουμε ως καταλύτης και έτσι η χώρα μας να αποκτήσει ένα σύστημα και όχι δύο ή τρία, όπως κάθε σύγχρονη χώρα, ένα σύστημα εναλλακτικής διαχείρισης των υλικών συσκευασίας με τη συνεργασία ΚΕΔΚΕ και Συνδέσμου Ελλήνων Βιομηχάνων.



Δεύτερον, στηρίξαμε σχεδόν ομόφωνα πρόσφατα τη νομοθετική πρωτοβουλία της υπουργού ΠΕΧΩΔΕ κι αυτό νομίζω πως είναι γνωστό σε όλους.



Τρίτον, αυτό ίσως δεν είναι ιδιαίτερα γνωστό, πριν από λίγες μέρες αποφασίσαμε ομόφωνα, αγαπητοί συνάδελφοι, την οριστική κατάργηση των αντισταθμιστικών ωφελημάτων και εισφορών μέσω των κεντρικών αυτοτελών πόρων, ζήτημα στο ίδιο ήδη αναφέρθηκα στην αρχή. 



Συλλογικές συμφωνίες με θέση ευθύνης στο τραπέζι από τους αιρετούς και όχι με ξένα κόλλυβα μνημόσυνο αγαπητοί συνάδελφοι, αν θέλουμε να έχουμε μια θέση ευθύνης και να κοιταζόμαστε στα μάτια για να ανοίξουμε το δρόμο των αλλαγών πραγματικά σε όλα τα επίπεδα.



Πιστεύω πως αυτές οι αποφάσεις μαζί με ανάλογες πρωτοβουλίες που πρόκειται να αναληφθούν στο αμέσως επόμενο διάστημα, μπορούν να ανατρέψουν τη σημερινή θλιβερή πραγματικότητα, αρκεί βέβαια να το θελήσουμε όλοι. Σας ευχαριστώ.



Παρακαλώ τον υπουργό των Εσωτερικών κ. Σκανδαλίδη να πάρει τον λόγο.

Κ.ΣΚΑΝΔΑΛΙΔΗΣ: Πρέπει να δώσω συγχαρητήρια στην Κεντρική Ένωση Δήμων και Κοινοτήτων για την πρωτοβουλία αυτή, πιστεύω ότι είναι μια εξαιρετικά σημαντική στιγμή, την οποία επέλεξε και μάλιστα χωρίς να φοβηθεί το κόστος μιας αντιπαράθεσης που βρίσκονταν ήδη σε εξέλιξη τις τελευταίες βδομάδες και νομίζω ότι αυτή η πρωτοβουλία πρέπει να μας ενθαρρύνει όλους μας, τα βήματα που θα κάνουμε να είναι αποφασιστικά, γιατί ο χρόνος επείγει.



Κυρίες και κύριοι, η Ελλάδα αυτές τις μέρες, σε ευρωπαϊκό επίπεδο, έδειξε και ανέδειξε ένα πρόσωπο που ανταποκρίνεται στις ανάγκες του 21ου αιώνα και αυτό είναι αναμφισβήτητα μια εθνική επιτυχία πρώτης γραμμής.



Όσοι από εμάς ζούμε από κοντά τη δύσκολη καθημερινότητα και τις επιμέρους όψεις της ζωής των πολιτών, γνωρίζουμε καλά τι κρύβεται κάτω από την κρούστα, πόσο δύσκολο είναι να ανατρέψουμε κατεστημένες νοοτροπίες δεκαετιών. Ξεπερασμένους τρόπους διαχείρισης των προβλημάτων.



Ένα από τα δυσκολότερα προβλήματα, που απαιτούν ριζικές τομές και λύσεις, εδώ και τώρα, γιατί αύριο θα είναι πολύ αργά για όλους μας, είναι η διαχείριση, η αξιοποίηση και η αναπαραγωγή των περιβαλλοντικών πόρων.



Όσο και αν διακηρύσσουμε στα λόγια τη βιώσιμη ανάπτυξη, ή την ανθρωποκεντρική θεώρηση των αναπτυξιακών μας επιλογών, η πράξη τελικά είναι αυτή που εκ του αποτελέσματος κρίνει τη συνέπειά μας στις διακηρύξεις.



Επιπλέον τα γεγονότα τρέχουν με τέτοια ταχύτητα και τα προβλήματα μεγεθύνονται με γεωμετρική πρόοδο, όσο εμφανίζουμε ατολμία στην αντιμετώπισή τους.



Η υποβάθμιση του περιβάλλοντος, αυξήθηκε με σταθερούς ρυθμούς τις τελευταίες 10ετίες. Κάθε χρόνο στα κράτη – μέλη της Ένωσης παράγονται περίπου 2 δις τόνοι αποβλήτων και ο αριθμός αυτός αυξάνεται κατά 10% ετησίως.



Οι καταναλωτικές μας κοινωνίες αγγίζουν το απόγειό τους. Η Ευρωπαϊκή Ένωση προσδιόρισε τις ροές αποβλήτων που πρέπει να ληφθούν υπόψη κατά προτεραιότητα.



Κατά συνέπεια θέσπισε νομοθεσία, σχετικά με τα απορρίμματα συσκευασιών, αλλά και για άλλες επιμέρους κατηγορίες προϊόντων, αποτέλεσαν επίσης αντικείμενο κοινοτικών μέτρων οι διάφοροι τρόποι επεξεργασίας των αποβλήτων, όπως η υγειονομική ταφή και η αποτέφρωση.



Η Κοινότητα συμμετέχει στη σύμβαση για τον έλεγχο της διασυνοριακής διαχείρισης επικίνδυνων αποβλήτων και για τη διάθεσή τους, στη Σύμβαση της Βασιλείας, στην οποία άνω των 100 χωρών είναι μέλη.



Η Ένωση επικύρωσε ήδη την τροποποίηση της εν λόγω σύμβασης, η οποία προβλέπει την απαγόρευση των εξαγωγών των επικίνδυνων αποβλήτων, από τις χώρες του ΟΟΣΑ, της Κοινότητας και του Λιχνενστάιν, προς εκτός ΟΟΣΑ χώρες είτε για τη διάθεσή τους είτε για την ανακύκλωση ή την αξιοποίησή τους.



Για να αντιμετωπιστούν τα σημερινά περιβαλλοντικά προβλήματα, είναι απαραίτητο, πέραν των αυστηρά νομοθετικών προϋποθέσεων και εγγυήσεων, να τεθεί σε εφαρμογή μια γενικότερη στρατηγική προσέγγιση.



Η προσέγγιση αυτή οφείλει να εκμεταλλευτεί τους ποικιλόμορφους λειτουργικούς μηχανισμούς και μέτρα και να επηρεαστεί η διαδικασία λήψης των αποφάσεων στους επιχειρηματικούς κύκλους, αλλά και στο χώρο των καταναλωτών, της πολιτικής και των πολιτών.



Αν κανείς θα ήθελε να αναζητήσει τους πρωταρχικούς άξονες λήψης στρατηγικών μέτρων, θα μπορούσε επιγραμματικά να επισημάνει, πρώτον τη βελτίωση και υλοποίηση της ισχύουσας νομοθεσίας.



Δεύτερον, την ενσωμάτωση του περιβάλλοντος, οργανικά, στις άλλες πολιτικές. Τρίτον, συνυπολογισμού του περιβάλλοντος στις σχετικές αποφάσεις που αφορούν τη χωροταξική διαρρύθμιση και διαχείριση.



Τέταρτον, η συνεργασία με τις δυνάμεις της αγοράς και πέμπτον την εμπλοκή των πολιτών και την αποφασιστική βελτίωση της συμπεριφοράς τους γιατί ένα πολύ μεγάλο κομμάτι, που αφορά το κόστος το μετέπειτα, της αντιμετώπισης αυτού του προβλήματος, θα εξαρτηθεί από τη γενικότερη συμπεριφορά των ίδιων των πολιτών.



Η οικονομική ανάπτυξη, η εντεινόμενη αστικοποίηση, η αύξηση του μαζικού τουρισμού, η αλλαγή καταναλωτικών προτύπων, οδήγησαν τα τελευταία χρόνια σε σημαντική αύξηση της ποσότητας των παραγόμενων σωρών αποβλήτων στη χώρα μας.



Αν η αύξηση αυτή ακολουθούσε στενά το ρυθμό μεγέθυνσης του ΑΕΠ, μετά το 1994 καταγράφεται μια ουσιαστική τάση αποσύνδεσης, παραμένει όμως σε στενή σύνδεση με την πληθυσμιακή έκρηξη.



Αυτή η διπλή τάση υποδηλώνει ότι τα πρόσφατα εισοδήματα διοχετεύονται περισσότερο  σε μη καταναλωτικά αγαθά, άρα δε μεταφράζονται σε αυξημένα απορρίμματα, παράλληλα όμως δεν έχει σημειωθεί μια ουσιαστική μεταβολή των βασικών καταναλωτικών προτύπων.



Η ετήσια παραγωγή στερεών αποβλήτων, από τον οικιακό και εμπορικό τομέα, ανέρχεται περίπου σε 4,5 εκατομμύρια τόνους, με την κατά κεφαλή παραγωγή να βρίσκεται αρκετά χαμηλότερα από το μέσο όρο της Ευρωπαϊκής Ένωσης.



Επίσης η ποιοτική σύνδεση των οικιακών απορριμμάτων, διαφοροποιείται αισθητά από το μέσο όρο της Ευρωπαϊκής Ένωσης. Το πολύ υψηλό ποσοστό ζυμώσιμων υλικών, αποτελεί ένδειξη ότι οι διατροφικές συνήθειες των Ελλήνων, αποτελούν πρότυπα περισσότερο υγιεινά και φιλικά προς το περιβάλλον.



Παράλληλα όμως δυσχεραίνει την επίτευξη υψηλού ποσοστού ανάπτυξης και περιορίζει την επιλογή μας σε τεχνικές επεξεργασίες λόγω του μεγάλου ποσοστού υγρασίας που συνοδεύει την παρουσία των ζυμώσιμων υλικών.



Βασικοί άξονες της πολιτικής μας. Για μια πολιτική διαχείρισης των αστικών στερεών αποβλήτων στην Ελλάδα, που διαμορφώνεται σε συμφωνία με τη σύγχρονη επιστημονική γνώση και την κοινοτική νομοθεσία, θα μπορούσαν ιεραρχικά να προσδιοριστούν ως ακολούθως.



Κατ’ αρχήν η πρόληψη της δημιουργίας αποβλήτων, μέσω της βελτίωσης του σχεδιασμού των προϊόντων και της αλλαγής των καταναλωτικών συνηθειών.



Έπειτα η προώθηση της ανακύκλωσης και επαναχρησιμοποίησης των αποβλήτων. Κατόπιν, άλλων μορφών αξιοποίησης, με περαιτέρω ανάκτηση υλικών και ενέργειας. Τέλος, η ασφαλής τελική διάθεση των υπολειμμάτων σε οργανωμένους χώρους ταφής.



Με άλλα λόγια, η σύγχρονη επιστημονική γνώση και το νομοθετικό πλαίσιο, υπαγορεύουν ότι αν ένας χώρος υγειονομικής ταφής απορριμμάτων, θα αποτελεί το τελευταίο στάδιο ενός ολοκληρωμένου συστήματος διαχείρισης των αστικών στερεών αποβλήτων και όχι τη μοναδική μέθοδο διαχείρισής τους.



Σήμερα, με την έναρξη ισχύος του 2939, την ευθύνη για το κόστος των δραστηριοτήτων ανακύκλωσης των υλικών συσκευασίας και άλλων προϊόντων φέρουν τα συλλογικά ή ατομικά συστήματα εναλλακτικής διαχείρισης, με υποχρεωτική συμμετοχή των ιδιωτών, ενώ ταυτόχρονα η συνεργασία της τοπικής αυτοδιοίκησης με ιδιώτες, καθίσταται επιτακτική σε θέματα ανάπτυξης και λειτουργίας προγραμμάτων ανακύκλωσης, σε θέματα διαχείρισης των πόρων και των οικονομικών αποτελεσμάτων και εν γένει στην προοπτική εφαρμογής νέων τεχνολογιών, αξιοποίησης των αστικών αποβλήτων.



Η δημιουργία σύγχρονων και ισχυρών φορέων διαχείρισης, προβάλλεται πλέον ως κατεπείγουσα ανάγκη και αποτελεί τη βασική παράμετρο επιτυχίας της υλοποίησης του εθνικού σχεδιασμού.



Η κεντρική διοίκηση, από κοινού με την τοπική αυτοδιοίκηση, καλούνται να αναζητήσουν νέες μεθόδους λειτουργίας και να εφαρμόσουν σύγχρονα χρηματοδοτικά εργαλεία, φροντίζοντας ταυτόχρονα να επιτυγχάνεται η βέλτιστη σχέση κόστους – αποτελέσματος, προκειμένου να εξασφαλιστούν στο τοπικό επίπεδο οι εγγυήσεις για πολύ σημαντικές συνέπειες.



Πρώτον τη βελτίωση της ποιότητας των παρεχόμενων υπηρεσιών προς τους πολίτες. Δεύτερον την αποτελεσματικότερη και  οικονομικότερη αξιοποίηση των δημόσιων πόρων.



Τρίτον την προσφορά νέων, αναγκαίων υπηρεσιών, με τη δημιουργία των απαραίτητων υποδομών και τέταρτον τη διαφάνεια, τη διαχείριση των οικονομικών και εξασφάλιση της κοινωνικής συναίνεσης.



Κυρίες και κύριοι, παρουσιάζοντας τις κατευθύνσεις για το νέο Κώδικα Δήμων και Κοινοτήτων, ένα από τα θέματα που στο χώρο της τοπικής αυτοδιοίκησης, κίνησε το ζωηρό ενδιαφέρον, είναι η πρόταση να οργανωθούμε εν δυνάμει, κατά το πρότυπο των «ΔΕΥΑ» οι ανταποδοτικές υπηρεσίες των ΟΤΑ.



Όχι χωρίς λόγο, γιατί η πολύχρονη διαχείριση και η αποκομιδή των απορριμμάτων, από τις υπηρεσίες των Δήμων, είναι ένα καθεστώς που δύσκολα αλλάζει και οφείλουμε να το αναγνωρίσουμε.



Όμως σήμερα, πρέπει να προχωρήσουμε αποφασιστικά και πρέπει να πείσουμε τους Οργανισμούς Τοπικής Αυτοδιοίκησης, για την πρόθεση και τη βούλησή μας, κατοχυρώνοντας και γι’ αυτούς και για τους εργαζόμενους σε αυτούς, όχι μόνο τα δικαιώματα και την αρμοδιότητα, αλλά και τη διεύρυνση των δυνατοτήτων ολοκληρωμένης παρέμβασης.



Την ανάπτυξη δηλαδή, ποιοτικά και ποσοτικά, της παρεχόμενης υπηρεσίας στους πολίτες από τον Οργανισμό Τοπικής Αυτοδιοίκησης. Γι’ αυτό θέλω να είμαστε καθαροί, τόσο για τις προθέσεις μας, όσο και για τη βούλησή μας να προχωρήσουμε με αποφασιστικά βήματα προς την κατεύθυνση αυτή και θα μου επιτρέψετε να πω λίγα λόγια πολύ συγκεκριμένα και καθαρά.



Θα θίξω δύο σημεία. Το πρώτο έχει σχέση με τη συνεργασία των ΟΤΑ με τον ιδιωτικό τομέα. Το καινοτόμο στοιχείο στη σύμπραξη των ΟΤΑ με τον ιδιωτικό τομέα, είναι η κινητοποίησή του και η συνεργασία του με την αυτοδιοίκηση, προκειμένου από κοινού να διαμορφώσουν ένα περιβάλλον ευέλικτο και ικανό να ανταποκρίνεται στις απαιτήσεις των πολιτών.



Για την επίτευξη αυτού του στόχου, το Υπουργείο Εσωτερικών, επεξεργάζεται ένα ολοκληρωμένο πρόγραμμα εισαγωγής νέων τεχνικών συγχρηματοδότησής ή και αυτοχρηματοδότησης στην τοπική αυτοδιοίκηση, στη βάση μιας ολοκληρωμένης στρατηγικής.



Για την υλοποίηση του προγράμματος, απαιτούνται νέες νομοθετικές ρυθμίσεις, οι οποίες έχουν ήδη διαμορφωθεί και θα προωθηθούν για διαβούλευση με την Κεντρική Ένωση Δήμων και Κοινοτήτων, στο πλαίσιο της αναμόρφωσης του Κώδικα.



Συγκεκριμένα, το άρθρο 34, παράγραφος 3, μπορεί να αντικατασταθεί ως εξής: Δήμοι, Κοινότητες, Σύνδεσμοι, Νομαρχιακές Αυτοδιοικήσεις και  νομικά πρόσωπα δημόσιου και ιδιωτικού δικαίου της αυτοδιοίκησης, μπορούν να αναθέτουν σε νομικά ή φυσικά πρόσωπα δημοσίου και ιδιωτικού δικαίου ή κοινοπραξίες, την εκτέλεση έργων, την παροχή υπηρεσιών ή την εκτέλεση προγραμμάτων με τη διενέργεια διαγωνισμού.



Η ανάθεση του έργου ή της υπηρεσίας, θα συνοδεύεται είτε με την καταβολή αμοιβής δημόσιας σύμβασης έργου ή υπηρεσίας, είτε με την παραχώρηση του δικαιώματος εκμετάλλευσης του έργου ή της υπηρεσίας, παραχώρηση δημόσιου έργου ή δημόσιας υπηρεσίας, είτε με το δικαίωμα εκμετάλλευσης του έργου ή της υπηρεσίας, σε συνδυασμό με την καταβολή αμοιβής.



Ειδικότερα αυτή η νομοθετική ρύθμιση, που είναι για συζήτηση βέβαια και τελική επεξεργασία, αφορά και τη δυνατότητα συγχρηματοδότησης των έργων και τη δυνατότητα συμβάσεων παραχώρησης έργων, φορέων διαχείρισης στερεών αποβλήτων και γενικότερα όλες τις αναγκαίες αλλαγές που επιτρέπουν τη ζωή ιδιωτικών κεφαλαίων στην τοπική αυτοδιοίκηση.



Σημειώνεται επίσης, ότι ήδη έχει ψηφιστεί σε συμφωνία με την ΚΕΔΚΕ, νόμος που ρυθμίζει τα ζητήματα της χρηματοδοτικής μίσθωσης, leasing δηλαδή, στην τοπική αυτοδιοίκηση.



Αυτό, σε σχέση με τη συνεργασία των ΟΤΑ με τον ιδιωτικό τομέα. Τώρα σε σχέση, και αυτό είναι το δεύτερο και τελευταίο  μου σημείο, με την ολοκληρωμένη διαχείριση των στερεών αποβλήτων.



Η ολοκληρωμένη διαχείριση στερεών αποβλήτων, σπάνια μπορεί να αντιμετωπιστεί από έναν και μόνο ΟΤΑ. Ακόμα όμως και όταν υπάρχει αυτή η δυνατότητα είναι θεμιτό έως και αναγκαίοι, να επιδιώκεται η συνεργασία με όμορους και όχι μόνο ΟΤΑ, με σκοπό την υποβοήθηση των ασθενέστερων και την επίτευξη της βέλτιστης περιβαλλοντικής διαχείρισης, με την ορθολογικότερη οικονομική επιβάρυνση.



Η συνεργασία αυτή μορφοποιείται με το θεσμό των φορέων διαχείρισης στερεών αποβλήτων. Έτσι προχωρούμε στον εκσυγχρονισμό του τεχνικού πλαισίου των δημοτικών επιχειρήσεων των ΟΤΑ, με πρόταση για τη δημιουργία και δημοτικών και διαδημοτικών επιχειρήσεων κοινωφελούς χαρακτήρα, κατά το παράδειγμα των «ΔΕΥΑ» και κρίνουμε σωστό να υπάρχει για τις επιχειρήσεις αυτού του είδους, κρατική επιχορήγηση μέχρι ποσοστού 35%.



Επίσης και αν πράγματι συμφωνεί η ΚΕΔΚΕ, μπορούμε να πάμε και σε νομοθετική ρύθμιση για την παρακράτηση από τους «ΚΑΠ» των οφειλών των ΟΤΑ, προς τις δημοτικές επιχειρήσεις κοινωφελούς χαρακτήρα, που έχουν ως αντικείμενο τη διαχείριση στερεών αποβλήτων.



Επιπροσθέτως θα πρέπει να σας επισημάνω ότι βρισκόμαστε σε συνεχή διάλογο με την τοπική αυτοδιοίκηση, για τον καθορισμό των αντισταθμιστικών οφειλών από τους «ΚΑΠ» και την επέκτασή τους με ορθολογικό τρόπο σε όλους τους ΟΤΑ της χώρας, που αποδέχονται τη λειτουργία χώρων υγειονομικής ταφής απορριμμάτων, στο χώρο τους.



Τελευταίο ζήτημα, αλλά καθοριστικής επίσης σημασίας, για τη διασφάλιση της σωστής λειτουργίας των φορέων διαχείρισης, αποτελεί η στελέχωσή τους εξειδικευμένο προσωπικό.



Για το λόγο αυτό θα ανοίξουμε το διάλογο με όλους τους ενδιαφερόμενους φορείς, ώστε να προχωρήσουν με τη στελέχωση των φορέων αυτών, είτε με μόνιμο προσωπικό των Δήμων είτε με νέες προσλήψεις.



Κλείνοντας θα ήθελα να σας υπενθυμίσω ότι δεν είναι δυνατόν να συμπεριφερόμαστε μυωπικά στην αντιμετώπιση προβλημάτων που έχουν μακροχρόνιο χαρακτήρα.



Επί δεκαετίες κοιτάζοντας αποκλειστικά προς την κατεύθυνση της οικονομικής μεγέθυνσης, οι άνθρωποι κατανάλωναν με τρόπο απαράδεκτο το περιβάλλον και δημιουργούσαν καταστάσεις που κανείς δεν μπορεί σήμερα να δεχτεί.



Σήμερα, όλοι αντιλαμβανόμαστε, ότι πρέπει να κινηθούμε γρήγορα και αποφασιστικά στην αντίθετη κατεύθυνση, καταβάλλοντας το αναγκαίο τίμημα. Να προλάβουμε τα χειρότερα. Το οφείλουμε στους εαυτούς μας και περισσότερο στα παιδιά μας.



Απέναντι σε αυτό το χρέος, εγώ μπορώ να αντιληφθώ ένα αμυντικής μορφής τοπικισμό που θέλει το κόστος έξω από την πόλη του και την επικράτειά της.



Δεν μπορώ να καταλάβω όμως, το αξεπέραστο οδόφραγμά του, που μετατρέπει το εμπόδιο σε θηλιά. Να μετατρέψουμε το κόστος σε πλεονέκτημα, σε αντιστάθμισμα και τελικά σε κέρδος για την ποιότητα ζωής του πολίτη.



Δεν έχουμε άλλο δρόμο, από τη γρήγορη συνεννόηση, την κοινωνική και τοπική συναίνεση και προπαντός τα αποφασιστικά βήματα προς τα εμπρός.



Με αυτές τις απλές και νομίζω καθαρές σκέψεις, σας καλώ όλους, και ιδιαίτερα τους παρόντες, που ζείτε καθημερινά το πρόβλημα, το διαχειρίζεστε οι περισσότεροι από εσάς και έχετε πολύ βασανιστεί στην αντιμετώπισή του, να αγκαλιάσετε και να βοηθήσετε, ο καθένας με το δικό του τρόπο, ώστε αυτή η προσπάθεια να πετύχει.



Είναι μια προσπάθεια που αφορά όλους, απευθύνεται σε όλους, αλλά και ενδιαφέρει όλους. Είναι υπόθεση ζωής και προϋπόθεση ευημερίας. Ευχαριστώ πολύ.

ΣΥΝΤΟΝΙΣΤΗΣ: Ευχαριστούμε τον Υπουργό των Εσωτερικών. Στη συνέχεια το λόγο έχει η Πρόεδρος της ΕΝΑΕ και η Υπερνομάρχης Αθηνών – Πειραιώς η κα Φώφη Γεννηματά.

Φ.ΓΕΝΝΗΜΑΤΑ: Σεβασμιότατε, κυρία και κύριε υπουργέ, κυρίες και κύριοι συνάδελφοι της αυτοδιοίκησης, φίλες και φίλοι, η σημερινή ημερίδα αν και συμπίπτει χρονικά με την νομοθετική πρωτοβουλία για την Αττική, δεν γίνεται με αφορμή αυτό το γεγονός και νομίζω πως αυτό είναι και ιδιαίτερα σημαντικό. 



Όπως προκύπτει, ιδιαίτερα απ’ τη θεματολογία της δεύτερης ενότητας, φιλοδοξεί να ενημερώσει με πληρότητα και επάρκεια τους εκπροσώπους της Αυτοδιοίκησης, κυρίως για το ισχύον θεσμικό πλαίσιο, αλλά και για τις νέες τεχνολογίες, τις πηγές χρηματοδότησης, τις μεθόδους ολοκληρωμένης διαχείρισης, την πολιτική τελικά της Ευρωπαϊκής Ένωσης για το περιβάλλον.



Κυρίως όμως φιλοδοξεί να αναδείξει το μέγεθος του προβλήματος, αλλά και τις ευθύνες όλων μας. Λέμε εμείς εδώ στην Ελλάδα ότι η καθαριότητα είναι η μισή αρχοντιά, όμως στην πραγματικά είναι ο πολιτισμός μας. προσδιορίζει την ποιότητα της ζωής μας, καθορίζει το μέλλον των παιδιών μας, μας αφορά όλους.



Εγώ θα έλεγα πως είναι ολόκληρη η αρχοντιά μας. Η Ευρωπαϊκή Ένωση δίνει ιδιαίτερη έμφαση στην προστασία του περιβάλλοντος με την ολοκληρωμένη διαχείριση των απορριμμάτων, αλλά και την επιβολή συγκεκριμένων μέτρων και αυστηρότατων κυρώσεων, αν δεν υλοποιηθούν τα προτεινόμενα μέτρα.



Η υλοποίηση φίλες και φίλοι της ευρωπαϊκής πολιτικής για το περιβάλλον, αποτελεί συμβατική υποχρέωση. Όμως η προστασία, η ανάδειξη και ο σεβασμός του περιβάλλοντός μας, η βελτίωση και η διατήρηση  της ποιότητας της ζωής μας, αποτελούν χρέος τιμής. Χρέος τιμής στην ιστορία μας, αλλά και στον πολιτισμό μας.



Το σύγχρονο διεθνές περιβάλλον που επιθυμούμε, αντιμετωπίζει όλο και λιγότερο τη διαχείριση των απορριμμάτων σαν μια βρόμικη δουλειά. Έχει πάψει να τη βλέπει ως μια δευτερεύουσα διαδικασία και την εισάγει στο σύνολο του παραγωγικού και αναπτυξιακού κύκλου. 



Το 6ο πρόγραμμα δράσης της Ευρωπαϊκής Ένωσης για το περιβάλλον, έρχεται ακριβώς να επιβεβαιώσει ότι μια απ’ τις προτεραιότητες της ευρωπαϊκής περιβαλλοντικής πολιτικής είναι να υπάρχει μια αποτελεσματικότερη διαχείριση των αποβλήτων, μέσα απ’ την επίτευξη περισσότερων βιώσιμων μορφών παραγωγής και κατανάλωσης, ανάλογων με τις ανάγκες και τις ικανότητες της τοπικής κοινωνίας και του περιβάλλοντος.



Είναι σχήμα οξύμωρο, δυστυχώς όμως είναι πραγματικό ότι η ανάπτυξη και η βελτίωση του βιοτικού επιπέδου των ευρωπαϊκών χωρών οδηγεί σε μια ανεξέλεγκτη αύξηση των αποβλήτων και τελικά της περιβαλλοντικής καταστροφής. 



Η προσπάθεια αποσύνδεσης της παραγωγής αποβλήτων από το ρυθμό οικονομικής μεγέθυνσης, επιτάσσει τρεις δέσμες μέτρων. Μέτρα πρόληψης στον τύπο της παραγωγής, μέτρα για την επαναχρησιμοποίηση, ανακύκλωση και αξιοποίηση των απορριμμάτων, αλλά και μέτρα για την ασφαλή τους διάθεση σε οργανωμένους χώρους ταφής.



Είναι φανερό ότι αυτές οι τρεις δέσμες μέτρων, απαιτούν συστηματικό σχεδιασμό που ξεκινά και καταλήγει στην τοπική κοινωνία. Στην τοπική κοινωνία βέβαια που συνεργάζεται αρμονικά αλλά και ισότιμα με την κεντρική διοίκηση. Συνθηματικά θα έλεγα ότι αυτή η πολιτική μεταφράζεται σε λιγότερη παραγωγή απορριμμάτων για πέταμα, παραγωγή προσανατολισμένη στην ανακύκλωση και την αξιοποίηση των απορριμμάτων.



Στην Ελλάδα το μείζον αυτό πρόβλημα αντιμετωπίζεται οργανωμένα μόλις την τελευταία 10ετία. Η κατασκευή 15 σταθμών μεταφόρτωσης απορριμμάτων απ’ τους οποίους 14 είναι δημοτικοί, με μεγαλύτερη δυναμικότητας και διαδημοτικής χρήσης αυτόν του Σχιστού αποτελεί μια τομή στο ζήτημα της διαχείρισης των απορριμμάτων στη χώρα μας.



Με δεδομένο ότι η ταφή απορριμμάτων αποτελεί την κυρίαρχη μέθοδο διαχείρισης αποβλήτων στην Ελλάδα, η προσθήκη 26 νέων χώρων υγειονομικής ταφής που σχεδιάστηκαν στους 35 υπάρχοντες, καθώς και η επέκταση κάποιων απ’ τους υφιστάμενους, αναμένεται να ανακουφίσει πραγματικά την κατάσταση.



Η διάθεση των απορριμμάτων σε ανεξέλεγκτες χωματερές που μέχρι και σήμερα σημαδεύει το ελληνικό τοπίο διαχείρισης, θα πρέπει να βρεθεί πια οριστικά στο παρελθόν. Οι ανεξέλεγκτες χωματερές αντιπροσωπεύουν έναν τρόπο αντιμετώπισης των σκουπιδιών που δεν ταιριάζει στη σύγχρονη περιβαλλοντική πολιτική.



Η προσπάθεια να αποκτήσει η Ελλάδα πρόσθετους σύγχρονους χώρους υγειονομικής ταφής, που να εξυπηρετούν το σύνολο του πληθυσμού και όχι μόνο το 53% όπως συμβαίνει σήμερα, πέρα απ’ τη σταθερή πολιτική του Υπουργείου Περιβάλλοντος, επιβάλει και τη διαρκή συνεργασία της πρωτοβάθμιας αλλά και δευτεροβάθμιας Τοπικής Αυτοδιοίκησης και γι’ αυτό είμαστε σήμερα εδώ.



Και είναι σύσσωμη η Νομαρχιακή Αυτοδιοίκηση στη σημερινή εκδήλωση, γιατί έχουμε και αγωνία και προβληματισμό, αλλά και ικανότητα να συμβάλλουμε αποτελεσματικά σε βιώσιμες λύσεις. Είναι γνωστό ότι η Τοπική Αυτοδιοίκηση στην Ελλάδα έχει την αρμοδιότητα της αποκομιδής και την ευθύνη της διαχείρισης των απορριμμάτων.



Τόσο η συλλογή, η μεταφορά, η αποθήκευση και η αξιοποίησή τους απ’ τους δήμους, όσο και ο σχεδιασμός της διαχείρισής τους, η αδειοδότηση των εγκαταστάσεων και δραστηριοτήτων και ο έλεγχος τελικά της λειτουργίας τους απ’ τις Νομαρχιακές Αυτοδιοικήσεις, βάζει την τοπική κοινωνία και διοίκηση στο κέντρο ακριβώς του ενδιαφέροντος. 



Η Τοπική Αυτοδιοίκηση πρέπει να αποτελέσει τον βασικό άξονα διαμόρφωσης της νέας πολιτικής για τη διαχείριση των απορριμμάτων. Η συμβολή της πιστεύουμε ότι είναι καθοριστική και καλείται να παίξει νευραλγικό ρόλο, πρώτον στην τήρηση των υποχρεώσεων για την υγειονομική ταφή. 



Δεύτερον, στην αντιμετώπιση του αυξημένου κόστους λειτουργίας των έργων διαχείρισης. Τρίτον, στη συνεργασία όπως ήδη ειπώθηκε με τον ιδιωτικό τομέα, στην οργάνωση συστημάτων ανακύκλωσης και αξιοποίησης των απορριμμάτων. Και τέταρτον, στην ευαισθητοποίηση και πληροφόρηση του κοινού προς μια νέα νοοτροπία απέναντι στα σκουπίδια.



Είναι γεγονός ότι το πρόβλημα των απορριμμάτων γίνεται τόσο κρίσιμο, που πρέπει να επιδείξουμε όλοι την δέουσα υπευθυνότητα. Στην περιφέρεια Αττικής για παράδειγμα παράγεται το 39% της ετήσιας ποσότητας. Οι κατάλληλοι χώροι για τη διαχείρισή τους είναι ελάχιστοι και  κανείς δεν θέλει τα σκουπίδια δίπλα του και έτσι μοιραία δημιουργούνται ανεξέλεγκτες εντάσεις, που πρέπει όμως να αντιμετωπιστούν με υπευθυνότητα, οργανωμένο διάλογο, αλληλοκατανόηση, αλλά και αποφασιστικότητα.



Το κοινό συμφέρον πρέπει να πρυτανεύει του οποιουδήποτε τοπικού ή άλλου συμφέροντος, αρκεί ο σχεδιασμός που ακολουθείται να έχει συγκροτηθεί στη βάση  μιας κοινής συμφωνίας, μιας τοπικά διευρυμένης συμφωνίας. 



Το 1996 οι Νομαρχιακές Αυτοδιοικήσεις προχώρησαν στη σύνταξη των νομαρχιακών σχεδιασμών διαχείρισης στερεών αποβλήτων. Τα θετικά στοιχεία αυτών των σχεδιασμών αποτελούν και σήμερα τον άξονα του σχεδιασμού που εφαρμόζεται απ’ την κεντρική διοίκηση. Ίσως βέβαια απαιτείται η βελτίωσή του. Κυρίως όμως επιβάλλεται η κατανόηση και η στήριξή του απ’ όλους.



Η διοργάνωση αυτής της ημερίδας, έρχεται σε μια χρονική στιγμή που το ΥΠΕΧΩΔΕ προχωρεί στην υλοποίηση των νέων χώρων υγειονομικής ταφής. Την ίδια στιγμή πληθαίνουν οι αντιδράσεις κυρίως των κατοίκων της Ανατολικής και Δυτικής Αττικής, που δεν επιθυμούν να χωροθετηθούν οι νέοι ΧΥΤΑ στην περιοχή τους.



Θα έλεγα ότι μέχρι κάποιο σημείο οι αντιδράσεις αυτές είναι κατανοητές, δείχνουν όμως κάτι. Δείχνουν ότι υπάρχει μεγάλο έλλειμμα ενημέρωσης και σ’ αυτό το σημείο έχουμε ευθύνη όλοι. Κεντρική διοίκηση, Αυτοδιοίκηση α’ και β’ βαθμού. Δεν έχουμε φροντίσει φίλες και φίλοι μέχρι σήμερα να ενημερώσουμε τους πολίτες για τα θετικά στοιχεία των ΧΥΤΑ, για την συμβολή τους στην προστασία του περιβάλλοντος και της δημόσιας υγείας.



Παρατηρείται δε το παράδοξο, να οργανώνονται εκδηλώσεις διαμαρτυρίας από κατοίκους μιας περιοχής που έχει επιλεγεί ως τόπος δημιουργίας Χώρου Υγειονομικής Ταφής, όταν την ίδια στιγμή στην ίδια ευρύτερη περιοχή, λειτουργούν όχι μία, αλλά ακόμα και δεκάδες ανεξέλεγκτες χωματερές.



Έχουν γίνει σημαντικά βήματα τα τελευταία χρόνια. Οι ανεξέλεγκτες χωματερές σε όλη την Ελλάδα έχουν μειωθεί από 6,5 χιλιάδες σε 1.200, όμως ακόμα είναι πάρα πολλές και αποτελούν ντροπή για τη χώρα μας, αλλά και κίνδυνο μεγάλο για το περιβάλλον και τη δημόσια υγεία.



Στην Αττική δεν κατέστη δυστυχώς δυνατό να βρεθεί λύση, παρά τις επίμονες προσπάθειες και το διάλογο της κεντρικής διοίκησης με τους ενδιαφερόμενους φορείς, που βρίσκεται σε εξέλιξη εδώ και 25 περίπου χρόνια. Η απόφαση της κυβέρνησης να δώσει λύση στο πρόβλημα, πιστεύουμε ότι θα ανακουφίσει τα εκατομμύρια των πολιτών της Αττικής, που ζουν υπό την απειλή των ανεξέλεγκτων χωματερών.



Πιστεύουμε ότι η απόφαση αυτή πρέπει να βρει την συγκατάθεση όλων των ενδιαφερόμενων. Πιστεύουμε ότι είναι πλέον καιρός να αναλάβουμε όλοι τις ευθύνες μας και να οδηγηθούμε σε βιώσιμες και περιβαλλοντικά αποδεκτές λύσεις. Ήρθε ο καιρός να προσφέρουμε στους πολίτες, παράλληλα όμως έγκυρη ενημέρωση, αλλά και εγγυήσεις για την προστασία του περιβάλλοντος.



Να εγκαταλείψουμε την λογική του πολιτικού κόστους, που το μόνο που καταφέρνει τελικά είναι να διαιωνίζει το πρόβλημα. Η Νομαρχιακή Αυτοδιοίκηση είναι έτοιμη να αναλάβει τις ευθύνες της. Είναι έτοιμη να συνεργαστεί και με τους δήμους και την κεντρική διοίκηση, προκειμένου το πρόβλημα των σκουπιδιών να αντιμετωπιστεί με υπευθυνότητα και αποτελεσματικότητα.



Πιστεύουμε όμως ότι πέρα από τη χωροθέτηση των νέων χωματερών, που οπωσδήποτε θα ανακουφίσει τους πολίτες, επιβάλλεται από τώρα η διαμόρφωση ενός σχεδίου διαχείρισης των απορριμμάτων με ορίζοντα δεκαετιών. Το πρόβλημά μας δεν είναι πως θα θάψουμε τα σκουπίδια σήμερα. Πως θα τα διαχειριστούμε για τα λίγα μόνο επόμενα χρόνια μέχρι να κορεστούν και οι νέοι ΧΥΤΑ.



Το ζήτημα είναι να γίνει κατανοητό ότι τα σκουπίδια κρύβουν μέσα τους θησαυρούς που μπορούν να αξιοποιηθούν μέσω της ανακύκλωσης και της παραγωγής ενέργειας, για να μη βρεθούμε ύστερα από μερικά χρόνια φίλες και φίλοι, να ξανασυζητάμε ίσως σ’ αυτή την αίθουσα για τα ίδια ακριβώς προβλήματα.



Οι προσπάθειες που γίνονται στον τομέα αυτό, πρέπει να ενισχυθούν και να ενταχθούν σε ένα πανεθνικό σχέδιο δράσης. Να μειώσουμε τον όγκο των απορριμμάτων, να τα ανακυκλώσουμε, να αλλάξουμε την νοοτροπία όλων μας με συνεχή προγράμματα ενημέρωσης και με την ενίσχυση της περιβαλλοντικής εκπαίδευσης.



Δεν χρειάζονται πολλά πράγματα. Εγώ πιστεύω ότι αρκούν τρία. Χρειάζεται ένα όραμα που να μην τελειώνει στα όρια του δήμου μας, του νομού μας ή της θητείας μας ως κυβέρνησης. Χρειάζονται ευαίσθητοι πολίτες που πρέπει να είναι ενήμεροι και χρειάζονται υπεύθυνοι φορείς. Σας ευχαριστώ πολύ. 

ΣΥΝΤΟΝΙΣΤΗΣ: Ευχαριστούμε την κα Γεννηματά. Το λόγο έχει ο Πρόεδρος της ΠΟΕ-ΟΤΑ κ. Μπαλασόπουλος.

Θ.ΜΠΑΛΑΣΟΠΟΥΛΟΣ: Κυρία Υπουργέ, κύριε Υπουργέ, κυρίες και κύριοι. Θέλουμε κατ’ αρχήν να ευχαριστήσουμε τους διοργανωτές της σημερινής Ημερίδας, για την πρόσκληση προκειμένου να ακουστούν σε μια δύσκολη χρονική περίοδο για την διαχείριση των απορριμμάτων και οι απόψεις – θέσεις των εργαζομένων.



Η ΠΟΕ ΟΤΑ. με ιδιαίτερη ανησυχία παρακολουθεί τις εξελίξεις στον τομέα της διαχείρισης των απορριμμάτων ιδιαίτερα της Αττικής. Μια και τα αδιέξοδα που προκλήθηκαν τα τελευταία χρόνια με ευθύνη όλων μας, μας αναγκάζουν σήμερα να πάρουμε και να υλοποιήσουμε σημαντικές αποφάσεις σε ένα ζήτημα που έχει να κάνει με την δημόσια υγεία, το περιβάλλον αλλά και την παροχή καλύτερων υπηρεσιών στους πολίτες.



Γι’ αυτό δεν υπάρχει χρόνος για άλλη κουβέντα. Είναι η ώρα της ενέργειας και υλοποίησης των αποφάσεων για να ξεφύγουμε από τα αδιέξοδα που έχουν δημιουργηθεί, άλλωστε το προηγούμενο χρονικό διάστημα καταθέσαμε αναλυτικά όλοι τις προτάσεις μας.



Οι λύσεις πλέον είναι: 1) υλοποίηση του εθνικού σχεδιασμού και των περιφερειακών σχεδιασμών σε επίπεδο νομαρχίας ή περιφέρειας, για την ολοκληρωμένη διαχείριση των στερεών αποβλήτων. Γιατί μάλιστα πρόσφατα ακούστηκε και γράφτηκε ότι δεν υπάρχει εθνικός και περιφερειακός σχεδιασμός. Δηλαδή χώροι υγειονομικής ταφής απορριμμάτων, των υπολειμμάτων και των υπολοίπων στερεών αποβλήτων, προγράμματα διαλογής στην πηγή, κέντρα διαλογής ανακυκλωσίμων υλικών, μονάδων ανακύκλωσης και βιοσταθεροποίησης, σταθμούς μεταφόρτωσης και εργοστάσια επεξεργασίας.



Το κράτος να μην προχωρήσει στην περικοπή των έργων που έχουν συμπεριληφθεί στην χρηματοδότηση του Ταμείου Συνοχής και αφορούν έργα και δράσεις ανακύκλωσης.



2) Η διαχείριση των εγκαταστάσεων, χώροι υγειονομικής ταφής απορριμμάτων, σταθμοί μεταφόρτωσης απορριμμάτων, μονάδες ανακύκλωσης, να είναι στην αποκλειστική αρμοδιότητα των  φορέων της Τοπικής Αυτοδιοίκησης, γιατί έχουν την γνώση, την εμπειρία και την τεχνογνωσία.



Σε επίπεδο νομού Αττικής να υπάρχει ενιαίος φορέας διαχείρισης, ο Ενιαίος Σύνδεσμος Δήμων και Κοινοτήτων Νομού Αττικής, μια και κάθε άλλη πρόταση προβλήματα θα δημιουργήσει αλλά και θα καθυστερήσει σημαντικά την υλοποίηση των όποιων αποφάσεων.



Η είσοδος των ιδιωτών αν και προβάλλει τώρα πιο επικίνδυνη από κάθε άλλη φορά, δεν θα λύσει αλλά θα δημιουργήσει προβλήματα, με βέβαιη την σημαντική αύξηση των αποδοτικών τελών για να θησαυρίζουν οι ιδιώτες σε ένα ευαίσθητο για την δημόσια υγεία και το περιβάλλον τομέα, όταν όλοι παραδέχονται ότι ο μοναδικός της σκοπός είναι η μεγιστοποίηση του κέρδους.



3) Το κλείσιμο των ανεξέλεγκτων χωματερών που δυστυχώς να κυριαρχούν. Και βέβαια μια ανεξέλεγκτη χωματερή σταματάει να ρυπαίνει με καρκινογόνες τοξικές ουσίες το περιβάλλον – αέρας, έδαφος, νερό – όχι όταν πάψει να λειτουργεί, αλλά όταν αποκατασταθεί.



Οι μη λειτουργούσες αλλά εγκαταλελειμμένες, ανεξέλεγκτες χωματερές, δεν παύουν επί δεκαετίες μετά το τέλος της λειτουργίας τους να αποτελούν εστίες ρύπανσης. Και το πρόβλημα λύνεται μόνο με την αποκατάσταση τους.



Να εκδοθεί η κοινή Υπουργική Απόφαση, που θα καθορίζει αναλυτικά το θεσμικό πλαίσιο για την διαχείριση των νοσοκομειακών και εξωνοσοκομειακών μολυσματικών αποβλήτων. Η σύγχρονη πυρολητική μονάδα θερμικής καταστροφής του Ενιαίου Συνδέσμου βρίσκεται εδώ και πολλούς μήνες σε ετοιμότητα λειτουργίας, αλλά λειτουργεί με περιορισμένα φορτία μια και τα νοσοκομεία, οι μεγάλες ιδιωτικές κλινικές και κέντρα, αδιαφορώντας για την δημόσια υγεία και εκμεταλλευόμενοι το νομικό κενό που υπάρχει και προσπαθώντας να επιβάλλουν την μέθοδο της αποστείρωσης, προτιμούν να πετάνε τα μολυσματικά τους απόβλητα, όπως είναι ημιεπεξεργασμένα, μαζί με τα κοινά απορρίμματα μόνο και μόνο για να αποφύγουν το κόστος της θερμικής καταστροφής.



Άμεση χωροθέτηση των εγκαταστάσεων διάθεσης των επικίνδυνων αποβλήτων, μία στην νότια Ελλάδα και μία στην βόρεια Ελλάδα μια και οι εκατοντάδες τόνοι που παράγονται στην χώρα μας παρ’ ότι έχουν δοθεί δεκάδες άδειες μεταφοράς και προσωρινής αποθήκευσης σε ιδιώτες, ουδείς γνωρίζει που καταλήγουν τα απόβλητα αυτά.



Αφήσαμε τελευταίο το οξυμένο πρόβλημα της διαχείρισης των απορριμμάτων στην Αττική. Μια και η τελευταία νομοθετική παρέμβαση του ΥΠΕΧΩΔΕ δημιουργεί τις προϋποθέσεις για την επίλυση του προβλήματος. Είναι καιρός οι φορείς της Τοπικής Αυτοδιοίκησης να αναλάβουν τις σημαντικές ευθύνες. Η τελευταία φωτιά στον ΧΥΤΑ των Ανω Λιοσίων, έδειξε ότι τα όρια αντοχής του έχουν ξεπεραστεί. Δεν μπορεί κανένας μας να παίζει με την υγεία και την προστασία του περιβάλλοντος των κατοίκων στην Αττική.



Γι’ αυτό πρέπει άμεσα να προχωρήσει το πρόγραμμα για την ολοκληρωμένη διαχείριση των απορριμμάτων στο λεκανοπέδιο.



Ολοκληρώνοντας την παρέμβαση μας αυτή, θα ήθελα να επισημάνω κάποια πράγματα, μια και γίνεται συστηματική προσπάθεια το τελευταίο χρονικό διάστημα για αξιοποίηση και άλλων σύγχρονων τεχνολογιών διαχείρισης των απορριμμάτων για να μην κρυβόμαστε στην σκάφη, όταν όλοι γνωρίζουμε ότι η καρκινογόνα, πανάκριβη και περιβαλλοντοκτόνα καύση των πολυεθνικών απορρίφθηκε ομόφωνα από το Περιφερειακό Συμβούλιο της Αττικής το 2001 ακόμα και για το τυποποιημένο καύσιμο υλικό των απορριμμάτων του RDF.



Και δεν αντιλαμβανόμαστε την επιμονή κάποιων να μας παραπέμπουν σε εργοστάσια καύσης των μεγάλων Ευρωπαϊκών πόλεων που όμως κλείνουν το ένα πίσω από το άλλο, κάτω από την πίεση της κοινής γνώμης, των περιβαλλοντικών οργανώσεων και των αποκαλύψεων και τις καταστροφικές επιπτώσεις.



Για το θέμα αυτό το επόμενο χρονικό διάστημα θα υπάρξει από την μεριά μας ανάλυση των επιπτώσεων από την μέθοδο της καύσης των απορριμμάτων.



Κυρίες και κύριοι η κατάσταση που έχει δημιουργηθεί είναι κρίσιμη. Οι προτάσεις υπάρχουν, το θεσμικό πλαίσιο έχει διαμορφωθεί, αυτό που απομένει είναι η υλοποίηση των αποφάσεων. 



Το Συνδικαλιστικό Κίνημα των Εργαζομένων στην Τοπική Αυτοδιοίκηση, δηλώνει για μια άλλη φορά, ότι θα στηρίξει τις αποφάσεις για την οριστική λύση και την ολοκληρωμένη διαχείριση των απορριμμάτων που όμως δεν θα ακυρώνουν στο δημόσιο και κοινωνικό χαρακτήρα των υπηρεσιών της Τοπικής Αυτοδιοίκησης με την υλοποίηση και διαχείριση των έργων ή των υπηρεσιών της από ιδιωτικούς φορείς.  Σας ευχαριστώ πολύ.

ΣΥΝΤΟΝΙΣΤΗΣ: Ευχαριστούμε τον κ. Μπαλασόπουλου. Παρακαλώ τον Πρόεδρο της Τοπικής Ένωσης Δήμων και Κοινοτήτων Νομού Αττικής, τον κ. Πέτρου Φιλίππου, Δήμαρχο Καλυβίων στο βήμα.

Π.ΦΙΛΙΠΠΟΥ: Σεβασμιότατε, κυρία Υπουργέ, κυρία Υπερνομάρχα, κύριε Πρόεδρε, αγαπητοί συνάδελφοι, θα προσπαθήσω να είμαι πάρα πολύ σύντομος και θα αποφύγω τα νούμερα και τις αναλύσεις και μάλλον έχει πολύ περισσότερο ενδιαφέρον σήμερα να ακούσουμε τις επιστημονικές ανακοινώσεις, σε ό,τι αφορά τον τομέα της διαχείρισης, αλλά και τις δικές σας απόψεις, γιατί νομίζω ότι και πάρα πολλά έχουν ειπωθεί.



Αγαπητοί συνάδελφοι, βρίσκω ιδιαίτερα θετική την πρωτοβουλία των διοργανωτών αυτής της ημερίδας, με θέμα την ολοκληρωμένη διαχείριση απορριμμάτων.



Ωστόσο πρέπει να σημειώσουμε ότι έρχεται αυτή η πρωτοβουλία, με πολύ μεγάλη καθυστέρηση, να συζητήσει για ένα τόσο σημαντικό και κρίσιμο θέμα, όπως είναι αυτό των απορριμμάτων στη χώρα μας.



Είναι γνωστό, για να μην επαναλαμβάνουμε τις ίδιες διαπιστώσεις, ότι το πρόβλημα είναι οξύ, όχι μόνο για την Αττική, αλλά και για ολόκληρη την Ελλάδα.



Αν ανιχνεύσουμε τις ευθύνες θα διαπιστώσουμε ότι αυτές είναι διπλές. Υπάρχουν και στην αυτοδιοίκηση, αλλά υπάρχουν και στην πολιτεία. Η ψήφιση πρόσφατα της τροπολογίας, με την οποία εγκρίθηκαν οι θέσεις για εγκαταστάσεις ολοκληρωμένης διαχείρισης αποβλήτων στην Αττική, σε συνδυασμό με τους σταθμούς μεταφόρτωσης, σίγουρα αποτελεί ένα μεγάλο βήμα για να προχωρήσει, αλλά και για να υλοποιηθεί ο περιφερειακός σχεδιασμός.



Χρειάζεται όμως μεγάλη προσπάθεια για να πειστεί ο κόσμος, αλλά και οι τοπικές κοινωνίες, ότι μπορεί να γίνει κάτι σωστό, που θα προστατεύει και δε θα ρυπαίνει το περιβάλλον.



Διότι είναι σε όλους γνωστό ότι κατά τη διάρκεια αυτής της διαδικασίας, υπήρξε απουσία διαλόγου με τους Δήμους και τις Κοινότητες, στις περιοχές των οποίων  χωροθετήθηκαν οι χώροι ολοκληρωμένης διαχείρισης των απορριμμάτων.



Σήμερα, ο κόσμος, αλλά και αυτές εκεί οι περιοχές, είναι ανάστατες και ξεσηκωμένες και κατά τη γνώμη μου δικαιολογημένα. Δεν έχουν κάποια σωστή εικόνα σωστής διαχείρισης στη χώρα μας, για να μπορέσουν να μας εμπιστευτούν.



Οι εικόνες που καθημερινά βλέπουμε από τα μέσα μαζικής ενημέρωσης για τη χωματερή των Άνω Λιοσίων, δε νομίζουμε ότι διαφέρει πολύ από αυτές τις λεγόμενες, κατά κόρον ανεξέλεγκτες χωματερές.



Γιατί τις λέω λεγόμενες ανεξέλεγκτες χωματερές, γιατί γι’ αυτό το φαινόμενο, κατά τη δική μας γνώμη, δεν ευθύνονται μόνο οι Δήμοι και οι Κοινότητες οι οποίοι έχουν αυτές τις χωματερές, αλλά μπορώ να διαβεβαιώσω, ότι τουλάχιστον τα τελευταία 10 – 15 χρόνια, επανειλημμένα ζητούσαμε να χρηματοδοτηθούμε, να μπούμε σε κάποια προγράμματα, να εξυγιάνουμε αυτούς τους χώρους, να μην υπάρχει αυτό το φαινόμενο, το οποίο είδαμε και λίγο πριν στα σλάιτς, αλλά βλέπουμε και στο περιοδικό, που οι εικόνες αυτές είναι ίδιες βέβαια με τα Λιόσια, αλλά ποτέ δεν επιχορηγηθήκαμε ακριβώς για να είναι, να παιχτεί ένα πολιτικό παιχνίδι και να είναι ένας μοχλός πίεσης.



Σήμερα δηλαδή εξυγιαίνουμε το Πολυδέντρι, που έχει μισό απορριμματοφόρο, στέλνοντάς τους 1.000 τόνους την ημέρα. Υπήρξε και στη δική μας πλευρά μια πάρα πολύ μεγάλη, πολιτικό παιχνίδι μάλλον παίχτηκε, γι’ αυτό είναι η εικόνα και δε φταιμε μόνο εμείς που τις έχουμε.



Όλοι μας κάναμε αιτήσεις, τουλάχιστον στην Αττική, να μπούμε στον Ενιαίο Σύνδεσμο και δε μας δέχτηκε ποτέ, ακριβώς  γι’ αυτό το λόγο. Άρα δεν μπορούμε να πούμε ότι φταιμε εμείς για την εικόνα αυτή, την απαράδεκτη σίγουρα, τη οποία έχουμε.



Γι’ αυτό πιστεύω ότι έστω και σήμερα πρέπει να καταλήξουμε στις μορφές και στους τρόπους διαχείρισης και κυρίως να βγούμε όσο πιο γρήγορα, να ενημερώσουμε τις τοπικές κοινωνίες, γιατί χωρίς την τοπική συναίνεση δύσκολα μπορεί να προχωρήσει η οποιαδήποτε διαδικασία και προγραμματισμός στον τομέα της διαχείρισης των απορριμμάτων.



Η πρώτη και πάγια αρχή, ότι θα πρέπει να μειώνονται τα σκουπίδια στην πηγή, αλλά και να επαναχρησιμοποιούνται, νομίζω ότι μας βρίσκει όλους σύμφωνους και από εκεί θα πρέπει επιτέλους να ξεκινήσουμε.



Δε νομίζω, σε καμία περίπτωση, ότι είναι σωστό αυτό που αναφέρεται στην αιτιολογική έκθεση της ψηφισθείσας πρόσφατα τροπολογίας, που λέει επί λέξει.



Οι ΧΥΤΑ προβλέπεται να λειτουργήσουν, αρχικά για την ταφή σύμμεικτων απορριμμάτων, ενώ σταδιακά, με την ανάπτυξη και εκτεταμένη εφαρμογή των προγραμμάτων ανακύκλωσης και ανάκτησης υλικών, θα μετατραπούν σε ΧΥΤΥ, δηλαδή Χώρους Υγειονομικής Ταφής Υπολειμμάτων.



Νομίζω και χωρίς να είμαι ειδικός, ότι θα πρέπει να γίνει ακριβώς το αντίθετο. Θα πρέπει πρώτα να γίνουν τα κέντρα διαλογής και ανακύκλωσης, πρώτα τα αντίστοιχα εργοστάσια, αυτά που ακούμε, επεξεργασίας, οι σταθμοί μεταφόρτωσης και οι χωροθετημένοι χώροι να χρησιμοποιηθούν αποκλειστικά και μόνο σαν χώροι ταφής των υπολειμμάτων.



Οι τοπικές κοινωνίες, που σήμερα είναι ανάστατες, θα πειστούν μόνο όταν τους δείξουμε, ποια ακριβώς θα είναι τα υπολείμματα, ότι θα είναι μικρές οι ποσότητες και σε καμία περίπτωση ρυπογόνες.



Αν ξεκινήσουμε με την ταφή σύμμεικτων απορριμμάτων και στους νέους χώρους, όπως γίνεται σήμερα, νομίζω ότι θα έχουμε αποτύχει πριν ακόμα ξεκινήσουμε.



Δε χρειάζεται ιδιαίτερη φιλοσοφία, τουλάχιστον κάποιους χώρους που γνωρίζω εγώ, αν ξεκινήσουμε και κάνουμε, όπως θάβονται σήμερα, χωρίς να γίνεται καμία επεξεργασία από πριν, δε νομίζω ότι οι χώροι αυτοί θα αντέξουν πάνω από 2 ή 5 χρόνια. Αυτό είναι δεδομένο, ας μας τα πείτε εσείς οι ειδικοί βέβαια. 



Η εμπειρία της πρόχειρης, αναγκαίας και προσωρινής λύσης στη χώρα μας, που συνήθως όμως γίνεται μόνιμη, είναι διαδεδομένη και γνωστή σε πάρα πολλούς τομείς, το ζούμε εξάλλου, στην Ελλάδα είμαστε και στο δημόσιο, αλλά και στον ιδιωτικό βίο.



Αγαπητοί συνάδελφοι, πιστεύω, κάτι  που ειπώθηκε από όλους πριν και χαίρομαι ιδιαίτερα γι’ αυτό, ότι πρέπει να εξεταστεί και η δυνατότητα της αξιοποίησης και των νέων τεχνολογιών που σήμερα χρησιμοποιούνται και στην Ευρώπη και στην Αμερική.



Οι οποίες στη χώρα μας, για διάφορους λόγους έχουν παραμείνει συστηματικά άγνωστες και απομακρυσμένες από οποιοδήποτε σχεδιασμό. Το μόνο που από τους ειδικούς ακούμε εδώ, είναι η υγειονομική ταφή και τίποτα άλλο και διερωτώμαι το γιατί, δεν το ξέρω.



Αγαπητοί συνάδελφοι, το Διοικητικό Συμβούλιο  της Τοπικής Ένωσης των Δήμων και Κοινοτήτων του Νομού Αττικής, στάθηκε στο πρόβλημα, τουλάχιστον και η νέα διοίκηση που τώρα αναλάβαμε.



Ήταν το πρώτο θέμα που μας απασχόλησε στην πρώτη μας συνεδρίαση. Ομόφωνα αποφασίσαμε ότι επικυρώνουμε και την προηγούμενη απόφαση που είχε πάρει η ΤΕΔΚΝΑ, αλλά και τώρα τον περιφερειακό σχεδιασμό ο οποίος προχωράει προς την υλοποίησή του.



Παράλληλα όμως, ακούγοντας και τα μηνύματα των κοινωνιών ή της κοινωνίας της Αττικής, ζητήσαμε και αποφασίσαμε ότι θα πρέπει να υπάρξουν και νέοι φορείς διαχείρισης και όπου ομάδες Δήμων μπορούν να συστήσουν δικούς τους φορείς διαχείρισης ή δικούς τους Συνδέσμους ή οποιοδήποτε άλλο φορέα, να μπορούν να διαχειριστούν τα δικά τους απορρίμματα.



Ένα παράδειγμα τέτοιο, υπάρχει θετική πρόταση από το χώρο της Λαυρεωτικής. Και βεβαίως αυτό που είπα και πριν, ότι θα πρέπει πλέον να ανοιχτεί το παιχνίδι και στις νέες τεχνολογίες, γιατί ακούσαμε πιο πριν, η ίδια η ζωή εξελίσσεται και δεν μπορούμε κι εμείς να μείνουμε μόνο στα παλιά.



Βεβαίως, ό,τι πρέπει να γίνει, θα πρέπει να γίνει πάρα πολύ γρήγορα, γιατί από όλους πλέον είναι αποδεκτό, ότι το θέμα της διαχείρισης δεν πάει άλλο, ειπώθηκε και πιο μπροστά ότι πλέον έχουμε φτάσει στο «και 5».



Εμείς είμαστε στη διάθεσή σας, είναι υποχρέωσή μας άλλωστε, να βοηθήσουμε με οποιοδήποτε τρόπο στην καλύτερη διευθέτηση και επίλυση του προβλήματος της διαχείρισης των απορριμμάτων.



Γιατί έτσι όπως έχει αναδειχθεί το πρόβλημα σήμερα, η λύση είναι αναγκαία όσο τίποτα άλλο και το κυριότερο, είναι μονόδρομος. Η ενημέρωση των πολιτών και των τοπικών κοινωνιών, νομίζω ότι πρέπει να είναι το πρώτιστο καθήκον μας και από εκεί πρέπει να ξεκινήσουμε. Σας ευχαριστώ. 

ΣΥΝΤΟΝΙΣΤΗΣ: Με την τοποθέτηση του κ. Φιλίππου, τον οποίον και ευχαριστούμε, ολοκληρώθηκε το άνοιγμα με τους χαιρετισμούς και τις τοποθετήσεις και περνάμε στον κύκλο των παρεμβάσεων. Θα δώσω πρώτα το λόγο στην υπουργό ΠΕΧΩΔΕ την κα Παπανδρέου να δώσει δύο διευκρινίσεις σε σχέση με τα προηγηθέντα και θα προχωρήσουμε στη συνέχεια στους παρεμβαίνοντες ομιλητές. 

Β.ΠΑΠΑΝΔΡΕΟΥ: Θέλω δύο θέματα να διευκρινίσω, γιατί ίσως γίνει και αντικείμενο συζήτησης και επειδή το ακούω πολλές φορές ως επιχείρημα. Πρώτον, σε σχέση με χρηματοδότηση είπα, ότι στο Ταμείο Συνοχής θα εντάξουμε ΧΥΤΑ και Σταθμούς Μεταφόρτωσης, όχι γιατί υπάρχει καμία απαγόρευση από το Ταμείο Συνοχής να εντάξουμε και διάφορα εργοστάσια είτε καύσης, είτε ανακύκλωσης, είτε κομποστοποίησης, αλλά οι χρηματοδοτικοί πόροι είναι ορισμένοι, δεν επαρκούν για να τα εντάξουμε όλα. Η οδηγία για τα ΧΥΤΑ την οποία πρέπει να εφαρμόσουμε, έχει ήδη λήξει, έπρεπε να τα είχαμε κάνει εδώ και χρόνια, ενώ η οδηγία για την επεξεργασία των απορριμμάτων με διάφορους άλλους τρόπους λήγει το 2007.



Όμως και για τη δημιουργία διαφόρων εργοστασίων είπαμε, ότι θα χρηματοδοτηθούν από τον Αναπτυξιακό Νόμο, αλλά υπάρχουν και άλλοι τρόποι χρηματοδότησης, θα τα πει ο κ. Καμπέλης, Γενικός Γραμματέας το απόγευμα, είτε μέσω αυτοχρηματοδότησης, είτε συγχρηματοδότησης, δηλαδή θα πρέπει να κινητοποιηθούν ιδιωτικοί πόροι κι αυτό νομίζω είναι απαραίτητο και για να υπάρχει και κάποιος έλεγχος στο κόστος, γιατί όπως είπε και ο Πρόεδρος της ΚΕΔΚΕ, ο κ. Κουκουλόπουλος έχουμε δει πάρα πολλές φορές προτάσεις για δημιουργία είτε εργοστασίων, είτε ΧΥΤΑ οι οποίες είναι το κόστος πολύ μεγαλύτερο από το πραγματικό. 



Το δεύτερο, ο κ. Φιλίππου είπε, ότι υπάρχει μία λάθος ή διαφωνία, διαφωνεί για την τροπολογία την οποία είχαμε καταθέσει και ψηφίστηκε που προβλέπουμε τη δημιουργία χώρων υγειονομικής ταφής απορριμμάτων, ενώ θα έπρεπε να γίνει πρώτα η επεξεργασία των απορριμμάτων και να έχουμε χώρους υγειονομικής ταφής υπολειμμάτων.

Π.ΦΙΛΙΠΠΟΥ: Λέει, για δύο χρόνια, τουλάχιστον για δύο, το έχω γράψει επί λέξει, προβλέπεται να δημιουργήσει τα σύμμεικτα.

Β.ΠΑΠΑΝΔΡΕΟΥ: Βεβαίως θα δούμε σύμμεικτα κ. Φιλίππου, διότι αλλιώς μέχρι να περιμένουμε να ολοκληρωθεί η ανακύκλωση και να συμμετέχουν όλοι οι πολίτες, θα πρέπει για αρκετά χρόνια ακόμη να τα εναποθέτουμε σε παράνομες χωματερές. Αυτό πρέπει να τελειώσει.



Άρα σύμμεικτα, θα πηγαίνουν σε χώρους υγειονομικής ταφής, γιατί να δημιουργήσουμε εργοστάσια είτε ανακύκλωσης, είτε κομποστοποίησης, είτε καύσης χρειάζεται αρκετή ποσότητα απορριμμάτων. Δεν γίνεται κάποιο εργοστάσιο με μικροποσότητες, ώστε το εργοστάσιο να είναι βιώσιμο και δεν είναι τυχαίο, ότι σε χώρες όπως η Δανία που είναι πρώτη στα θέματα αυτά, παρ’ όλο ότι πηγαίνει το 53% των απορριμμάτων σε καύση, υπάρχει και ένα 11% που πάει ακόμα σε ΧΥΤΑ και μέσο όρος στην Ευρωπαϊκή Ένωση από που πάει ΧΥΤΑ είναι το 57%.



Άρα είναι μία σταδιακή εξέλιξη και ξεκινάμε από τους ΧΥΤΑ για να σταματήσουμε τις παράνομες χωματερές, γιατί είναι το κύριο μέσο επιβάρυνση του περιβάλλοντος, αλλά και της δημόσιας υγείας. Όσο για εργοστάσια καύση που είπε ο κ. Μπαλασόπουλος. Πήρε μου είπατε το Περιφερειακό Συμβούλιο ομόφωνη απόφαση. Και εκεί λέμε, ότι υπάρχει έλλειψη ενημέρωσης και μερικές φορές υπάρχει έλλειψη ενημέρωσης και σε όργανα στα οποία δεν θα έπρεπε να υπάρχει. 



Στη Δανία το 53% πάει σε καύση. Η Δανία έχει τα υψηλότερα στάνταρ σε όλη την Ευρωπαϊκή Ένωση. Η Ευρωπαϊκή Επιτροπή, η οδηγία επιτρέπει όλες τις τεχνολογίες. Δεν είναι δυνατόν να έχουμε εργοστάσιο καύσης στο κέντρο της Κοπεγχάγης, στο κέντρο της Βιέννης, στο Μιλάνο, στη Φρανκφούρτη, σε όλες τις πόλεις, στη Γαλλία, παντού. 



Σταθμός Μεταφόρτωσης στη Γαλλία υπάρχει στο Champs Elysees, που οι περισσότεροι από εσάς έχετε πάει στο Παρίσι και θα ξέρετε τι σημαίνει Champs Elysees και εμείς εδώ είμαστε εναντίον της καύσης, εναντίον των Σταθμών Μεταφόρτωσης διότι θα επιβαρύνουν το περιβάλλον και είμαστε υπέρ της ελεύθερης καύσης η οποία γίνεται ανεξέλεγκτα σε όλη την Ελλάδα και η οποία δυστυχώς επιβαρύνει και αν θα κάνουμε κάποιες μετρήσεις ίσως εκπλαγούμε όλοι μας το πόσο επιβαρύνει τη δημόσια υγεία και το περιβάλλον.

ΣΥΝΤΟΝΙΣΤΗΣ: Να κάνω και μία διευκρίνιση από την πλευρά μου. Κατά παράκληση και του υπουργού των Εσωτερικών που λόγω ειλημμένων υποχρεώσεων δεν μπορούσε να παραμείνει, είπα αγαπητοί συνάδελφοι ιδιαίτερα εμφαντικά την απόφαση πλέον της ΚΕΔΚΕ που αφορά την κατάργηση αυτού του τρόπου αντιμετώπισης των αντισταθμιστικών με εργαλείο τη ΣΑΤΑ και τους ΚΑΠ.



Ο κ. υπουργός από κεκτημένη ταχύτητα στην ομιλία του μίλησε για διεύρυνση του υφιστάμενου συστήματος, με παρακάλεσε να πω, ότι δεν είναι αρνητικό το Υπουργείο στη δική μας θέση και είναι έτοιμο να ξεκινήσει από μηδενική βάση το διάλογο για το αν και κατά πόσο πρέπει να συνεχίσουν να συμμετέχουν κάποιοι ΣΑΤΑ σε μια διαδικασία, που όπως είπα και στην ομιλία μου είναι μια διαδικασία ουσιαστικά εξαγοράς της σύμφωνης γνώμης ενός ΟΤΑ, δεν έχει καμία σχέση με τα «Ο ρυπαίνων πληρώνει» και όλα αυτά. 



Θα δώσω το λόγο πρώτα για μία παρέμβαση, προφανώς σ’ αυτόν που πρέπει να δώσουμε, στον Ενιαίο Σύνδεσμο Δήμων και Κοινοτήτων Νομού Αττικής, εκ μέρους του οποίου θα κάνει μια σύντομη παρέμβαση ο κ. Καπετάνιος Βαγγέλης, Διευθυντής της υπηρεσίας Ανακύκλωσης. Ο κ. Καπετάνιος δεν είναι στην αίθουσα;



Θα δώσω το λόγο στον Μητροπολίτη Λαγκαδά στον κ.κ. Σπυρίδων. Σεβασμιότατε στο βήμα.

κ.ΣΠΥΡΙΔΩΝ: Επιτρέψατε μου αυτή τη στιγμή να πω, ότι όντως συνεκινήθην καθώς πληροφορήθηκα ότι σήμερα είναι το μνημόσυνο του αειμνήστου Ανδρέα Παπανδρέου, έχω έναν λόγο, γιατί είχα μια σχέση με τον εκλιπόντα, τελευταία συζητήσαμε ορισμένα θέματα, βέβαια μεταφυσικού περιεχομένου και του είπαμε, Κύριε πρόεδρε, να τα πούμε αυτά; Και βέβαια μπορείτε να τα πείτε. Το λέγω απλώς, δεν σας τα λέω όμως.



Και επίσης είδα εδώ την κα Γεννηματά. Κυρία Γεννηματά θέλω να σας πω, ότι πολλές φορές μου δίδεται η ευκαιρία στα κηρύγματά μου να αναφέρομαι στο πρόσωπο του αειμνήστου πατρός σας, ο οποίος ήταν ένας όντως εξαιρετικός άνθρωπος, πολιτικός, δημόσιος άνδρας από τους ολίγους και η ψυχή του καθώς πέθανε, καθαρός χριστιανός βρίσκεται στον ουρανό. 



Εκείνο που ήθελα να πω, ίσως να απορήσετε μερικοί γιατί ένας κληρικός βρίσκεται σ’ αυτό το βήμα σε μια τέτοια ομήγυρη και δεν βλέπω κανέναν ούτε Μητροπολίτη, ούτε Ιερέα. Υπάρχει ένας λόγος σαν τον εξηγώ, σε μια επαρχία όπου υπηρετώ εγώ, εκεί προς τη Θεσσαλονίκη, είναι η μικρότερη επαρχία της Ελλάδος και βέβαια και η πιο φτωχή. Βέβαια έγινε ένα λάθος τότε στην επανίδρυση γιατί δημιουργήθηκε το 1967 και έγινε λάθος και κατόπιν η Ιερά Σύνοδος μου προέτρεψε να μεταφερθώ εις την Θεσσαλονίκη, στην Κεντρική Μητρόπολη δηλαδή, δεν το δέχτηκα, γιατί πάντοτε ήμουν αντίθετος με τις μεταθέσεις από τις μικρές και τις φτωχές στις μεγάλες και τις πλούσιες.



Νομίζω, ότι παντού μπορεί κανείς να προσφέρει και μάλιστα στους περιφρονημένους, στους παραμελημένους, στους κατατρεγμένους, στους αδικημένους εκεί, ιδιαίτερα ο Επίσκοπος πρέπει να στέκει κοντά, σπίτι – σπίτι, πόρτα – πόρτα, αλλιώς δεν γίνεται. 



Εγώ κα υπουργέ, μολονότι δεν μίλησα ποτέ μαζί σας έτσι προσωπικά, όμως με αλληλογραφία, όμως μπορώ να σας πω και εδώ, ότι έχω μια εκτίμηση στο πρόσωπό σας γιατί είστε γνωστή για τις δημοκρατικές πεποιθήσεις σας. Όλοι μας γνωρίζουμε με πόση ευαισθησία εργάζεστε και θεωρείστε και επιτυχημένη σε όλα τα Υπουργεία, σε όλες τις θέσεις απ’ όπου θητεύσατε.



Τώρα το θέμα. Εκεί που μένω εγώ, στο Λαγκαδά, αυτός ο τόπος λέγω ότι είναι εγκαταλελειμμένος, παραμελημένος, να σας πω ότι η Μητρόπολη μου είναι, είπα, η πιο φτωχιά, γιατί με τα 4,5 εκατομμύρια που έχω το χρόνο, πρέπει να πληρώσω 9 υπαλλήλους και πρέπει να χτίσω, γιατί είπαμε είναι νεοϊδρυτη Μητρόπολη, Επισκοπείο, Γηροκομεία, Ορφανοτροφεία, Ξενώνες, γιατί εκείνο που έχουμε σαν σύνθημα είναι, κανένας πεινασμένος στην επαρχία, κανένας άστεγος και με τη βοήθεια του Θεού και με την επαιτεία βέβαια που έχουμε πετύχει τώρα, λοιπόν, και λέμε, αφήστε μας έτσι τουλάχιστον. 



Δεν ενδιαφέρεστε, να το πω κα υπουργέ, έχω 37 χρόνια στην επαρχία δεν είδα ούτε έναν υπουργό στην έδρα μου ποτέ. Ο κ. Νομάρχης …

Β.ΠΑΠΑΝΔΡΕΟΥ: Σεβασμιότατε, μήπως πρέπει να κάνουμε κανέναν Καποδίστρια στις Μητροπόλεις;

κ.ΣΠΥΡΙΔΩΝ: Σας παρακαλώ, αφήστε να μιλήσω. Λοιπόν, είμαστε εγκαταλελειμμένοι. Επομένως ζητάμε στοργή, ζητάμε κατανόηση και προπαντός δημοκρατικές διαδικασίες. 



Και εκείνο για το οποίο παραπονούμαστε και επειδή εγώ 25 χρόνια τώρα παρακολουθώ από κοντά το θέμα αυτό της επαρχίας μου, γιατί συνέχεια το μάτι ορισμένων είναι η περιοχή να γίνει το πτυελοδοχείο του Νομού, αυτό δεν μ’ αρέσει και δεν θα το ανεχτώ, θα αγωνιστώ όσο μπορώ, θα αγωνιστώ να μην γίνει η επαρχία μου πτυελοδοχείο του Νομού. 



Θέλουμε ίση μεταχείριση, θέλουμε δημοκρατικές διαδικασίες και κα υπουργέ δεν υπάρχουν δημοκρατικές διαδικασίες για να σας πω, συγκεκριμένα πράγματα, ότι εκκρεμεί το θέμα του Προεδρικού Διατάγματος για να οριστεί η Γ’ Ζώνη της Συνθήκης RAMSAR και μέχρι τώρα δεν έχει γίνει αυτό και σκοπίμως. Είδα τις υπογραφές των τεσσάρων υπουργών και δεν είδα του πέμπτου που έπρεπε να υπάρχει και να υποπτευθώ δηλαδή ότι βάζουμε τα σκουπίδια και ύστερα να έχουμε το Προεδρικό διάταγμα που να λέγει αυτή η ζώνη είναι η Γ’ Ζώνη που απαγορεύεται όχι μόνον η χωματερή, αλλά απαγορεύονται και τα εργοστάσια.



Θέλετε κα υπουργέ, μου είπε ο Διευθυντής του Υπουργείου σας, τότε παλιά, ότι λειτουργούν στην επαρχία μου 18 εργοστάσια χωρίς άδεια και τα εργοστάσια αυτά απαγορεύεται να λειτουργούν στην επαρχία μου, διότι είμαστε προστατευόμενοι από τη Διεθνή Συνθήκη RAMSAR. Η Ελλάδα μας υπέγραψε τη Συνθήκη αυτή και θα ποδοπατηθεί ένας νόμος κορυφαίος όπως είναι μια Διεθνής Συνθήκη για να περάσουν ορισμένες προτάσεις και άδικες;



Και λέγω, πώς έφτασε η Υπουργική Απόφαση περί χωροθετήσεως χωρίς να ξέρει κανένας, ούτε ο Έπαρχος, ούτε ο Δήμαρχος ο οποίος είχε και συμφέρον γιατί είναι όμορος.



Επομένως κα υπουργέ, θέλουμε δημοκρατικές, όπως έχετε αυτή την καλή φήμη, θέλουμε να εξεταστεί το θέμα αυτό σύμφωνα μ’ αυτά που εσείς τώρα ψηφίσατε και αυτά μάλλον μας ευνοούν εμάς, δημοκρατικές διαδικασίες, εσείς να ορίσετε, να το ορίσετε με νόμο και εμείς θα υπακούσουμε αν είναι δίκαιος ο νόμος, να υπάρχουν πραγματικές μελέτες. 



Ξέρετε ότι σ’ αυτή την περιοχή, σ’ αυτή την τοποθεσία που όρισαν έτσι στα κρυφά και στα μουλωχτά, δεν γίνεται αυτό. Για να μην έχουμε το δικαίωμα να κάνουμε ένσταση. Ήδη προσφύγαμε βέβαια στο Συμβούλιο Επικρατείας και θα πάμε και στο Ευρωπαϊκό βέβαια γιατί μας προστατεύει η Διεθνή Συνθήκη RAMSAR, πώς το κάνουν αυτό; Είμαστε εξουσία και κάνουμε ότι θέλουμε, δεν μπορεί να γίνει που μου το είπε κάποιος.



Ωραία και εγώ λέγω, εάν δεν υπήρχε άλλος χώρος στην περιοχή αυτή, αν δεν υπήρχε άλλος χώρος, να εξετάσουν τους 10 που τους βρήκαν στην αρχή, γιατί τους παράτησαν και βρήκαν αυτόν τον πλέον ακατάλληλο χώρο, όπου λέγεται και έχουμε και τη δική μας μελέτη, όλα τα υπόγεια ρεύματα μεταναστεύουν στη Λίμνη. 



Έχουμε δύο λίμνες από τις 12 τις πιο ξακουσμένες, η μία δεν υπάρχει. Και δώσατε κα υπουργέ, έμαθα δισεκατομμύρια για να σωθεί αυτή η λίμνη, αλλά είναι αδύνατον να σωθεί πλέον και πρέπει να λειτουργήσουν και τα εργοστάσια με συναίσθηση και με συνέπεια, διότι καταλαβαίνετε στον πυθμένα της λίμνης υπάρχουν τρία μέτρα βόθρος, επικίνδυνος βόθρος από τα ατάκτως λειτουργούντα εργοστάσια της περιοχής, μου το είπε ο Διευθυντής σας σε ένα συνέδριο, σε μια ημερίδα που είχαμε εκεί και όταν όρισαν τη νέα περιοχή και πήρα τον Διευθυντή σας, μου λέει, Σεβασμιότατα πάλι στην περιοχή της απορροής.



Εγώ κα υπουργέ, θέλω επειδή το κράτος είναι στοργικό, ο κ. Πρωθυπουργός καλά κάνει και λέει κάθε τόσο, σεβασμό στον πολίτη. Ωραία, δέστε κι εμάς, ας έρθει ένας δικός σας εκεί κα υπουργέ, μη με κοιτάτε, ας έρθει ένας δικό σας εκεί να δει κοντά, ελάτε κι εσείς να δείτε από κοντά πως έχει η υπόθεση. Είμαστε λίγοι και πρέπει να είμαστε στο περιθώριο; Όχι. Είμαστε Έλληνες πολίτες και πρέπει να μας βλέπετε όλοι, όπως τους βλέπετε όλους, χωρίς υπολογισμούς.



Γιατί λένε, τι φωνάζεις; Από εκεί είναι τα κουκιά, όλη η περιοχή η άλλη είναι ένα εκατομμύριο και εμείς είμαστε 30.000, πτυελοδοχείο ο Λαγκαδάς, σκουπίδια στο Λαγκαδά. Οι φυλακές στο Λαγκαδά, οι Αθίγγανοι στο Λαγκαδά, τώρα θα καίγονται και οι νεκροί στο Λαγκαδά, ότι πρόβλημα έχει ο Νομός, εξετάστε το κα υπουργέ, θέλω να μας ακούσετε και στο Υπουργείο να έρθουμε, να μην μας κλείσετε την πόρτα, σας παρακαλώ πολύ. Άλλο τίποτα δεν λέω. 

ΣΥΝΤΟΝΙΣΤΗΣ: Ευχαριστούμε τον Σεβασμιότατο για την παρέμβασή του. Νομίζω η λογική επιβάλλει να δώσουμε στην εκπρόσωπο του Συνδέσμου ΟΤΑ Μείζονος Θεσσαλονίκης, την κα Βαμβουράκη το λόγο. Φαντάζομαι να μας δώσετε και μερικές διευκρινίσεις για τη χωροθέτηση στο Λαγκαδά.

κα ΒΑΜΒΟΥΡΑΚΗ: Σεβασμιότατε, κυρία υπουργέ, κυρίες και κύριοι καλημέρα και από εμένα. Κατ’ αρχήν μία απάντηση σύντομη. Δεν είμαι τεχνικός, είμαι Γεωπόνος του Συνδέσμου, απλά γνωρίζω ότι όλες οι διαδικασίες δεν γίνανε εν κρυπτώ, έγιναν φανερά, υπήρχε απόφαση του Νομαρχιακού Συμβουλίου, ενημερώθηκαν όλοι οι Δήμαρχοι, υπήρχε παρουσία και του Δημάρχου Λαγκαδά και ο χώρος χωροθετήθηκε στα όρια του Δήμου Λαχανά με τη σύμφωνη γνώμη του Δημάρχου Λαχανά και του Δημοτικού του Συμβουλίου.



Νομίζω, ότι δεν έχετε ενημερωθεί σωστά για το πώς θα λειτουργήσει αυτός ο νέος ΧΥΤΑΣ. Αν θέλετε υπάρχει εδώ εκπρόσωπος της Ανατολικής που έχει κάνει τη μελέτη και τα τεύχη διακήρυξης, μπορεί να σας δείξει, είναι έτοιμο το έργο να βγει στον αέρα. 



Εγώ θα σας μιλήσω για τις αναπλάσεις που έχει κάνει ο Σύνδεσμος ΟΤΑ Μείζονος Θεσσαλονίκης. Ο Σύνδεσμος ΟΤΑ Μείζονος Θεσσαλονίκης έχει ως μέλη του 37 Δήμους της ευρύτερης περιοχής. Είναι θεσμοθετημένος φορέας με αρμοδιότητα κυρίως στη διαχείριση του χώρου διάθεσης απορριμμάτων στους Ταγαράδες. Εκτός απ’ αυτό όμως ασχολείται με την υλοποίηση προγραμμάτων και δράσεων για την ανακύκλωση, την εκπόνηση προγραμμάτων ευαισθητοποίησης των πολιτών και την εκπόνηση μελετών που αφορούν τη διαχείριση των απορριμμάτων.



Τα αστικά στερεά απορρίμματα με τα οποία ασχολούμαστε αποτελούνται από οικιακά απορρίμματα, εμπορικά απορρίμματα και απορρίμματα που συλλέγονται από δρόμους και αστικές περιοχές. Η παραγωγή τους εξαρτάται από το βιοτικό επίπεδο του αστικού πληθυσμού, τις καταναλωτικές του συνήθειες και την εποχή.



Οι βασικές περιβαλλοντικές επιπτώσεις παλαιών χωματερών είναι η αισθητική ρύπανση, η ατμοσφαιρική ρύπανση και η ρύπανση των υδάτινων πόρων. Όταν μιλάμε για αισθητική ρύπανση αναφερόμαστε στη ρύπανση από τα ακάλυπτα απορρίμματα, αυτά παρασέρνονται με τον αέρα στις γύρω περιοχές και τις ρυπαίνουν, επίσης μπορεί να προσελκύσουν τρωκτικά ή άλλα ζώα και να μεταδώσουν ασθένειες, καθώς επίσης μπορεί απ’ αυτά να προκληθούν πυρκαγιές.



Η Ατμοσφαιρική ρύπανση σ’ αυτούς τους χώρους προέρχεται από το βιοαέριο. Το βιοαέριο είναι ένα μίγμα από αέρια που ελκύεται κατά την αποικοδόμηση των απορριμμάτων, περιέχει μέσα υδρόθειο και μερκαπτάνες τα οποία προκαλούν δυσοσμία, περιέχει επίσης διοξείδιο του άνθρακα που επιβαρύνει το φαινόμενο του θερμοκηπίου, καθώς επίσης και μεθάνιο ένα πάρα πολύ εύφλεκτο αέριο. 



Η ρύπανση των υδάτινων πόρων προέρχεται από τα διασταλάζοντα, τα υγρά που βγαίνουν κατά την ταφή των απορριμμάτων. Υπάρχει κίνδυνος να μολυνθεί ο υπόγειος υδροφόρος ορίζοντας όταν δεν έχει γίνει μελέτη του χώρου από πριν και μόνωση του πυθμένα. Επίσης σε χωματερές που γειτνιάζουν με λίμνες, ποτάμια ή με τη θάλασσα, μπορεί να έχουμε και άμεση μόλυνση των επιφανειακών, τέτοιο παράδειγμα έχουμε στη Θεσσαλονίκη την παλιά χωματερή του Καλοχωρίου, η οποία βρίσκεται στη Β. Ζώνη RAMSAR και τη χωρίζει από το Θερμαϊκό ένας δρόμος τριών μόνον μέτρων.



Ο Σύνδεσμος ΟΤΑ έχει προχωρήσει στην ανάπλαση τριών χώρων: της παλιάς χωματερής στη Θέρμη Θεσσαλονίκης, της παλιάς χωματερής στο Δερβένι και ενός τμήματος του υπάρχοντα χώρου διάθεσης απορριμμάτων στους Ταγαράδες.



Στο Περιβαλλοντικό Πάρκο της Θέρμης το έργο ήταν προϋπολογισμού 1 δις, φορέας υλοποίησης ο Σύνδεσμος ΟΤΑ Μείζονος Θεσσαλονίκης και υλοποιήθηκε σε δύο φάσεις: Η α’ φάση από τον Ιανουάριο του ’98 μέχρι το Μάιο του ’99 και η β’ φάση από τον Ιανουάριο του 2000 μέχρι το Μάρτιο του 2001. Χρηματοδότηση έγινε από το Ταμείο Συνοχής της Ευρωπαϊκής Ένωσης  και από εθνικούς πόρους.



Ο χώρος αυτός λειτούργησε από το 1974 μέχρι το 1981. Εκτιμάμε ότι είναι θαμμένοι εκεί 450.000 τόνοι απορριμμάτων και λέω εκτιμάμε γιατί δεν υπήρχαν ζυγιστικά στοιχεία εκείνη την εποχή. Το μέσο ύψος των απορριμμάτων φτάνει τα 8,4 μέτρα. 



Ο χώρος αυτός βρίσκεται πάρα πολύ κοντά στη Θέρμη, 800 μέτρα από την πλατεία σε ευθεία, 1.200 μέτρα από το Τριάδιο και 3.000 μέτρα νότια του Πανοράματος. Τα έργα που έχουν γίνει, είναι έργα διαμόρφωσης, μόνωσης και προστασίας, έργα υποδομής και υπαίθριων εγκαταστάσεων και φυτοτεχνικά. 



Αρχικά γίνανε τα έργα μόνωσης και προστασίας, ο χώρος ήταν διάσπαρτος από μπάζα και ορισμένα σημεία ακάλυπτα απορρίμματα. Έγινε καθαρισμός και διαμόρφωση του χώρου, στη συνέχεια έγινε μόνωση, σαν μονωτικό χρησιμοποιήθηκε η άργιλος, έγιναν τρεις επάλληλες στρώσεις των 20 εκατοστών για να συμπιεστεί καλύτερα, πάνω από την άργιλο τοποθετήθηκε μία στρώση αποστράγγισης των ομβρίων, από πάνω μπήκε γεωύφασμα και στη συνέχεια τοποθετήθηκε το κηπαίο χώμα. Το κηπαίο χώμα πάχους από 60 εκατοστά ως και ένα μέτρο.



Έγινε περιφερειακά μία τάφρος απορροής των ομβρίων. Επίσης κάναμε τρεις γεωτρήσεις ελέγχου της ποιότητας των νερών, μία ανάντη του χώρου και δύο κατάντη. Πρέπει να σημειώσω εδώ, ότι ο χώρος γειτνιάζει με ένα ρέμα, το  Πλατανόρεμα και είναι πάρα πολύ κοντά το τεχνητό φράγμα του Δήμου Θέρμης. Οι γεωτρήσεις έδειξαν ότι δεν έχει επιβαρυνθεί ο υπόγειος υδροφόρος ορίζοντας, γιατί ο χώρος αυτός βρίσκεται σε μια περιοχή αργιλική. 



Επίσης άλλη μια ιδιαιτερότητα του χώρου είναι, ότι στη βάση του περνάει ο αγωγός καυσίμων της Αεροπορίας και έπρεπε να γίνει μια ειδική κατασκευή για να προστατευτεί ο αγωγός. Έγινε περιμετρικά περίφραξη εγκιβωτισμένη σε μπετό και επίσης τοποθετήθηκε στα πρανή φυτική γη και έγινε υδροσπορά. 



Στη συνέχεια είχαμε τα δίκτυα υποδομής, δίκτυα άρδευσης, ύδρευσης, ηλεκτροφωτισμού και αποχέτευσης, ένας χώρος στάθμευσης αυτοκινήτων στην είσοδο του χώρου, έργα κυκλοφορίας πεζών, πεζόδρομοι και ένας χωμάτινος δρόμος που εξυπηρετεί μόνο τις ανάγκες της υπηρεσίας. Τοποθετήθηκε υπαίθριος εξοπλισμός: κιόσκια, παγκάκια, κούνιες, τραπεζοπάγκοι. Επίσης δημιουργήθηκαν τρία γήπεδα τένις, ένα γήπεδο Μπάσκετ, δύο χώροι για ποδόσφαιρο, δύο μεγάλες παιδικές χαρές που καλύπτουν έκταση δύο στρεμμάτων.



Και τέλος στην είσοδο του χώρου έγινε ένα ξύλινο κτίριο 110 τετραγωνικών στο οποίο γίνονται μαθήματα περιβαλλοντικής εκπαίδευσης. Σχεδόν όλα τα σχολεία της Θεσσαλονίκης έχουν περάσει από εκεί από τα νηπιαγωγεία μέχρι και τα ΤΕΙ για να ενημερωθούν τα παιδιά για την ανακύκλωση. 



Τα τελευταία ήταν τα φυτοτεχνικά έργα. Ο χώρος είναι συνολικής έκτασης 80 στρεμμάτων, το πλάτωμα καλύπτει τα 55 και τα υπόλοιπα 35 είναι τα πρανή. Τα 22,3 στρέμματα καλύφθηκαν με χλοοτάπητα, τα 12,12 με θάμνους, τα 14,17 με άλση. Επίσης κάποια παρτέρια με εδαφοκαλυπτικούς θάμνους κυρίως αρωματικούς. Ο χώρος στάθμευσης, οι δρόμοι, οι πεζόδρομοι και η περίφραξη  δεντροφυτεύτηκαν και αυτά. Στα φυτά προσπαθήσαμε να διαλέξουμε είδη τα οποία ανήκουν στην ελληνική χλωρίδα. 



Εδώ βλέπουμε μια γενική άποψη του χώρου, βλέπετε πόσο κοντά είναι το τεχνητό φράγμα, η τεχνητή λίμνη του Δήμου Θέρμης και στην άκρη της φωτογραφίας τα πρώτα σπίτια του Δήμου. Φαίνονται οι παιδότοποι, δύο κυκλικοί παιδότοποι, ο ένας είναι για τα νήπια και ο άλλος είναι για τα μεγάλα παιδιά και κάτω κάποιες συνθέσεις. 



Το κτίριο της εισόδου που γίνονται τα μαθήματα περιβαλλοντικής εκπαίδευσης. Μία άποψη του χλοοτάπητα, το γήπεδο Μπάσκετ και μία άποψη από το κιόσκι.



Ένας δεύτερος χώρος που αποκαταστάθηκε είναι η παλιά χωματερή στο Δερβένι. Το έργο αυτό ήταν προϋπολογισμού 1 δις, φορέας υλοποίησης και πάλι ο Σύνδεσμος ΟΤΑ. Υλοποιήθηκε από τον Ιανουάριο του 2000 μέχρι το Μάιο του 2001 και χρηματοδοτήθηκε από το Ταμείο Συνοχής.



Ο χώρος αυτός καλύπτει έκταση 120 στρεμμάτων. Τα 70 ανήκουν σε ιδιώτες και τα 52 στο Δασαρχείο. Οι ιδιώτες, θέλω να σημειώσω εδώ, ότι αντιδράσανε ακόμη και για την ανάπλαση του χώρου, τελικά μας αφήσανε να κάνουμε μόνο τις χωματουργικές εργασίες, δεν κάναμε καθόλου φυτεύσεις. Φυτεύσεις έγιναν μόνο στα 52 στρέμματα που ανήκουν στο Δασαρχείο. 



Ο χώρος αυτός λειτουργούσε από το 1974 μέχρι το ’84, κάποια χρόνια ταυτόχρονα και με τη χωματερή στη Θέρμη. Η συνολική ποσότητα των απορριμμάτων και εδώ κατ’ εκτίμηση φτάνει τα 600.000 κυβικά. Απέχει 8,5 χιλιόμετρα βόρεια της Θεσσαλονίκης και 1.500 μέτρα βόρεια της Ευκαρπίας. 



Τα έργα που έγιναν σ’ αυτό το χώρο είναι περίπου ίδια μ’ αυτά που έγιναν και στη Θέρμη, απλά στη βάση του χώρου εμφανιζόταν διασταλάζοντα, όχι ακριβώς διασταλάζοντα, μέσα στο χώρο υπάρχει μία πηγή την οποία δεν μπορέσαμε να εντοπίσουμε, το νερό περνάει μέσα από τα απορρίμματα και βγαίνει στη βάση του χώρου χρωματισμένο, ούτε μπορούμε να πούμε ότι είναι διασταλάζοντα, αλλά δεν μπορούμε να πούμε ότι είναι και καθαρό νερό.



Έγινε, λοιπόν, ένα δίκτυο για να συλλέξουμε αυτά τα διασταλάζοντα και να τα μεταφέρουμε μακριά. Επίσης τοποθετήθηκαν στο χώρο φρεάτια, σωλήνες ουσιαστικά υψηλής πυκνότητας πολυαιθυλενίου διάτρητη, οι οποίες χρησιμοποιούνται για την εκτόνωση του βιοαερίου. Βιοαέριο δεν έχουμε αυτή τη στιγμή, είχαμε όταν γίνονταν οι εργασίες, καθώς ορισμένα σκουπίδια ξανά θάφτηκαν, μετακινήθηκαν.



Και εδώ έχουμε ένα κτίριο εξυπηρέτησης του κοινού, καθώς επίσης κατασκευάστηκε και ένα δίκτυο πυρόσβεσης. Κάποιες φωτογραφίες από το χώρο όταν κατασκευαζόταν. Και εδώ βλέπετε δίπλα το φυσικό περιβάλλον και το χώρο. Επίσης ανάπλαση είχαμε και στο Δερβένι, βλέπετε τον προϋπολογισμό, φορέας υλοποίησης.



Ο χώρος στους Ταγαράδες λειτουργεί μέχρι και σήμερα. Απέχει 30 χιλιόμετρα από τη Θεσσαλονίκη. Οι εργασίες είναι οι ίδιες. Εδώ θέλω να σημειώσω μόνο ότι έχουμε κάνει 42 πηγάδια βιοαερίου, ένα δίκτυο συλλογής του βιοαερίου, ένα αντλιοστάσιο, το βιοαέριο το στέλνουμε στη μονάδα παραγωγής ηλεκτρικής ενέργειας και όσο περισσεύει στο Δαυλό Καύσης.



Επίσης επειδή είχε πολλά διασταλάζοντα ο χώρος, έχουμε κάνει γεωτρήσεις άντλησης των διασταλαζόντων, τα στέλνουμε σε ένα χώρο και από εκεί με βυτίο οδηγούνται στο βιολογικό. Κάποια άποψη από την ανάπλαση των Ταγαράδων. Μία μικρή λίμνη που έχουμε κάνει που μαζεύουν τα όμβρια. Βλέπετε μέσα από το χώρο περνούν ακόμη τα απορριμματοφόρα που οδηγούνται στο χώρο ταφής.



Αυτά από μένα. Θα ήθελα να σημειώσω ότι η αποκατάσταση των παλαιών χωματερών παρ’ όλο που δεν είναι αντικείμενο μεγάλης εμπειρίας για τα ελληνικά δεδομένα, είναι μία αναγκαιότητα. Αν ο δρόμος σας οδηγεί στη Θεσσαλονίκη, αξίζει τον κόπο να επισκεφτείτε κάποιους απ’ αυτούς τους χώρους και αν δείτε πως ένα σκουπιδότοπος γίνεται χώρος αναψυχής.



Εγώ είμαι έτοιμη να σας βοηθήσω σε ό,τι θέλετε. Ευχαριστώ πολύ.

ΣΥΝΤΟΝΙΣΤΗΣ: Ευχαριστούμε την κα Βαμβουράκη. Ο κ. Καπετάνιος έχει έρθει, να διορθώσω μόνο, ότι είναι Διευθυντής της Υπηρεσίας Διαχείρισης Στερεών Αποβλήτων και όχι Ανακύκλωσης όπως είπα του Συνδέσμου.  Κύριε Καπετάνιο στο βήμα.

ΕΥ.ΚΑΠΕΤΑΝΙΟΣ: Καλή σας ημέρα. Και αρχίζοντας ήθελα να πω, ότι προσερχόμενος εδώ άλλως ήθελα να αρχίσω και άλλως να μιλήσω. Ήτοι δηλαδή βλέποντας το θέμα «Δημόσια Υγεία και Περιβάλλον – Ολοκληρωμένη Διαχείριση Απορριμμάτων» σκεφτόμουν να μιλήσω τεχνικά, να προσεγγίσω το θέμα επιστημονικά.

ΣΥΝΤΟΝΙΣΤΗΣ: Κύριε Καπετάνιο νομίζω είναι συμφωνημένη η παρέμβασή σας και στο χρόνο και σε όλα, ελεύθερα φυσικά θα μιλήσετε, αλλά περιμένουμε κάτι συγκεκριμένο να μας πείτε που έχουμε συμφωνήσει και υπάρχει και ορισμένος χρόνος για όλες τις παρεμβάσεις, γιατί υπάρχει πλήθος παρεμβάσεων και πρέπει να δοθεί ο λόγος σε όλους. 

ΕΥ.ΚΑΠΕΤΑΝΙΟΣ: Αλλά δεν θα μιλήσω τεχνικά και επιστημονικά, θα μιλήσω περισσότερο ιστορικά και για την πραγματικότητα στην Αττική, όπως αυτή είναι σήμερα. Δηλαδή επιτέλους 20 χρόνια μετά χαιρετίζω πράγματι αυτή την απόφαση να υπάρξουν χώροι που θα μπορούν να δεχτούν εκείνες τις υποδομές της ολοκληρωμένης διαχείρισης στην οποία αναφέρεται και το θέμα. 



Είκοσι χρόνια προσπάθειες από εμάς τους τεχνικούς, είκοσι χρόνια προσπάθειες από την Τοπική Αυτοδιοίκηση να συμφωνεί και να μην συμφωνεί, δεν βρήκαμε λύση. Επιτέλους έτους 2003 ανοίγεται ο δρόμος να μπορέσουμε την ολοκληρωμένη διαχείριση να την δούμε σε όλη την Αττικής ισοβαρώς και να εξυπηρετεί επιτέλους με προοπτική χρόνου τα πραγματικά της προβλήματα.



Ήδη ένας χώρος, ο μοναδικός διαθέσιμος, εκείνος στην Δυτική Αττική, αυτός των Άνω Λιοσίων όντως είναι μια περίπτωση ολοκληρωμένης διαχείρισης, παρ’ ότι υπήρξε ένα ατύχημα όπως γνωρίζετε προ κάποιων μηνών, το οποίο τραυμάτισε το εργοστάσιο εν μέρει, τον ΧΥΤΑ και εν μέρει την αξιοπιστία, πρέπει να τολμήσουμε να το πούμε, των έργων. Πλην όμως η πραγματικότητα είναι εκεί, η εγκατάσταση είναι ολοκληρωμένη των Άνω Λιοσίων, προσφέρει το μεγαλύτερο εργοστάσιο μηχανικής ανακύκλωσης και το πλέον σύγχρονο της Ευρωπαϊκής Ένωσης, μεταξύ των πέντε μεγαλυτέρων του κόσμου, προσφέρει τον αποτεφρωτήρα νοσοκομειακών απορριμμάτων 30 τόνων την ημέρα που εξυπηρετεί όλη την Αττική, αλλά για τα επόμενα χρόνια και όλη την Ελλάδα. 



Προσφέρει επίσης περιπτώσεις αποκατάστασης εκτεταμένων περιοχών, παλαιών χώρων διάθεσης απορριμμάτων, εκτάσεως πέραν των 1.000 στρεμμάτων. Ναι, προσφέρει και το ατύχημα, διδακτικό, σημαντικό και εκεί πράγματι να αντληθούν συμπεράσματα από τους τεχνικούς, να αντληθούν συμπεράσματα ακόμα – ακόμα και από τις καθυστερήσεις που υπήρξαν και που επιτέλους ελήφθη μια γενναία απόφαση επ’ αυτού.



Δεν θα ήθελα, κύριε Πρόεδρε, κυρία υπουργέ, να πάρω περισσότερο από το χρόνο σας, αλλά θα ήθελα πράγματι να πω, ότι σήμερα στην Αττική το πέραν του 25% μεταφορτώνεται με την επαύξηση του ωραρίου λειτουργίας του Σταθμού Μεταφόρτωσης αφ’ ενός, θέλω να πω ότι η οδηγία όπως εναρμονίστηκε με αυτή περί υγειονομικής ταφής, το Εθνικό μας Δίκαιο έθετε το 2010 στόχο το 25% να απομειωθεί και να μην καταλήγει στους ΧΥΤΑ για την Αττική μόνο με το εργοστάσιο αυτό εν έτη 2004 όντως θα το έχουμε πιάσει. 



Για τα υλικά συσκευασίας, ο νόμος θέτει ότι προς τα απόβλητα τα περιεχόμενα υλικά συσκευασίας θα πρέπει το 40% να το προσεγγίσουμε. Και αυτό πράγματι προσεγγίστηκε. Αυτή είναι η πραγματικότητα. Όσον αφορά δε για τα υλικά συσκευασίας των μετάλλων με το ίδιο εργοστάσιο καλύπτουμε μέχρι το 2006 ομοίως τους στόχους της Αττικής. Το εργοστάσιο θα ολοκληρώσει καθυστερημένα καθ’ ότι πληγώθηκε όπως είπαμε στις αρχές του 2004 τη δοκιμαστική λειτουργία και μπαίνει πλέον σε φουλ λειτουργία και πιστεύω θα ανακουφίσει σημαντικότατα την Αττική.


Ευχαριστώ πολύ για την προσοχή σας και για την ευκαιρία που μου δώσατε να αποταθώ σε όλους. 

ΣΥΝΤΟΝΙΣΤΗΣ: Ευχαριστούμε τον κ. Καπετάνιο. Στη συνέχεια θα δώσουμε το λόγο στον κ.Παύλου, Διευθυντή της Εταιρείας Διαχείρισης Απορριμμάτων Δυτικής Μακεδονίας και να ετοιμάζεται ο Αντιδήμαρχος Πατρέων ο κ. Τυροδήμος.

κ.ΠΑΥΛΟΥ: Ευχαριστώ κι εγώ με τη σειρά μου το Προεδρείο που μας έδωσε την ευκαιρία να παρουσιάσουμε την εμπειρία μας σε σχέση με τον Περιφερειακό Σχεδιασμό, ο οποίος δυστυχώς ακόμα στη χώρα μας αποτελεί res recognita.



Θα ήθελα να ξεκινήσω με μία σύντομη παρουσίαση της εταιρείας, στην οποία συμμετέχουν 61 ΟΤΑ της Δυτικής Μακεδονίας και ο σκοπός είναι η υλοποίηση του πρώτου στην Ελλάδα Ολοκληρωμένου Συστήματος Διαχείρισης Απορριμμάτων σε επίπεδο περιφέρειας.



Ο συνολικός προϋπολογισμός του προγράμματος ανέρχεται σε 65 εκατομμύρια € για την περίοδο 1998-2010. Πάνω από το 60% του προϋπολογισμού αυτού, αφορά σε έργα σχετικά με την μεγιστοποίηση της ανάκτησης και αυτά είναι τα έργα που έχουν να κάνουν με την ανακύκλωση με διαλογή στην πηγή, υποδομές. Η διαχείριση των υλικών απορριμμάτων και η μηχανική επεξεργασία και αξιοποίηση.



Η προσέλευση ιδιωτικών κεφαλαίων αποτελεί βασική παράμετρο αναφορικά με την υλοποίηση του προγράμματος κυρίως στους τομείς που αφορούν στην ανάκτηση, περίπου 17 εκατομμύρια € για την ίδια περίοδο που αντιστοιχεί στο 26% του συνολικού προϋπολογισμού. 



Σύμφωνα με το σχεδιασμό το σύνολο των αστικών απορριμμάτων της Δυτικής Μακεδονίας περίπου 100.000 τόνοι ανά έτος, μεταφέρεται μέσω του δικτύου των τοπικών μονάδων διαχείρισης, οι οποίες εξυπηρετούν τις ανάγκες των ΟΤΑ σε τοπικό επίπεδο σε ότι αφορά την μεταφόρτωση των μικτών απορριμμάτων και την προεπεξεργασία των ανακυκλώσιμων υλικών στις κεντρικές εγκαταστάσεις ολοκληρωμένης διαχείρισης στη μετα-απόσταση Κοζάνης – Πτολεμαϊδας. 



Εκεί πέρα προβλέπεται η μηχανική ανάκτηση και ανακύκλωση από τα μικτά απορρίμματα, η κομποστοποίηση των οργανικών, ανάκτηση ενέργειας, η διαχείριση των ειδικών απορριμμάτων, δηλαδή κυρίως των ογκωδών, συσκευασιών κλπ. Και τέλος η υγειονομική ταφή των υπολειμμάτων.



Πέντε χρόνια μετά την ίδρυσή της  η «ΔΙΑΔΜΑ» δραστηριοποιείται αποκλειστικά στον τομέα της ανάπτυξης ολοκληρωμένων συστημάτων διαχείρισης απορριμμάτων υπερτοπικού χαρακτήρα. Αυτή τη στιγμή υλοποιεί το σύστημα της Δυτικής Μακεδονίας, έχοντας διασφαλίσει συνολικές χρηματοδοτήσεις ύψους 20 εκατομμυρίων € από το 1998 έως σήμερα και κυρίως με χρηματοδότηση από το Ταμείο Συνοχής μέσω του οποίου σήμερα και χρονικό ορίζοντα το Σεπτέμβριο του 2004, οπότε και προβλέπεται η έναρξη λειτουργίας του αρχικού συστήματος που περιλαμβάνει το δίκτυο της μεταφόρτωσης και του περιφερειακού ΧΥΤΑ.



Καθώς επίσης έχει εκπονήσει και το σύνολο των απαραίτητων μελετών για τα έργα της β’ φάσης του συστήματος που αφορούν στην κατασκευή της μονάδας μηχανικής επεξεργασίας και αξιοποίησης, στις υποδομές ανακύκλωσης στα τοπικά κέντρα και το Περιφερειακό Κέντρο Ανακύκλωσης στην Κοζάνη, καθώς και τα έργα αποκατάστασης και εξυγίανσης επιλεγμένων χωματερών, οι οποίες έχουν ήδη επιλεγεί μέσα από μελέτη που αντιμετώπισε το σύνολο των χωματερών στη Δυτική Μακεδονία πριν από λίγο καιρό. 



Επίσης ολοκληρώνει το σχεδιασμό στην περιφέρεια της Ανατολικής Μακεδονίας και Θράκης, όπου το διαχειριστικό σχέδιο που εκπόνησε η εταιρεία εγκρίθηκε το καλοκαίρι του 2002 από το Περιφερειακό Συμβούλιο με αποτέλεσμα σήμερα η Ανατολική Μακεδονία – Θράκη να είναι η δεύτερη περιφέρεια στη χώρα που έχει επίσης ολοκληρωμένο σχεδιασμό σε όλα του τα στάδια από την μεταφόρτωση και την ανακύκλωση μέχρι την μηχανική επεξεργασία και την υγειονομική ταφή των απορριμμάτων.



Επίσης έχει ξεκινήσει η εταιρεία τη δραστηριοποίησή της στα Βαλκάνια και κυρίως στην Αλβανία και στη FYROM, όπου με μεγάλη μας χαρά διαπιστώνουμε ένα μεγάλο ενδιαφέρον εκ μέρους των φορέων εκεί πέρα τόσο σε τοπικό, όσο και σε υπερτοπικό επίπεδο για συνεργασία και απορρόφηση τεχνογνωσίας, προκειμένου όταν προκύψουν οι αντίστοιχες χρηματοδοτήσεις και εκεί πέρα να έχουν ωριμότητα για την κατασκευή των έργων.



Και τέλος η εταιρεία μας συμμετέχει σε κοινοπραξία στον διαγωνισμό για τον καθαρισμό των εγκαταστάσεων και τη διαχείριση των απορριμμάτων των Ολυμπιακών Αγώνων του 2004 μαζί με μια ανάλογη ισπανική ιδιωτική εταιρεία, η οποία βέβαια είναι σε κλίμακες, δεν υπάρχει καμιά σύγκριση αυτή τη στιγμή με την εταιρεία μας. 



Θα ήθελα λίγο να εξειδικεύσω σε σχέση με τον περιφερειακό σχεδιασμό στην Ελλάδα και ειδικότερα με τα δύο παραδείγματα που έχει η «ΔΙΑΔΜΑ» στα χέρια μας, δηλαδή τις δύο περιφέρειες, στην Ανατολική Μακεδονία και στη Δυτική Μακεδονία, οι οποίες συγκεντρώνουν περίπου το 16% του πληθυσμού της χώρας, αν εξαιρέσουμε την περιφέρεια της Αττικής και το πολεοδομικό συγκρότημα της Θεσσαλονίκης.



Και στις δύο περιφέρειες τα διαχειριστικά σχέδια έχουν ήδη εγκριθεί από τα Περιφερειακά Συμβούλια. Στη Δυτική Μακεδονία το 1997 και στην Ανατολική Μακεδονία και Θράκη το καλοκαίρι του 2002. Θεωρούμε ότι ένα δείγμα 16% επί του συνολικού πληθυσμού μας δίνει ασφαλή συμπεράσματα και ασφαλείς προβλέψεις και εκτιμήσεις για το που θα μπορούσε να κυμανθεί ο προϋπολογισμός των έργων διαχείρισης απορριμμάτων για το σύνολο της χώρας προκειμένου να προχωρήσει, εφ’ όσον υπάρχει βέβαια χρόνος, η χώρα σε μία σωστή -κατ’ αρχήν όχι σωστή, λάθος λέξη- ορθολογική αξιοποίηση αυτής της χρυσής ευκαιρίας που προσφέρεται από το Ταμείο Συνοχής, προκειμένου να καλύψει στο ταχύτερο δυνατό διάστημα τη μεγάλη απόσταση που την χωρίζει όχι μόνο από τις υπόλοιπες ευρωπαϊκές χώρες, αλλά κυρίως από την μέχρι στιγμής καθυστέρηση της σε ότι αφορά την προσαρμογή της στην ευρωπαϊκή νομοθεσία που επιπλέον είναι και εθνική, καθώς και τα πολύ στενά χρονικά περιθώρια που θέτει δυστυχώς για μας η Ευρωπαϊκή Ένωση.



Αξιοποιώντας λοιπόν το στελεχιακό της δυναμικό και εξωτερικούς συνεργάτες και αντλώντας από την εμπειρία της από την υλοποίηση του προγράμματος στη Δυτική Μακεδονία η «ΔΙΑΔΜΑ» αναπτύσσει τεχνογνωσία με σκοπό την έγκυρη ωρίμανση των έργων και στις δύο περιφέρειες και τη διασφάλιση των απαραίτητων χρηματοδοτήσεων για την υλοποίησή τους. 



Ο σχεδιασμός αφορά τη μεταφόρτωση σε ότι αφορά όχι μόνο τις υποδομές, αλλά και τη λειτουργία ενός δικτύου μεταφόρτωσης, σε ότι αφορά δηλαδή τα λειτουργικά όχι μόνο κόστη, αλλά και χαρακτηριστικά, την ανακύκλωση με προγράμματα διαλογής στην πηγή σε σχέση με την καινούργια νομοθεσία που λειτουργεί συμπληρωματικά προς το ρεύμα των μικτών απορριμμάτων, την μηχανική επεξεργασία και αξιοποίηση με προοπτικές ενεργειακής ανάκτησης σε κεντρικές μόνο μονάδες επεξεργασίας, στη μία περίπτωση για 100.000 τόνους, στην άλλη περίπτωση για 220.000 τόνους. Στις περιπτώσεις αυτές ο ΧΥΤΑ για τους οποίους τόση μεγάλη κουβέντα γίνεται, δεν είναι παρά δευτερεύουσας σημασίας συμπληρωματικές υποδομές, όπου τελικά θα καταλήγει ένα πολύ μικρό ποσοστό και το πιο ακίνδυνο των απορριμμάτων που είναι κυρίως αδρανή.



Και τέλος, αφού ένα τέτοιο σύστημα λειτουργήσει, τότε δίνεται πια η ευκαιρία σε περιφερειακό επίπεδο για οριστική κατάργηση της λειτουργίας των εκατοντάδων ή ακόμα και χιλιάδων χωματερών που λειτουργούν σήμερα στη χώρα μας, προκειμένου να επιλεγούν βάση συγκεκριμένων κριτηρίων και προκειμένου να εκτελεστούν τα έργα αποκατάστασης και εξυγίανσης των χωματερών με μερική χρηματοδότηση και αυτά από το Ταμείο Συνοχής.



Γι’ αυτό από το βήμα αυτό θα ήθελα να παρακαλέσω εφ΄ όσον οι αποφάσεις δεν είναι μη αναστρέψιμες και καθώς για μας το κομβικό σημείο για τον περιφερειακό σχεδιασμό είναι η μηχανική επεξεργασία των απορριμμάτων συμπληρωματικά προς τα προγράμματα ανάκτησης με διαλογή στην πηγή, τα οποία κατ’ εμάς είναι αναπόφευκτα, απαραίτητα, αλλά δεν οδηγούν με ασφάλεια στην ανάκτηση του οργανικού πλάσματος, γιατί και εκεί πέρα υπάρχει, το ξέρετε πολύ καλά κα υπουργέ, σαφές χρονικό περιθώριο από την Ευρωπαϊκή Ένωση, ότι μέσα στα επόμενα λίγα χρόνια να μειωθεί το ποσοστό των οργανικών που θα καταλήγουν τελικά προς τα … , θα ήθελα να απευθύνω μια, όχι έκκληση, θα ήθελα να το πω «θάβοντας» τα κονδύλια του Ταμείου Συνοχής στους ΧΥΤΑ, ίσως να καταδικάζουμε την προοπτική της διαχείρισης σε περιφερειακό επίπεδο και επιπλέον να χάνουμε αν όχι οριστικά, αλλά πάντως να πηγαίνει πολύ παρακάτω η ευκαιρία για τη χώρα να συμμορφωθεί τόσο με την ευρωπαϊκή νομοθεσία και τις οδηγίες περί ελαχιστοποίησης και ταφής των οργανικών στα επόμενα χρόνια.



Τελειώνοντας θα ήθελα να πω ένα πολύ μικρό συγκριτικό νούμερο. Εάν έχουμε κάποια εκτίμηση για τον αριθμό των ΧΥΤΑ σύμφωνα με το σημερινό επίπεδο σχεδιασμού που υπάρχει στην Ελλάδα, εάν υπάρχει μια εκτίμηση για το πόσοι ΧΥΤΑ υπάρχουν και πόσοι ΧΥΤΑ ακόμα προβλέπονται ώστε να καλύψουν τις ανάγκες της χώρας, προκειμένου μέσα στα επόμενα 2-3 χρόνια να εξαλειφθεί η ανεξέλεγκτη απόρριψη, να σας πω δύο νούμερα.



Στην Πορτογαλία μια χώρα περίπου ίση με την Ηπειρωτική Ελλάδα σε έκταση το σύνολο της χώρας καλύπτεται με 31 χώρους, στη δε Φινλανδία με 19 σε μια χώρα η οποία είναι τριπλάσια σε έκταση με την Ελλάδα με τον μισό πληθυσμό. Η δε Πορτογαλία είναι μια χώρα η οποία ξεκίνησε πριν από εμάς πριν από λίγα χρόνια και σήμερα έχει καταφέρει με γρήγορα βήματα να καλύψει τη διαφορά που την χώριζε από τις άλλες ευρωπαϊκές χώρες. Σας ευχαριστώ πολύ.

ΣΥΝΤΟΝΙΣΤΗΣ: Ευχαριστούμε τον κ. Παύλου. Παρακαλώ τον Αντιδήμαρχο αρμόδιο για τα ζητήματα περιβάλλοντος και καθαριότητος τον κ. Τυροδήμο του Δήμου Πατρέων, να παρουσιάσει τη δική του εμπειρία.

Σ.ΤΥΡΟΔΗΜΟΣ: Κύριε Πρόεδρε, κυρία υπουργέ, κύριοι συνάδελφοι, εγώ δεν θα κάνω τεχνική παρουσίαση, θα επιχειρήσω να προσεγγίσω από μια άλλη σκοπιά το α’ μέρος της παρέμβασης, της πολιτικής παρέμβασης και πολύ – πολύ διαφορετικά απ’ ότι το προσέγγισε και η Δήμαρχος Αθηναίων, γιατί τελικά δεν ξέρω αν αναζητούμε πάντα τις ευθύνες εδώ και εκεί και δίπλα, χωρίς να γυρίζουμε γύρω στη δικιά μας την αυλή.



Πριν από 16 χρόνια στην Πάτρα βρέθηκε ένας Δήμαρχος με τους συνεργάτες του, ο Ανδρέας Καράβολας και επιχείρησαν να λύσουν ένα μεγάλο πρόβλημα που απασχολούσε ή που έβλεπαν μπροστά τους ότι θα απασχολήσει την ελληνική, αλλά και την παγκόσμια κοινωνία. Σήμερα μπορούμε να πούμε, ότι στην Πάτρα υπάρχει ένα ολοκληρωμένο σύστημα διαχείρισης απορριμμάτων.



Και εξηγούμαι: Πρώτον, έγινε όχι απόλυτα σωστά, η αποκατάσταση του προηγούμενο χώρου υγειονομικής ταφής που λειτουργούσε σχεδόν μέσα στην πόλη της Πάτρας.



Δεύτερον, έχει συγκροτηθεί ο Κανονισμός Καθαριότητος, αυτός που είναι το εργαλείο δηλαδή για να προχωρήσουμε και την αποκομιδή, αλλά και σε όσα ζητήματα είναι χρήσιμα να μπορούμε να διαχειριζόμαστε τη πόλη μας και τους πολίτες.



Τρίτον, έχουμε προχωρήσει στη συγκρότηση ενός συστήματος ανακύκλωσης, πρέπει να σας πω ότι σήμερα, από το 1999 στην πόλη της Πάτρας υπάρχει διαδικασία ανακύκλωσης των υλικών συσκευασίας στη μισή πόλη μας, διαθέτουμε εργοστάσιο διαλογής, διαθέτουμε απορριμματοφόρα και κάδους οι οποίοι λειτουργούν και παράλληλα στη συνεργασία μας με την Ελληνική Εταιρεία Ανακύκλωσης, έχουμε προχωρήσει σε μια πολύ σημαντική αξιοποίηση και αξιολόγηση όλων αυτών των δεδομένων που μας δίνει η διαχείριση έτσι όπως την λέμε απλά ανακύκλωση.



Πρέπει να σας ανακοινώσω σήμερα εδώ, κα υπουργός, ότι έχουμε ήδη συμφωνήσει με την Εταιρεία Ανακύκλωσης, με το σύστημα το καινούργιο που στήθηκε με την απόφασή σας και εκτιμούμε ότι από την 1η Σεπτεμβρίου θα ξεκινήσει η διαδικασία ανακύκλωσης σε όλη την πόλη της Πάτρας, έτσι ώστε να εντάξουμε κι αυτό το σύστημα συνολικά στο ολοκληρωμένο σύστημα διαχείρισης των απορριμμάτων που έχουμε προγραμματίσει σαν Δήμος της πόλης μας.



Πρέπει παράλληλα να σας πω, ότι υπάρχει χώρος υγειονομικής ταφής απορριμμάτων στο Δήμο της Πάτρας ο οποίος λειτουργεί από το 1993, είναι χρήσιμο να δώσω μερικά τεχνικά στοιχεία μόνο για γνώση, χωρίς να επιχειρήσω να προσεγγίσω το θέμα διαφορετικά. Ο χώρος αυτός βρίσκεται περίπου 10 χιλιόμετρα από την πόλη της Πάτρας, είναι σε μια έκταση 400 στρεμμάτων εκ των οποίων τα 70 έχουν χρησιμοποιηθεί και έχουν διαμορφωθεί ως χώρος ταφής. Ο υπόλοιπος χώρος είναι ένας πολυσύνθετος, πολύπλευρος λειτουργικός χώρος με λειτουργίες του τομέα καθαριότητας, αλλά και άλλες λειτουργίες του Δήμου της Πάτρας.



Πρέπει βέβαια να σας πω, ότι μέσα σ’ αυτό τον ίδιο το χώρο λειτουργεί και χώρος ογκωδών αντικειμένων, δηλαδή υπάρχει και ένας χώρος που προβλέπει την ταφή των ογκωδών αντικειμένων. Ο ποσοτικός προσδιορισμός των απορριμμάτων, μια και προηγούμενα άκουσα για το Σύνδεσμο, σας λέω λοιπόν, το 2002 ο ΧΥΤΑ της Πάτρας φιλοξένησε 103.000 περίπου τόνους σκουπίδια και είναι μόνο της πόλης της Πάτρας και ένα μέρος μικρό το οποίο έρχεται από τον Δήμο του Ρίου και αυτά τα απορρίμματα είναι πολύ μικρά δεν πιάνουν ούτε το 3%-4% της συνολικής ποσότητας που παράγει η πόλη της Πάτρας.



Η περιοχή βέβαια συγκεντρώνει αρκετά πλεονεκτήματα πρέπει να πω, φυσικά πλεονεκτήματα, παρ’ όλα αυτά όμως ο Δήμος της Πάτρας προχώρησε και σε τεχνική στεγανοποίηση της περιοχής, έτσι ώστε να διασφαλίσουμε απόλυτα τους κινδύνους που μπορούν να προκληθούν από τη διαχείριση μιας τέτοιας λειτουργίας.



Το έργο συλλογής των στραγγισμάτων είναι ένα από τα πιο σοβαρά προϊόντα που παράγει ένας χώρος υγειονομικής ταφής. Τα στραγγίσματα αυτά συλλέγονται με έναν ειδικό τρόπο για να μην το αναλύσω τώρα, έτσι ώστε να μπορούν να ελέγχονται, το σύστημα μέσα στον ίδιο το χώρο υγειονομικής ταφής είναι τέτοιο που δεν επιτρέπει να φύγουν πουθενά και παράλληλα ανακυκλώνονται στον ίδιο το χώρο για να μπορέσουμε να πετύχουμε την πιο γρήγορη σήψη των σκουπιδιών.



Αλλά εδώ πρέπει να τονίσω το εξής κ. Πρόεδρε, κύριοι συνάδελφοι, υπάρχει ένα σοβαρό πρόβλημα σε σχέση με τη διαχείριση των ΧΥΤΑ. Μπορεί ένας ΧΥΤΑ στην κυριολεξία να στηθεί με όλες τις προδιαγραφές που δίνει και η Ευρωπαϊκή Ένωση και η ελληνική νομοθεσία, αν όμως η διαχείριση αφεθεί στην μικροπολιτική, που σημαίνει μικροπολιτική αφήνουμε να μπει μέσα στο ΧΥΤΑ οποιοδήποτε προϊόν παράγεται, ανεξάρτητα αν πρέπει να μπει ή όχι, θα φτάσουμε στο σημείο αυτό που διαχειριζόμαστε εμείς τώρα σαν νέα δημοτική αρχή με τον Ανδρέα τον Καράβολα, τέσσερα χρόνια προηγούμενης διαχείρισης και αρκεί να σας πω, ότι οι γεωτρήσεις για το βιοαέριο, οι οποίες τεχνικά είναι σωλήνες διάτρητοι οι οποίοι μπορούν και δέχονται έχουν από κάθετες γίνει τεθλασμένες. Και αντικειμενικά καταλαβαίνετε δεν μπορεί αυτός ο τρόπος πλέον να διοχετεύσει προς τα πάνω και προς τον πυρσό καύσεις και διαχείριση του βιοαερίου.



Το βιοαέριο που παράγεται βγαίνει ανεξέλεγκτα από όποιο σημείο του χώρου υγειονομικής ταφής και δημιουργεί επιπλέον προβλήματα πλέον στους κατοίκους, στην υγεία των κατοίκων, αλλά παράλληλα δημιουργεί και αναστολές σε σχέση με τη διαδικασία αποκατάστασης που πρέπει να οδηγηθούμε μετά από λίγα χρόνια, όταν θα κλείσει ο κύκλος ζωής αυτής της λειτουργίας.



Η διαχείριση του βιοαερίου πρέπει να σας πω στο χώρο το δικό μας γίνεται με γεωτρήσεις, με ένα οριζόντιο δίκτυο και ένα κάθετο δίκτυο συλλογής και με τον πυρσό καύσης, έτσι όπως γίνεται. Πρέπει να σας πω το εξής, ότι ο χώρος υγειονομικής ταφής της Πάτρας έχει σήμερα ένα μεγάλο οπλοστάσιο, σε συνεργασία με τη Νομαρχιακή Αυτοδιοίκηση Αχαϊας έχουμε στα χέρια μας το εξής οπλοστάσιο.



Πρώτα απ’ όλα έχουμε την περιβαλλοντική μελέτη που δόθηκε για τη λειτουργία του ΧΥΤΑ, η οποία πρέπει απαρέγκλιτα να τηρείται αν θέλουμε να δώσουμε χρόνο ζωής στο ΧΥΤΑ, ποιότητα ζωής στους κατοίκους, ασφάλειας ζωής στους εργαζόμενους εκεί και βέβαια γρήγορη αποκατάσταση.



Το δεύτερο, πρέπει να πούμε το οπλοστάσιό μας, ότι ο ΧΥΤΑ της Πάτρας σε συνεργασία με τη Νομαρχιακή Αυτοδιοίκηση εναρμονίστηκε μέσα στους χρόνους, κατέθεσε τη μελέτη εναρμόνισης με την 9931 ευρωπαϊκή οδηγία, έτσι όπως αυτή σήμερα υλοποιείται από την ελληνική νομοθεσία από τις 16 Δεκεμβρίου του 2002.



Παράλληλα πρέπει να σας πω, ότι υπάρχει  μια μελέτη η οποία εκπονήθηκε από τη Νομαρχιακή Αυτοδιοίκηση και αφορά την καταγραφή της υφιστάμενης κατάστασης στο χώρο υγειονομικής ταφής και οι κατευθύνσεις που δίνονται απ’ αυτή τη μελέτη για διορθωτικές κινήσεις, έτσι ώστε να έχουμε όχι χωματερή, αλλά χώρο υγειονομικής ταφής απορριμμάτων.



Και βέβαια πρέπει να σας πω μέσα στον ευρύτερο σχεδιασμό που υπάρχει στην περιοχή μας, σήμερα έχει ανατεθεί η μελέτη για το εργοστάσιο διαχείρισης στερεών αποβλήτων του Νομού Αχαϊας από τη Νομαρχιακή Αυτοδιοίκηση με ορίζοντα χρονικό παράδοσης περίπου στις αρχές του χρόνου που θα μας υποδεχθεί.



Και βέβαια πρέπει να σας πω ότι υπάρχει πλέον και η μελέτη που υποδεικνύει τους νέους χώρους υγειονομικής ταφής των απορριμμάτων της Διαχειριστικής Ενότητας Δήμος Πάτρας – Δήμος Ρίου και είμαστε στο στάδιο των αναζητήσεων μέσα από τις υποδείξεις της μελέτης.



Να πάω σε ένα άλλο κεφάλαιο πριν φύγω απ’ αυτό, να επαναλάβω, ότι η σωστή διαχείριση ενός χώρου υγειονομικής ταφής είναι ό,τι καλύτερο μπορείτε να φανταστείτε σε σχέση με τα πάντα. 



Κοινωνικές αντιδράσεις. Συνεχίζουν να είναι αυστηροί οι πολίτες απέναντι μας, γιατί διαπιστώνουν συνεχώς αταξίες από τη λειτουργία αυτών των χώρων. Βέβαια έχουμε να διαχειριστούμε ένα πολύ προϊόν, το σκουπίδι, το οποίο όπως λέω πολλές φορές εγώ, το παράγει ο ίδιος ο άνθρωπος, απαιτεί ο ίδιος ο άνθρωπος να απολαμβάνει την ποιότητα ζωής, την καθαριότητα και βέβαια είναι αυτός που με το δικό του προϊόν δημιουργεί όλα τα προβλήματα αυτά.



Θεωρώ, λοιπόν, ότι πρέπει να υπάρξει ένα πλατύ μέτωπο ενημέρωσης του πολίτη, εξάλλου ακούστηκε κατά κόρο εδώ και νομίζω ότι είναι ένα σημαντικό κλειδί στην υπόθεση το να πείσουμε τον πολίτη για οτιδήποτε άλλο.



Βέβαια να παρατηρήσω και κάτι εδώ κα Παπανδρέου. Εγώ διαπίστωσα ότι στο χώρο υγειονομικής ταφής της Πάτρας όταν δόθηκε η άδεια δεν υπήρχε καθόλου οικιστική ανάπτυξη καθόλου. Τώρα έχουν ξεφυτρώσει δεκάδες σπίτια γύρω από το χώρο υγειονομικής ταφής, ξέρετε ότι είναι αυτοί που αντιδρούν για τη χωματερή.



Δεν θα ήταν σκόπιμο, να ένα μέτρο, οι Πολεοδομίες να μην εκδίδουν άδειες για όσο χρόνο λειτουργίας έχει πάρει μια χωματερή, έτσι ώστε να μην δημιουργούνται αντικειμενικά στη συνέχεια προβλήματα. Έτσι μου ήρθε την ώρα που άκουγα τις εισηγήσεις εδώ. 



Και βέβαια να πάω στη στρατηγική και για να κλείσω γρήγορα – γρήγορα, στη στρατηγική που πρέπει να υπάρχει από την πλευρά του Υπουργείου σας και από την πλευρά του Υπουργείου Εσωτερικών. Νομίζω, ότι ακόμα δεν έχετε ξεκαθαρίσει απόλυτα, πως πρέπει να οδηγηθούμε. Η παγκόσμια κοινότητα, η επιστημονική κοινότητα μας φέρνει δεκάδες προτάσεις, παρ’ όλα αυτά όμως δεν μπορούμε ακόμα να διακρίνουμε λειτουργία. 



Διαπιστώνουμε από μία μελέτη η οποία υπάρχει από την Ευρωπαϊκή Ένωση για το πώς διαχειρίζονται οι 15 χώρες της Ευρωπαϊκής Ένωσης  τα τελευταία χρόνια τα απορρίμματά τους, υπάρχει ένα μωσαϊκό, μια πανσπερμία και εκεί πραγματικά δημιουργεί προβληματισμούς, ποιο θα διαλέξεις και ποιο να επιλέξεις για να μπορέσεις να πας και στο ζήτημα που είπατε εσείς κα Παπανδρέου, για τον τρόπο χρηματοδότησης μιας πρότασης, αν είναι ΧΥΤΑ, αν είναι εργοστάσιο, αν είναι δεν ξέρω τι μπορεί να είναι. 



Θα πρέπει, λοιπόν, να υπάρχει πιο σαφή κατά την εκτίμησή προσανατολισμός από την μεριά της πολιτείας για να φτάσουμε και στη δικιά μας στρατηγική, που πρέπει να χαράξουμε στην περιοχή μας, έτσι ώστε να έχουμε τη δυνατότητα να αντιμετωπίσουμε τα επόμενα 20-30-50 χρόνια με σοβαρότητα.



Και βέβαια εδώ θα κλείσω με μία μουρμούρα για σας, για την Κυβέρνηση, για την πολιτεία με αφορμή μια δικιά σας αποστροφή στο λόγο σας. Μιλήσατε, ότι οι φορείς της Τοπικής Αυτοδιοίκησης θα πρέπει να σταματήσουν να βλέπουν με καλό μάτι την πολιτεία και να ζητούν χρηματοδότηση για αυτές τις δράσεις.



Όμως εγώ θα πω, ότι η πολιτεία, όπως εκφράζεται μέσα από την Κυβέρνησή της και μέσα από τα θεσμικά όργανα, θα πρέπει για να απαιτεί από τους φορείς αυτοδιοίκησης να πάρουν τα δικά τους κόστη τα οικονομικά σ’ αυτές τις επιλογές, θα πρέπει να λύσει άλλα σοβαρά οικονομικά προβλήματα που έχει σε εκκρεμότητα και είναι γνωστή η θέση της ΚΕΔΚΕ και για τη συνάντηση που έχει ζητήσει με τον Πρωθυπουργό, γιατί τελικά αν δεν ξεκαθαρίσουν όλα τα επίπεδα, δεν μπορεί να υπάρχει προοπτική. Όταν οι δήμοι σήμερα δεν μπορούν να ανταποκριθούν σε βασικές τους ανάγκες, καταλαβαίνετε πως θα αντιμετωπίσουν τέτοια κόστη τα οποία είναι τεράστια.



Και βέβαια κλείνω με ένα σημαντικό παράπονο που εκφράζει η πόλη της Πάτρας και η περιοχή μας γενικότερα, «ΑΘΗΝΑ 2004» υπάρχει πρόγραμμα ενίσχυσης στον τομέα καθαριότητος όλων των Ολυμπιακών Πόλεων για τις αυξημένες ανάγκες κατά την περίοδο των Ολυμπιακών Αγώνων και για τη δυνατότητα να δείξουμε και κάτι επιπλέον στους επισκέπτες της χώρας μας.



Η Πάτρα έχει επιλεγεί σαν Ολυμπιακή Πόλη για το 2004, θα φιλοξενήσει για 17 μέρες περίπου αγώνες και πρέπει να σας πω κ. Πρόεδρε, γιατί είναι και δικιά σας ευθύνη, ότι δεν υπάρχει φως στον ορίζοντα σε σχέση μ’ αυτό το πρόγραμμα. Και οι πληροφορίες μας λένε, ότι η γνωστή παιδοφάγος Αττικής και Αθήνα θα πάρει όλα τα λεφτά γι’ αυτό το πρόγραμμα. Σας ευχαριστώ πολύ. Γεια σας.

ΣΥΝΤΟΝΙΣΤΗΣ: Ο αγαπητός Αντιδήμαρχος εξίσου μαχητικός με τον Δήμαρχο, τον κ. Καράβολα, μας έβαλε πάρα πολλά θέματα, ωστόσο είμαστε υποχρεωμένοι να συνεχίσουμε τη διαδικασία. Μόνο να κάνω Αντιδήμαρχέ μου ένα σχόλιο για το ζήτημα των πόρων, ότι το συνολικό λειτουργικό κόστος, ότι εισπράττουμε και ότι αντίστοιχα ξοδεύουμε, σε θεωρητικά ή πραγματικά ανταποδοτικές υπηρεσίες, γιατί δεν είναι όλες ανταποδοτικές όπως γνωρίζεις, είπα στην ομιλία μου ότι έχει ξεπεράσει το 1 δισεκατομμύριο €. 



Δεν είναι μεγαλύτερο το κόστος των επενδύσεων, όποιο Οικονομολόγο πρωτοετή και αν ρωτήσουμε, ένα λειτουργικό που ανέρχεται σε τέτοια ύψη δεν είναι δυνατόν να μην μπορεί να αντιμετωπίσει στη λογική μιας 15ετίας με σύγχρονους τρόπους, δεν μιλάω το ζήτημα της Ολυμπιάδας που απαιτεί άμεση απάντηση, δεν είναι δυνατόν νομίζω να μην μπορούμε μόνοι μας να αντιμετωπίσουμε το ζήτημα της χρηματοδότησης, νομίζω, ότι όσοι ξέρουν στοιχειωδώς οικονομικά με καταλαβαίνουν, αυτή είναι τουλάχιστον η δικιά μου γνώμη. 



Συνεχίζουμε με την Διευθυντής της Υπηρεσίας Καθαριότητας του Δήμου Λαρισαίων τον κ. Βαλακώστα Μιχάλη.

Μ.ΒΑΛΑΚΩΣΤΑΣ: Σεβασμιότατε, κυρία υπουργέ, κυρίες και κύριοι, εκπρόσωποι της πολιτείας και της Τοπικής Αυτοδιοίκησης, στο Δήμο Λαρισαίων καταστάσεις σαν κι αυτές που ζει σήμερα η Αττική, τις βιώσαμε τη δεκαετία ’85 έως ’94, ίσως και σε μεγαλύτερη ένταση και για το λόγο αυτό είμαστε σε θέση να κατανοούμε απόλυτα το μέγεθος του σημερινού προβλήματος. 



Ο Δήμος σήμερα βρίσκεται στη συγκριτικά πλεονεκτική θέση να έχει λυμένο το πρόβλημα τελικής διάθεσης των απορριμμάτων του, τουλάχιστον για τα επόμενα 30 χρόνια με τη λειτουργία από το 1998 ενός σύγχρονου ΧΥΤΑ, ο οποίος σήμερα πλέον είναι νομαρχιακής εμβέλειας, πέραν τούτου κατά γενική παραδοχή έχει κάνει σημαντικά και καθοριστικά βήματα προς την κατεύθυνση της ολοκληρωμένης διαχείρισης απορριμμάτων, όπως στη συνέχεια θα αναπτυχθεί.



Με την ελπίδα ότι η περίπτωση του Δήμου Λαρισαίων θα συνδράμει θετικά στις επιδιώξεις αυτής της ημερίδας, έχω την τιμή να σας παρουσιάσω στη συνέχεια διεξοδικά τις δράσεις του σε ότι αφορά την ορθολογιστική ολοκληρωμένη διαχείριση απορριμμάτων.



Κατ’ αρχήν τις εμπειρίες από τη χωροθέτηση – κατασκευή και λειτουργία του ΧΥΤΑ Νομού Λάρισας. Είναι 1985, η ελεγχόμενη χωματερή του Δήμου Λαρισαίων η οποία βρίσκεται σε απόσταση αναπνοής από τις κατοικίες της συνοικίας Ιπποκράτη, δημιουργεί σοβαρότατα προβλήματα δυσοσμίας και δημόσιας υγείας την πόλη, αγανακτισμένοι οι κάτοικοι έχουν ξεσηκωθεί εμποδίζοντας τα απορριμματοφόρα να εκκενώσουν και ζητούν άμεση παύση της λειτουργίας και την κατασκευή νέου σύγχρονου ΧΥΤΑ.



Για μια δεκαετία από το ’85 έως το ’94 ο Δήμος ασκεί εντονότατες πιέσεις προς κάθε αρμόδιο για οριστική χωροθέτηση νέου ΧΥΤΑ χωρίς όμως ουσιαστικό αποτέλεσμα. Πάνω από 10 περιοχές χωροθετούνται διαδοχικά από τα εκάστοτε Νομαρχιακά Συμβούλια ως κατάλληλες υπό την πίεση όμως και τις αντιδράσεις των κατοίκων των εκάστοτε θιγομένων περιοχών οι χωροθετήσεις αυτές διαδοχικά αναιρούνται.



Το 1995 επιτέλους χωροθετείτε τελεσίδικα ο ΧΥΤΑ ευρύτερης περιοχής Λάρισας σε περιοχή απέχουσα 25 χιλιόμετρα από την πόλη. Η περιοχή ήταν ιδιωτική έκταση 1.500 στρεμμάτων την οποία ο Δήμος αγόρασε έναντι των 280 εκατομμυρίων δραχμών. Ως δια μαγείας, ίσως λόγω ιδιωτικής έκτασης δεν σημειώνεται η παραμικρή διαμαρτυρία. 



Το 1996 το έργο εντάσσεται στο ΠΕΠ του Β’ ΚΠΣ για 1,5 δις δραχμές και δημοπρατείται με φορέα κατασκευής και λειτουργίας το Δήμο Λαρισαίων, παρ’ ότι επρόκειτο για ένα έργο χωρίς σχεδόν καμία προηγούμενη εμπειρία δεν παρατηρείται ουδεμία υπέρβαση του προϋπολογισμού του, ενώ οι ποιοτικοί έλεγχοι του ΕΣΠΕΛ καθ’ όλες τις φάσεις κατασκευής δεν εντοπίζουν το παραμικρό ψεγάδι.



Το Φεβρουάριο του ’98 ο σύγχρονος ΧΥΤΑ ευρύτερης περιοχής Λάρισας κατασκευασμένος σύμφωνα με τις πλέον αυστηρές προδιαγραφές είναι πανέτοιμος να λειτουργήσει. Έτσι δέχεται την 18/2/1998 επιτέλους τα πρώτα απορρίμματα διαθέτοντάς τα με πραγματική υγειονομική ταφή και εξυπηρετώντας έναν πληθυσμό 180.000 κατοίκων τις πόλεις δηλαδή και της ευρύτερης περιοχής.



Από το ’98 έως το 2003, επί πέντε έτη και μέχρι σήμερα ο ΧΥΤΑ λειτουργεί υποδειγματικά με περιβαλλοντικά φιλικό τρόπο χάρη στη σωστή σχεδίαση, αλλά κυρίως χάρη στη συνεχή παρακολούθηση και καθημερινή φροντίδα και αυτό το υπογραμμίζω.



Τον Απρίλιο του 2002 από το Νομαρχιακό Σχεδιασμό ο ΧΥΤΑ Λάρισας ορίζεται ως ΧΥΤΑ όλου του Νομού με σκοπό να εξυπηρετεί 300.000 κατοίκους, φορέας διαχείρισης ορίζεται πάλι ο Δήμος Λαρισαίων και το Φεβρουάριο του 2003 εγκρίνεται για χρηματοδότηση από το Ταμείο Συνοχής έναντι του ποσού των 3.300.000 € το έργο επέκτασης του ΧΥΤΑ για μετατροπή του σε Νομαρχιακό. Το έργο αυτή τη στιγμή βρίσκεται στη διαδικασία δημοπράτησής του. 



Οι ολέθριες συνέπειες των ανεξέλεγκτων χωματερών στην υγεία για να δούμε τι ακριβώς έρχεται να κάνει ένας σωστός ΧΥΤΑ. Βλέπουμε μερικές εικόνες, είδαμε και προηγουμένως, αυτές είναι εικόνες από χωματερές έξω λίγο από τη Λάρισα. 



Ποιες είναι οι συνέπειές τους στην υγεία. Θα τα πω στα γρήγορα, τις ξέρουμε όλοι, αλλά καλό είναι να τις πούμε. Τα ακάλυπτα απορρίμματα προσελκύουν έντονα, ζώα, πτηνά, τρωκτικά, αλλά και ρακοσυλλέκτες που μπορούν να μεταδώσουν σοβαρότατες μέχρι και θανατηφόρες ασθένειες.



Εμπρησμός δασών. Οι ανεξέλεγκτες χωματερές σιγοκαίνε ασταμάτητα. Με τον δυνατό άνεμο τα ελαφρά πυρακτωμένα απορρίμματα παρασύρονται πολύ μακριά προκαλώντας εμπρησμός τα πλησιέστερα δάση, αλλά και σε ιδιοκτησίες. Είναι ο υπ’ αριθμόν ένα εμπρηστής στην Ελλάδα οι ανεξέλεγκτες χωματερές.



Κίνδυνοι ατυχημάτων. Λόγω ανύπαρκτης συμπίεσης τα κινούμενα απορριμματοφόρα κινδυνεύουν με ανατροπή, όπως και με καταπλάκωσή τους κινδυνεύουν από τα οχήματα και οι εργαζόμενοι, αλλά και οι ρακοσυλλέκτες από κατάρρευση του ασταθούς μετώπου απόθεσης.



Δηλητηριάζουν τον αέρα που αναπνέουμε, επειδή οι ανεξέλεγκτες χωματερές σιγοκαίνε ασταμάτητα, παράγουν δηλητηριώδη καυσαέρια, διοξίνες, φουράνες κλπ. που είναι εξαιρετικά τοξικά και καρκινογόνα για όποιον τα αναπνέει. Μολύνουν το έδαφος και τα νερά, τα βρόχινα νερά μετατρέπονται σε στραγγίσματα υψηλού ρυπαντικού φορτίου που μολύνουν ανεπανόρθωτα το έδαφος, καθώς και τους επιφανειακούς και υπόγειους υδάτινους αποδέκτες.



Η ύδρευση από τέτοιους αποδέκτες μολυσμένους ή η κατανάλωση τροφών που αρδεύονται ή καλλιεργούνται σε μολυσμένα ως άνω εδάφη είναι συνήθης αιτία ομαδικών χρόνιων δηλητηριάσεων, αλλά και καρκινοπαθειών. 



Σήμερα στο Νομό Λάρισας λειτουργούν περί τις 40 ανεξέλεγκτες χωματερές, μέσα στην Περιφέρεια Θεσσαλίας τα στοιχεία που έχουμε εμείς είναι 140, τα στοιχεία του ΥΠΕΧΩΔΕ είναι 220 περίπου. Παρ’ όλα αυτά ακόμα και σήμερα που ο ΧΥΤΑ έχει οριστεί Νομαρχιακός από τους 30 ΟΤΑ του Νομού μόνο οι 7 διαθέτουν τα απορρίμματά τους σ’ αυτόν, οι υπόλοιποι συνεχίζουν τη λειτουργία των ανεξέλεγκτων χωματερών τους μερικές δεκάδες μέτρα μακριά από τις κατοικίες τους, προκαλώντας ανεπανόρθωτες βλάβες στην υγεία δημοτών και στο περιβάλλον της περιοχής τους.



Η συμβολή του ΧΥΤΑ Λάρισας στην εξάλειψη των επιβλαβών συνεπειών των ανεξέλεγκτων χωματερών και η συμβολή του στην περιβαλλοντικά φιλική διαχείριση των αποβλήτων του Νομού, μια εικόνα, αεροφωτογραφία του ΧΥΤΑ Λάρισας όπου βλέπουμε την κυψέλη 1 η οποία έχει ολοκληρωθεί, δίπλα ακριβώς είναι η κυψέλη 2, η οποία αυτή τη στιγμή βρίσκεται σε λειτουργία, οι υπόλοιποι χώροι είναι χώροι για μελλοντικές κυψέλες. Κάπου εδώ είναι τα συγκροτήματα τα κτιριακά και τα υποστήριξης και εδώ κάτω είναι ο βιολογικός καθαρισμός που έχει κατασκευαστεί ειδικά για τα στραγγίσματα του ΧΥΤΑ.



Εδώ βλέπουμε ένα προοπτικό του χώρου υγειονομικής ταφής, όπου βλέπουμε την πρώτη κυψέλη, την οδοποιία και χαμηλά κάτω βλέπουμε το βιολογικό καθαρισμό. Ένα άλλο προοπτικό όπου φαίνεται η κυψέλη 1 η οποία έχει ολοκληρωθεί με τα πρανή της τα οποία είναι πολύ ήπια όπως βλέπετε. Η κυψέλη 2 είναι αυτή που φαίνεται μπλε, η οποία τώρα έχει αρχίσει να λειτουργεί από την 1/1/2003 και βέβαια οι μελλοντικές κυψέλες του ΧΥΤΑ.



Με το ΧΥΤΑ Λάρισας σε αντίθεση με τις ανεξέλεγκτες χωματερές αποτρέπεται η μόλυνση του εδάφους και των υδάτων επιφανειακών και υπογείων από τα στραγγίσματα, αφού πέραν της υπάρχουσας φυσικής στεγάνωσης του εδάφους, προβλέπονται επιπρόσθετα διαδοχικές στρώσεις τεχνητής στεγάνωσης του πυθμένα με γαιώδη και συνθετικά υλικά. Είναι σύνθετη στεγάνωση που αποτελείται από τεχνητό αργιλικό φραγμό πάχους 60 εκατοστών πολύ χαμηλής διαπερατότητας, γαιο-μεμβράνη πάχους 2 χιλιοστών υψηλής πυκνότητας πολυαιθυλενίου  και γαιοϋφασμα προστασίας της μεμβράνης πάχους 6 χιλιοστών.



Βλέπουμε μερικές εικόνες από τις φάσεις στεγανοποίησης του πυθμένα του ΧΥΤΑ, όπου συμπυκνώνεται η άργιλος. Εδώ βλέπουμε τις φάσεις στεγανοποίησης της κυψέλης 2 με άργιλο, ενώ η κυψέλη 1 που βλέπετε αριστερά σας είναι στη φάση λειτουργίας της και όπως βλέπετε το μέτωπό της δεν φαίνεται καθόλου, ούτε ακάλυπτα απορρίμματα, ούτε δημιουργεί κανένα πρόβλημα περιβαλλοντικό.



Εδώ ήδη έχει αρχίσει να στρώνεται η μεμβράνη επιπλέον στεγανοποίησης του πυθμένα του ΧΥΤΑ. Εδώ η μεμβράνη συγκολλάτε με ειδικά μηχανήματα και με ειδική τεχνολογία. Και εδώ γίνεται έλεγχος των συγκολλήσεων της μεμβράνης, ώστε να αποφευχθούν τυχόν διαρροές από κακή ποιότητα κατασκευής.



Εδώ βλέπουμε πλέον την πρώτη κυψέλη μεμβρανομένη και τοποθετημένο επάνω στο μεγαλύτερο μέρος της το γαιοϋφασμα προστασίας της μεμβράνης. Και συνεχίζω λέγοντας, ότι στο ΧΥΤΑ σε αντίθεση με τις ανεξέλεγκτες χωματερές πάνω από τη στεγάνωση προβλέπεται ειδική στραγγιστήρια στρώση και δίκτυα αποστράγγισης που αποτρέπουν την λίμναση των στραγγισμάτων πάνω από τη στεγάνωση.



Επίσης έχουν προβλεφθεί οι διατάξεις που ελαχιστοποιούν τη δημιουργία στραγγισμάτων. Επίσης αποτρέπεται η μόλυνση από τα στραγγίσματα, αφού εντός του ΧΥΤΑ λειτουργεί μονάδα βιολογικού καθαρισμού των στραγγισμάτων πραγματοποιείται ελεγχόμενη ανακυκλοφορία αυτών εντός της μάζας των απορριμμάτων και προβλέπεται δεξαμενή ασφαλείας άδεια για περιπτώσεις ισχυρών καταιγίδων μακράς διάρκειας. 



Εδώ βλέπουμε το βιολογικό καθαρισμό του ΧΥΤΑ Λάρισας όπου φαίνονται οι τρεις δεξαμενές αερισμού, η δεξαμενή σταθεροποίησης και ψηλά επάνω η δεξαμενή ασφαλείας η οποία είναι άδεια να δεχτεί τη μεγάλη καταιγίδα. Από άλλο σημείο βλέπουμε πάλι τις δεξαμενές του βιολογικού καθαρισμού, του αεριστήρες εν λειτουργία. Εδώ βλέπουμε πάλι τον αεριστήρα εν λειτουργία.



Με το ΧΥΤΑ Λάρισας σε αντίθεση με τις ανεξέλεγκτες χωματερές αποτρέπονται κίνδυνοι κατάρρευσης του ασταθούς μετώπου απόθεσης αφού τα απορρίμματα συμπιέζονται ισχυρότατα καθημερινά αποκτώντας εξαιρετική συνοχή και σταθερότητα. Η κλίση των πρανών του μετώπου ταφής είναι ιδιαίτερα ήπια 1:4 ώστε να υπάρχει αυξημένη ευστάθεια του μετώπου ταφής ακόμα και σε περίπτωση ισχυρού σεισμού, προχθές μάλιστα δοκιμάστηκε. 



Εδώ βλέπουμε το συμπιεστή διάστρωσης και συμπίεσης των απορριμμάτων, ένα σύγχρονο μηχάνημα. Εδώ βλέπουμε τη κυψέλη 1 πλήρως ολοκληρωμένη με τα ήπια πρανείς της 1:4, εδώ είναι τα πρανή της κυψέλης 1 και την κυψέλη 2 παρακάτω η οποία είναι έτοιμη να δεχτεί απορρίμματα, η φωτογραφία έχει τραβηχτεί πριν αρχίσει η λειτουργία της. 



Επίσης στο ΧΥΤΑ αποτρέπεται η ανάφλεξη των απορριμμάτων και κατά συνέπεια ο εμπρησμός δασών και η έκκληση δηλητηριώδη αερίων αφού το εκλυόμενο βιοαέριο αναρροφάται συλλεγόμενο από ειδικά δίκτυα που εγκαθίστανται μέσα στη μάζα των απορριμμάτων και καίγεται ελεγχόμενα σε κατάλληλο πυρσό. Μάλιστα είναι η πρώτη φορά που εφαρμόζεται οριζόντιο δίκτυο αναρρόφησης βιοαερίου στο ΧΥΤΑ Λάρισας.



Πραγματοποιείται επίσης καθημερινός έλεγχος και σφράγιση τυχόν ρηγματώσεων του χωμάτινου καλύμματος των απορριμμάτων, ώστε να αποκλειστεί η περίπτωση διαφυγής βιοαερίου, εδώ είναι ο πυρσός καύσης του βιοαερίου. Όλα επίσης τα συστήματα πυρανίχνευσης και πυρασφάλειας είναι σε πλήρη ετοιμότητα, όπως και το προσωπικό είναι ειδικά εκπαιδευμένο για περιπτώσεις πυρκαγιάς. Υπάρχει 24ωρη φύλαξη, το τονίζω, επί 365 μέρες το έτος για άμεση επέμβαση, αν και μέχρι σήμερα δεν χρειάστηκε.



Αποτρέπεται η μετάδοση ασθενειών, αφού εκτελείται καθημερινή υγειονομική κάλυψη του μετώπου των απορριμμάτων με ικανές ποσότητες χώματος, που αποτρέπει έντονα πτηνά και τρωκτικά. Πραγματοποιείται τακτικότατη απεντόμωση και μυοκτονία, υπάρχει ισχυρή περίφραξη που αποτρέπει είσοδο σε ζώα και σε ρακοσυλλέκτες.



Τέλος λαμβάνονται όλα τα μέτρα υγιεινής και ασφάλειας των εργαζομένων που δεν πρέπει ποτέ να παραμελούμε. Παρακολουθούνται στενά από γιατρό εργασίας, εμβολιάζονται τακτικότατα. Στο μέτωπο ταφής φοριούνται ειδικές μάσκες ενεργού άνθρακα. Τα μηχανήματα του μετώπου διαθέτουν κλιματισμό με τον αέρα να φιλτράρεται πάλι από φίλτρα ενεργού άνθρακα. Διατίθενται ειδικοί χώροι για την καθαριότητα και την απολύμανση των εργαζομένων.



Ορισμένα λειτουργικά στοιχεία του ΧΥΤΑ Λάρισας. Με τα σημερινά δεδομένα έχει επάρκεια 40 τουλάχιστον έτη. Με τα απορρίμματα όλου του Νομού έχει τουλάχιστον 25 έτη και λέω τουλάχιστον, διότι υπάρχουν πολλοί μεγάλοι χώροι γύρω από το χώρο του ΧΥΤΑ Λάρισας που μπορούν να αγοραστούν στη συνέχεια και να επεκταθεί θεωρώντας, ότι μπορούμε να εξασφαλίσουμε για μια 100ετία το Νομό Λάρισας στο θέμα της διάθεσης απορριμμάτων.



Τα έργα υποδομής είναι έργα εισόδου, φυλάκιο, ζυγιστήριο, περίφραξη, εσωτερική σήμανση, έργα πρασίνου και καλλωπισμού, κτίρια Διοίκησης, συνεργείο, πλυντήριο οχημάτων, εγκαταστάσεις αυτοματοποίησης και ελέγχου, έργα αντιπλημμυρικής προστασίας, χημικό εργαστήριο.



Εδώ βλέπετε τις εγκαταστάσεις όπου φαίνονται τα κτίρια Διοίκησης, το ζυγιστήριο, η είσοδος, η μονάδα «ΚΔΑΥ» και κάτω δεξιά φαίνεται η κυψέλη 1. Εδώ είναι το φυλάκιο και το ζυγιστήριο, εδώ είναι το κτίριο Διοίκησης που περιέχει όλες τις ανέσεις για καθαριότητα και απολύμανση των εργαζομένων, το χημικό εργαστήριο όπου γίνονται οι αναλύσεις και των στραγγισμάτων, αλλά και η παρακολούθηση των υπογείων υδάτων και του βιοαερίου. Άλλη εικόνα του χημικού εργαστηρίου. 



Εδώ είναι η γεννήτρια για περιπτώσεις που υπάρχει διακοπή ρεύματος και την περιοχή, επειδή είναι περιοχή μεγάλης καταιγίδας, έχουν παρατηρηθεί επανειλημμένως διακοπές ρεύματος, όπου το σύστημα παραμένει σε λειτουργία και από πλευράς βιολογικού καθαρισμού και από πυρασφάλειας. 



Ο ΧΥΤΑ λειτουργεί όπως είπαμε ακατάπαυστα 24 ώρες για 365 μέρες με προσωπικό 16 εργαζομένων μεταξύ των οποίων Προϊστάμενος, Μηχανολόγος – Ηλεκτρολόγος, Χημικός Μηχανικός, Φύλακες, χειριστές διοικητικοί κλπ. 



Σε τακτά διαστήματα γίνονται αναλύσεις δειγμάτων υπογείων υδάτων από τρεις δειγματοληπτικές γεωτρήσεις που έχουμε κάνει για το σκοπό αυτό. Για τον έλεγχο της μετανάστευσης του βιοαερίου πραγματοποιούνται τακτικές δειγματοληψίες και μετρήσεις ανίχνευσης του βιοαερίου. 



Το τέλος χρήσης του ΧΥΤΑ έχει προεκτιμηθεί σε 12,00 €, 4.000 δραχμές ανά τόνο. Αυτή τη στιγμή συντάσσουμε μελέτη έχοντας πλέον στοιχεία 5ετίας ακριβώς λειτουργίας και πολύ σύντομα θα έχουμε νέα κοστολόγηση.



Συμπληρωματικές δράσεις ορθολογιστικής διαχείρισης των απορριμμάτων στη Λάρισα. Από το ’98 εφαρμόζεται η ανακύκλωση χαρτιού, περιοδικά, εφημερίδες από όλα τα σχολικά συγκροτήματα της πόλης. Από το ’98 επίσης εφαρμόζεται η ανακύκλωση χαρτιού συσκευασίας εμπορευμάτων στα Σούπερ Μάρκετ. Το 2002 ολοκληρώθηκε η «ΚΔΑΥ» η οποία πολύ σύντομα θα λειτουργήσει σε συνεργασία με το σύστημα της ΚΕΔΚΕ και των Φορέων που εκπροσωπούν την βιομηχανία.



Από το 2001 λειτουργεί τεμαχιστής ελαστικών στο ΧΥΤΑ Λάρισας. Από το 2002 στο Νομαρχιακό Νοσοκομείο Λάρισας εφαρμόζεται με επιτυχία η αποστείρωση – αδρανοποίηση των μολυσματικών αποβλήτων. Και στο Περιφερειακό εφαρμόζεται η αποτέφρωση με σύγχρονη μονάδα.



Αυτή τη στιγμή εκπονείται μελέτη ενεργειακής εκμετάλλευσης του βιοαερίου και σε συνεργασία με το Πανεπιστήμιο Θεσσαλίας και το ΤΕΙ Λάρισας από τον ερχόμενο Σεπτέμβριο τίθεται σε λειτουργία πιλοτική μονάδα κομποστοποίησης απλής και ήπιας τεχνολογίας. 



Θα μου επιτρέψτε κ. Πρόεδρε, για δυο λεπτά να πω μερικά συμπεράσματα απ’ όλα αυτά τα θέματα. Κατά την άποψή μας η προσπάθεια επίτευξης ολοκληρωμένης διαχείρισης απορριμμάτων στη χώρα μας απαιτεί ιδιαίτερα προσεγμένη αντιμετώπιση. Οι όποιες στρατηγικές επιλογές προς την κατεύθυνση αυτή απαιτούν προσεγγίσεις, οι οποίες δεν θα πρέπει να παραβλέπουν τα ιδιαίτερα χαρακτηριστικά και δεδομένα της χώρας μας, αλλά και της κάθε περιφέρειας και νομού χωριστά, ώστε η ολοκληρωμένη διαχείριση απορριμμάτων να είναι ορθολογιστική και κατά συνέπεια κοινωνικά αποδεκτή όσο και μακροχρόνια ανεκτή οικονομικά.



Υπάρχει διάχυτη μια άποψη πως με την ανακύκλωση στην πηγή σε συνδυασμό με μονάδες «ΚΔΑΥ» δεν είναι απαραίτητη η κατασκευή ΧΥΤΑ, την λένε κατά κόρο διάφοροι οικολόγοι. Μακάρι να ήταν έτσι. Με τη μέθοδο αυτή ακόμα και με την πιο αισιόδοξη λειτουργία των Μονάδων η μείωση των απορριμμάτων δεν μπορεί να ξεπεράσει το 15%-20% κατά βάρος, το 80%-85% των απορριμμάτων πάλι θα αναζητά κάποιο ΧΥΤΑ για να διατεθεί.



Τον τελευταίο καιρό επίσης έχουν αναζωπυρωθεί οι επισκέψεις ξένων εταιρειών σε μεγάλους, αλλά και μικρούς ΟΤΑ προτείνοντας την κατασκευή υπερσύγχρονων μονάδων αποτέφρωσης ή μονάδων κομποστοποίησης, οι οποίες δήθεν καταργούν την ανάγκη κατασκευής ΧΥΤΑ. 



Είναι σαφές κατά την παγκόσμια πρακτική, ότι οι μονάδες αυτές απαιτούν ποσότητες απορριμμάτων τουλάχιστον δύο ελληνικών περιφερειών, επίσης είναι γνωστό ότι οι τέφρες που προκύπτουν ως απόβλητα των μονάδων αυτών απαιτούν ειδικούς ΧΥΤΑ για διάθεσή τους επειδή είναι τοξικά απόβλητα.



Πέραν Δε τούτων υπάρχουν σοβαρές επιφυλάξεις για το κατά πόσο ο κόμποστ που έχει παραχθεί από σύμμεικτα απορρίμματα είναι υγειονομικά επιτρεπτό να χρησιμοποιείται σε καλλιέργειες ως βελτιωτικό εδάφους. Το σημαντικότερο όμως θέμα είναι, ότι οι τιμές εισόδου που απαιτούν ιδιωτικές εταιρείες για να αποσβέσουν τις μονάδες αυτές, κυμαίνονται από 50,00 έως 100,00 € ανά τόνο διατιθέμενων απορριμμάτων.



Το ερώτημα είναι, ποιος Δήμαρχος θα τολμήσει να ζητήσει τα χρήματα αυτά από τους δημότες του, όταν σήμερα τα τέλη ταφής των 12,00 € ανά τόνο στο ΧΥΤΑ Λάρισας θεωρούνται υπέρογκα από πολλούς δημάρχους του Νομού και γι’ αυτό το λόγο δεν φέρνουν τα απορρίμματά τους στο ΧΥΤΑ.



Καταλήγουμε με ασφάλεια, ότι κατ’ αρχήν επιβάλλεται όντας ούτως ή άλλως αναπόφευκτη η κατασκευή σύγχρονου ΧΥΤΑ μεγέθους τουλάχιστον Νομαρχιακού επιπέδου, συνδυαζόμενη με ελαφρούς ευέλικτους ΣΜΑ. Σε ότι αφορά αυτούς τους σύγχρονους ΧΥΤΑ και τους συνοδευτικούς ΣΜΑ δεν πρέπει επ’ ουδενί να παραγνωρίζουμε πόσο σημαντική είναι η βέλτιστη χωροθέτηση, η σωστή τεχνική μελέτη και η σχολαστικά επιμελής κατασκευή τους.



Εκείνος όμως που κατά την εμπειρία μας έχει τη μέγιστη σημασία είναι η επόμενη μέρα και το τονίζω, όταν δηλαδή θα κληθεί κάποιος φορέας να λειτουργήσει τον ΧΥΤΑ. Ο Φορέας αυτός θα πρέπει να διαθέτει ακριβώς την επόμενη μέρα εμπειρότατα και ετοιμοπόλεμα στελέχη και προσωπικό, καθώς και άριστη τεχνική υποστήριξη. 



Θα πρέπει να διαθέτει μεγάλα οικονομικά αποθέματα, ώστε να είναι σε θέση να τρέχει την άψογη λειτουργία του όλου συστήματος, αφού οι περισσότεροι ΟΤΑ μέλη του φορέα είναι διαπιστωμένα κακοπληρωτές. Στο ΧΥΤΑ Λάρισας έχουν σημειωθεί καθυστερήσεις πληρωμής μέχρι και διετίας.



Εδώ νομίζουμε και κάνουμε έκκληση στην πολιτεία, ότι οφείλει να παρέμβει άμεση και δραστικά με κατάλληλο νομικό πλαίσιο, ώστε να διασφαλιστεί: πρώτον, η απρόσκοπτη έγκαιρη ροή των εσόδων που δικαιούνται οι φορείς από τους ΟΤΑ – μέλη τους. Δεύτερον και βασικό, να ελέγχεται τακτικά και ουσιαστικά η συνεχή σωστή λειτουργία, αποκατάσταση και μεταφροντίδα έκαστου ΧΥΤΑ σύμφωνα με τους περιβαλλοντικούς όρους, χωρίς συμβιβασμός και περικοπές, ειδάλλως κινδυνεύουμε όλοι οι πανάκριβοι ΧΥΤΑ να μετατραπούν σε χαβούζες πολυτελείας.



Ήδη στην περιοχή, στην Περιφέρεια Θεσσαλίας υπάρχει ένας μειοδοτικός πλειστηριασμός γιατί ο ΧΥΤΑ Βόλου έχει 1.000 δραχμές τον τόνο και γιατί ο ΧΥΤΑ Λάρισας έχει 4.000 δραχμές τον τόνο. Σας πληροφορώ ότι μόνο η λειτουργία του βιολογικού καθαρισμού στοιχίζει πάνω από 2.500 δραχμές τον τόνο.



Και τέλος να ελέγχεται αφ’ ενός ο οικονομοτεχνικά σωστός καθορισμός των εκάστοτε τελών χρήσης κάθε ΧΥΤΑ, αλλά κυρίως να ελέγχεται η τήρηση από πλευράς φορέων των απαιτούμενων αποθεματικών για τις απαραίτητες μελλοντικές επεκτάσεις, αποκαταστάσεις και μεταφροντίδα. Ευχαριστώ πολύ.

ΣΥΝΤΟΝΙΣΤΗΣ: Ευχαριστούμε κι εμείς τον κ. Βαλακώστα. Στη συνέχεια θα κάνουμε ένα πολύ μικρό διάλειμμα. Εδώ έξω δεξιά είναι τα παιδιά από το Κέντρο Δημιουργικής Απασχόλησης του Δήμου Βριλησσίων και περιμένουν όλους μας και κυρίως την κα υπουργό. Κάνουν μία εκδήλωση με θέμα: «Την Ανακύκλωση».

ΔΙΑΛΕΙΜΜΑ

Β’  ΕΝΟΤΗΤΑ

ΣΥΝΤΟΝΙΣΤΗΣ: κ.ΠΑΛΑΙΟΛΟΓΟΣ
ΣΥΝΤΟΝΙΣΤΗΣ (κ.ΠΑΛΑΙΟΛΟΓΟΣ): Έχουν μείνει δύο παρεμβάσεις από το πρωινό πρόγραμμα, έχουν ζητήσει έξι (6) συνάδελφοι για να κάνουν ολιγόλεπτη τοποθέτηση και πρέπει να τηρήσουμε αυστηρά το χρόνο για να μπούμε και στην απογευματινή συνεδρίαση για να είμαστε εντάξει στους χρόνους. 



Από τη Δημοτική Επιχείρηση Καθαριότητας Ρόδου ο κ. Υψηλάντης Γιώργος.

Γ.ΥΨΗΛΑΝΤΗΣ: Μου έκανε εντύπωση η εξαγγελία του συμπατριώτη μου υπουργού Εσωτερικών, του κ. Σκανδαλίδη, ότι μέσα στις προθέσεις του Υπουργείου Εσωτερικών τουλάχιστον στους δύο άμεσους σχεδιασμούς, ο δεύτερος αφορά τη δημιουργία Δημοτικών Επιχειρήσεων κατά τα πρότυπα των ΔΕΥΑ που θα αναλάβουν το θέμα της διαχείρισης των στερεών αποβλήτων στους ΟΤΑ.



Νομίζω είναι μια πρωτοβουλία που αξίζει να την επικροτήσει κανείς και μιλάω εκ πείρας, διότι μια τέτοια επιχείρηση ήδη υπάρχει, είναι η Δημοτική Επιχείρηση Καθαριότητας του Δήμου Ροδίων. Η Δημοτική Επιχείρηση αυτή ιδρύθηκε το 1996 ως αμιγής βέβαια δημοτική επιχείρηση και όχι ως επιχείρηση αντίστοιχη με τις ΔΕΥΑ, δηλαδή με το νόμο 1069. Δεν υπήρχε αντίστοιχο πλαίσιο και έτσι φτιάχτηκε ως αμιγής δημοτική επιχείρηση.



Είναι μια επιχείρηση η οποία δεν ξεκίνησε από τα σαλόνια των σχεδιαστηρίων παραγωγής σχεδιασμού διαχείρισης ολοκληρωμένων αποβλήτων, αλλά ξεκίνησε από το πεζοδρόμιο και τα σκουπίδια. Ξεκίνησε σαν μια επιχείρηση του Δήμου Ροδίων, η οποία πρώτιστο μέλημά της είχε την εξασφάλιση της καθαριότητας στο Δήμο της Ρόδου, που σημαίνει να σκουπιστεί η πόλη, να μαζευτούν τα σκουπίδια, να γίνει αποκομιδή των σκουπιδιών και να λειτουργήσει η ημι-ελεγχόμενη χωματερή που μέχρι σήμερα υπάρχει.



Όμως δεν περιορίστηκε σ’ αυτό τον τομέα. Αυτό ήταν το πρώτο βήμα, το πρώτο κομμάτι της δουλειάς της, ζυμώθηκε με τα σκουπίδια, έμαθε το πρόβλημα και από εκεί και πέρα φρόντισε να το αντιμετωπίσει και να το αντιμετωπίσει και στα σαλόνια των σχεδιαστηρίων. 



Έτσι σαν επιχείρηση σιγά – σιγά στελεχώθηκε με το κατάλληλο επιστημονικό δυναμικό όχι ίσως όλο το επιστημονικό δυναμικό που θα θέλαμε να έχουμε μέχρι στιγμής, αλλά κι αυτό σιγά – σιγά βελτιώνεται και άρχισε να αντιμετωπίζει σε άλλη βάση το θέμα της ολοκληρωμένης διαχείρισης των στερεών αποβλήτων.



Στα χρόνια αυτά που μεσολάβησαν από την ίδρυσή της η επιχείρηση αυτή ήταν ο μοχλός ο κινητήριος που έσπρωξε για παράδειγμα τη Νομαρχία Δωδεκανήσου να τηρήσει τη Νομική της υποχρέωση να προχωρήσει το νομαρχιακό σχεδιασμό και έτσι κάτω από την πίεση της επιχείρησης αυτό έγινε.



Η επιχείρηση προχώρησε το θέμα των διαδημοτικών συνεργασιών και έτσι ο ΧΥΤΑ που ήδη έχει κατασκευαστεί στη Ρόδο τον επόμενο μήνα θα τεθεί σε λειτουργία και θα είναι ΧΥΤΑ που εξασφαλίζει στην πράξη τη διαδημοτική συνεργασία, είναι φτιαγμένο στα όρια του Δήμου Καλλιθέας και θα φιλοξενήσει τα απορρίμματα από τους τέσσερις μεγαλύτερους Δήμους της Βόρειας Ρόδου οι οποίοι εκπροσωπούν το 75% του Νησιού της Ρόδου.



Ουσιαστικά η Δημοτική Επιχείρηση Καθαριότητας του Δήμου της Ρόδου παρ’ όλο που είναι Δημοτική Επιχείρηση ενός Δήμου, φιλοδοξεί να μετεξελιχθεί σε Διαδημοτική Επιχείρηση και το πρώτο βήμα στην πορεία αυτή είναι οι συνεργασίες μέσα από προγραμματικές συμβάσεις, συνεργασίες που της δίνουν το δικαίωμα να αναδεικνύεται στην πράξη ως ο φορέας διαχείρισης των στερεών αποβλήτων σε όλη την πρώτη διαχειριστική ενότητα του Νομού που περιλαμβάνει το Νησί της Ρόδου και τη γειτονική Χάλκη.



Εδώ βλέπετε ότι η πρώτη διαχειριστική ενότητα έχει 117.000 κατοίκους συν 86.000 τουριστικές κλίνες και μιλάμε για ένα σύνολο απορριμμάτων που προκύπτουν ή που παράγονται σ’ αυτή με τις μετριότερες εκτιμήσεις της τάξης των 97,5 χιλιάδων τόνων το χρόνο. 



Επίσης η ποιοτική σύσταση των οικιακών αποβλήτων στην πρώτη διαχειριστική ενότητα μια τυπική σύσταση απορριμμάτων που παρουσιάζεται έτσι στην Ελλάδα, είναι στοιχεία από την ποιοτική μελέτη σύστασης που έκανε το Εθνικό Μετσόβιο Πολυτεχνείο για τον Δήμο της Κω πριν μια δεκαετία και σύντομα μέσα από νέες μετρήσεις θα αναθεωρηθούν.



Τι προβλέπει ο Νομαρχιακός Σχεδιασμός για την πρώτη διαχειριστική ενότητα που περιλαμβάνει το Νησί της Ρόδου και τη Χάλκη. Προβλέπει ένα ΧΥΤΑ στη Βόρεια Ρόδο. Ο ΧΥΤΑ αυτός ήδη έχει κατασκευαστεί και θα ξεκινήσει η λειτουργία του μέσα στον Ιούλιο. Προβλέπει ένα ΧΥΤΑ στη Νότια Ρόδο, ένα Σταθμό Μεταφόρτωσης στη Ν.Δ. Ρόδο, ένα Σταθμό Μεταφόρτωσης στη Χάλκη, την αποκατάσταση παλαιών χωματερών και μια μονάδα επεξεργασίας και αξιοποίησης στερεών αποβλήτων στη Βόρεια Ρόδο.



Εκτός, λοιπόν, από το ΧΥΤΑ της βόρειας Ρόδου που έχει κατασκευαστεί, αυτή τη στιγμή η Δημοτική Επιχείρηση Καθαριότητας μέσα από προγραμματική σύμβαση έχει αναλάβει την εκπόνηση των αναγκαίων μελετών για την ωρίμανση και του ΧΥΤΑ της Νότιας Ρόδου, αλλά και των δύο ΣΜΑ, των δύο Σταθμών Μεταφόρτωσης και της Ν.Δ. Ρόδου και της Χάλκης. 



Ταυτόχρονα έχει εκπονηθεί μελέτη αποκατάστασης της μεγαλύτερης χωματερής που υπάρχει στο Νησί, αυτής που λειτουργεί μέχρι σήμερα και έχει εξασφαλιστεί από το ΕΠΕΡ η σχετική χρηματοδότηση και πιστεύω ότι είναι ένα έργο που θα εκτελεστεί το επόμενο εξάμηνο. 



Μένει το θέμα της Μονάδας Επεξεργασίας για το οποίο θα αναφερθώ παρακάτω. Ας δούμε μερικές φωτογραφίες από το ΧΥΤΑ της Βόρειας Ρόδου. Εδώ είναι τα κύτταρα. Θα δούμε επίσης το βιολογικό καθαρισμό του συγκεκριμένου ΧΥΤΑ. Ένας ΧΥΤΑ δεν είναι μια χαβούζα όπως τον φαντάζονται πολλοί, έχει και μια αισθητική, έχει και ένα φυλάκιο εισόδου, έχει και ένα κτίριο Διοίκησης. 



Παράλληλα με την αποκατάσταση της παλιάς χωματερής στην οποία αναφέρθηκα προηγούμενα στα έργα της αποκατάστασης περιλαμβάνεται η συλλογή του βιοαερίου. Η Δημοτική Επιχείρηση Καθαριότητας μέσα στις δραστηριότητές της κατάφερε να εξασφαλίσει και μία άδεια από τη ΡΑΕ για την παραγωγή ηλεκτρικής ενέργειας έστω και μικρού μεγέθους, μισού MWATT από το βιοαέριο του συγκεκριμένου χώρου της παλιάς χωματερής. Η επένδυση αυτή θα υλοποιηθεί παράλληλα με τα έργα της αποκατάστασης με ίδια κεφάλαια της επιχείρησης και συμμετοχή ιδιώτη – επενδυτή εταίρου. 



Τώρα για τη Μονάδα Επεξεργασίας και Αξιοποίησης των Στερεών Αποβλήτων πρέπει να πάρουμε υπόψη μας πριν καταλήξουμε σε κάποιες θέσεις για το τι πρέπει να κάνουμε ή τι θέλουμε να κάνουμε, να πάρουμε υπόψη μας κάποια δεδομένα. Το περιορισμένο γεωγραφικό χαρακτηριστικό του νησιώτικου χώρου. Η Ρόδος είναι ένα μικρό νησί, δεν μπορεί κάθε 5-10 χρόνια να βρίσκει ένα νέο χώρο να κάνει ένα νέο ΧΥΤΑ, δεν είμαστε ούτε Θεσσαλία, ούτε Μακεδονία δυστυχώς.



Άρα, λοιπόν, τι σημαίνει αυτό; Σημαίνει ότι ο ΧΥΤΑ που φτιάξαμε πρέπει να ζήσει όσο το δυνατόν περισσότερα χρόνια. Και αυτό για να το πετύχουμε, σημαίνει ότι πρέπει το υπόλειμμα που θα πηγαίνει σ’ αυτόν μετά την όποια επεξεργασία να έχει τον ελάχιστο δυνατό όγκο. 



Επίσης ένα δεύτερο πρόβλημα που πρέπει να λάβουμε υπόψη μας, ότι απέχουμε αρκετά σε απόσταση και μάλιστα μας χωρίζει η θάλασσα από την Ηπειρωτική Ελλάδα, όπου είναι εγκατεστημένες οι όποιες βιομηχανίες υπάρχουν υποδοχής ανακυκλώσιμων υλικών. Να σας πω ενδεικτικά ότι στις πρωτοβουλίες μας να ευαισθητοποιήσουμε τους μαθητές και όλα αυτά, φορτώσαμε τρεις νταλίκες με παλιά σχολικά βιβλία από τις αποθήκες των σχολείων, μας κόστισε πολύ περισσότερο το κόμιστρο από την Ρόδο στην Αθήνα, παρά το όποιο έσοδο είχαμε από την πώληση αυτού του ανακυκλωμένου υλικού.



Και ένα τρίτο χαρακτηριστικό βεβαίως στην περιοχή μας είναι η έντονη διακύμανση λόγω του τουριστικού χαρακτήρα της Ρόδου. Τι άλλο ζητάμε όμως, τι επιδιώκουμε στη λύση την οποία ψάχνουμε. Θέλουμε μια λύση που να μην είναι λύση για 5-6 χρόνια, να είναι βιώσιμη, να έχει μια μακροχρόνια προοπτική, πρέπει βεβαίως να είναι λύση που θα συμμορφώνεται με τους αυστηρότερους περιβαλλοντικούς όρους είτε εθνικούς, είτε ευρωπαϊκούς. 



Θέλουμε επίσης, όπως είπα και πριν, την μέγιστη δυνατή μείωση του όγκου του υπολείμματος. Τέλους η λύση πρέπει να είναι βιώσιμη οικονομικά και όχι απλά βιώσιμη, πρέπει να είναι ελκυστική για την προσέλκυση ιδιωτικών επενδύσεων, διότι πιστεύουμε, ότι ναι, όπως νομίζω ειπώθηκε και ξεκάθαρα από το ΥΠΕΧΩΔΕ, ότι τα όποια χρήματα υπάρχουν από το Ταμείο Συνοχής, άσχετα από την άποψη που έχει ο καθένας μας, νομίζω ότι πρακτικά αυτό θα συμβεί, θα διοχετευτούν για την κατασκευή ΧΥΤΑ σε όλες τις περιοχές της χώρας.



Και επειδή βεβαίως μιλώντας για βιώσιμες επενδύσεις, κακά τα ψέματα πρέπει να δούμε, ότι βιώσιμη είναι μια επένδυση στο χώρο αυτό της διαχείρισης των απορριμμάτων με τη συνδρομή του λεγόμενου τέλους εισόδου που πληρώνει ο δημότης ή ο δήμος χρήστης στον φορέα που θα διαχειρίζεται ή που θα αξιοποιεί τα απορρίμματα αυτά. 



Και εδώ δεν πρέπει, κάποια στιγμή οι αιρετοί της Τοπικής Αυτοδιοίκησης πρέπει να πάψουν να κρύβουν την πραγματικότητα και από τον κόσμο. Δηλαδή μίλησε πριν ο συνάδελφος Βαλακώστας και είναι πραγματικά ένα επιτυχημένο παράδειγμα ο ΧΥΤΑ της Λάρισας, ότι σήμερα μόνο με το ΧΥΤΑ έχουν ένα κόστος 12,00 € ανά τόνο. Αυτό είναι ένα Gate Fee για το ΧΥΤΑ. Φανταστείτε και αν υπήρχε ένα έργο επεξεργασίας ποιο θα ήταν το Gate Fee.



Ας πούμε στους συμπολίτες μας, ότι στην Ευρώπη σήμερα οι Μονάδες, οι όποιες Μονάδες της οποιασδήποτε τεχνολογίας έχουν Gate Fee που παίζουν από 50,00 € και επάνω ανά τόνο και αυτό δεν πρέπει να το κρύψουμε. Όμως μια από τις επιδιώξεις αυτού που θέλει να υλοποιήσει ένα τέτοιο έργο, είναι να επιδιώξει να έχει το ελάχιστο δυνατόν Gate Fee, γιατί πρέπει να σκεφτεί ότι είναι λεφτά που θα βγαίνουν από την τσέπη του φορολογούμενου δημότη.



Μ’ αυτές τις απαιτήσεις και έχοντας υπόψη αυτές τις παραμέτρους που έθεσα στην αρχή, εμείς ως Δημοτική Επιχείρηση Καθαριότητας θα βγούμε σε δημόσιο διεθνή διαγωνισμό αναζητώντας -σε δύο στάδια- τη βέλτιστη τεχνική λύση που βεβαίως θα καλύπτει και θα είναι και βέλτιστη οικονομικά, αλλά μέσα από ιδιωτική χρηματοδοτική επένδυση.



Υπάρχουν εμπειρίες και παραδείγματα σε όλη την Ευρώπη, ότι υπάρχουν και μπορούν να λειτουργήσουν τέτοια βιώσιμα σχήματα και μπορούν οι επενδύσεις αυτές να είναι ελκυστικές. Τις προάλλες είχα στο γραφείο μου συναδέλφους από την Μαγιόρκα, ιδιωτικές είναι οι επενδύσεις και εργοστάσιο καύσης υπάρχει και όχι μόνο και μονάδες ανακύκλωσης υπάρχουν ταυτόχρονα και μονάδες κομποστοποίησης, δεν είναι μοναδικές οι λύσεις. 



Δεν είναι μοναδικές οι λύσεις, μπορεί να είναι λύσεις οι οποίες θα είναι συνδυασμός πολλών δόκιμων τεχνολογιών και τεχνικών που εφαρμόζονται για τη διαχείριση των απορριμμάτων. Σ’ αυτή την κατεύθυνση θα κινηθούμε και πιστεύω, ότι το βήμα που θα κάνουμε θα έχει και την κατάλληλη στήριξη από την πολιτεία και θα στεφθεί με επιτυχία, γιατί πιστεύω ότι υπάρχει ενδιαφέρον, τουλάχιστον αυτό έχω δει και στον ιδιωτικό τομέα να προχωρεί σε τέτοιου είδους επενδύσεις.



Τώρα ως επιχείρηση έχουμε ένα συμπληρωματικό σχεδιασμό θα αναφερθώ εν τάχη. Πρέπει να εξεύρουμε ένα χώρο για κατασκευή ΧΥΤΑ αδρανών, σχεδόν τον έχουμε βρει. Να υλοποιήσουμε επιμέρους προγράμματα ανακύκλωσης υλικών συσκευασίας σε συνάρτηση με το σύστημα συλλογικής διαχείρισης που εγκρίθηκε.



Επίσης δίνουμε μεγάλη σημασία στα προγράμματα περιβαλλοντικής εκπαίδευσης με δύο Βιολόγους συναδέλφους, συνδράμουμε και την πρωτοβάθμια και τη δευτεροβάθμια εκπαίδευση να κάνει τα αντίστοιχα μαθήματα περιβαλλοντικής αγωγής στα σχολεία και χρηματοδοτούμε πολλές πρωτοβουλίες ως επιχείρηση περιβαλλοντικών ομάδων των σχολείων στην κατεύθυνση αυτή.



Επίσης μας ενδιαφέρουν τα προγράμματα συνολικής ευαισθητοποίησης των πολιτών και ειδικά προγράμματα διαχείρισης στερεών αποβλήτων που μπορούν να αναπτυχθούν στις μεμονωμένες κατοικίες, η κομποστοποίηση στο σπίτι. Στην κατεύθυνση αυτή μοιράζουμε και δωρεάν κομποστοποιητές σ’ αυτούς τους συμπολίτες μας που θέλουν να συνδράμουν στο πρόγραμμα και να συμμετάσχουν και ταυτόχρονα τους εκπαιδεύουμε. 



Τέλος, νομίζω, για να μην σας κουράσω περισσότερο, ότι για να υλοποιηθεί με επιτυχία ένα σύστημα ολοκληρωμένης διαχείρισης στερεών αποβλήτων απαιτούνται, πρώτον η κοινωνική συναίνεση σε όλα τα στάδια, από το στάδιο του αρχικού σχεδιασμού, των μελετών, της υλοποίησης, αλλά και της λειτουργίας.



Δεύτερον απαιτείται ο ικανός μηχανισμός, ο φορέας σχεδιασμού ο οποίος θα μελετήσει και θα υλοποιήσει το σύστημα που πρέπει κατά τη γνώμη μας να είναι φορέας της πρωτοβάθμιας Τοπικής Αυτοδιοίκησης και κατά προτίμηση επιχείρηση.



Και τρίτο βεβαίως η εξεύρεση των αναγκαίων πόρων, που εδώ δεν πρέπει να τα δούμε στενά τα πράγματα, ότι πρέπει να έρθει ο από μηχανής Θεός, το κράτος να μας τα δώσει όλα, αλλά κάπου πρέπει να κουνηθούμε κι εμείς.



Μ’ αυτά θα ήθελα να κλείσω την παρουσίαση για το τι γίνονται και πώς εξελίσσονται αυτά τα πράγματα στην περιοχή μας, στη Ρόδο. Θέλω να πω όμως, ότι δεν είναι όλα έτσι ιδανικά και ωραία, μην μείνει και κάποια τέτοια εντύπωση. Υπάρχουν πρακτικά καθημερινά μικρά προβλήματα που πρέπει να λύσουμε και εδώ θα σας αναφέρω χαρακτηριστικά ένα τηλεφώνημα που είχα προχθές με τη Δήμαρχο της Χάλκης, του μικρού Νησιού δίπλα μας.



Μου λέει, ωραία, θα φτιαχτεί ο Σταθμός Μεταφόρτωσης. Έχετε σκεφτεί όμως, ότι θα θέλουμε 150.000 δραχμές στο καράβι να τα πάρει από τη Χάλκη στη Ρόδο κάθε εβδομάδα και ποιοι θα τα πληρώσουν αυτά οι 200 κάτοικοι της μικρής Χάλκης; Ναι, υπάρχουν κι αυτά τα προβλήματα που πρέπει να λυθούν. Ευχαριστώ.

ΣΥΝΤΟΝΙΣΤΗΣ: Ο κ.Κουγιάμης από την «ΑΝΑΤΟΛΙΚΗ ΑΕ».

Γ.ΚΟΥΓΙΑΜΗΣ: Κύριε Γενικέ, κυρίες και κύριοι συνάδελφοι, η παρουσίαση της «ΑΝΑΤΟΛΙΚΗΣ ΑΕ» έχει σαν στόχο να δείξει κάποιες βέλτιστες πρακτικές που έχουν ξεκινήσει να υλοποιούνται στο Νομό Θεσσαλονίκης. 



Το πρώτο είναι το Σχέδιο Διαχείρισης Απορριμμάτων του Νομού, το σχέδιο εκπονήθηκε από την «ΑΝΑΤΟΛΙΚΗ» με φορέα τη Νομαρχιακή Αυτοδιοίκηση και είχαμε την έγκρισή του το Μάρτιο του 2002 από το Νομαρχιακό Συμβούλιο και την ομόφωνη απόφαση της ΤΕΔΚ του Νομού. 



Στα τεχνικά στοιχεία θα περιοριστώ μόνο δείχνοντας τις διαφάνειες και τονίζοντας κάποια στοιχεία που είναι απαραίτητο να δούμε. Έγινε μία πλήρης απογραφή όλων των παραγόμενων στερεών αποβλήτων και σημειώστε εδώ, ότι το σχέδιο διαχείρισης αφορά το σύνολο των στερεών αποβλήτων και όχι μόνο των αστικών και θα δούμε παρακάτω σε μία διαφάνεια, ότι τα αστικά απορρίμματα αποτελούν το 25% μόνο του συνόλου των στερεών αποβλήτων.



Έχουμε, λοιπόν, από τα οικονομικά στοιχεία μια παρατήρηση, ότι έχουμε περίπου 6,5 και άνω δις στο Νομό κόστος συλλογής, μεταφοράς και διάθεσης, που αντιλαμβάνεστε ότι πρόκειται για ένα πάρα πολύ μεγάλο νούμερο και δεν μπορούμε να μην το αντιμετωπίσουμε με τη δέουσα σοβαρότητα.



Έχουν, λοιπόν, βγει και οι τεχνοοικονομικοί δείκτες για το σύνολο της διαχείρισης. Βλέπετε από τον πίνακα αυτό, ότι έχουμε τεράστια διαφορά σε κάθε Δήμο της περιοχής του Νομού Θεσσαλονίκης, όσον αφορά το κόστος συλλογής, μεταφοράς, αλλά και το κόστος διάθεσης με ένα ακραίο παράδειγμα στο Δήμο Τριανδρίας τετραπλάσιο κόστος διάθεσης από το Δήμο Θεσσαλονίκης. Και αυτό γίνεται για έναν πάρα πολύ απλό λόγο, ξέρετε πολύ καλά, ότι οι Σύνδεσμοι λειτουργούν με τη μορφή του τέλους επί των τακτικών εσόδων, κάτι το οποίο διαστρεβλώνει εντελώς την πραγματικότητα στη λειτουργία των διάφορων Δήμων.



Έχουμε, λοιπόν, μια πλήρη απογραφή και βέβαια και την προοπτική της για το 2005 και το 2010 για όλα τα στερεά απορρίμματα και τα συμπεράσματα είναι, ότι έχουμε έναν σχεδιασμό ο οποίος περιλαμβάνει 13 κατηγορίες αποβλήτων. Στο Νομό αυτό που σας είπα, παράγεται ποσότητα στερεών αποβλήτων τετραπλάσια ποσότητα από τα στερεά δημοτικά απόβλητα, δηλαδή έχουμε αδρανή, κτηνοτροφικά, γεωργικά κλπ. όπως τα είδατε στον προηγούμενο πίνακα που είναι σε πολύ μεγάλο νούμερο και δεν μπορούμε να διαχειριστούμε μόνο αυτά. 



Έτσι, λοιπόν, ο Νομαρχιακός σχεδιασμός περιλαμβάνει το σύνολο αυτών των απορριμμάτων. Και βέβαια υπάρχει μια εξέλιξη στη σύσταση των απορριμμάτων, γιατί έχει ελεγχθεί και αυτό το επίπεδο, όπου η σύσταση τους διαφοροποιείται στην πορεία των χρόνων με αύξηση στα επόμενα χρόνια της ποσότητας του χαρτιού και μείωση των οργανικών.



Το διαχειριστικό σχέδιο του Νομού Θεσσαλονίκης έλαβε υπόψη του, ότι πρέπει να πετύχει τους στόχους που προβλέπει ο εθνικός και περιφερειακός σχεδιασμός, που σημαίνει ότι έλαβε από τότε υπόψη, σας είπα ότι εκπονήθηκε το ’99 και εγκρίθηκε το 2000, τις οδηγίες 94/62 και 99/31 που αφορούν τα υλικά συσκευασίας, ένα νομοθέτημα το οποίο εγκρίθηκε μόλις το 2000, ένα χρόνο πριν ήμασταν δηλαδή μπροστά στη διερεύνηση και του σημείου που έχει σχέση με τα ανακυκλώσιμα.



Σ’ αυτή τη διαφάνεια βλέπετε την προοπτική παραγωγής των απορριμμάτων στην πάνω γραμμή, πως αυξάνεται χρόνο με το χρόνο. Βλέπουμε στη δεύτερη γραμμή το σύνολο της εκτροπής που γίνεται σήμερα και στην τρίτη το μέγιστο που θα πάει για υγειονομική ταφή στη διάρκεια των χρόνων σύμφωνα με τις υποχρεώσεις από την εθνική και ευρωπαϊκή νομοθεσία και είναι βέβαια πολύ μεγάλη η απόσταση που έχουμε για να την φτάσουμε.



Έτσι οι δράσεις της διαχείρισης που επιλέχθηκαν ήταν εκτός από την υποστήριξη και παρακολούθηση φυσικά, η ανάπτυξη της διαλογής στην πηγή, ο εκσυγχρονισμός της διαχείρισης σε επίπεδο οργανισμών Τοπικής Αυτοδιοίκησης, η αξιοποίηση των τεχνολογιών και η κατασκευή έργων διαχείρισης, τα ειδικά διαχειριστικά σχέδια για όλα τα υπόλοιπα απορρίμματα που έχουν σχέση είτε μπαταρίες, είτε ελαστικά, είτε οτιδήποτε, οι διαρθρωτικές υποστηρικτικές δράσεις που περιλαμβάνουν κυρίως την παρακολούθηση και του ελέγχου της σύστασης των απορριμμάτων, αλλά και η τιμολογιακή πολιτική.



Και εδώ πρέπει να πούμε, ότι σήμερα δεν υπάρχει κανένα κίνητρο στον πολίτη να παράγει λιγότερα απορρίμματα, να ανακυκλώνει τα απορρίμματα. Συνεπώς πρέπει να δούμε την τιμολογιακή πολιτική και στο επίπεδο των φορέων διαχείρισης σε σχέση με τους Δήμους, αλλά και σε σχέση των Δήμων με τον πολίτη.



Τα τέσσερα ρεύματα που επιλέχθηκαν. Είναι το ρεύμα των ανακυκλώσιμων, ο μπλε κάδος δηλαδή, του χαρτιού, των δια αποικοδομήσεων και το ρεύμα των υπολειμμάτων, του γκρι κάδου. 



Οι παράμετροι για την αξιολόγηση και επιλογή των μονάδων που χρησιμοποιήθηκαν, ήταν το επενδυτικό κόστος, το λειτουργικό, το δείκτης ανάκτησης, ο δείκτης εκτροπής και οι συνδυασμένοι δείκτες τεχνοοικονομικοί και περιβαλλοντικοί, επενδυτικού και λειτουργικού κόστους προς δείκτη ανάκτησης και επενδυτικού και λειτουργικού κόστους προς δείκτη εκτροπής.



Με βάση αυτές τις παραδοχές έτρεξαν πολλά σενάρια και το σενάριο που επιλέχθηκε προβλέπει για το σύνολο του Νομού και για το υπόλοιπο μικτό κλάσμα συλλογής, δηλαδή για τον γκρι κάδο: Μονάδα μηχανικής διαλογής για παραγωγή καυσίμου, μονάδα εναερόβιας επεξεργασίας οργανικών, μονάδα στην αποτέφρωση για παραγωγή οικοδομικής κονίας, μονάδα αποτέφρωσης υπολειμμάτων και δύο χώρους υγειονομικής ταφής υπολειμμάτων. Ο ένας βέβαια χώρος υγειονομικής ταφής, αυτός που είναι και σε στάδιο υλοποίησης, θα παίρνει και ένα κομμάτι της Περιφέρειας του Νομού χωρίς επεξεργασία.



Τα πλεονεκτήματα αυτής της βέλτιστης λύσης είναι το χαμηλό λειτουργικό κόστος, έχουμε στην επεξεργασία και αξιοποίηση και κτηνοτροφικών αποβλήτων που είναι πολύ μεγάλη η ποσότητά τους στο Νομό, πρέπει να ξέρετε, ότι η παραγωγική δραστηριότητα στην κτηνοτροφία στο Νομό Θεσσαλονίκης είναι στο ύψος του 25% της χώρας. 



Αξιοποίηση και διάθεση των αδρανών και τα αδρανή περιλαμβάνονται στο διαχειριστικό σχέδιο, η αξιοποίηση των υφιστάμενων φυσικά υποδομών, αυτών που υπάρχουν από τον Σύνδεσμο ΟΤΑ Μείζονος, η αξιοποίηση τεχνολογιών για παραγωγή προϊόντων από τα στερεά απόβλητα, η επεξεργασία των νοσοκομειακών και η διάθεση σε δύο χώρους υγειονομικής ταφής απ’ όλο το πολεοδομικό συγκρότημα και τους περιαστικούς ΟΤΑ μόνο 34.000 τόνων το χρόνο. 



Εδώ, δηλαδή βλέπετε, ότι έχουμε λειτουργία σαν να λειτουργεί ο χώρος ταφής στο Χάραμα, δεν είναι υγειονομικής ταφής, είναι χώρος ταφής στο Χάραμα που υπάρχει σήμερα στη Θεσσαλονίκη μόνο 27 μέρες το χρόνο με το σύνολο των απορριμμάτων που θάβονται σήμερα. Είναι πάρα πολύ σημαντικό αυτό.



Εδώ έχουμε το κόστος των έργων για όλο το Νομό. Και βλέπουμε ένα κόστος όλων των έργων της τάξης των 43 περίπου δις, τα στοιχεία φυσικά με αναφορά το 2000. Είναι οι θέσεις των μονάδων για τις περιοχές, οι ενότητες όπως έχουν χωριστεί. Το χρονοδιάγραμμα για την υλοποίηση των έργων, το οποίο επίσης βρίσκεται εκτός πραγματικότητας σήμερα, γιατί ξεπεράστηκε, δηλαδή δεν υλοποιήθηκαν αρκετές δράσεις. 



Η δεύτερη δράση είναι ο χώρος υγειονομικής ταφής απορριμμάτων του Β.Δ. τομέα Θεσσαλονίκης, είναι αυτός ο χώρος για τον οποίον ακούσατε προηγουμένως και το Μητροπολίτη με τις παρατηρήσεις που έγιναν, προφανώς δεν ισχύει φυσικά εν κρυπτώ και σε μια νύχτα επιλογή και χωροθέτηση χώρου υγειονομικής ταφής, δεν γίνονται αυτά τα πράγματα. Φορέας του έργου ο Σύνδεσμος ΟΤΑ Μείζονος Θεσσαλονίκης, η περιοχή το δημοτικό διαμέρισμα Μαυροράχης του Δήμου Λαχανά η έκταση, ο δρόμος σύνδεσης, εξυπηρετεί για τα δύο πρώτα χρόνια της λειτουργίας το σύνολο του Νομού Θεσσαλονίκης 1,5 περίπου εκατομμύριο και από τον τρίτο χρόνο και μετά 920.000, γιατί θα πρέπει να αρχίσουν να λειτουργούν τα έργα στο υπόλοιπο συγκρότημα.



Βλέπετε εδώ το χρονοδιάγραμμα εκπόνησης των μελετών από το τέλος του 2000 μέχρι τον 12ο του 2002 όπου έχουμε και την απόφαση της Ευρωπαϊκής Επιτροπής για τη χορήγηση συνδρομής από το Ταμείο Συνοχής. Εδώ σ’ αυτή τη διαφάνεια φαίνεται, ότι θα λειτουργήσει ο χώρος για 30 χρόνια, όμως προϋπόθεση γι’ αυτό είναι να γίνουν και τα υπόλοιπα έργα που αναφέρθηκε. Και βέβαια η χρηματοδότηση του έργου έχει και όρο από το Ταμείο Συνοχής, ότι δεν θα σας δώσουμε το σύνολο της χρηματοδότησης αν δεν προχωρήσετε στα έργα, στις μονάδες επεξεργασίας που προβλέπονται από τους σχεδιασμούς. Τα 30 χρόνια, λοιπόν, αν δεν γίνει κανένα έργο, θα γίνουν 11. Και σ’ αυτή τη διαφάνεια φαίνεται το ειδικό λειτουργικό κόστος της διάθεσης, τα 3.000 δραχμές ανά τόνο περίπου. 



Περνάμε στο τρίτο σχέδιο για να είμαι και σύντομος για να μην σας κουράσω. Είναι το σχέδιο ανακύκλωσης στην Ανατολική Θεσσαλονίκη, είναι με βάση αυτό που λέγεται εναλλακτική διαχείριση και εγώ δεν κατάλαβα τη λέξη γιατί είναι εναλλακτική, είναι ένα μέρος της ολοκληρωμένης διαχείρισης αυτό που λέγεται εναλλακτική, η ανακύκλωση δηλαδή.



Με βάση, λοιπόν, μία συνεργασία που ξεκίνησε με πρωτοβουλία της Ανατολικής και 11 Δήμων της Ανατολικής Θεσσαλονίκης, με την εταιρεία που ανέλαβε με απόφαση της υπουργού ΠΕΧΩΔΕ την υλοποίηση του σχεδίου, έχουμε προχωρήσει και βρισκόμαστε σήμερα, το Μάιο του 2003 δηλαδή ξεκίνησε η διαδικασία για τη χωροθέτηση του έργου και εδώ βέβαια πρέπει να σημειώσουμε ως παρατήρηση, ότι πρέπει να διαφοροποιηθεί το θεσμικό πλαίσιο γιατί προβλέπονται οι ίδιες οι διαδικασίες που προβλέπονται για τους ΧΥΤΑ και για τις μονάδες και για τα Κέντρα Διαλογής Ανακυκλώσιμων και κάτι το οποίο αντιλαμβάνεστε ότι δεν πρέπει να ισχύει, δηλαδή πρέπει να είναι διαφορετική η αντιμετώπισή τους όσον αφορά τις περιβαλλοντικές αδειοδοτήσεις. 



Η Μονάδα θα εξυπηρετεί τους Δήμους που φαίνεται εκεί στην Ανατολική Θεσσαλονίκη και βέβαια θα έχει τη δυνατότητα να καλύψει και το Δήμο Θεσσαλονίκης, σημειώνω αυτή τη διαφοροποίηση, γιατί ο Δήμος Θεσσαλονίκης ήταν ο μόνος που δεν υπέγραψε μέχρι το σύμφωνο αυτό συνεργασίας. Οι περιοχές που θα εγκατασταθεί η Μονάδα είναι στις περιοχές του Δήμου Θέρμης και Μίκρας, δεν επιλεγεί ακόμη ο χώρος όπως σας είπα πριν.



Τώρα, δύο – τρεις παρατηρήσεις σε σχέση με τις Μονάδες Επεξεργασίας και για τα προβλήματα που έχουμε με τη χρηματοδότηση. Ακούσαμε μέχρι τώρα, ότι η χρηματοδότηση για μονάδας επεξεργασίας δεν υπάρχουν αυτή τη στιγμή, δεν υπάρχουν δυνατότητες από τα προγράμματα, από το ΠΕΠ και από το Ταμείο Συνοχής. 



Αυτό τι σημαίνει, αγαπητοί συνάδελφοι, ότι εάν δεν είχαμε χρηματοδότηση από την Ευρωπαϊκή Ένωση δεν θα κάναμε τίποτα; Πρέπει να βρούμε χρηματοδότηση απ΄ όπου και αν προέρχεται αυτή, ανεξάρτητα αν επιβαρύνουμε ή όχι τον πολίτη, γιατί δεν μπορεί να επιβαρύνουμε και κανέναν άλλον, τον πολίτη τελικά θα επιβαρύνουμε είτε μέσω του κρατικού προϋπολογισμού, είτε μέσω ακόμη και των Διαρθρωτικών Ταμείων της Ευρωπαϊκής Ένωσης, είτε απευθείας. 



Πρέπει να πούμε, λοιπόν, ότι εάν δεν γίνουν μονάδες επεξεργασίας με την εναλλακτική διαχείριση και μόνο, δηλαδή με τη διαλογή στην πηγή και την ανακύκλωση δεν πρόκειται να πετύχουμε κανένα στόχο. Οι στόχοι που τίθενται από την Ευρωπαϊκή Ένωση και είναι αυτοί που συμφώνησε και η χώρα, τους συμφώνησε δηλαδή να τους πετύχει, δεν πρόκειται να επιτευχθούν, είναι πολύ απλό αυτό δεν χρειάζεται δηλαδή να βαθαίνω ιδιαίτερα στη διερεύνησή του για να σας το αποδείξω, δεν είναι δυνατόν να επιτευχθούν οι στόχοι. 



Προφανώς δεν θα κάνουμε μονάδες επεξεργασίας σε περιοχές απομεμακρυσμένες, αλλά στη Θεσσαλονίκη, στην Αττική και στις μεγάλες πόλεις πρέπει να κάνουμε, δεν μπορεί να γίνει διαφορετικά.



Οι Μονάδες τι κάνουν; Αντιμετωπίζουν τα απορρίμματα και πρέπει να γίνει αυτό ως οικονομικό και ενεργειακό πόρο. Αφορούν το ρεύμα μόνο αυτό που δεν ανακτάται από τη διαλογή στην πηγή κι αυτό είναι πολύ σημαντικό και εδώ βέβαια είναι απαραίτητη η παραγωγή προϊόντων, το κρίσιμο για τις τεχνολογίες και την επιλογή τους με αγοραστική αξία ή με ενεργειακή αξία. Δεν μπορεί διαφορετικά να λειτουργήσει.



Και οι Μονάδες αυτές έχουν σημαντικό κατασκευαστικό, αλλά και λειτουργικό κόστος και ο πολίτης που παράγει τα απορρίμματα θα επιβαρυνθεί έτσι κι αλλιώς το λειτουργικό κόστος. Στο επενδυτικό κόστος θα πρέπει να βοηθήσουμε. Ακούσαμε από την κα υπουργό πριν και είναι θετικό μία παρατήρηση, ότι θα δούμε και τον αναπτυξιακό νόμο και πρέπει να τον δούμε και τον αναπτυξιακό νόμο και όχι μόνο τον αναπτυξιακό νόμο και άλλα χρηματοδοτικά εργαλεία και αν μπορούμε να εξοικονομήσουμε χρήματα και από τις χρηματοδοτήσεις του Ταμείου Συνοχής και αυτό πρέπει να γίνει.



Τι πρέπει να προσέξουμε ακόμη; Ειδικά για το Νομό Θεσσαλονίκης δεν προσεγγίστηκε στον περιφερειακό σχεδιασμό ο Νομός, γιατί θεωρήθηκε ότι ο σχεδιασμός του ήταν πλήρως αποδεκτός. Αυτό όμως είναι ένα μειονέκτημα. Γιατί; Γιατί δεν προβλέπονται έργα οικονομίας κλίμακας. Παράδειγμα σε γειτονικούς νομούς δημιουργούνται ή έχουν ξεκινήσει να υλοποιούνται χώροι υγειονομικής ταφής, ενώ θα μπορούσαμε να μειώσουμε τα έργα και να έχουμε εξυπηρέτηση και σε γειτονικούς νομούς.



Και βέβαια προκύπτουν νέα βασικά ερωτήματα πια που αφορούν και στις τεχνολογίες και στους φορείς υλοποίησης και διαχείρισης, αλλά και στη χρηματοδότηση και βέβαια απαιτούνται παράλληλες προσαρμογές του θεσμικού πλαισίου. Ακούστηκαν κάποια πράγματα εδώ ιδιαίτερα στις περιπτώσεις που έχουμε αυτοχρηματοδότηση.



Οι τεχνολογίες οι βιώσιμες που ικανοποιούν τις υποχρεώσεις και δεσμεύσεις της χώρας και τις απαιτήσεις της νομοθεσίας και δεν εξαρτώνται μόνο από το οικονομικό αποτέλεσμα, δηλαδή αυτό το στοιχείο πρέπει να μπει. Άκουσα από έναν προλαλήσαντα τα ζητήματα αυτά που έχουν σχέση με το κόστος εισόδου, δηλαδή το λειτουργικό που καλύπτεται απ’ αυτούς που παράγουν. 



Και βέβαια οι φορείς με τη συμμετοχή και του ιδιωτικού τομέα και σε συμφωνία με το θεσμικό πλαίσιο, αλλά και τους σχεδιασμούς, προσέξτε λίγο, έχουμε σχεδιασμούς που δεν προβλέπουν τέτοιους φορείς και θα χρειαστεί γρήγορα, πρέπει να είναι τόσο ευέλικτοι, ώστε γρήγορα να προσαρμόζονται στα νέα δεδομένα.



Και έχουμε και το εξής παράδοξο, ακούστηκε ότι έχουν χρηματοδοτηθεί έργα διαχείρισης, μονάδες επεξεργασίας δηλαδή οι οποίες δεν λειτουργούν, γιατί δεν είδαμε τι θα παράγουν και αυτό το οποίο παράγουν δεν έχει καμία αγοραστική αξία. Αυτές οι μονάδες χρηματοδοτήθηκαν κατά 100% και σήμερα πάμε στο άλλο άκρο 0%. Κι αυτό είναι λίγο κρίσιμο, πρέπει να το σκεφτούμε καλύτερα. 



Είναι, λοιπόν, αδιευκρίνιστη η χρηματοδότηση των απολύτως αναγκαίων έργων για να πετύχουμε τους στόχους που απαιτούνται και βέβαια για τα διαθέσιμα χρηματοδοτικά εργαλεία πρέπει να υπάρχει τουλάχιστον στο επενδυτικό κόστος η συμμετοχή του δημόσιου τομέα με οποιοδήποτε τρόπο. Ευχαριστώ.

ΣΥΝΤΟΝΙΣΤΗΣ: Ευχαριστούμε τον κ. Κουγιάμη. Σ’ αυτό το σημείο θέλω να καλωσορίσω στο Προεδρείο την Υφυπουργό Περιβάλλοντος, Χωροταξίας και Δημοσίων Έργων, την κα Ροδούλα Ζήση, όχι βέβαια στην αίθουσα, γιατί από το πρωί είναι στην αίθουσα και παρακολουθεί τις εργασίες, έχει και την ευθύνη στο τέλος του κλεισίματος και των συμπερασμάτων.



Και θέλω τώρα εδώ να περάσουμε στη 2η Ενότητα, στο τέλος θα γίνουν οι όποιες τοποθετήσεις, ήδη υπάρχουν κάποια γραπτά σημειώματα για τοποθετήσεις. Θα συνεχίσουμε στη 2η Ενότητα με εισηγητή τον κ. Παναγιωτακόπουλο, Καθηγητή του Δημοκρίτειου Πανεπιστημίου Θράκης, που είναι και Πρόεδρος της Ελληνικής Εταιρείας Διαχείρισης Στερεών Αποβλήτων με θέμα «Επεξεργασία Οργανικών Αποβλήτων. Θεσμικό Πλαίσιο και Νέες Τεχνολογίες».

Δ.ΠΑΝΑΓΙΩΤΑΚΟΠΟΥΛΟΣ: Ευχαριστώ κ. Πρόεδρε. Ευχαριστώ επίσης και τους οργανωτές της ημερίδας για την τιμητική πρόσκληση και κυρίως για το θέμα. Έχει ειπωθεί κατ΄ επανάληψη ότι ο 21ος αιώνας θα είναι ο αιώνας της βιοτεχνολογίας. 



Η Ελληνική Εταιρεία Διαχείρισης Στερεών Αποβλήτων είναι ένας επιστημονικός μη κερδοσκοπικός οργανισμός, ο οποίος έχει πάνω από 250 μέλη, μέλη του είναι τα περισσότερα στελέχη του ΥΠΕΧΩΔΕ που ασχολούνται με τα στερεά απόβλητα, μέλη του είναι μεγάλες βιομηχανίες, πολλοί ΟΤΑ, ΑΕΙ, ΤΕΙ κλπ. 



Εκείνο το οποίο μπορούμε να προσφέρουμε εμείς είναι τη δυνατότητα ενός καταλύτη συνεννόησης, επαφών και συμφωνιών μεταξύ αντιμαχόμενων παρατάξεων ή απόψεων. Επιτέλους πρέπει να κατανοήσουμε ότι η διαχείριση στερεών αποβλήτων είναι μία ειδική περιοχή επιστήμης και τεχνολογίας. 



Δεν μπορούμε να ορίζουμε κάποιον τεχνικό ειδικό, απλώς και μόνο διότι το δηλώνει, κάτι το οποίο ισχύει κυρίως για καθηγητές πανεπιστημίου ή επειδή κάποιοι θέλουν να αναθέσουν σε κάποιους να κάνουν τη μελέτη με ενδεχομένως συγκεκριμένα επιθυμητά αποτελέσματα και να ονομάσουμε αυτούς οι οποίοι αναλαμβάνουν τη μελέτη ειδικούς. 



Εδώ στην Ελληνική Εταιρεία Διαχείρισης Στερεών Αποβλήτων έχουμε διαμορφώσει τις ενέργειές μας δια μέσου μονίμων ομάδων εργασίας, αναγνωρίζοντας τις διαφορετικές κατευθύνσεις και ειδικότητες. Η μόνιμη ομάδα εργασίας για την βιοεπεξεργασία των οργανικών αποβλήτων ασχολείται με τα θέματα της επεξεργασίας των οργανικών αποβλήτων και με Πρόεδρο μάλιστα την κα Λαζαρίδη με την οποία συνεργάστηκα για τη σημερινή παρουσίαση.



Θα πάρω από την πρόσκληση του κ. Κουκουλόπουλου τέσσερις φράσεις για να θίξω τέσσερα σημαντικά σημεία. Η πρώτη φράση είναι στην πρόσκληση την οποία όλοι λάβατε, το κλείσιμο των παράνομων χωματερών. Σας ενημερώνω ο Εισαγγελέας Εφετών Θράκης έχει ήδη αρχίσει να καλεί, δεν θα το έλεγα ακόμα ανάκριση, εν πάση περιπτώσει σε καταθέσεις τους αρμοδίους για τη διαχείριση των στερεών αποβλήτων των Νομών της περιοχής. Η δικαιοσύνη επιτέλους επιλαμβάνεται του θέματος και το παράνομο διώκεται.



Η δεύτερη φράση στην πρόσκληση του κ. Κουκουλόπουλου λέει, η λύση είναι η ολοκληρωμένη διαχείριση. Σωστά. Απομένει να ξεκαθαρίσουμε από τίνος την οπτική γωνία βλέπουμε αυτή την ολοκληρωμένη διαχείριση. Άλλη η οπτική γωνία του πολίτη, άλλη του Νομού, άλλη της περιφέρειας, άλλη σε παγκόσμιο επίπεδο. Η γνωστή διένεξη μεταξύ Νομού και Περιφέρειας είναι πρόσφατη.



Το τρίτο σχόλιο που έχω να κάνω στην πρόσκληση του κ. Κουκουλόπουλου είναι, να εξεταστεί η αξιοποίηση όλων των τεχνολογιών διαχείρισης. Πάρα πολύ σωστά. Η κα υπουργός μάλιστα σήμερα, η κα Παπανδρέου άφησε ανοιχτά όλα τα ενδεχόμενα για όλες τις τεχνολογίες, συμπεριλαμβανομένης της καύσης. Δεν είναι κάποιος υπέρ ή εναντίον της καύσης, είναι υπέρ της καλύτερης τεχνικής, αφού λάβουμε υπόψη μας όλες τις παραμέτρους. Και βιώσιμη διαχείριση σημαίνει κοινωνική αποδοχή, περιβαλλοντική αποδοχή και οικονομική αποδοχή.



Και η τελευταία φράση είναι, προσκαλώντας τους εκπροσώπους της Τοπικής Αυτοδιοίκησης, να συμβάλλετε –λέει- στη λύση. Μ’ αυτό εγώ τουλάχιστον θέλω να ερμηνεύω αυτή τη φράση να σημαίνει το θέμα είναι πολιτικό κυρίως και όχι τεχνολογικό και ένας Δήμαρχος μόνο πολιτικά μπορεί να συμβάλλει και πραγματικά έτσι είναι. Οι τεχνολογίες είναι γνωστές, δεν έχουμε πρόβλημα σήμερα τεχνολογιών και εφαρμογών.



Οι εκπρόσωποι Ρόδου, Πάτρας, Θεσσαλονίκης, Λάρισας, Κοζάνης, δεν ξέρω αν ξέχασα κάποιον, μας έδωσαν σήμερα ενθαρρυντικά μηνύματα. Δεν μπορούμε να αγνοήσουμε, λοιπόν, ότι έχουμε και την εμπειρία και τη διάθεση, εφ’ όσον υπάρχει η πολιτική βούληση, να κάνουμε κάτι πολύ σημαντικό.



Η ουσία της σημερινής παρουσίασης και του β’ μέρος ποια είναι; είναι η εκτροπή, η παραδοσιακή διαχείριση λέει, όλα πάνε ΧΥΤΑ, εν πάση περιπτώσει κάπου και θάβονται. Αμφιβάλω αν έχουμε, εκτός από 2-3 περιπτώσεις, ΧΥΤΑ στην Ελλάδα. 



Τι κάνει η νέα παρέμβαση; Λέει, εκτροπή και αν δείτε το πρόγραμμα του Β’ μέρους, θα δείτε, ότι αναφέρονται σε εκτροπή οργανικών, υλικών συσκευασίας, οχημάτων, ελαστικών, συσσωρευτών, μπαταριών, ορυκτέλαια και μπάζα. Σκοπός μας είναι να μειώσουμε τις επιπτώσεις που έχουμε μέχρι τώρα από τους χώρους υγειονομικής ταφής. 



Μεγαλύτερο πρόβλημα έχουμε τα οργανικά. Γιατί έχουμε πρόβλημα με τα οργανικά; Διότι αυτά είναι που δημιουργούν το πρόβλημα, τα αποφάγια μας είναι εκείνα τα οποία δημιουργούν το πρόβλημα, αυτά παράγουν το βιοαέριο, αυτά παράγουν τα στραγγίσματα και εκεί είναι το μεγαλύτερο κόστος στη διαμόρφωση, λειτουργία των ΧΥΤΑ, οδεύουμε προς τους ΧΥΤΑ και μάλιστα ενδεχομένως να τους ξεπεράσουμε τους ΧΥΤΑ και να πάμε κατευθείαν στους χώρους εδαφικής διάθεσης υπολειμμάτων, αυτός είναι ο σκοπός φαντάζομαι του ΥΠΕΧΩΔΕ και αυτός είναι ένας πάρα πολύ σημαντικός στόχος.



Εν πάση περιπτώσει, να τα πάρουμε τα οργανικά απόβλητα από τους ΧΥΤΑ διότι αυτά δημιουργούν το πρόβλημα. Και όσο μεγαλύτερη είναι η ποσότητα βιοαποδομήσιμων υλικών που καταλήγουν στους ΧΥΤΑ τόσο μεγαλύτερο το πρόβλημα του περιβάλλοντος που δημιουργούν οι ΧΥΤΑ.



Η τελευταία εισήγηση, αν δείτε στο β΄ μέρος, έχει να κάνει με τις χρηματοδοτήσεις, πάρα πολύ σημαντικό, διότι χρειάζονται λεφτά. Υπάρχει ένα ενθαρρυντικό πρώτο βήμα, ΚΕΔΚΕ και ΣΕΒ συνεργάστηκαν για το σύστημα της ανακύκλωσης των υλικών συσκευασίας. Υπάρχουν και άλλα πράγματα τα οποία μπορούν να γίνουν και η Τοπική Αυτοδιοίκηση πρέπει να έχει τον πρώτο ρόλος την υπόθεση αυτή, με τη διαφορά ότι όχι να κάνει όλες τις δουλειές, υπάρχει και ο ιδιωτικός τομέας και η διεθνής εμπειρία δείχνει και η ελληνική εμπειρία δείχνει, ότι υπάρχουν περιθώρια συνεργασίας και αυτή είναι η σωστή διάσταση.



Εκείνο το οποίο πρέπει να έχει η Τοπική Αυτοδιοίκηση είναι να ξέρει, που είναι το τιμόνι, όχι που είναι το κουπί, στο τιμόνι χρειαζόμαστε τους Δημάρχους, εκείνοι αποφασίζουν, εκείνοι σχεδιάζουν, εκείνοι ελέγχουν και εκείνοι πληρώνουν. Όχι να κάνουν την δουλειά όταν μπορεί να την κάνει κάποιος πιο καλά και πιο φτηνά.



Ουσιαστικά μιλάμε για ανατροπές και θα μιλήσω με ένα νούμερο απλό. Κατά μέσον όρο το κόστος ενός τόνου διαχείρισης απορριμμάτων στην Ελλάδα ή αυτό το οποίο πληρώνει ο πολίτης είναι 50,00 € ανά τόνο. Στη Γερμανία είναι πάνω από 250,00 €, στην Ολλανδία είναι 550,00 € και μάλιστα εκεί τα ζυγίζουν, για να ανοίξεις τον κάδο να βάλεις μέσα τα σκουπίδια σου, πρέπει να βάλεις την κάρτα η οποία χρεώνεται.



Στην πολυκατοικία για να βάλεις τα σκουπίδια μέσα στον κάδο της πολυκατοικίας πρέπει να βάλεις την κάρτα σου για να χρεωθείς. Όλα τα πράγματα χρεώνονται. Η διαφορά είναι ότι εμείς έχουμε συνηθίσει να μεταθέτουμε κάποιες από τις δουλειές που μπορεί να τις κάνουμε μόνοι μας σε κάποιους άλλους. Αυτό πληρώνεται. Όταν τα δίνουμε σε κάποιους να τα διαχωρίσουν, θα το πληρώσουμε.



Μάλιστα δε στη Γερμανία και στην Ολλανδία υπάρχει το σύστημα, ότι εάν πας μόνος σου τα σκουπίδια, διαλεγμένα όμως, γιατί υπάρχει και η Δημοτική Αστυνομία που ελέγχει, ανοίγει τον κάδο και λέει, εδώ έπρεπε να είναι μόνο ξερά απόβλητα ή μόνο χαρτί, γιατί έχεις και κάτι άλλο; Πάρε ένα πρόστιμο. Αν τα διαλέξεις σωστά και τα πας μόνος σου στο κέντρο διαλογής, δεν πληρώνεις τίποτα. 



Τώρα, τι είναι τα οργανικά απόβλητα; Υπάρχει ένας ορισμός που το δίνει η νομοθεσία. Κάθε απόβλητο που είναι σε θέση να υποστεί αναερόβια ή αερόβια αποσύνθεση, όπως είναι τα απόβλητα των τροφών, τα απόβλητα της κηπουρικής, χαρτί, χαρτόνι. Δηλαδή βάζουμε τα μικρόβια να κάνουν τη δουλειά. Πάρα πολύ ωραία και πάρα πολύ φτηνό, μόνο να τους δώσουμε το κατάλληλο περιβάλλον για να κάνουν τη δουλειά τους.



Και όταν λέμε επεξεργασία βιοαποδομήσιμων αποβλήτων εννοούμε ή την καύση ή την βιολογική επεξεργασία που είναι αναερόβια είναι κάτι σαν εκείνο το οποίο γίνεται στις χωματερές όπου τα θάβουμε όλα και βγαίνει και μια μυρωδιά, αυτό είναι να αναερόβια χωρίς οξυγόνο ζύμωση, η αναερόβια βιοαποδόμηση.



Ή, λοιπόν, έχουμε το αναερόβιο το οποίο μπορεί να το κάνουμε όχι μόνο στη χωματερή, το κάνουμε και σε κάποιους κλειστούς βιο-αντιδραστήρες ή αερόβια, τα ανακατεύουμε λιγάκι, παίρνουν και λίγο αέρα. Αυτές είναι οι δύο διαδικασίες τις οποίες μπορούμε να χρησιμοποιήσουμε για τη βιολογική επεξεργασία και παράγουμε κομπόστ και παράγουμε και ενέργεια.



Για να γίνουν όμως όλα αυτά τα πράγματα πρέπει να χωρίσουμε. Ποιος θα κάνει το διαχωρισμό, θα τα κάνουμε στο σπίτι μας; Δεν κοστίζει τίποτα. Θα τα κάνουμε στο εργοστάσιο μηχανικής διαλογής; Κοστίζει κάτι. Τι  μας συμφέρει; Αλλά για να τα δούμε αυτά, πρέπει να ξέρουμε και κάτι άλλο. Πόσα είναι; Λένε οι στατιστικές ότι το 46% είναι οργανικά, δεν είμαστε και πολύ σίγουροι, διότι δεν κάνουμε και μετρήσεις. Δεν έχουμε επίσημα στοιχεία, επίσημες μετρήσεις στην Ελλάδα σήμερα για να ξέρουμε ποια είναι η σύνθεση των σκουπιδιών, κάτι το οποίο είναι περίεργο όταν αναλογιστούμε, ότι δισεκατομμύρια δαπανούνται για τέτοιες εγκαταστάσεις και δεν ξέρουμε ποια είναι η πρώτη ύλη. 



Ουσιαστικά λέμε, εντάξει βρε παιδί μου, δεν είναι 40%, είναι 50%, είναι 60%, α, δεν είναι έτσι. Διότι και το εργοστάσιο Καλαμάτας και το εργοστάσιο στα Άνω Λιόσια ένα από τα προβλήματα στα οποία οφείλεται αυτή η αποτυχία, να μην πω αποτυχία, να πω ότι η  μη σωστή λειτουργία, το ότι δεν είναι παραδείγματα προς μίμηση, είναι ότι δεν ξέραμε και ποια είναι η σύνθεση των απορριμμάτων.



Βέβαια υπάρχουν και προβληματισμοί ως προς το όποια και να είναι η σύνθεση, ποιος είναι ο καλύτερος τρόπος; Λένε οι Δανοί η καύση έχει περισσότερα κοινωνικά και περιβαλλοντικά οφέλη απ΄ ότι ο συνδυασμός διαλογής στην πηγή και η κομποστοποίηση. Άποψή τους για τις δικές τους συνθήκες. Λένε οι Σουηδοί ως προς το περιβάλλον η καύσιμη ανάκτηση ενέργειας είναι καλύτερη, ως προς το περιβάλλον γιατί κοστίζει και λεφτά, απ’ ότι η κομποστοποίηση και η διαλογή στην πηγή. Οι δικές τους συνθήκες, οι δικές τους ιδιαιτερότητες.



Γιατί να μην κάνουμε βεβαίως εκείνο το οποίο έκανε και η γιαγιά μας, κάτω από τη συκιά τα τροφικά υπολείμματα, λίγο η κοτούλα, λίγο το γουρουνάκι. Κέντρο Κολοράντο πριν από πέντε χρόνια, μία μεγάλη πιτσαρία στο πίσω μέρος γουρουνάκια. Αμάν τι είναι αυτό; Α, λέει, τα απόβλητα της πιτσαρίας, ανακύκλωση κατευθείαν. Το φανταζόσαστε αυτό στην Ελλάδα, στην Αθήνα;



Η νομοθεσία είναι γνωστή, τα είπε και η κα υπουργός, πρέπει να τα μειώσουμε. Βέβαια θα μου πείτε, από πού ξεκινάμε, ποια είναι η ποσότητα του 95%, θα βρεθεί η άκρη. Το ζήτημα δεν είναι αν θα τα μειώσουμε τα απόβλητά μας τα βιοαποδομήσιμα στο επίπεδο που επιβάλει η Ευρωπαϊκή Ένωση, το ζήτημα είναι άλλο, δηλαδή αν δεν μας το έλεγε η Ευρωπαϊκή Ένωση δεν θα το κάναμε;



Δηλαδή θα είναι  μεγάλη επιτυχία το να επιτύχουμε αυτούς τους στόχους, αυτή είναι η μεγάλη μας επιτυχία; Γι’ αυτό εγώ απ’ ότι κατάλαβα τουλάχιστον από την κα υπουργό, είναι ότι δεν δεσμευόμαστε μόνο στο να επιτύχουμε αυτούς τους στόχους. Το πρόγραμμα υποτίθεται πώς είναι μακροπρόθεσμο και καλύπτει και άλλους στόχους οι οποίοι δεν αναφέρονται σε υποχρεώσεις, αλλά αναφέρονται σε δικό μας προσωπικό όφελος. 



Και αν δούμε μάλιστα πιο είναι το πραγματικό κόστος το οποίο είναι για τους χώρους υγειονομικής ταφής, αν λάβουμε υπόψη μας τη νέα νομοθεσία, όταν λέμε νέα νομοθεσία πριν από πέντε μήνες, λέει ότι απαγορεύεται να απορρίψουμε μια σειρά από απόβλητα, τα οποία τα λέει η υπουργική απόφαση. Σήμερα δεν εφαρμόζεται.



Λέει επίσης, μόνο απόβλητα που έχουν υποστεί προεπεξεργασία γίνονται δεκτά στους ΧΥΤΑ, ούτε αυτό εφαρμόζεται. Λέει επίσης, ότι τη διαχείριση πρέπει να την έχει κάποιος που ξέρει τη δουλειά του και ότι ο διαχειριστής πριν αναλάβει τη δουλειά, πρέπει να καταθέσει μία χρηματοοικονομική εγγύηση που θα εξασφαλίζει ότι γίνεται και σωστά η διαχείριση και ότι αυτή η ευθύνη παραμένει 30 χρόνια μετά το κλείσιμο της χωματερής. 



Εγώ αμφιβάλω αν υπάρχουν ασφαλιστικές εταιρείες οι οποίες μπορούν να αναλάβουν αυτή την κάλυψη. Και μάλιστα μέχρι την 1η Απριλίου που πέρασε πρέπει να υπάρχουν εκθέσεις για τα μέτρα και το χρόνο εφαρμογής των άρθρων 6 και 7, δηλαδή της μείωσης των βιοαποδομήσιμων υλικών.



Και τέλος λέει η υπουργική απόφαση, που βεβαίως είναι επιταγή της Ευρωπαϊκής Ένωσης, ότι πρέπει το τέλος που πληρώνουμε, εκείνο στους λογαριασμούς της ΔΕΗ που λέει, αυτά πληρώνεται για τη ΔΕΗ, αυτά πληρώνεται για το Δήμο σας, εκείνο πρέπει να περιλαμβάνει την εγγύηση, την αρχική δαπάνη, τη λειτουργία, τη συντήρηση και την μεταφροντίδα για μετά από 30 χρόνια.



Τώρα να ξανά γυρίσουμε λίγο στις Μονάδες Κομποστοποίησης. Ουσιαστικά τι έχουμε εδώ πέρα, μπαίνουν τα ανάμικτα υλικά μέσα, πάει σε μια μονάδα ελέγχου, ζυγίσματος κλπ., πάει σε μια μονάδα μηχανικής διαλογής που τα χωρίζει και καταλήγουν τα βιοαποδομήσιμα στην Μονάδα Κομποστοποίησης και από εκεί τα υπολείμματα πάνε στο χώρο των υπολειμμάτων.



Το θέμα είναι μήπως μπορούμε να αποφύγουμε αυτή τη μηχανική διαλογή και να το κάνουμε σπίτι μας. Δεν είναι και τόσο πολύ εύκολο. Αυτές είναι περίπου οι μορφές των εγκαταστάσεων για αερόβια επεξεργασία που θέλουμε και φρέσκο αέρα δηλαδή για να το ανακατεύουμε. 



Εδώ πέρα τι έχουμε ουσιαστικά; Έχουμε μία ελεγχόμενη βιο- οξείδωση ετερογενών οργανικών υλικών, όπου οι μικροοργανισμοί, βακτήρια, μύκητες βιοαποδομούν τις οργανικές ενώσεις. Τι παράγεται απ’ αυτή τη διαδικασία; Παράγεται νερό, διοξείδιο του άνθρακα, κυρίως όμως το κομπόστ, είναι ένα εδαφοβελτιωτικό υλικό, ιδιαίτερα για τα αμμώδη, τα αργιλώδη, τα όξυνα, τα πορώδη και τα ασβεστώδη εδάφη, κάτι καλό είναι δηλαδή. Και χρησιμοποιείται ως βιόφιλτρο, ως ηχομονωτικό υλικό για αναπλάσεις τοπίων, για αποκατάσταση λατομείων, για έλεγχο της διάβρωσης των πρανών, πάρα πολλές χρησιμότητες. Και βεβαίως κατά τη διάρκεια της κομποστοποίησης το μισό υλικό χάνεται, δεν χάνεται, αλλά μένει το μισό.



Άρα αν αυτό καταλήξει έστω κατά λάθος, επειδή κάπου κάναμε λάθος στη χωματερή, τουλάχιστον θα πάει το μισό απ’ ότι πήγαινε πριν. Σ’ αυτά τα συστήματα κομποστοποίησης ή τα έχουμε ελεύθερα, όπως είναι αυτό εδώ που βλέπουμε στη διαφάνεια ή τα έχουμε καλυμμένα, κοστίζει λίγο παραπάνω. Εκείνα τα ελεύθερα τα ανακατεύουμε με κάποια μηχανήματα κι αυτό κοστίζει λίγο παραπάνω.



Μιλάμε δηλαδή για κάποιους χώρους που μπορεί να είναι 100 μέτρα π.χ. μήκος, 5 μέτρα πλάτος, 2,5 μέτρα ύψος, κάτι τέτοιο μιλάμε. Τώρα πόσο καιρό κάνει αυτό; 3-4 εβδομάδες για να βιοαποδομηθεί, άντε βάλε και 4-5 εβδομάδες ακόμα για ωρίμανση, μετά περνάει από ένα στάδιο εξευγενισμού, το καθαρίζουμε δηλαδή από ξένες προσμίξεις, ξένες ουσίες και είναι έτοιμο προϊόν. 



Πόσο καλό είναι; Εξαρτάται από τι ήταν τα υλικά που μπήκαν μέσα. Αν έχεις μόνο γεωργικά απόβλητα, κτηνοτροφικά απόβλητα, την κοπριά, απόβλητα των κήπων, των πάρκων κλπ., είναι καθαρό, μπορεί να ξαναγυρίσει πίσω στον κήπο. Αν έχεις μέσα οτιδήποτε μικροϋλικά από τα στερεά μας απόβλητα στα σπίτια μας, που μπορεί να έχουν μέσα από βαρέα μέταλλα μέχρι οτιδήποτε άλλο επικίνδυνο, ε, δεν μπορούμε να πούμε ότι ο κομπόστ είναι και τόσο πολύ καλό για να το βάλουμε στον κήπο, μπορούμε να το βάλουμε όμως κάπου αλλού.



Τώρα αυτή όλη η διαδικασία του ανακατέματος μπορεί να γίνει σε κλειστούς βιο-αντιδραστήρες, ένα δοχείο δηλαδή, όπου του βάζουμε μέσα αέρα και συνεχώς το ανακατεύουμε για να έχει την αερόβια βιοαποδόμηση. Είναι πιο ακριβό, το καταλαβαίνετε, αλλά θέλει λιγότερο χώρο, δεν θέλει το χώρο που δίνουμε εδώ πέρα στη διαφάνεια, μπορεί να θέλει το ¼ περίπου του χώρου. Αλλά είναι πιο γρήγορο 1-2 εβδομάδες συν 4-6 εβδομάδες για την ωρίμανση. Πρέπει να διαλέξουμε μεταξύ κόστους και χρόνου.



Τώρα η αναερόβια διαδικασία είναι κάτι το παρόμοιο, αλλά χωρίς αέρα, χωρίς οξυγόνο. Αυτή τη διαδικασία την ξέρουμε από την επεξεργασία της λάσπης στους βιολογικούς καθαρισμούς χρόνια τώρα και αυτό το ξέρουμε επίσης για τα στερεά απόβλητα, αλλά για τα καθαρά, όχι τα ανακατεμένα οικιακά απόβλητα. Να και πάλι η διαδικασία της διαλογής στην πηγή. 



Δεν είναι τόσο μεγάλες οι εμπειρίες μας για το πώς συμπεριφέρονται τα συστήματα της αναερόβιας χώνευσης για τα μικτά αστικά απόβλητα. Ουσιαστικά αυτό πετυχαίνει ταχύτητα, μια με τέσσερις εβδομάδες καθάρισες. Το άλλο είναι ότι ο χώρος που απαιτείται είναι 40% μικρότερος απ’ ότι τα ανοιχτά συστήματα, παράγει ενέργεια από το βιοαέριο το οποίο βγάζει αυτή η διαδικασία, δεν δημιουργεί στραγγίσματα, έχει δυνατότητα συνδιαχείρισης στο ίδιο σύστημα της λάσπης από τους βιολογικούς καθαρισμούς, των γεωργικών αποβλήτων, των κτηνοτροφικών αποβλήτων, κάτι το οποίο μας δίνει δυνατότητες για να επεξεργαστούμε όχι μόνο τα αστικά, αλλά και τα υπόλοιπα στο Νομό μας, στην Περιφέρειά μας απόβλητα.



Το  μειονέκτημα αυτής της διαδικασίας είναι βεβαίως το υψηλό κόστος. Ουσιαστικά αν βάλουμε στη σειρά τις τέσσερις δυνατές διαδικασίες διαχείρισης, από την καύση μέχρι την εδαφική διάθεση, βλέπουμε ότι ο χρόνος αυξάνεται όσο πάμε από την καύση στην εδαφική διάθεση, θέλεις περισσότερο χρόνο για να κάνεις αυτή την επεξεργασία των οργανικών, θέλεις περισσότερο χώρο, θέλεις μικρότερο κόστος και λέγεται, είναι καινούργια τα πεδία επιστήμης αυτά ακόμα, ότι οι αρνητικές περιβαλλοντικές επιπτώσεις αυξάνονται καθώς κινούμαστε από την καύση στην αναερόβια χώνευση, στην αερόβια κομποστοποίηση και στην εδαφική διάθεση.



Αν λάβουμε υπόψη μας κόστος και περιβαλλοντικές επιπτώσεις λέγεται από επιστημονικής πλευράς, δεν μπορεί να πούμε αυτό είναι, λέγεται διότι υπάρχουν και διιστάμενες απόψεις, ότι η κομποστοποίηση είναι το καλύτερο σύστημα. Η τάση πάντως είναι το κόστος των ΧΥΤΑ να ανεβαίνει λόγω και της νομοθεσίας, λόγω του ότι είτε μας το πει, είτε δεν μας το πει η Ευρωπαϊκή Ένωση, ε, δεν μπορούμε να ζούμε μέσα στη βρόμα, επειδή κάποιοι δεν πληρώνουν για να διαχειριστούμε τα απόβλητά μας λογικό είναι αυτό.



Υπάρχει μία τάση το κόστος κομποστοποίησης να κατεβαίνει, ενδέχεται να είναι μία η άλλη. Στη Δανία να σας δώσω ένα παράδειγμα υπάρχουν 138 εγκαταστάσεις κομποστοποίησης με 1 εκατομμύριο τόνους οργανικών που μπαίνουν μέσα, 650.000 τόνοι είναι από κήπους και πάρκα. Τι βγαίνουν; 450.000 τόνοι κομπόστ. Πού πάνε; Κυρίως στους κήπους, πλήρης δηλαδή ανακύκλωση.



Τώρα να πούμε δυο κουβέντες για το κόστος. Αν κάνουμε διαλογή στην πηγή θα κοστίσει κάτι παραπάνω; Όχι πολύ, εγώ το υπολογίζω γύρω στα 20%. Θα χρειαστούμε ειδικούς κάδους και ειδικά οχήματα; Όχι αναγκαστικά.



Στην Ιταλία σε μια μεγάλη περιοχή με 650.000 κατοίκους διαπιστώθηκε ότι ακόμα και αν πληρώσουν, ο Δήμος ας πούμε, η περιφέρεια, την δαπάνη για ειδικούς κάδους για να χωρίζονται τα οργανικά μέσα στην κουζίνα, ακόμα και αν καλύψουν αυτή την ειδική υπηρεσία και έχουν ειδικά οχήματα για τα μαζεύουν, πάλι το κόστος είναι μικρότερο από τη συνήθη συλλογή. Γιατί; Γιατί χρησιμοποιούν διαφορετικές συχνότητες συλλογής, δεν χρειάζεται κάθε μέρα να μαζεύεις τα χαρτιά και τα μέταλλα, διαφορετικά οχήματα, διαφορετικά συστήματα διαχείρισης. Κατάφεραν να έχουν μικρότερο κόστος.



Άρα μη μας φοβίζει η διαλογή στην πηγή από πλευράς κόστους. Και βεβαίως όσο μεγαλύτερη είναι η περιφέρεια, τόσο μικρότερο το κόστος και της συλλογής και της επεξεργασίας. 



Τελευταία παρατήρηση. Με τους πράσινους Ολυμπιακούς, εννοώ τους Ολυμπιακούς του Σίδνεϋ, ήταν όντως πράσινοι, γιατί; Γιατί είχαν υπολογίσει δύο χρόνια πριν από τους Ολυμπιακούς, 1998, ότι θα έχουμε 3 εκατομμύρια γεύματα, πρέπει αυτά τα πράγματα να είναι με βιοαποδομήσιμα υλικά, μαχαιροπήρουνα, πακέτα, σακούλες κλπ. όλα να είναι βιοαποδομήσιμα. Όταν κάνανε τις προμήθειες και τις συμβάσεις βάζανε όρο μέσα, δηλαδή παίρνουμε αυτό που παίρνουμε, τι θα γίνει μετά το σκουπίδι;



Παρήγαγαν 10.000 τόνους απόβλητα στη διάρκεια των Ολυμπιακών, το 50% ήταν βιοαποδομήσιμα και πήγε σε κομποστοποίηση. Ποια κομποστοποίηση; Γειτονικών πόλεων, εγκατεστημένο το σύστημα, πήγαν εκεί τα οργανικά απόβλητα. Το πλάνο ανακοινώθηκε δυο χρόνια πριν και υπήρχαν και κάποιες πιλοτικές εφαρμογές.



Άκουσα κάτι σήμερα κάποιον εισηγητή να λέει για τους Ολυμπιακούς Αγώνες, να λέει για τις συμφωνίες μεταξύ των ΟΤΑ της Αττικής και με την «ΑΘΗΝΑ 2004», δεν κατάλαβα ακριβώς τι ήταν το μήνυμα. 



Το τελευταίο σχόλιο, οδεύουμε προς ανατροπές θέσεων και αντιλήψεων και εννοιών δικαίου. Τα βήματα του ΥΠΕΧΩΔΕ εγώ προσωπικά τα θεωρώ γενναία, βέβαια το ελληνικό πάντα, εφ’ όσον γίνουν. Και μία πιθανή θέση για τους κατοίκους και για τους Δήμους που δέχονται στην περιοχή τους ΧΥΤΑ, που δεν είναι ΧΥΤΑ, είναι χώροι ολοκληρωμένης διαχείρισης.



Ας υποθέσουμε ότι λένε, θέλετε κύριοι Αθηναίοι από τον Κολωνό και το Κολωνάκι και από την Κηφισιά και από την Κυψέλη να στέλνετε τα σκουπίδια σας, ωραία. Θα τα φέρετε διαλεγμένα, δικό σας πρόβλημα. Κόστος μεταφοράς δικό σας. Εμείς θέλουμε λεφτά, πόσο; Όσα παίρνει σήμερα ο Δήμος Άνω Λιοσίων και δεν είναι μικρό το ποσό, γύρω στα 15,00-16,00 € τον τόνο. Και επιπλέον θέλουμε ώστε να κερδίζουμε καθαρά 20,00 € τον τόνο. Είναι πολύ μικρά τα νούμερα σε σχέση με το τι κυκλοφορεί στην Ευρώπη.



Το κόστος λειτουργίας δικό σας, τα έσοδα από την οποιαδήποτε ανάκτηση υλικών και ενέργειας δικά μας. Νομίζετε, ότι δεν συμφέρει; Εγώ νομίζω ότι συμφέρει, αλλά χρειάζεται ανατροπή θέσεων, ανατροπή αντιλήψεων και ανατροπές των εννοιών του Δικαίου. Ευχαριστώ πολύ. 

ΣΥΝΤΟΝΙΣΤΗΣ: Ευχαριστούμε τον κ. Παναγιωτακόπουλο. Ο δεύτερος εισηγητής ο κ. Ραζής, θα μας μιλήσει για την «Εναλλακτική διαχείριση υλικών συσκευασίας. Ανακύκλωση. Αξιοποίηση». Είναι Διευθυντής της Ελληνικής Εταιρείας Αξιοποίησης Ανακύκλωσης. Θέλω να παρακαλέσω εδώ τους επόμενους εισηγητές να είναι λίγο αυστηροί ως προς το χρόνο, γιατί θα βγούμε πάρα πολύ εκτός προγράμματος.

Γ.ΡΑΖΗΣ: Καλησπέρα και να ευχαριστήσω τους οργανωτές της ημερίδας αυτής, που μου έκαναν την τιμή να με προσκαλέσουν. Νιώθω λίγο περίεργα γιατί νομίζω, ότι από εδώ και πέρα η ημερίδα σαν να αλλάζει κεφάλαιο, μπαίνουμε σε μια σελίδα σχετικά καινούργια ως προς τουλάχιστον την ορολογία, συστήματα εναλλακτικής διαχείρισης και μετά από εμένα απ’ όσο γνωρίζω ακολουθούν και άλλοι εκπρόσωποι αντίστοιχων προσπαθειών.



Βέβαια όσον αφορά την Ελληνική Εταιρεία Ανάκτησης Ανακύκλωσης ή Αξιοποίηση Ανακύκλωσης όπως είναι σήμερα η ιστορία είναι λίγο παλιά. Και είναι παλιά γιατί αυτό που τώρα καλούμαστε να εφαρμόσουμε και να υλοποιήσουμε στη χώρα μας έχει γίνει πράξη εδώ και 10-15 χρόνια στις υπόλοιπες χώρες της Ευρωπαϊκής Ένωσης.



Ουσιαστικά δηλαδή η ενασχόληση με το πρόβλημα των αποβλήτων συσκευασίας και των παραγωγών των συσκευασμένων ή των εισαγωγέων βεβαίως των συσκευασμένων προϊόντων εις την εγχώρια αγορά. Γι’ αυτό και η ελληνική βιομηχανία και το εμπόριο από το 1992 είχαν φτιάξει την αντίστοιχη κίνηση, την Ελληνική Εταιρεία Ανάκτησης Ανακύκλωση, προσπαθώντας ακριβώς να προετοιμαστούν για την εποχή η οποία ερχόταν και ενέπλεκε στην τύχη των συσκευασιών, των αποβλήτων συσκευασίας και εκείνους.



Ουσιαστικά η Εταιρεία Ανακύκλωσης δραστηριοποιήθηκε αυτά τα χρόνια κάνοντας κάποια πιλοτικά έργα, έτσι ώστε αυτό που προτείνουμε να γίνει και αυτό που καταθέσαμε πριν από ένα χρόνο στο ΥΠΕΧΩΔΕ ως πρόταση για την χώρα μας έχει εφαρμοστεί σ’ αυτό το μικρό βέβαια επίπεδο, στα τρία έργα: στο Μαρούσι, την Πάτρα και στη Ζάκυνθο και τα μοντέλα συνεργασίας και με τους Δήμους έχουν, αν θέλετε, στην πράξη υλοποιηθεί και γνωρίζουμε περίπου πως μπορούμε να κινηθούμε. Και νομίζω ότι η δραστηριότητά μας αυτά τα χρόνια ίσως έχει δώσει το δικαίωμα και την ευκαιρία σε πολλούς από τους Δημάρχους και από τους ανθρώπους της Τοπικής Αυτοδιοίκησης να γνωρίσουν κι εμάς, τον τρόπο σκέψης και λειτουργίας μας. 



Ο λόγος για τον οποίο βρίσκομαι εδώ είναι ο Ν.2939, ψηφίστηκε το 2001. Η Ελληνική βιομηχανία και το εμπόριο όφειλε σύμφωνα μ’ αυτό το νόμο να καταθέσει μέχρι τον Απρίλιο του 2002 ένα σχεδιασμό πως θα μαζέψει πίσω τις συσκευασίες της κι αυτό έκανε.



Το Φεβρουάριο υπήρξε η τελική έγκριση αυτού του σχεδιασμού, αφού υπήρξαν και οι συζητήσεις και οι αλλαγές και η συμμετοχή ουσιαστικά και σε θεσμικό επίπεδο και στο μετοχικό κεφάλαιο όπως θα δούμε παρακάτω της ΚΕΔΚΕ, προσπαθούμε τώρα να προχωρήσουμε στα πρώτα βήματα της υλοποίησης του συστήματος.



Με πολύ λίγα λόγια, κάθε επιχείρηση που διαθέτει συσκευασμένο προϊόν είτε το παράγει εδώ, είτε το εισάγει στην εγχώρια αγορά πρέπει να βγει έξω και να μαζέψει πίσω τις συσκευασίες του προϊόντων τους. Αυτό είναι που λέει σε χοντρές γραμμές ο ελληνικός νόμος και δεν είναι κάτι καινούργιο, θα δείτε και παρακάτω ότι είναι η ίδια νομοθετική γραμμή που ακολουθήθηκε στις άλλες χώρες της Ευρωπαϊκής Ένωσης.



Βεβαίως επειδή κάτι τέτοιο είναι δύσκολο να γίνει σε ατομικό επίπεδο, γι’ αυτό και ο νόμος ουσιαστικά σπρώχνει ή αν θέλετε δίνει το δικαίωμα να δημιουργηθεί αυτός ο συλλογικός φορέας η Ελληνική Εταιρεία Αξιοποίησης Ανακύκλωσης, έτσι ώστε όλοι μαζί με τη συνεργασία και των οργανισμών Τοπικής Αυτοδιοίκησης να εφαρμόσουν το σχεδιασμό και να υλοποιήσουν την ανακύκλωση των υλικών συσκευασίας. Ακριβώς αυτή η υποχρέωση από το νόμο υπάρχει και για τους οργανισμούς Τοπικής Αυτοδιοίκησης.



Έχουμε ένα νομικό πλαίσιο που ουσιαστικά βάζει στο ίδιο τραπέζι τους οργανισμούς Τοπικής Αυτοδιοίκησης και τους υπόχρεους διαχειριστές συσκευασίας, όπως τους ονομάζει ο νόμος, την ελληνική δηλαδή βιομηχανία και το εμπόριο για να συζητήσουν πως θα στηθούν προγράμματα ανακύκλωσης υλικών συσκευασίας.



Και όταν μιλάμε βέβαια για υλικά συσκευασίας ουσιαστικά μιλάμε για το μεγάλο μέρος του ανακυκλώσιμου τμήματος των απορριμμάτων, μιλάμε για εκείνο το κομμάτι και αν προσθέσουμε μάλιστα και το έντυπο χαρτί, έτσι όπως στην πράξη προστίθεται στα προγράμματά μας μιλάμε γι’ αυτό το υλικό το οποίο σχετικά εύκολα με τα προγράμματα διαλογής στην πηγή μπορούμε να αξιοποιήσουμε, να ανακτήσουμε και να ανακυκλώσουμε.



Τι είναι αυτό το περίφημο σύστημα συλλογικής εναλλακτικής διαχείρισης. Βλέπετε στη διαφάνεια αυτή –αν θέλετε- τη σύνθεσή του. Ουσιαστικά μιλάμε για την συμμετοχή στην ίδια εταιρεία των υπόχρεων διαχειριστών συσκευασίας που είναι κατά κύριο λόγο οι συσκευαστές, εκείνοι δηλαδή οι οποίοι εισάγουν το προϊόν ή συσκευάζουν το προϊόν, παράγουν το προϊόν στην ελληνική αγορά, είναι εκείνοι οι οποίοι, όπως θα δούμε και παρακάτω, παίζουν τον πρωτεύοντα ρόλο, οι κατασκευαστές συσκευασιών, οι υαλοβιομηχανίες, οι βιομηχανίες κατασκευής αλουμινένιων κουτιών κλπ. ή πλαστικών συσκευασιών, οι προμηθευτές πρώτων υλών για συσκευασίες και βεβαίως οι επιχειρήσεις που διακινούν τα συσκευασμένα προϊόντα είναι υποχρεωμένοι κι αυτοί να παίξουν το δικό τους ρόλο σ’ αυτό το σύστημα.



Από την άλλη μεριά έχουμε την Κεντρική Ένωση Δήμων Κοινοτήτων Ελλάδας που συμμετέχει στο σύστημα ως συλλογικός εκπρόσωπος θα έλεγα της Τοπικής Αυτοδιοίκησης της χώρας μας. Σκοπός αυτού του μηχανισμού είναι να στηθούν και να χρηματοδοτηθούν, να στηριχθούν οικονομικά προγράμματα διαλογής στην πηγή. Έργα που κάνει η Τοπική Αυτοδιοίκηση θα δημιουργηθούν με τη συνεργασία του συστήματος.



Είναι καινούργια αυτή η ιστορία για τη χώρα μας; Βεβαίως. Για την Ευρωπαϊκή Ένωση όχι, η προϊστορία πηγαίνει το 1991 πίσω, όταν δημιουργήθηκε το πρώτο τέτοιο σύστημα και επειδή υπήρξε βέβαια και η αντίστοιχη νομική ρύθμιση στη Γερμανία, γι’ αυτό και το περίφημο πράσινο σήμα που έχει αρχίσει ήδη και κυκλοφορεί να μπαίνει επάνω στις συσκευασίες που δηλώνει ακριβώς, ότι αυτή η συσκευασία έχει συνεισφέρει στους μηχανισμούς που θα προωθήσουν την ανακύκλωση είναι γερμανικής ιδιοκτησίας.



Και υπάρχει μια ολόκληρη οικογένεια, λοιπόν, τέτοιων συστημάτων που έχει δημιουργηθεί ένα σε κάθε χώρα της Ευρωπαϊκής Ένωσης  και βλέπετε και στην κάτω δεξιά γωνία την Ελληνική Εταιρεία Αξιοποίησης Ανακύκλωσης που χρησιμοποιεί ακριβώς το ίδιο σήμα και είναι αν θέλετε καλά αντίστοιχα συστήματα που είναι δομημένα με την ίδια λογική. Βλέπουμε τα ονόματα τους, το πότε αυτά τα συστήματα ξεκίνησαν στις χώρες αυτές της Ευρωπαϊκής Ένωσης.



Ποιες είναι οι βασικές αρχές λειτουργίας αυτής της ιστορίας; Πρώτα απ’ όλα απέναντι στους υπόχρεους διαχειριστές συσκευασίας, σ’ αυτούς δηλαδή που είναι υποχρεωμένοι από το νόμο να συνεισφέρουν στην προώθηση της ανακύκλωσης η συμμετοχή είναι ανοιχτή, ισότιμη με τους ίδιους όρους. 



Πολύ βασικό και νομίζω, ότι από τις συζητήσεις ήδη που έγιναν μέχρι τώρα διεφάνη, δεν αποβλέπει στο κέρδος αυτή η προσπάθεια και δεν θα μπορούσε να αποβλέπει στο κέρδος, όταν όλοι έστω και λίγο έχουν ασχοληθεί -και παγκοσμίως αυτό είναι γνωστό- με την ανακύκλωση σε μαζικό βαθμό των υλικών συσκευασίας από μια ευρεία περιοχή, δεν υπάρχει κανένα οικονομικό όφελος, ίσα – ίσα πρέπει να βρούμε πηγές χρηματοδότησης. Γι’ αυτό και υπάρχει ο Ν.2939 που προσπαθεί να δώσει λύση σ’ αυτή την υπόθεση και γι’ αυτό ακριβώς εμπλέκονται και η βιομηχανία και το εμπόριο.



Εκείνο βέβαια που ενδιαφέρει όλους, γιατί τελικά δεν υπάρχει κανείς μηχανισμός που γεννάει πόρους οικονομικούς, είναι οι οικονομικοί πόροι που θα μπορούσαν να διατεθούν εδώ ή εκεί. Άρα έχουμε πολύ μεγάλο ενδιαφέρον όλοι μας να έχουμε τη βέλτιστη δυνατή αξιοποίηση αυτών των οικονομικών πόρων. Και αυτός αν θέλετε είναι ο πρώτος και ο σημαντικότερος ρόλος μας.



Όλα τα υλικά συσκευασίας για μας είναι ίδια: γυαλί, πλαστικό, μέταλλα, χαρτί ανεξάρτητα από την θέση την προσωπική ή τις επιστημονικές απόψεις που μπορεί να έχει ο καθένας, εφ’ όσον υπάρχουν στα απορρίμματά μας πρέπει να βρούμε τον τρόπο να τα αξιοποιήσουμε. Και βεβαίως το όλο σύστημα δεν μπορεί παρά να στηθεί με τη στενή συνεργασία με τους Οργανισμούς Τοπικής Αυτοδιοίκησης.



Βλέπετε, λοιπόν, τη μετοχική δομή τουλάχιστον των επιχειρήσεων εκείνων που ήδη συμμετέχουν από πλευράς των υπόχρεων διαχειριστών συσκευασίας. Αυτή τη στιγμή που μιλάμε υπάρχουν συμβάσεις υπογεγραμμένες με τους υπόχρεους, αυτούς που βλέπετε και άλλους 150 που έχουν απλώς συμβληθεί με το σύστημα και υπάρχουν οι οικονομικοί πόροι περίπου 15 εκατομμύρια € ετησίως που μπορούν να διατεθούν ακριβώς για την προώθηση αυτών των προγραμμάτων ανακύκλωσης.



Και πιστέψτε με εάν εδώ το ενδιαφέρον μας στρέφεται προς τη σωστή αξιοποίηση αυτών των οικονομικών πόρων, είναι πολύ δύσκολο και σ’ αυτές τις εποχές που διανύουμε να μπορέσεις να πείσεις και τους υπόχρεους διαχειριστές συσκευασίας, τη βιομηχανία και το εμπόριο, παρ’ όλο που είναι νομική υποχρέωση, να διαθέσουν αυτούς τους οικονομικούς πόρους. 



Και γι’ αυτό νιώθουμε πολύ δεσμευμένοι απέναντι στη σωστή αξιοποίησή τους, πρέπει να πιάσουν τόπο αυτά τα χρήματα, δηλαδή να μεταφραστούν σε τόνους υλικών συσκευασίας που δεν θα πάνε στους χώρους ταφής, αλλά θα αξιοποιηθούν από τις επιχειρήσεις εκείνες που μπορούν να τις αξιοποιήσουν.



Λίγα λόγια εδώ παραπάνω για να δούμε πως λειτουργεί αυτό το σύστημα. Ουσιαστικά, λοιπόν, έχουμε στην πάνω αριστερή γωνία του συσκευαστές. Αυτοί είναι εκείνοι οι οποίοι υπογράφουν τις συμβάσεις με το σύστημα και προσφέρουν τους οικονομικούς πόρους στο σύστημα, παίρνουν την άδεια χρήσης του σήματος που βάζουν πάνω στη συσκευασία και βεβαίως μετακυλύεται η υποχρέωση να μαζευτούν πίσω οι συσκευασίες στο συλλογικό φορέα.



Ο συλλογικός φορέας ήδη έχει καταθέσει το επιχειρησιακό σχέδιο στο ΥΠΕΧΩΔΕ, έχει σήμερα που μιλάμε την άδεια λειτουργίας και ερχόμαστε στην πιο ενδιαφέρουσα αν θέλετε πλευρά του μηχανισμού αυτού που είναι η συνεργασία του συστήματος με τους Οργανισμούς Τοπικής Αυτοδιοίκησης. Και όταν λέμε, Οργανισμοί Τοπικής Αυτοδιοίκησης, εννοούμε με τους κατά τόπους ΟΤΑ, τα Δημοτικά Συμβούλια λοιπόν των Δήμων με τα οποία συνεργαζόμαστε.



Ας μου επιτρέψετε να περιγράψω γιατί από του βήματος και με τον περιορισμένο χρόνο δεν θα μπορέσουμε να πάμε σε μεγάλη ανάλυση, τι κάναμε στο Μαρούσι όταν η συνεργασία μας είχε ξεκινήσει βεβαίως σε εθελοντική βάση, δεν υπήρχε νομικό πλαίσιο τότε το 1992.



Βρήκαμε το Δήμαρχο και είπαμε, ότι υπάρχει κάποιος χώρος που θα μπορούσε να στηθεί το Κέντρο διαλογής Ανακυκλώσιμων Υλικών; Βρέθηκε αυτός ο χώρος, ένας δημοτικός χώρος που υπήρχε και ήταν μάλιστα σε μια κατάσταση όχι και τόσο καλή, τον εξυγιάναμε, στήσαμε το Κέντρο Διαλογής και από εκεί και πέρα αρχίσαμε να λειτουργούμε το Κέντρο. 



Κάδους, αυτοκίνητα, τσάντες ανακύκλωσης που μοιράσαμε στους κατοίκους των πέντε Δήμων στο πρόγραμμα της Αθήνας, τα χρηματοδότησε, κάλυψε το κόστος το σύστημα, η Εταιρεία Ανακύκλωσης τότε. Ο Δήμος έβαλε τους ανθρώπους και το καύσιμο, κάθε δήμος, γιατί είναι συνεργασία πέντε δήμων για να οδηγεί το αυτοκίνητο που του είχαμε παραχωρήσει, έτσι ώστε με ένα συμφωνημένο σχέδιο συλλογής να μαζέψει  τα υλικά και να τα φέρει στο Κέντρο Διαλογής, που εκεί διαλογή και τις δαπάνες λειτουργίας, στο κόστος της λειτουργίας χρηματοδοτούμενες. 



Αυτός είναι ένας απλός τρόπος συνεργασίας που έχουμε την εντύπωση ότι γρήγορα θα επεκταθεί και σε άλλες περιοχές της χώρας μας όπως δείχνουν και οι συζητήσεις  τις οποίες έχουμε ανοίξει με τους δήμους.



Βεβαίως αυτά τα έργα έχουν αποτέλεσμα να μαζευτούν κάποια υλικά συσκευασίας, κάποια δευτερογενή υλικά. Αυτά διοχετεύονται σ’ αυτούς που μπορούν να τα χρησιμοποιήσουν, στην ελεύθερη αγορά. Κάποια έχουν κάποια καλή τιμή, κάποια δεν έχουν καθόλου καλή τιμή, για κάποια υλικά ειδικά, περιμένουμε ότι η τιμή είναι πιθανόν να είναι και αρνητική. Δηλαδή σημαίνει να χρειάζονται παραπάνω, περαιτέρω κόστος, για την επεξεργασία του. 



Έτσι και αλλιώς βέβαια, τα έσοδα από τις πωλήσεις των ειδικών δεν καλύπτουν πάνω από το 25 με 30% των λειτουργικών εξόδων του κέντρου διαλογής και μόνο. 



Αυτό είναι το επιχειρησιακό σχέδιο που έχει κατατεθεί και με βάση αυτό έχει γίνει η αδειοδότηση και ο σχεδιασμός των επόμενων βημάτων γίνεται με αυτό το σχέδιο.



Πρέπει στο επόμενο χρονικό διάστημα να έχουμε κατασκευάσει, να έχουμε μάλλον, οργανώσει έργα για 4,5 εκατομμύρια κατοίκους. Είναι φιλόδοξο σχέδιο και μπορεί να γίνει. Βεβαίως το ασφυκτικό χρονικό πλαίσιο στο οποίο λειτουργούμε είναι ένα πρόβλημα, γιατί φτάσαμε ήδη αισίως στα μισά του 2003.



Αυτό σημαίνει ότι θα αξιοποιούμε τελικά περίπου 140 με 150 χιλιάδες τόνους υλικών συσκευασίας και γύρω στις 120 χιλιάδες τόνους έντυπου χαρτιού. Οι επενδύσεις που απαιτούνται γι’ αυτό το σχέδιο το επιχειρησιακό είναι περίπου 40 εκατομμύρια ευρώ, και οι λειτουργικές δαπάνες για το σχέδιο, μέσος όρος εξαετίας, είναι περίπου 18 εκατομμύρια ευρώ.



Μέσα σε αυτά περιέχονται και ένα σημαντικό κονδύλι περίπου 2,5 εκατομμυρίων ευρώ – τόσο το υπολογίζουμε, τουλάχιστον στα πρώτα χρόνια – για ενημέρωση. Αυτός είναι ο στόχος και η προσπάθεια να χρηματοδοτήσουμε αυτό το επιχειρησιακό σχέδιο, άρα να έχουμε και αυτούς τους οικονομικούς πόρους, ως σύστημα.



Τι έχουμε κάνει σ’ αυτούς τους 2-3 μήνες που έχουν περάσει από τον Φεβρουάριο; Αυτό που ουσιαστικά συναποφασίσαμε με την Πολιτεία γιατί η Πολιτεία είναι εκείνη η οποία παίζει ένα ουσιαστικό ρόλο, η επιτροπή που υπάρχει στο Υπουργείο, που θα γίνουν τα έργα, είχαμε πει ότι το 2003 να επεκτείνουμε τα ήδη υπάρχοντα έργα και να ξεκινήσουμε κάποια καινούργια.



Έτσι λοιπόν αναδιοργανώνεται και επεκτείνεται το έργο του Δήμου Αμαρουσίου, ώστε να φτάσουμε τελικά τους 250 χιλιάδες κατοίκους, από 150 που είναι σήμερα. Στο έργο Πατρών, όπως ακούσατε και από τον Αντιδήμαρχο, επεκτείνεται σε όλη την πόλη και υπάρχει συζήτηση για γειτονικούς δήμους, ώστε να φτάσουμε τις 200.000 κατοίκους, και. Οι συζητήσεις έχουν ξεκινήσει και βρίσκονται σε καλό σημείο με Σύνδεσμο Καθαριότητας του Νομού Ζακύνθου για να αναδιοργανωθεί και να επεκταθεί το πρόγραμμα. 



Το ίδιο ισχύει και για την ανατολική Θεσσαλονίκη, όπως ακούσατε πριν από λίγο, εκεί βρισκόμαστε ουσιαστικά στην έναρξη των μελετών για να υπάρξουν οι προεγκρίσεις, οι απαραίτητες για το κέντρο και το όλο έργο, ανάλογες είναι οι συζητήσεις που έχουν ξεκινήσει στην Αττική και βεβαίως οι συζητήσεις υπάρχουν με τον Δήμο Λάρισας, που πιστεύουμε ότι αργά ή γρήγορα θα καταλήξουν θετικά, έτσι ώστε να ξεκινήσει και εκεί ένα έργο που θα εξυπηρετήσει 200.000 κατοίκους.



Συγχρόνως, αυτή την στιγμή έχουν ξεκινήσει οι συζητήσεις με τους ΟΤΑ άλλων περιοχών και θα γίνουν ακόμα περισσότερες, γιατί προετοιμάζουμε τα έργα τα οποία θα πρέπει να ξεκινήσουν μέσα στο 2004. Τα υπόλοιπα έργα πλην της Αθήνας και της Θεσσαλονίκης, που ξεκινάνε τώρα αλλά θα ολοκληρωθούν το 2004, πιστεύουμε ότι μπορούμε να τα έχουμε ολοκληρώσει όσο το δυνατόν περισσότερο, μέσα στον χρόνο αυτό που διανύουμε.



Οι αρχές σχεδιασμού του έργου, ότι προβλέπει ο νόμος και η Ευρωπαϊκή πρακτική, θα το έλεγα με δυο κουβέντες. Διαλογή στην πηγή, όσο το δυνατόν πιο εύκολο για τον κάτοικο και βεβαίως αυτό σημαίνει ότι η τεχνολογία και ο μηχανισμός, η λειτουργία του συστήματος πρέπει να κάνει παραπάνω πράγματα.



Αυτή είναι μια αναπαράσταση του συστήματος, ο μπλε κάδος με την τσάντα ανακύκλωσης που δέχεται ανακυκλώσιμα υλικά και το κέντρο διαλογής ανακυκλωσίμων όπου γίνεται η επεξεργασία.



Πιστεύω ότι η χώρα μας θα ακολουθήσει τα βήματα και των άλλων χωρών της Ευρωπαϊκής Ενωσης, το γεγονός ότι έχουμε αργήσει να ξεκινήσουμε έχει τα πολλά μειονεκτήματα του, έχει και ένα πλεονέκτημα ότι υπάρχει μία συσσωρευμένη εμπειρία που παρακολουθούμε στενά. Νομίζω ότι η μέχρι  τώρα συνεργασία και με την ΚΕΔΚΕ και με τους Οργανισμούς Τοπικής Αυτοδιοίκησης, όλα αυτά τα 10 χρόνια γιατί υπήρχε ανοιχτή επικοινωνία με τα Δημοτικά Συμβούλια πολλών δήμων, μας δίνει το δικαίωμα να ευελπιστούμε ότι σύντομα θα μπορέσουμε να έρθουμε και να δείξουμε παραπάνω πράγματα γύρω από τα έργα που έχουν γίνει και όχι που θα γίνουν ώστε όλοι να μπορέσουμε να ασχοληθούμε με το πραγματικό κλειδί της επιτυχίας που είναι οι κάτοικοι και πως τους πείθουμε και τους παρακινούμε να συμμετάσχουν σ’ αυτά τα προγράμματα.



Σας ευχαριστώ πολύ.

ΣΥΝΤΟΝΙΣΤΗΣ:  Στην συνέχεια καλούμε τον επόμενο εισηγητή, τον κ. Βοναζούντα, Γενικό Διευθυντή Εναλλακτικής Διαχείρισης Οχημάτων Ελλάδος, με θέμα «Εναλλακτική Διαχείριση των Οχημάτων στο τέλος κύκλου ζωής».

Ε.ΒΟΝΑΖΟΥΝΤΑΣ:  Μέλη του Προεδρείου, κυρίες και κύριοι, καλησπέρα. Θα σας μιλήσω για την εναλλακτική διαχείριση οχημάτων τέλους ζωής, και θα σας κάνω μία παρουσίαση για την πρόταση της εναλλακτικής διαχείρισης των οχημάτων που έχει καταθέσει η Εναλλακτική Διαχείριση Οχημάτων Ελλάδος, ο φορέας ο οποίος θα διαχειριστεί τα οχήματα τέλους ζωής.



Θα κάνω ένα μικρό και περιληπτικό ορισμό, των οχημάτων τέλους ζωής. Ένα όχημα τέλους ζωής, είναι ένα όχημα το οποίο είναι πλήρως ή και μερικώς κατεστραμμένο. Είναι ένα όχημα του οποίου απλά ο ιδιοκτήτης δεν θέλει να το χρησιμοποιήσει άλλο, γιατί το θεωρεί ακατάλληλο για να κυκλοφορεί. 



Και είναι ένα όχημα εγκαταλελειμμένο, υπό κάποιες προϋποθέσεις, και φυσικά για τα οχήματα τέλους ζωής, δεν υπάρχει κάποια συγκεκριμένη ημερομηνία λήξης, ας το πω έτσι. Ο ιδιοκτήτης μαζί με  τις τεχνικές υπηρεσίες αποφασίζουν ότι αυτό το όχημα δεν είναι κατάλληλο πλέον να κυκλοφορεί στους Ελληνικούς δρόμους.



Εδώ έχουμε διάφορες διαστάσεις στο θέμα και η πλέον σημαντική, φυσικά, είναι η οικολογική διάσταση. Η εγκατάλειψη των οχημάτων, των παλιών οχημάτων στους δρόμους της χώρας μας, σημαίνει ένα οικολογικό θέμα και γι’ αυτό το εγκαταλελειμμένο όχημα είναι ένα απόβλητο. Η οποιαδήποτε διαχείριση ενός τέτοιου οχήματος, δεν μπορεί να γίνει εάν δεν αφαιρεθούν από το αυτοκίνητο, ορισμένες τοξικές και επιβλαβείς για το περιβάλλον ουσίες είναι αυτό το οποίο καλούμε ως απορύπανση.



Και βέβαια, υπάρχει και το θέμα της έρευνας από τους κατασκευαστές και τις επενδύσεις σε τεχνολογίες τέτοιες ώστε να μας επιτρέψουν να αυξήσουμε την χρησιμοποίηση των ανακυκλωμένων υλικών. 



Τώρα ας περάσουμε λίγο στις νομοθετικές διαστάσεις, πάρα πολύ περιληπτικά. Η Ευρωπαϊκή Ενωση  και η Ελληνική νομοθεσία αναθέτουν συγκεκριμένες ευθύνες, στους παραγωγούς να οργανώσουν την εναλλακτική διαχείριση των οχημάτων τέλους ζωής και να κάνουν ένα δίκτυο δωρεάν παραλαβής των οχημάτων τέλος ζωής και βέβαια αυτό δεν μπορεί να γίνει χωρίς την συμβολή του ιδιώτη, διότι ο ιδιώτης θα πρέπει να παραδώσει το όχημα του σε ένα εγκεκριμένο σύστημα ανακύκλωσης και να πάρει το πιστοποιητικό καταστροφής με το οποίο μετά θα μπορεί να πάει και να αποταξινομήσει, να  διαγράψει, το όχημα τελικώς από την μερίδα του, από το Υπουργείο.



Οι νομοθετικές διαστάσεις προχωρούν βέβαια παρακάτω και θέτουν ορισμένες προδιαγραφές για τις εγκαταστάσεις οι οποίες θα κάνουν την επεξεργασία για την οποία μίλησα πιο πριν. 



Έχουν θεσπιστεί κάποιες ειδικές περιβαλλοντικές άδειες, πρέπει να  γίνουν οπωσδήποτε εγκαταστάσεις οι οποίες να προφυλάσσουν το περιβάλλον, πρέπει να γίνουν εγκαταστάσεις απορύπανης, δηλαδή αφαίρεσης τοξικών υγρών και διάφορων άλλων υλικών από το αυτοκίνητο, πάλι ειδικευμένες. Θα πρέπει να υπάρχουν αποθηκευτικοί χώροι, ειδικά κατασκευασμένοι για τα αυτοκίνητα που έχουν απορυπανθεί και για τα εξαρτήματα τους και θα πρέπει αυτές οι εγκαταστάσεις που κάνουν την επεξεργασία να είναι οι ίδιες συμβαλλόμενες με παράλληλα συστήματα, δηλαδή συστήματα τα οποία διαχειρίζονται αυτά τα τοξικά, αφαιρούμενα απόβλητα από το αυτοκίνητο.



Η οργάνωση του συστήματος πρέπει να είναι στην βάση του μηδενικού κόστους για τον τελικό ιδιοκτήτη των οχημάτων τέλους ζωής. Ο ιδιώτης θα πρέπει να μπορεί να αφήνει το αυτοκίνητο του σ’ αυτούς τους χώρους και δεν θα πρέπει να χρεώνεται με τίποτα. Και βέβαια θα πρέπει να καλυφθεί το σύνολο της επικράτειας της Ελλάδος.



Εδώ θα κάνω μία πολύ μικρή ανασκόπηση του τι γίνεται στην Ευρώπη. Η ανάληψη της ευθύνης από τους παραγωγούς για την δωρεάν παραλαβή των οχημάτων τέλος ζωής, στην Ελλάδα αρχίζει άμεσα με την έκδοση του σχετικού Προεδρικού Διατάγματος. Στις υπόλοιπες μεγάλες χώρες της Ευρώπης, με εξαίρεση ίσως το Βέλγιο, ξεκινάνε από το 2006 και – μάλλον και το Βέλγιο – ξεκινάνε από το 2006 και το 2007.



Ορισμένα στοιχεία για να δείξω ότι υπάρχει μεγάλο ποσόν δεσμευμένων αυτοκινήτων, είτε παρατημένων στους δρόμους, εδώ βλέπουμε τις αποταξινομήσεις στην Ελλάδα, και βλέπουμε το 2000 ένα συνολικό ποσόν αποταξινομήσεων, γύρω στις 30.000 αυτοκίνητα.



Εν αντιθέσει με αυτό, έχουμε ένα από τους πλέον γερασμένους στόλους στην Ευρώπη. Και το πλέον ενδεικτικό διάγραμμα πιστεύω, είναι το ποσοστό των αποταξινομήσεων σε σχέση με τις νέες εισόδους αυτοκινήτων στο σύστημα, που δείχνουν ότι όντως αυτή την στιγμή υπάρχουν πολλά αυτοκίνητα τα οποία είναι δεσμευμένα, παρατημένα και λοιπά. 



Η Εναλλακτική Διαχείριση Οχημάτων Ελλάδος, έχει ιδρυθεί με πρωτοβουλία όλων των εθνικών αντιπροσώπων ή εισαγωγέων των επιβατικών αυτοκινήτων και των ελαφρών φορτηγών. Είναι μία μη κερδοσκοπική αστική εταιρεία. Είναι ανοικτή σε όλους τους παραγωγούς και εισαγωγής, των μεταχειρισμένων επί παραδείγματι με κοινή σύμβαση προσχώρησης για όλους και τα μέλη καλύπτουν τα ετήσια έξοδα λειτουργίας του ΕΔΟΕ. 



Οσον   αφορά τους συνεργάτες, ο ΕΔΟΕ είναι ανοιχτός σε όλους τους οικονομικούς παράγοντες που δραστηριοποιούνται ή έστω επιθυμούν – με κάποια βάση βέβαια – να δραστηριοποιηθούν στον χώρο και πρέπει οπωσδήποτε, φυσικά, να πληρούν την νομοθεσία. 



Οι άξονες δράσης του ΕΔΟΕ είναι κατ’ αρχάς η τήρηση των απαιτήσεων του νόμου. Τα οχήματα τέλους ζωής δεν αποτελούν αντικείμενο επιχειρηματικής δράσης για τους ιδρυτές, δηλαδή για τους εισαγωγείς του ΕΔΟΕ και ούτε για τους κατασκευαστές που αντιπροσωπεύουν αυτοί οι εισαγωγείς. Ο ΕΔΟΕ δεν πρόκειται να δημιουργήσει ιδιόκτητες εγκαταστήσεις, δεν πρόκειται να επενδύσει, θα συνεργαστεί και θα υποστηρίξει υπάρχοντες ή και νέες εταιρείες που δραστηριοποιούνται σ’ αυτό τον χώρο, για να μπορέσει να ανταποκριθεί στον νόμο, σύμφωνα με την εξέλιξη και στα πλαίσια της αγοράς.



Και βέβαια υποστηρίζει την διατήρηση ενός υγιούς ανταγωνισμού στα πλαίσια της ελεύθερης αγοράς, έτσι ώστε να διατηρηθεί η κερδοφορία του κλάδου. 



Ο σχεδιασμός του συστήματος, κατ’ αρχάς υπάρχει μια κοινή συνεργασία τόσο των εθνικών αντιπροσώπων – εισαγωγέων, αλλά και των κατασκευαστών που αυτοί αντιπροσωπεύουν στο εξωτερικό, οι οποίοι έχουν μία αρκετά μεγάλη πείρα πάνω στο θέμα. Και έχει οριστεί ότι τα οχήματα του τέλους ζωής θα είναι πεδίο συνεργασίας των κατασκευαστών για να αντιμετωπίσουν αυτό το πρόβλημα και να προσφέρουν τελικά το κοινωνικό τους έργο, για την αντιμετώπιση των οχημάτων τέλους ζωής.



Υπάρχει μία κοινή στρατηγική για την Ευρωπαϊκή Ενωση, για την δημιουργία αυτοχρηματοδοτούμενων συστημάτων διαχείρισης, τα οποία ήδη είναι σε εφαρμογή και λειτουργούν με κάποιο τρόπο στην Γερμανία, στην Γαλλία και στην Ισπανία.



Οι εγκαταστάσεις του συστήματος, εμείς πιστεύουμε  ότι η τεχνογνωσία ήδη υπάρχει και στην Ελλάδα και είναι στα χέρια των μελλοντικών συνεργατών του ΕΔΟΕ. Υπάρχουν εταιρείες οι οποίες ασχολούνται με τα μεταχειρισμένα ανταλλακτικά και ξέρουν πάρα πολύ καλά το δίκτυο των μεταχειρισμένων ανταλλακτικών και τις δυνατότητες εξαγωγές τους. Υπάρχουν εταιρείες οι οποίες εξειδικεύονται στην ανακύκλωση των μετάλλων από ένα αυτοκίνητο και ξέρουν πάρα πολύ καλά την τοπική και την διεθνή ίσως αγορά και βέβαια υπάρχουν και εταιρείες που συμπεριλαμβάνονται μεν σε  αυτές, που έχουν πολύ καλή τεχνική γνώση για την αποσυναρμολόγηση ή και τον τεμαχισμό των οχημάτων τέλους ζωής. 



Εμείς θα κάνουμε δεκτούς όλους τους συνεργάτες που πληρούν τις απαιτήσεις του νόμου και μπορούν να βγάλουν τις συγκεκριμένες άδειες λειτουργίας βάση των περιβαλλοντικών όρων.



Πιστεύουμε όπως είπα και πριν στην ανάπτυξη και διατήρηση του υγιούς ανταγωνισμού, διότι μόνο ο υγιής ανταγωνισμός μπορεί να αναδείξει αποτελεσματικότερες λύσεις. Πως θα υλοποιήσουμε αυτό το δίκτυο δωρεάν παραλαβής των οχημάτων τέλους ζωής; Κατ’ αρχάς ο συνεργάτης ή οι συνεργάτες αναλαμβάνουν την κάλυψη μιας συγκεκριμένης  γεωγραφικής περιοχής. Ο τρόπος εκμετάλλευσης των οχημάτων τέλους ζωής, αφού γίνει απορύπανση και τα τοξικά διοχετευθούν εκεί που πρέπει να διοχετευθούν, είναι ελεύθερη η επιλογή στον συνεργάτη, διότι πιστεύουμε όπως είπα και πριν, ότι αυτός ξέρει καλύτερα πώς να εκμεταλλευτεί οικονομικά το όχημα τέλους ζωής.



Οι συνεργάτες πρέπει να είναι αδειοδοτημένοι, πρέπει να έχουν την δυνατότητα να λειτουργήσουν το σύστημα αυτοχρηματοδοτούμενο, να έχουν την δυνατότητα να  κερδίσουν από αυτή την λειτουργία. Εμείς θα θεσπίσουμε πιστοποίηση όσον αφορά το νομικό, περιβαλλοντικό και τον τρόπο λειτουργίας, από ανεξάρτητο φορέα διεθνώς αναγνωρισμένο, και φυσικά ο ΕΔΟΕ και αυτοί οι οποίοι τον έχουν συστήσει, παραιτούνται από οποιοδήποτε όφελος μπορεί να έχει κάτι τέτοιο.



Η πυκνότητα του δικτύου η οποία έχει προταθεί, η Ευρωπαϊκή Ενωση ορίζει σαφώς ότι ο κάτοχος του οχήματος τέλους ζωής πρέπει να  μπορεί να  πάει σε ένα σημείο και να παραδώσει το όχημα του, το οποίο να μην είναι πάνω από 50 χιλιόμετρα σε ακτίνα από εκεί που μένει. Είναι κανόνας ο οποίος ήδη ισχύει στην Γαλλία και στην Γερμανία και είναι κανόνας τον οποίο υιοθετήσαμε άμεσα, παρ’ όλη την γεωγραφική ιδιαιτερότητα που έχει η χώρα μας, που όλοι γνωρίζουμε όχι μόνο τις απομακρυσμένες περιοχές, αλλά τα πάρα πολλά νησιά.



Το χρονοδιάγραμμα μας είναι μέχρι το 2006, θα καλύψουμε τα μεγάλα αστικά κέντρα, Αθήνα, Θεσσαλονίκη, Πάτρα, Ηράκλειο, Λάρισα, Βόλος, στα οποία ούτως ή άλλως εμπεριέχεται αυτή την στιγμή βάση μελετών τις οποίες έχουμε κάνει, το 75% των οχημάτων τέλους ζωής και μέχρι το 2009 είμαστε υποχρεωμένοι και θα πρόκειται να το κάνουμε, να καλύψουμε όλη την υπόλοιπη Ελλάδα, με κανόνα αυτόν που ανέφερα προηγούμενα.



Τι αλλάζει τώρα με την καινούργια διαδικασία ή με αυτή την διαχείριση των οχημάτων τέλους ζωής. Κατ΄ αρχάς όπως είπα και πριν, τα οχήματα τέλους ζωής πρέπει να  πηγαίνουν οπωσδήποτε σε συγκεκριμένα σημεία παραλαβής. Θα πρέπει να υπάρχει κάποιο πιστοποιητικό καταστροφής, που θα εκδίδεται από αυτά τα σημεία για να μπορεί να γίνει η κατάθεση των πινακίδων και μόνο τότε θα μπορεί το όχημα να αποχαρακτηρισθεί και να σταματήσει η πληρωμή των τελών κυκλοφορίας.



Εμείς θα πληροφορήσουμε και θα πληροφορούμε το κοινό για το σύστημα και για τους συνεργάτες από την ιστοσελίδα, από τα μέσα, μέσω των αντιπροσωπειών των μελών του ΕΔΟΕ, και φυσικά από τα Υπουργεία και από τις κατά τόπους νομαρχίες. Οσον αφορά την προσωρινή κατάθεση των πινακίδων, αυτή θα περιοριστεί και θα τεθούν αυστηρές προϋποθέσεις. 



Ένα σημαντικό κομμάτι φυσικά όλου αυτού του δικτύου είναι η Τοπική Αυτοδιοίκηση. Οσον αφορά τα εγκαταλελειμμένα οχήματα, αυτό το οποίο υπήρχε ή υπάρχει, είναι ότι αυτά περιέχονται στην κυριότητα του δήμου και πρέπει να  εκποιηθούν μέσω του ΟΔΔΥ. Με την ενεργοποίηση του συστήματος και φυσικά με την ενεργοποίηση του Προεδρικού Διατάγματος, αυτά τα οχήματα είναι στην κυριότητα του δήμου και οι ΟΤΑ πρέπει να παραδίδουν το όχημα σε συγκεκριμένο και εγκεκριμένο κέντρο, της επιλογής τους. Είναι ελεύθεροι να επιλέξουν ποιο κέντρο τους συμφέρει καλύτερα από διάφορες απόψεις.



Οσον αφορά τα υπόλοιπα οχήματα τέλους ζωής, αυτή την στιγμή δεν υπάρχει κάποια ανάμειξη, αλλά με την θέσπιση του νόμου και του συστήματος, οι ΟΤΑ κατ’ αρχάς θα είναι ελεύθεροι να συμβληθούν με οποιοδήποτε εγκεκριμένο κέντρο συλλογής και επεξεργασίας της επιλογής τους. Και το πως θα συμβληθούν και τι συμφωνία θα κάνουν, αυτό είναι στους ίδιους. Επίσης είναι ελεύθεροι να οργανώσουν οι ίδιοι κέντρα συλλογής ή επεξεργασίας στα πλαίσια του συστήματος του ΕΔΟΕ που δεν είναι άλλα από την εξασφάλιση του νόμου και των περιβαλλοντικών δεδομένων, και βέβαια στα πλαίσια της ελεύθερης αγοράς. 



Αυτά είχα να σας πω, ευχαριστώ πάρα πολύ.

ΣΥΝΤΟΝΙΣΤΗΣ:  Ο επόμενος εισηγητής, είναι ο κ. Μαυριάς, Χημικός Μηχανικός, για την εναλλακτική διαχείριση των ελαστικών αυτοκινήτων. 

Γ.ΜΑΥΡΙΑΣ:   Καλησπέρα. Ευχαριστώ την επιτροπή που μας κάλεσε για να παρουσιάσουμε το σύστημα για την εναλλακτική διαχείριση μεταχειρισμένων ελαστικών.



Θα ξεκινήσω με την σύσταση της εταιρείας, ECO ΕΛΑΣΤΙΚΑ, η οποία είναι μια αστική, μη κερδοσκοπική εταιρεία και η σύσταση της έγινε στις 30 Νοεμβρίου του 2002, με στόχο ακριβώς την εναλλακτική διαχείριση των παλαιών ελαστικών, μεταχειρισμένων ελαστικών και την δημιουργία ενός πανελλαδικού συστήματος εναλλακτικής διαχείρισης ελαστικών.



Μέλη της εταιρείας είναι οι εταιρείες εισαγωγέων ελαστικών, η MICHELIN  Α.Ε., η GOOD YEAR, EMA, ELASTRAC, και ελαστικά PIRELLI, 5 εταιρείες.



Επίσης τον περασμένο Φεβρουάριο, εμπρόθεσμα υποβάλλαμε και μια πρόταση στο γραφείο εναλλακτικής διαχείρισης, στο ΥΠΕΧΩΔΕ, σχετικά με το υπ’ όψιν θέμα. Το νομοθετικό πλαίσιο είναι λίγο έως πολύ γνωστό σε όλους, αφορά γενικότερα την απαγόρευση εισόδου στις χωματερές, από το 2006 και ύστερα ακόμα και τεμαχισμένων ελαστικών. Ο νόμος βέβαια 2939 που καλύπτει όχι μόνο για συσκευασίες αλλά και για τα άλλα προϊόντα, και για τα άλλα προϊόντα συγκεκριμένα που αναμένονται Προεδρικά Διατάγματα όπου θα θέτουν συγκεκριμένες προδιαγραφές και στόχους για την διαχείριση των μεταχειρισμένων ελαστικών.



Το Προεδρικό Διάταγμα το αναμένουμε, είναι υπό έκδοση και βεβαίως και η οδηγία 53 του 2000, για τα οχήματα στο τέλος του κύκλου ζωής τους.



Αναφορικά με το Προεδρικό Διάταγμα, το σχέδιο, μιλά για δημιουργία συστήματος εθνικής εμβέλειας και θέτει ως στόχους την αξιοποίηση 65% επί του συνόλου των ποσοτήτων των παλαιών ελαστικών στην Ελλάδα έως τον Ιούλιο του 2006. Και αντίστοιχα μιλά για ανακύκλωση 10% επί της συνολικής ποσότητας έως την ίδια ημερομηνία.



Μιλώντας για εναλλακτική διαχείριση παλαιών ελαστικών, συνήθως μιλάμε για χρήση του ελαστικού έως καύσιμο, δηλαδή ενεργειακή αξιοποίηση, όπου μπορεί να γίνει και παραγωγή ηλεκτρικής ενέργειας, η συνηθέστερη εφαρμογή είναι η συνδιάθεση, συναποτέφρωσης σε τσιμεντοβιομηχανία και εδώ βέβαια ως πηγή ενέργειας, αλλά επιπλέον επειδή και το ελαστικό περιέχει κάποια υλικά τα οποία μπορούν να ενσωματωθούν στο τσιμέντο και σε κάθε περίπτωση είναι πολύ χρήσιμο για την παραγωγή του τσιμέντου.



Η ανακύκλωση, δεύτερη περίπτωση, εδώ μιλάμε κατ΄ αρχήν, προϋπόθεση είναι να τεμαχίζεται το λάστιχο και οι εφαρμογές είναι πάρα πολλές, η κυριότερη για την ανακύκλωση του ελαστικού είναι η χρησιμοποίηση στο ασφαλτόμιγμα. Δηλαδή σαν πρόσθετο στο ασφαλτικό σε υποκατάσταση 5 έως 10% και μπορείτε να φανταστείτε και με τα έργα οδοποιίας που ολοκληρώνονται και γίνονται σήμερα στην Ελλάδα, πόσο μεγάλες ποσότητες μπορεί να αξιοποιηθούν.



Και η επαναχρησιμοποίηση που ουσιαστικά είναι παράταση του χρόνου ζωής των ελαστικών. Επαναχρησιμοποίηση μιλάμε για την αναγόμωση, αφορά κυρίως τα ελαστικά των οχημάτων, των φορτηγών οχημάτων, τα οποία είναι και πιο ακριβά και δεν συμφέρει τόσο πολύ να έχουν τόσο σύντομο χρόνο ζωής.



Η εταιρεία ECO ΕΛΑΣΤΙΚΑ είναι μη κερδοσκοπική εταιρεία, θα είναι ο κύριος διαχειριστής της αλυσίδας ανακύκλωσης, χωρίς όμως, αρχικά τουλάχιστον να αναλάβει η ίδια με κεφάλαιο των εισαγωγέων τέτοια δραστηριότητα, αλλά θα αναθέτει σε εταιρείες που δραστηριοποιούνται στον χώρο μεταφορών, είτε τελικής ανακύκλωσης, αυτή την εργασία.



Και βέβαια όπως είδατε απαρτίζεται από εισαγωγείς ελαστικών, το σχήμα της. Ο ρόλος είναι η χρηματοδότηση του συστήματος διότι εδώ πρέπει να σας πω ότι για τα παλιά ελαστικά δεν ίσχυε όπως τα οχήματα, στο τέλος κύκλου ζωής, εδώ χρηματοδοτείται το σύστημα, τα παλαιά ελαστικά κατά γενικά ομολογία είναι ένα προβληματικό απόβλητο που δεν έχει μεγάλη ζήτηση στην αγορά, μάλλον έχει αρνητική αξία, συνεπώς θα πρέπει να αμείβονται όλοι αυτοί οι οποίοι θα παίρνουν ελαστικά για να τα ανακυκλώσουν.



Η διοίκηση της εταιρείας και του συστήματος, άρα εδώ επανέρχομαι στην σύναψη συμβάσεων για την συλλογή και μεταφορά με ιδιώτες εταιρείες, τον έλεγχο των λειτουργιών, την επίβλεψη των διαδικασιών συλλογής, προσωρινής αποθήκευσης, ενδεχομένως και αρχικού τεμαχισμού και τελικά μεταφορά, μεταφόρτωση και μεταφορά στους χώρους τελικής αξιοποίησης. Και βέβαια συλλογή δεδομένων που αφορούν τι ποσότητες, από ποιες περιοχές συλλέχθησαν, που οδηγήθηκαν και σε τι σκοπούς αξιοποιήθηκαν. 



Για την εισαγωγή των ελαστικών έχω κάποια στοιχεία, από το ’95 για 29.000 τόνους, 29.400 τόνους, μιλάνε τα στοιχεία, το 1997 39.000 τόνους και με την αύξηση όπως ξέρετε των πωλήσεων  των αυτοκινήτων σ’ αυτό το διάστημα από το ’97 έως το 2002, σήμερα μιλάμε γύρω στους 50.000 τόνους παλαιά ελαστικά όλων των κατηγοριών. Βάση τα στοιχεία των εισαγωγέων και βάση των στοιχείων της Πανελλήνιας Ενωσης Τεχνικών Τροχών Βουλκανιζατέρ.



Για τις ποσότητες, σχηματικά που καταλήγουν τα παλιά ελαστικά. Κατ΄ αρχήν μέσω της χρήσης των αυτοκινήτων στους δρόμους, ένα ποσοστό, μετά το τέλος κύκλου ζωής τα βουλκανιζατέρ όπου γίνεται και αλλαγή τους με καινούργια ελαστικά, και σε ότι αφορά τις ποσότητες εκτιμάται από τους εισαγωγές για μια ποσότητα 35.000 τόνους ετησίως που καταλήγει στα μαγαζιά σε όλη την Ελλάδα, μέσα σ’ αυτή την ποσότητα εντάσσεται και ένα σημαντικό ποσόν που είναι τα ελαστικά που έρχονται και αντίστοιχα ύστερα εγκαταλείπουν το αυτοκίνητο μετά το τέλος χρήσης ζωής τους από τους εισαγωγείς οχημάτων, αυτή η ποσότητα είναι 15.000 τόνοι τον χρόνο.



Είναι μια ποσότητα γύρω στους 10.000 τόνους τον χρόνο με τις αποσύρσεις που γίνανε πρόσφατα, τα τελευταία χρόνια με πολύ ταχείς ρυθμούς, με το γνωστό πρόγραμμα και μιλούσε και ο ΟΔΔΥ για 10.0000 τόνους τον χρόνο.



Με λίγα λόγια στα μαγαζιά, καταστήματα βουλκανιζατέρ, σήμερα εκτιμάται ότι συγκεντρώνονται γύρω στις 40.000 τόνους ετησίως. Η παρούσα κατάσταση σε ότι αφορά το τι γίνεται σήμερα, με αυτές τις ποσότητες, η τσιμεντοβιομηχανία απορροφά και συγκεκριμένα ο ΤΙΤΑΝΑΣ στην Αττική κάποιες ποσότητες για ενεργειακή αξιοποίηση για το κλίνκερ, σε μία από τις γραμμές παραγωγής τσιμέντου, κάποιες ποσότητες εξάγονται, υπάρχει το εμπόριο μεταχειρισμένων ελαστικών όπου μεταπωλούνται, εδώ εκτιμάται για 2.000 τόνους τον χρόνο.



Στις χωματερές, παράνομες χωματερές, εδώ προκύπτει με αφαίρεση, το νούμερο είναι πολύ μεγάλο, 33.000 τόνους, μάλλον δεν είναι γνωστό, κάπου πρέπει να πηγαίνουν.



Και βέβαια κάποιοι ανακυκλωτές σε μικρή κλίμακα, ανακυκλώνουν ελαστικά, δηλαδή τεμαχίζουν και παράγουν  κόκκο  και το προϊόν είτε το εξάγουν είτε το πωλούν σε εταιρείες που αξιοποιούν κόκκο ελαστικού για παραγωγή δευτερογενών προϊόντων.



Μελλοντικοί στόχοι, εδώ είναι να αυξηθούν οι ποσότητες που θα παίρνει η τσιμεντοβιομηχανία και αντίστοιχα οι ποσότητες που θα πηγαίνουν για ανακύκλωση ανάλογα και με τις επιταγές του Προεδρικού  Διατάγματος.



Τώρα πάλι επανερχόμενος στην εκτίμηση για τις παραγόμενες ποσότητες εκτιμούμε ότι ως το 2006 που μπαίνει και ο στόχος για το Προεδρικό Διάταγμα αυτές θα είναι γύρω στους 55.000 τόνους. Η ποσότητα που θα κληθούμε να διαχειριστούμε.



Εδώ έχω ένα πίνακα σχετικά με ποσότητες παλαιών ελαστικών βάση βέβαια των εισαγωγών νέων ελαστικών, των πωλήσεων των νέων ελαστικών, ανά κατηγορία, ανά περιοχή, της Ελλάδος. Για τον πρώτο χρόνο έχουμε δεσμευτεί στην πρόταση μας ότι θα συλλέξουμε ένα ποσοστό της τάξης, βλέπω εδώ 19% για μια ποσότητα γύρω στους 10.000 τόνους τον πρώτο χρόνο, η οποία ποσότητα θα αυξάνει ετησίως και θα φτάσουμε το 65% που είναι και ο στόχος τον 4ο χρόνο, το 2006.



Σχηματικά είναι τα χρόνια λειτουργίας, αρχής γενομένης από την έγκριση τους συστήματος, οι ποσότητες, η μπλε στήλη και η μοβ στήλη τα σημεία συλλογής που θα καλύπτουμε, αντίστοιχα.



Σε ότι αφορά την γεωγραφική εμβέλεια και κάλυψη του συστήματος, για το πρώτο έτος προβλέπουμε ότι θα γίνεται συλλογή και διαχείριση ελαστικών στις περιοχές Αττικής, Βοιωτίας, Κορινθίας και ενδεχομένως και Φθιώτιδας, που δεν το έχω σημειωμένο. Για το δεύτερο έτος επεκτείνεται η δραστηριότητα σε ολόκληρη την Στερεά Ελλάδα, Θεσσαλία και Πελοπόννησο, τρίτο έτος Μακεδονία και Ιόνια νησιά και τέταρτο έτος Ηπειρος, Θράκη και νησιά του Αιγαίου.



Η ροή των μεταχειρισμένων ελαστικών σχηματικά, από τα σημεία συλλογής που είναι κατ’ εκτίμηση γύρω στα 2000 στην Ελλάδα, θα γίνεται συλλογή και προσωρινή αποθήκευση ανάλογα με τις αποστάσεις που πρέπει να καλύπτουν τα παλιά ελαστικά, αυτό το λέω διότι στην Αττική που είναι πολλά τα μαγαζιά και μεγάλες οι ποσότητες ενδεχομένως να μην χρειαστεί η προσωρινή αποθήκευση αλλά να οδηγούνται και ολόκληρα για την τελική αξιοποίηση.



Στις υπόλοιπες περιοχές όμως, όταν π.χ. θα πρέπει να συλλέξουμε από την Θράκη και υπάρχει κάποια μονάδα αξιοποίησης στην Θεσσαλονίκη, εδώ θα πρέπει επειδή το λάστιχο καταλαμβάνει πολύ μεγάλο όγκο, έχει μεγάλο ειδικό όγκο, δεν συμφέρει η μεταφορά του ως ολόκληρου, εδώ επιβάλλεται ο τεμαχισμός, ο αρχικός τεμαχισμός του ελαστικού σε μικρότερες διαστάσεις και η μεταφορά του ως τεμαχισμένου προς τους χώρους τελικής αξιοποίησης. 



Για την χρηματοδότηση του συστήματος η ECO ΕΛΑΣΤΙΚΑ συνάπτει συμβάσεις συνεργασίας φυσικά με τους εισαγωγείς ελαστικών που είναι υπόχρεοι. Εδώ βέβαια το δεύτερο που γράφω είναι ότι ζητούμε την οικολογική εισφορά, διότι είπαμε το σύστημα χρηματοδοτείται, να αναγράφεται στα τιμολόγια πώλησης των ελαστικών των εισαγωγέων για πολλούς λόγους, όπως για παράδειγμα, για να ελέγχεται εύκολα το σύστημα και να ξέρουμε και να είμαστε βέβαιοι ότι όλοι όσοι είναι υπόχρεοι πραγματικά συμμετέχουν στην χρηματοδότηση του συστήματος.



Διότι μιλάμε, δεν το ανέφερε προηγουμένως, ότι ο κλάδος έχει πάρα πολλούς παράλληλους εισαγωγείς, πάρα πολλές εταιρείες, που μπορούν να εισάγουν – δεν υπάρχουν αποκλειστικές αντιπροσωπείες – μπορούν να εισάγουν ελαστικά και να μεταπωλούν χωρίς κανένα πρόβλημα. Ολοι αυτοί είναι υπόχρεοι και όλοι αυτοί πρέπει να συνεργάζονται οικονομικά με το σύστημα.



Το κόστος μετακυλύεται προφανώς στα βουλκανιζατέρ, όπου και αυτοί μπορεί να χρεώσουν τον τελικό καταναλωτή.



Οι εισαγωγείς δηλώνουν  - πως θα γίνεται αυτό πρακτικά – ετήσια θα δηλώνονται οι πωλήσεις των εισαγωγέων στην ECO ΕΛΑΣΤΙΚΑ και η ECO ΕΛΑΣΤΙΚΑ θα εισπράττει την αντίστοιχη οικολογική εισφορά, ανάλογα με τις πωλήσεις τους.



Εδώ έχει γίνει μια προσπάθεια, επειδή η εταιρεία είπαμε είναι μη κερδοσκοπική, να ισχύσει μια οικολογική εισφορά η οποία θα αυξάνει χρόνο τον χρόνο και θα καλύπτει απόλυτα σχεδόν τα έξοδα της λειτουργίας του συστήματος χωρίς να έχει καμία κερδοφορία και πολύ περιορισμένα αποθεματικά, μόνο για λόγους ασφαλείας.



Χρόνο τον χρόνο βέβαια με την αύξηση της εμβέλειας του συστήματος θα υποχρεωθούμε να αυξάνουμε και την οικολογική αυτή εισφορά. 



Η χρηματοδότηση του συστήματος σχηματικού, υπόχρεοι εισαγωγείς είναι εκείνοι που πληρώνουν την ECO ΕΛΑΣΤΙΚΑ, ανάλογα με τα λάστιχα που φέρνουν, εδώ παρέλειψα να πω ότι βέβαια είναι και οι εισαγωγείς των αυτοκινήτων, εννοείται ότι και εκείνοι φέρνουν λάστιχα με τα καινούργια αυτοκίνητα και εδώ έχουμε συνεργασία με το σύστημα των οχημάτων και θα έχουμε βέβαια πιο στενή στο μέλλον.



Και η τελική αξιοποίηση, οι πληρωμές προς τους μεταφορείς που θα αναλαμβάνουν το έργο το δύσκολο της μεταφοράς και αντίστοιχα επίσης πληρωμές προς τα σημεία αξιοποίησης. Ολοι ζητούν χρήματα για την αξιοποίηση των παλιών ελαστικών.



Τώρα εδώ αναφέρω επιγραμματικά τις συνηθέστερες μεθόδους διαχείρισης παλαιών ελαστικών στην Ελλάδα. Ήδη τις θίξαμε προηγουμένως. Βλέπω ότι ανεξέλεγκτη διάθεση, βέβαια δεν είναι καμία μέθοδος διαχείρισης, αλλά είναι η τακτική η γνωστή μέχρι σήμερα η οποία ελπίζουμε ότι θα ξεπεραστεί και θα υπάρξει, ότι θα λειτουργεί σωστά το σύστημα και τα λάστιχα των αυτοκινήτων και των οχημάτων θα φύγουν από το ρεύμα που οδηγούνται στους ΧΥΤΑ, που είναι το μεγαλύτερο πρόβλημα.



Εμείς ζητούμε από το κράτος, επειδή η αγορά του ανακυκλωμένου ελαστικού είναι δύσκολη, η αγορά στην Ευρώπη και στην Αμερική είναι σταθεροποιημένη, και βέβαια όπως και για όλα τα υλικά ανακύκλωσης, ιδιαίτερα με τα ελαστικά, υπάρχουν προβλήματα που αφορούν κατ’ αρχήν ότι δεν υπάρχει επαρκής ενημέρωση. Δεν ξέρει κανείς, μπορεί κάποιος να παράγει τρίμμα ή να θέλει να παράξει τρίμμα και να μην ξέρει που να διαθέσει το προϊόν του. 



Είναι ένα ζήτημα λοιπόν της επαρκής πληροφόρησης, γι’ αυτό ζητούμε και ένα μητρώο επιχειρήσεων που να  ξέρει κανείς ποιες είναι αυτές οι επιχειρήσεις που αξιοποιούν και ανακυκλώνουν ελαστικά, για να είναι γνωστό και να είναι το κύκλωμα έτσι, να λειτουργεί πιο εύκολα. 



Ένα μητρώο εισαγωγέων ελαστικών, ποιοι είναι, ποιες είναι οι εταιρείες που ξεκινούν επιτήδευμα με αντικείμενο την εισαγωγή νέων ελαστικών, οπότε να ξέρουμε και εμείς ποιες εταιρείες θα πρέπει να συνεργάζονται με το σύστημα της ECO ΕΛΑΣΤΙΚΑ, το σύστημα το οποίο θα εγκριθεί τελικά, γιατί είναι υπόχρεοι και πρέπει και αυτοί να συμβάλλουν στα έξοδα. 



Και φυσικά και ένα πρόγραμμα επιχορηγήσεων για επιχειρήσεις που χρησιμοποιούν ανακυκλωμένο ελαστικό στα τελικά τους προϊόντα. Και εδώ είναι ξεκάθαρος ο ρόλος τους κράτους, που μπορεί να παίξει, όπως βέβαια είναι χαρακτηριστικό το παράδειγμα της οδοποιίας όπου αν δεν επιδοτηθεί η εταιρεία που αναλαμβάνει έργα κατασκευής οδών, οδοστρωμάτων, αν δεν επιδοτηθούν δεν πρόκειται να πάρουν ελαστικό και να υποκαταστήσουν κάποιο υλικό ενδεχομένως με ελαστικό το οποίο προσδίδει πάρα πολύ καλές ιδιότητες στην οδική συμπεριφορά των οχημάτων.



Επίσης, να σας πω σε ότι αφορά, επειδή δεν είπα για το Προεδρικό Διάταγμα, ότι υπόχρεοι σε όλη αυτή την αλυσίδα είναι κατ΄ αρχήν υποχρέωση των εισαγωγέων είναι να συμμετέχουν σε ένα σύστημα εναλλακτικής διαχείρισης, υποχρέωση των διακινητών ελαστικών, των μαγαζιών, βουλκανιζατέρ, να δίδουν τα παλιά ελαστικά σε εγκεκριμένο σύστημα διαχείρισης ελαστικών και η υποχρέωση τελικά είναι όλων αυτών να συνεργάζονται αρμονικά για να μπορέσει το σύστημα να πετύχει τους στόχους  που είναι να μαζέψει τα λάστιχα, από όλη την επικράτεια, να φτιάξει ένα σύστημα το οποίο να είναι αποδοτικό και ένα σύστημα το οποίο να παίρνει συνεχώς βελτιώσεις.



Αυτά είχα να σας πω. Ευχαριστώ για την προσοχή σας.

ΣΥΝΤΟΝΙΣΤΗΣ:  Παρακαλώ τον κ. Ηρακλή Βονδικάκη για την επόμενη εισήγηση με θέμα «Εναλλακτική διαχείριση Ηλεκτρικών στηλών και συσσωρευτών».

Η.ΒΟΝΔΙΚΑΚΗΣ:   Κυρίες και κύριοι γεια σας, θα προσπαθήσω σ’ αυτά τα 15 λεπτά να παρουσιάσω το σύστημα το οποίο έχει αναλάβει την οικολογική διαχείριση των χρησιμοποιημένων συσσωρευτών. Το μόνο πρόβλημα το οποίο έχουμε εμείς σχετικά με τα προηγούμενα τα οποία ακούστηκαν και το πρωί αλλά και έως τώρα είναι ότι εμείς είμαστε οι πλέον επικίνδυνοι διαχειριστές. Οι διαχειριστές των πλέον επικίνδυνων και των τοξικών απορριμμάτων. 



Γνωρίζετε ότι ο μόλυβδος, το νικέλιο και το κάδμιο και το θεϊκό οξύ, είναι εξόχως τοξικά. Είμαστε αποδέκτες στο σύνολο του  πληθυσμού αυτών των συνεπειών και ως εκ τούτου η προσέγγιση μας έχει αυτό τον στόχο. 



Πράγματι είναι αρκετά σημαντικό να κουβεντιάζουμε για τα αστικά, να κουβεντιάζουμε για τα απόβλητα και όλα τα σχετικά, αλλά τα επικίνδυνα τοξικά είναι τούτο και πιστέψτε μας, γιατί το ζούμε καθημερινά, τα δουλεύουμε καθημερινά, είναι σκέτος καρκίνος, θα το δούμε παρακάτω.



Μέλη του ΣΥΔΕΣΙΣ Α.Ε. είναι υπόχρεοι, σύμφωνα με τον νόμο, οι κατασκευαστές και οι εισαγωγείς συσσωρευτών, είναι οι μονάδες, τα εργοστάσια ανακύκλωσης τα οποία υπάρχουν στην Ελλάδα, είναι οι εταιρείες συλλογής και μεταφοράς των χρησιμοποιημένων συσσωρευτών, είναι οι επιχειρήσεις επισκευής και συντήρησης οχημάτων και σκαφών – εξωλέμβιων κινητήρων που χρησιμοποιούμε πάρα πολύ – είναι οι Σύλλογοι και οι Σύνδεσμοι, Ομοσπονδίες των παραπάνω.



Δηλαδή έχουμε κάνει μία κοινωνική, μία πολιτική επιλογή στο σύστημα μας να έχουμε το σύνολο των συντελεστών, έτσι ώστε όταν μαλώνουμε, όταν υπάρχουν συγκρουόμενες αντιθέσεις, αυτές οι αντιθέσεις να λύνονται στο εσωτερικό του συστήματος. 



Αυτό εδώ το πράγμα μας επέτρεψε να μπορούμε να  έχουμε μία κοινή επιλογή, μία κοινή πολιτική, των διαφόρων αντικρουομένων συμφερόντων που σίγουρα υπάρχουν σε κάθε οικονομική δραστηριότητα, να επιλύονται εντός του συστήματος. Στο σημείο αυτό θέλω να πω εκ μέρους όλων αυτών των συντελεστών που έχουν κουραστεί πραγματικά να αντιμετωπίσουν αυτό το απόβλητο, αυτό το τοξικό προϊόν, στον κ. Σκορδίλη, στον κ. Καίσαρλη και στους άλλους κυρίους που είναι παρόντες από το γραφείο εναλλακτικής διαχείρισης χρησιμοποιημένων συσσωρευτών και προϊόντων, γιατί πράγματι μπορέσαμε να κατανοήσουμε την νομοθεσία και να αποφασίσουμε ότι για ‘μας η δημιουργία αυτού του συστήματος δεν έχει σαν στόχο μόνο την υπακοή στην νομοθεσία ή θα μπορούσε να φτιαχνόταν ένα άλλο σύστημα για να  εντασσόμασταν, είχε σαν στόχο να αλλάξουμε μία πρακτική που υπήρχε μέχρι σήμερα ως οικονομική δραστηριότητα και να την κάνουμε μία υπηρεσία προς την μεριά της προστασίας του περιβάλλοντος, τόσο του φυσικού όσο και του ανθρώπινου.



Η εταιρεία θα αναπτύξει σ’ όλο τον εθνικό χώρο την συλλογή, την διαλογή, την μεταφορά, την προσωρινή αποθήκευση, την μεταφόρτωση, την αξιοποίηση και την τελική διάθεση των χρησιμοποιημένων συσσωρευτών, μολύβδου, οξέος και νικελίου καδμίου. Οι συσσωρευτές αυτοί εξόχως επικίνδυνοι και αυτοί θα μεταφέρονται στο εξωτερικό, μεταφέρονται στο εξωτερικό, σε 1-2 μονάδες που υπάρχουν στην Ευρώπη για την διαχείριση τους.



Το σύστημα επειδή έχει μία άλλη ιδιομορφία, το προϊόν αυτό είναι και συγχρόνως ως απόβλητο, ως υποπροϊόν, ως κατάλοιπο, έχει μία χρηματιστηριακή αξία, υπόκειται κατά συνέπεια ως τέτοιο προϊόν στις μεταβολές που έχει το βασικό χρηματιστήριο χρησιμοποιημένων μετάλλων του Λονδίνου. Υπόκειται στις διαφορές της τιμής τους.



Κατά συνέπεια για μια σειρά οικονομικούς παράγοντες έχει μία αξία και αναφέρομαι συγκεκριμένα στους ανακυκλωτές, το οποίο όμως σήμερα έχει μία χαρακτηριστική τιμή των 30 δραχμών, των 28 δραχμών, ξηρός συσσωρευτής, όταν στο Λονδίνο έχει 500€ ο τόνος. Αύριο όταν πέσει στο Λονδίνο στα 300€ ή στα 200€ ή στα 100€ οι κύριοι δεν θα τους συμφέρει να κάνουν επεξεργασία αυτουνού του προϊόντος και θα πρέπει το σύστημα να έχει αυτά τα χρήματα για να μην κυκλοφορούν οι συσσωρευτές στους δρόμους, κάτι να τους κάνει. Να τους επεξεργάζεται. Αυτή είναι η ιδιομορφία. Και έτσι αντίστοιχα να είναι οι χρηματοδοτήσεις εκ μέρους των εισαγωγέων και των κατασκευαστών. 



Αντίστοιχα το σύστημα πρέπει να προωθεί την ενημέρωση, την πληροφόρηση και την αναγκαιότητα συλλογής και ανακύκλωσης χρησιμοποιημένων συσσωρευτών. Σας πληροφορώ, εάν πάτε σε μερικά λιμανάκια της πατρίδας μας – λέω Κόρινθο ένα παράδειγμα – και ανοιχτείτε στα  500 – 1000 μέτρα, θα δείτε , με καλό καιρό, οι μπαταρίες να ψαρεύουν στον βυθό. Και δεν κάνω δυσφήμιση σ’ εκείνη την περιοχή, είναι το τελευταίο λιμανάκι το οποίο είδαμε.



Αυτό το πράγμα είναι έγκλημα για μας τους ίδιους. Δεν ευθύνονται οι βαρκάρηδες, δεν ευθύνονται οι χρήστες, γιατί δεν έχει υπάρξει μια συγκροτημένη εκπαίδευση, μια συγκεκριμένη πολιτική ενημέρωσης αυτών  των ανθρώπων. Ευελπιστούμε και με την συμμετοχή του Υπουργείου ότι θα μπορέσουμε πράγματι να πουλήσουμε την συλλογή, όχι μόνο αυτουνού του προϊόντος αλλά και των άλλων, ως τουριστικό προϊόν και ως υγεία για τους ίδιους τους κατοίκους.



Για την επίτευξη των παραπάνω στόχων, προφανώς θα πρέπει να λαμβάνονται κριτήρια αυστηρά οικονομικά ώστε να ελαχιστοποιηθεί η δαπάνη του καταναλωτή. Εδώ είχαμε κάνει μια μεγάλη συζήτηση με το Υπουργείο, να μην το αναφέρουμε πολύ για να μην αυξηθεί ο πληθωρισμός και έχουμε αντιδράσεις. Μα είναι προφανές, ούτε ο κατασκευαστής, ούτε ο έμπορος, ούτε ο εισαγωγέας θα πληρώσει από την τσέπη του, δεν είναι λογικό. 



Και στην ίδια λογική εμείς ως σύστημα μαζί με το προηγούμενο των χρησιμοποιημένων ελαστικών υποβάλλαμε αίτημα στην κυρία Υπουργό Περιβάλλοντος και στον Υφυπουργό Οικονομικών, για την αναγραφή του περιβαλλοντικού τέλους επί των τιμολογίων. Σ’ αυτό εντολή του συστήματος είναι να είμαστε κάθετοι, σε τέτοιο σημείο ώστε να αρνηθούμε να οργανώσουμε μόνοι μας την συλλογή των χρησιμοποιημένων συσσωρευτών και να υπακούσουμε στον νόμο που θα μας ορίσει τι θα πρέπει να κάνουμε.



Γιατί ακριβώς θα υπάρχει έντονος και αθέμιτος ανταγωνισμός μεταξύ των επιχειρήσεων, όταν σκεφτούμε ότι αυτό το περιβαλλοντικό τέλος το οποίο μπορεί να ανέλθει 2,3,4,5% επί της τιμής του προϊόντος, είναι ένας παράγοντας ο οποίος μπορεί να λειτουργήσει καταλυτικά στην βιωσιμότητα των επιχειρήσεων εμπορίας και παραγωγής συσσωρευτών.



Ο νόμος 2939 του 2001 και το υπό έγκριση Προεδρικό Διάταγμα, ουσιαστικά αυτή η νομοθεσία δημιουργεί υποχρεωτικά εταιρείες, δημιουργεί καθ’ υποχρέωση εταιρείες, οι οποίες εταιρείες να είναι εργαλεία περιβαλλοντικής πολιτικής. Ένα τέτοιο είναι και το ΣΥΔΕΣΙΣ , περιβαλλοντικής πολιτικής όμως με τους όρους που αναφέραμε νωρίτερα, ότι από μια οικονομική δραστηριότητα να μετατραπεί, και αυτό πράγματι ήταν μια πολύ – πολύ ενδιαφέρουσα σύλληψη τόσο του Υπουργείου όσο και της Ευρωπαϊκής Ενωσης που έβαλε τις αρχές.



Αρχή λειτουργίας μας είναι η ευθύνη όλων των συντελεστών του συστήματος. Διαφορετικά η αλυσίδα γι’ αυτό τον λόγο τους έχουμε και στο μετοχικό κεφάλαιο αλλά και στις συμβάσεις, διαφορετικά η αλυσίδα θα είναι λίγο δύσκολο να παρακολουθηθεί. Και ο μετασχηματισμός της οικονομικής δραστηριότητας σε μία υπηρεσία για τους πολίτες και για το περιβάλλον, το αναφέραμε νωρίτερα.



Μερικά πραγματάκια. Οι συσσωρευτές, οι χρησιμοποιημένοι συσσωρευτές μολύβδου και νικελίου καδμίου είναι ισχυρά, έχουν μια ισχυρά τοξική δράση, εάν προφανώς μπουν στην τροφική αλυσίδα ή κυκλοφορούν στο περιβάλλον και εισέλθουν στον ανθρώπινο οργανισμό. 



Σταματούν, αναστέλλουν την λειτουργία μιας σειράς ενζυματικών λειτουργιών, επεμβαίνουν σε κρίσιμες βιοχημικές λειτουργίες του ανθρώπου. Τα όργανα που είναι ευαίσθητα στην δράση είναι το συκώτι, το νευρικό σύστημα και το αναπαραγωγικό σύστημα. Δεν είναι δυνατόν εμείς να έχουμε ή να διεκδικούμε ένα περιβάλλον το οποίο να έχει όρους περιβαλλοντικής και ανθρώπινης διαχείρισης και παράλληλα να αδιαφορούμε για κάτι το οποίο το χρησιμοποιούμε εμείς, για τους όρους που εργάζονται οι επιχειρήσεις ανακύκλωσης, οι οποίες πράγματι επενδύουν αρκετά γι΄ αυτό το προϊόν, το οποίο είναι καταναλωτικό δικό μας.



Το θειικό οξύ, το ηλεκτρολύτη, τον οποίο έχουν οι συσσωρευτές για να κάνουν την δουλειά την οποία κάνουν, είναι ένα ισχυρό διαβρωτικό όπως γνωρίζουμε. Παρατεταμένη έκθεση του, κυρίως στους ατμούς του μολύβδου, του θειικού οξέος, είναι καρκινογόνος, έχουν καρκινογόνο δράση, μολύνει τα υδατικά αποθέματα, καταστρέφοντας την χημική ουδετερότητα και την βιολογική καθαριότητα των υδάτων. 



Η σύσταση αυτού του προϊόντος είναι κατά 60 έως 65% μόλυβδος με την στοιχειομετρική του μορφή και ένα μικρό ποσοστό είναι ως οξείδιο του μολύβδου. Ένα 20 – 25% είναι διάλυμα θειικού οξέος, αρχικά είναι πυκνότερο μετά είναι λιγότερο πυκνό στην εξάντληση της μπαταρίας, 10% είναι πλαστικές ύλες κυρίως από πολυπροπυλένιο. 



Η ανακύκλωση των συσσωρευτών προσφέρει εξοικονόμηση ενέργειας κατά 70% για την δημιουργία μιας καινούργια, από πρωτογενή μόλυβδο,  αντίστοιχο όφελος έχουμε και στην ανακύκλωση των περιβλημάτων, των κουτιών του συσσωρευτή. Περίπου το 60% , 55 με 60% της εθνικής αναγκαίας ποσότητας σε μόλυβδο, προέρχεται από την ανακύκλωση που παράγουν 4-5 αδειοδοτημένες επιχειρήσεις στην Ελλάδα.



Έχουμε διάφορα είδη συσσωρευτών εκκίνησης, ερμητικά κλεισμένη, έλξης, μέρων εξαρτημάτων και συσσωρευτές νικελίου καδμίου που κυρίως για βιομηχανικές εφαρμογές σε επικίνδυνες περιπτώσεις.



Ετησίως κατά το 2003 υπολογίζουμε ότι θα αντικατασταθούν 1.205.000 περίπου τεμάχια συσσωρευτών χαμηλών αμπεροωρών, μικρότερων των 30, 1.010.000 μεταξύ 35 και 90 αμπερόρια, 431.000 πάνω από 90 και 200 των υπολοίπων εφαρμογών. Μιλάμε από υποβρύχια μέχρι αεροπλάνα, τρένα και τα λοιπά. 



Στο σύστημα αυτή την στιγμή ξεκινάει με μια πρώτη προσέγγιση ότι το περιβαλλοντικό τέλος το οποίο είπαμε ότι προφανώς το επιβαρύνεται ο καταναλωτής αλλά εάν μια εταιρεία το επιβάλλει στην τιμή της – προφανώς δεν θα τα αφαιρέσει από τα κέρδη γιατί διαφορετικά δεν θα είναι βιώσιμη – δεν πρέπει να  το λέμε αλλά τίποτα δεν γίνεται αν δεν λάβουμε υπ’ όψιν μας αυτό τον παράγοντα. Λαμβάνουμε προφανώς πρώτα τον παράγοντα περιβάλλον και υγεία, αλλά μια επιχείρηση σε μια λογική, νομιμοποιείται μόνο να μιλάει για την βιωσιμότητα.



Έτσι, αν μια επιχείρηση φτάσει να καταβάλλει αυτό το περιβαλλοντικό τέλος στο τιμολόγιο της και μία δεύτερη από το σύνολο των 150 περίπου που εισαγάγουν και παράγουν μπαταρίες, συσσωρευτές μολύβδου – οξέος, δεν το τιμολογήσει, εκείνη την στιγμή η μία σχετικά με την άλλη είναι κατά 3 – 4% πιο φθηνή. Σε εκείνη την στιγμή έχουμε αθέμιτο ανταγωνισμό. Για τον λόγο αυτό πάλι ξαναερχόμαστε στην προηγούμενη επιστολή που στείλαμε στο Υπουργείο ότι εάν δεν το κάνουμε δεκτό οι Υπουργοί, έτσι ώστε να είναι ελεγμένη η καταβολή αυτού του τέλους, γιατί είπαμε πρόκειται για το πλέον τοξικό, τότε οι υπάρχουσες, οι κεντρικές επιχειρήσεις, αδυνατούν να συμμετάσχουν σ’ αυτό το σύστημα.



Και σας πληροφορώ ότι παίζουμε με τον θάνατο, σχετικά με αυτό το προϊόν. Με τα λάστιχα ενδιαφέρον το πρόβλημα αλλά δεν προκαλούν κανένα θάνατο, κανένα καρκίνο, μόνο οπτική ρύπανση. Το ίδιο και τα προηγούμενα. Το συγκεκριμένο είναι θάνατος.



Στις δαπάνες ανακύκλωσης του πρώτου έτους έχουμε κάνει ένα προϋπολογισμό κόστους, το κόστος κεφαλαίου ανέρχεται στις 333.000€, το λειτουργικό κόστος συλλογής σε όλη την  επικράτεια, όχι στην πλήρη ανάπτυξη του συστήματος, 310.000 το λειτουργικό κόστος μεταφοράς, προφανώς τα οχήματα τα οποία εμείς χρησιμοποιούμε λόγω των διαβρωτικών ουσιών τα οποία κουβαλάνε, πρέπει να είναι υδατοστεγή, να έχουν κατάλληλες προδιαγραφές για την μεταφορά επικινδύνων. Το λειτουργικό κόστος διαχείρισης ανέρχεται στις 400.000, οι αμοιβές των συντελεστών των σημείων πρωτοβάθμιας συλλογής σε 700, οι αμοιβές των εργαζομένων στην δευτεροβάθμια συλλογή σε 376.000. Δηλαδή σε ένα σύνολο 2,3,4, 7 και τα λοιπά. 



Αυτό το ποσόν θα δούμε παρακάτω πως επιμερίζεται στους διάφορους συντελεστές και από πού προέρχονται τα χρήματα. Κατά το πρώτο έτος θα συλλέξουμε, το 2003 εννοούμε, από την έναρξη του συστήματος 21.000 τόνους, απίθανες ποσότητες, θα ανακυκλώσουμε το 60% του συνόλου των  κυκλοφορούντων που αντιστοιχεί 21.000, το δεύτερο έτος θα φτάσουμε 25, το οποίο είναι το 65% του συνόλου των χρησιμοποιουμένων συσσωρευτών, το 3ο το 70, το 4ο το 2006 δηλαδή με την πλήρη εφαρμογή του συστήματος, 75. Ο στόχος είναι να φτάσουμε το 100%.



Σας πληροφορώ ότι μία διαλυμένη μπαταρία, ένας διαλυμένος συσσωρευτής με τα μόρια ή τα στοιχεία του μολύβδου διασκορπισμένα στο περιβάλλον είναι περισσότερο από μια ημέρα ξεφορτώματος στην χωματερή Ανω Λιοσίων των σκουπιδιών.



Συνολικά και στο δια ταύτα για τις επιχειρήσεις, το κόστος συλλογής ανέρχεται σε 110€, σημερινές τιμές, είπαμε χρηματιστηριακές μεταβάλλονται, τα έξοδα πώλησης τα οποία πληρώνουν οι ανακυκλωτές που είναι πρώτη ύλη, χρησιμοποιείται σε διάφορες εφαρμογές, ανέρχονται σε 70€, τα έσοδα από το τέλος περιβαλλοντικής διαχείρισης στα 50€, είναι αυτά που καταβάλλουν οι επιχειρήσεις.



Η τοποθέτηση κάδων για την συγκέντρωση αυτού του πράγματος, θα έχετε διαπιστώσει σε πάρα πολλά συνεργεία αν πηγαίνετε που συνήθως από επαρχία τα πετάνε στην πίσω αυλή τους, όχι του γείτονα, δεν φυτρώνει ούτε πέτρα. Είναι κατεστραμμένα τα πάντα.



Ξεκινάμε με το πρώτο έτος 750 ή συνολικά 2.587 κάδους Πανελλαδικά, των 500 λίτρων, του μισού κυβικού μέτρου έως και ένα κυβικό μέτρο, χωράνε κυρίως 15 – 60 συσσωρευτές, κυρίως φτάνουν τον ένα τόνο, στην πλήρη ανάπτυξη του συστήματος θα φτάσουμε τις 4.500 κάδους πλαστικούς και σε 60 κάδους των 20 ή και 15 τόνων, μεταλλικούς για την μεταφορά με γάντζους, με αντίστοιχα φορτηγά. Οι κάδοι είναι από πολυπροπυλένιο υψηλής πυκνότητας. 



Θα προσφέρουμε σαν σύστημα εγγύηση χρόνων προγραμματισμένης ή και έκτακτης συλλογής, συνεχής κατάρτιση εργαζομένων, εξοπλισμού για την μεταφορά των συσσωρευτών, υποστήριξη στην λειτουργική και νομοθετική τους συντελεστές, αυτουνού του συστήματος.



Η κατάρτιση των εργαζομένων είναι ένα πάρα πολύ σημαντικό για την αποφυγή ατυχημάτων που το σύστημα θα κουβαλάει την ποινική και την αστική ευθύνη αν άνθρωποι διαβρωθούν, καούν, από ένα οποιοδήποτε τρακάρισμα ή ένα οποιοδήποτε ατύχημα θαλάσσιας μεταφοράς.



Φτάνει να πούμε ότι αν βάλουμε σε ένα φορτηγό σήμερα πλήρες εξοπλισμένο το σήμα μεταφοράς επικινδύνων, αμέσως για τον πλοιοκτήτη το κόμιστρο τριπλασιάζεται. Αν δεν το βάλουμε αυτό, το σήμα, τότε το κόμιστρο πάει σύμφωνα με τις διαστάσεις του οχήματος.



Σχέσεις με ΟΤΑ και ΚΕΔΚΕ μια και ήταν και ο κύριος συντελεστής της σημερινής Ημερίδος, ξεκινάμε να έχουμε μία συνεργασία για την συλλογή των συσσωρευτών που υπάρχουν παραπεταμένοι σε ορεινές, παραμεθόριες ή μη υψηλής συγκέντρωσης οχημάτων περιοχές, συνεργασία για την ενημέρωση των  πολιτών, συνεργασία για την εκπόνηση ειδικών δράσεων στον αγροτικό τομέα να μην εγκαταλείπουν οι αγρότες στο περιβάλλον τους χρησιμοποιούμενους συσσωρευτές.



Για την δημιουργία ειδικών δράσεων που προβλέπουμε σε λιμάνια και για την ενημέρωση των επαγγελματικών σκαφών και για την συγκέντρωση των εγκαταλελειμμένων συσσωρευτών.



Συμπεράσματα του συστήματος. Έχει υπάρξει κοινή συνείδηση, αλλά προφανώς κανείς δεν θα πληρώσει από εμάς από την τσέπη του, αυτό θα μετακινηθεί στην κατανάλωση, ότι θα πρέπει να αλλάξουμε συμπεριφορά και από μια οικονομική δραστηριότητα να πάμε σε μια δραστηριότητα και μια υπηρεσία προστασίας του περιβάλλοντος και των ανθρώπων. 



Να εξασφαλίσουμε μια βιωσιμότητα και μια ανταγωνιστικότητα των συστημάτων  και να διασφαλίσουμε, και αυτό είναι το σημαντικό μια ισονομία μεταξύ των υπόχρεων. Την επιστολή που υπογράψαμε και νομίζω, να μου επιτρέπει ο συνάδελφος της ECO ΕΛΑΣΤΙΚΑ που την δείχνω, προς το ΥΠΕΧΩΔΕ, υπ’ όψιν Υπουργού, υπ’ όψιν Υφυπουργού κυρίου Φωτιάδη, θέμα νομοθετική ρύθμιση και διαδικασίες καταβολής ελέγχου χρηματικής εισφοράς για την εναλλακτική διαχείριση των προϊόντων.



Δεν μας είναι κατανοητό γιατί το Υπουργείο αντιδρά. Εάν αντιδρά ας αναλάβει τις ευθύνες τους, εμείς χωρίς να είμαστε σίγουροι ότι θα υπάρξει ένας μηχανισμός ο οποίος να ελέγξει τους υπόχρεους γιατί δεν μπορούμε να κάνουμε τους Ράμπο της εφορείας και να πηγαίνουμε  να μπαίνουμε στα βιβλία των άλλων, δεν γίνεται να καταστρέψουμε επιχειρήσεις για να ικανοποιήσουμε αυτή την προϋπόθεση που βάζει ο νόμος. Σας ευχαριστώ.

ΣΥΝΤΟΝΙΣΤΗΣ:  Πριν δώσουμε τον λόγο στον επόμενο εισηγητής, είναι ο κ. Κουφογιάννης Βασίλης, για την εναλλακτική διαχείριση ηλεκτρικών και ηλεκτρονικών αποβλήτων, μια ανακοίνωση. Παρακολουθεί τις εργασίες της Ημερίδας, εκ μέρους της Νέας Δημοκρατίας, ο Βουλευτής του υπολοίπου Αττικής, κύριος Κατσιγιάννης Θανάσης. Και τον ευχαριστούμε για την υπομονή που έχει δείξει με την παρουσία του εδώ.



Επίσης, να επισημάνω για τους επόμενους εισηγητές ότι πρέπει να τηρήσουμε αυστηρά τον χρόνο, τον έχουμε υπερβεί ήδη πολύ σημαντικά και υπάρχει κίνδυνος να μην έχει την ευκαιρία και την δυνατότητα η κυρία Υφυπουργός να απαντήσεις στις παρεμβάσεις που έχουν γίνει.

Β. ΚΟΥΦΟΓΙΑΝΝΗΣ:   Καλησπέρα και από εμένα. Να ευχαριστήσω και εγώ την επιτροπή που μας προσκάλεσε εδώ σήμερα για να παρουσιάσουμε το σύστημα εναλλακτικής διαχείρισης αποβλήτων ηλεκτρικού και ηλεκτρονικού εξοπλισμού. Θα κάνουμε μια συνοπτική παρουσίαση του συστήματος.



Κατ’ αρχήν ποιος είναι ο σκοπός του συστήματος. Το σύστημα εναλλακτικής διαχείρισης ηλεκτρικού και ηλεκτρονικού εξοπλισμού, είναι ένας νέος φορέας,  μια Ανώνυμη Εταιρεία, που είναι υπεύθυνος να σχεδιάσει,  να υλοποιήσει και να  ελέγξει το κύκλωμα ανακύκλωσης αποβλήτων ηλεκτρονικού και ηλεκτρικού εξοπλισμού στην Ελληνική επικράτεια.



Το σύστημα έχει ένα στόχο, να επεξεργαστεί 44.000 τόνους αποβλήτων το 2006. 



Ένα σύντομο ιστορικό του συστήματος. Με πρωτοβουλία του ΣΒΕΕΗΣ δηλαδή του Συλλόγου Βιομηχανιών και Εμπορικών Εταιρειών Ηλεκτρονικών Συσκευών, οι υπόχρεες επιχειρήσεις με προεξάρχουσες εταιρείες Δημητρίου και ΜΠΕΕΣΧΑ ΑΕΒΕ, η ΜΠΕΕΣΧΑ είναι στις λευκές συσκευές και η εταιρεία Δημητρίου ασχολείται με τον κλιματισμό, προέβησαν στην προετοιμασία ενός φακέλου μελέτης του συστήματος.



Παράλληλα είχαμε μία ίδια πρωτοβουλία από τον ΕΣΔΚΝΑ με το Ελληνικό κέντρο ανακύκλωσης και το μελετητικό γραφείο ΕΠΤΑ. Με την προτροπή λοιπόν της επιτροπής παρακολούθησης εναλλακτικής διαχείρισης αλλά και της πολιτικής ηγεσίας του ΥΠΕΧΩΔΕ οι δύο πλευρές προέβησαν στην υποβολή ενός ενιαίου φακέλου.



Η υποβολή του φακέλου έγινε στις 6 Φεβρουαρίου και βρίσκεται σε τελική φάση έγκρισης.



Ποιο είναι το σχετικό νομικό πλαίσιο; Οι οδηγίες της Ευρωπαϊκής Κοινότητας και ο νόμος 2939 του 2001, που αποτελούν το βασικό νομικό πλαίσιο, ουσιαστικά μπορούν να επικεντρωθούν σε μία φράση «ο ρυπαίνων πληρώνει το κόστος της ανακύκλωσης».



Όπως είπαμε ο πρώτος οριστικός στόχος που έχει τεθεί είναι η συλλογή και επεξεργασία 44.000 τόνων αποβλήτων ηλεκτρικού και ηλεκτρονικού εξοπλισμού, το 2006. 



Ποια θα είναι η μετοχική σύνθεση του φορέα, μια εταιρεία συμμετοχική που απαρτίζεται από πολλές υπόχρεες επιχειρήσεις θα έχει το 61%, ο ΕΣΔΚΝΑ έχει το 34% και το Ελληνικό κέντρο ανακύκλωσης 5%.



Αυτοί οι τρεις μέτοχοι αποτελούν, απαρτίζουν την εταιρεία Ανακύκλωσης Συσκευών Α.Ε., η οποία είναι και ο φορέας εναλλακτικής διαχείρισης. Ποιοι συμμετέχουν στην εταιρεία, στην συμμετοχική εταιρεία, την holding των υπόχρεων επιχειρήσεων, η συμμετοχή δύο ή τριών εταιρειών που είναι market leaders  στον χώρο τους, απαιτείται από κάθε κλάδο, είτε συμμετέχουν 6 μεγάλες εταιρείες οι οποίες είναι η BOSH, SIEMENS, στις λευκές συσκευές, η ELECTROLUX επίσης στις λευκές συσκευές, η AG EUROPE στον κλιματισμό και λευκές συσκευές, η ΔΗΜΗΤΡΙΟΥ ΑΕΒΕ στον κλιματισμό, η ΓΚΡΙΣΙΝ ΠΑΠΑΣ στον κλιματισμό και η BERSON Αφοι Σαραφίδη στις μικροσυσκευές.



Ο τελικός μας στόχος είναι να έχουμε 15 εταιρείες, τις μεγαλύτερες από κάθε κλάδο που εμπλέκεται στο σύστημα.



Ποιοι ήταν τώρα οι βασικοί στόχοι του φορέα εναλλακτικής διαχείρισης; Ο φορέας θέλει σε βάθος χρόνου να αναπτύξει ορθολογικά και σταδιακά το σύστημα, έτσι ώστε να πετύχει οικονομίες κλίμακος και έλεγχο του κόστους και παράλληλα να μπορέσει να επεξεργαστεί τον μεγαλύτερο δυνατό όγκο αποβλήτων στο συντομότερο χρονικό διάστημα.



Άρα έχουμε δύο στόχους, επίτευξη εναλλακτικής διαχείρισης αποβλήτων, βάση των κοινοτικών προδιαγραφών στο μεγαλύτερο δυνατό όγκο και την βελτιστοποίηση του κόστους.



Για να γίνει αυτό είναι απαραίτητη η συνεργασία και η βοήθεια της Τοπικής Αυτοδιοίκησης , είναι απαραίτητη η στήριξη από το ΥΠΕΧΩΔΕ και είναι απαραίτητο το τεχνοκρατικό management.



Οι βασικές κατευθυντήριες αρχές του φορέα. Ο φορέας πρέπει να ανακυκλώσει βάση των προδιαγραφών της Ευρωπαϊκής Ενωσης, τον μεγαλύτερο δυνατό όγκο αποβλήτων το συντομότερο δυνατό. Επίσης ο φορέας πρέπει να ελέγξει και να βελτιστοποιήσει το κόστος ανακύκλωσης.



Για να γίνουν αυτά, υπάρχουν κάποιες προϋποθέσεις που κρίνονται απαραίτητες. Πρέπει να υπάρχει στενή συνεργασία με τον ΕΣΔΚΝΑ και τους επιμέρους δήμους ώστε να οργανωθεί πάρα πολύ καλά η συλλογή και η εναπόθεση, θα πρέπει ο φορέας  να είναι συνεχώς σε επαφή με τις αρμόδιες υπηρεσίες του Υπουργείου, θα πρέπει ο φορέας να λειτουργεί με την αρχή του break given, δηλαδή μη επιδίωξη κερδών, και θα πρέπει ο φορέας να μην έχει επενδυτικό χαρακτήρα.



Ποιες θα είναι οι βασικές δράσεις που θα κάνει ο φορέας. Πρώτα απ’ όλα θα οριοθετηθούν ετήσιοι στόχοι συλλογής και επεξεργασίας αποβλήτων. Δεύτερον θα υπάρξει ορθολογικός σχεδιασμός της φυσικής ροής δηλαδή των logistics , των αποβλήτων ηλεκτρικού και ηλεκτρονικού εξοπλισμού, ώστε να επιτευχθούν οι προβλεπόμενοι στόχοι συλλογής για κάθε έτος.



Θα υπάρξουν συμφωνίες με εργοστάσια ανακύκλωσης, θα πρέπει να γίνει εξασφάλιση των μηχανισμών ελέγχου του συστήματος, και βέβαια πρέπει να υπάρχει εξασφάλιση της προστασίας του περιβάλλοντος από τις επικίνδυνες και τοξικές ουσίες.



Θα δούμε περιγραμματικά την τυπολογία που σκοπεύουμε να λειτουργήσει ο φορέας. Ο φορέας θα έχει εισροές και εκροές χρηματικές. Οι εισροές θα έρχονται από τις εισφορές των υπόχρεων επιχειρήσεων. Όπου αυτές θα παίρνουν μία βεβαίωση καταβολής των εισφορών τους. 



Μετά θα υπάρχουν δύο κύριες εκροές, σε δύο συστήματα. Στο ένα θα είναι η φυσική ροή των αποβλήτων, δηλαδή οι διαδικασίες logistics που σημαίνει το κύκλωμα που θα μαζεύει και θα εναποθέτει τα απόβλητα και θα υπάρχει βέβαια το κύκλωμα επεξεργασίας, ανακύκλωσης, που θα γίνονται από εταιρείες ανακυκλωτές.



Αυτό το κύκλωμα εκροών και εισροών, θα πρέπει να είναι ισορροπημένο ώστε τα έσοδα και τα κόστη να έχουν ένα σύνολο μηδέν ή κοντά στο μηδέν, δηλαδή να έχουν αυτό που λέμε break given.



Ολο αυτό το κύκλωμα θα ελέγχεται από τον υπό σύσταση φορέα που λέγεται Ανακύκλωση  Συσκευών Α.Ε.. Που θα έχει την οργάνωση, την υλοποίηση και τον έλεγχο. 



Δυο λόγια για την λογική της χρηματικής εισφοράς των υπόχρεων επιχειρήσεων. Έχουμε 4 ειδών κόστη, το κόστος ανακύκλωσης, το κόστος επεξεργασίας δηλαδή που είναι το μεγαλύτερο από τα 4, το κόστος συλλογής και εναπόθεσης, το κόστος επικοινωνίας και το λειτουργικό κόστος του φορέα.



Αυτά τα κόστη, όλα μαζί, μας δίνουν και το συνολικό κόστος του φορέα. Αυτό το κόστος θα χρησιμοποιηθεί για να υπολογισθεί η εισφορά, ανά κιλό, για τις επιμέρους κατηγορίες των αποβλήτων ηλεκτρικού και ηλεκτρονικού εξοπλισμού. Ποια θα είναι τα βασικά κριτήρια; Πρώτα απ’ όλα δεν θέλουμε να υπάρξει επίδραση στον υγιή ανταγωνισμό μεταξύ ομοειδών προϊόντων, οι ποσότητες διακίνησης είναι ένα κριτήριο επίσης υπολογισμού του κόστους, η αξία πώλησης των υλικών που προκύπτουν από την διαδικασία ανακύκλωσης είναι ένα άλλο κριτήριο και ο βαθμός δυσκολίας συγκέντρωσης αλλά και χειρισμού επικίνδυνων και τοξικών ουσιών, είναι βέβαια ένα πολύ σημαντικό κριτήριο.



Δύο λόγια για το κύκλωμα φυσικής ροής των αποβλήτων. Δηλαδή τα logistics. Έχουμε 4 στάδια, το πρώτο στάδιο είναι η συλλογή από τους καταναλωτές η οποία θα γίνει από την  Τοπική Αυτοδιοίκηση και από τους διανομείς σε κάποιες περιπτώσεις των ηλεκτρικών και ηλεκτρονικών συσκευών και το δεύτερο στάδιο αφορά την μεταφορά σε περιφερειακούς χώρους εναπόθεσης αποβλήτων.



Τα υπόλοιπα δύο στάδια είναι η μεταφορά σε κεντρικούς χώρους εναπόθεσης όπου θα γίνεται και η ταξινόμηση και η διαλογή και το τέταρτο στάδιο είναι η μεταφορά από αυτούς τους χώρους πλέον στους συνεργαζόμενους ανακυκλωτές, στις εταιρείες που θα προχωρούν στην επεξεργασία των αποβλήτων.



Να δούμε ποιοι είναι οι ποσοτικοί στόχοι που έχει θέσει το σύστημα. Οι στόχοι για το 2004, είναι να επεξεργαστούν 20.000 τόνους αποβλήτων, το 2005 35.000 τόνοι και το 2006 να φτάσουμε στον στόχο που είναι 44.000 τόνοι. Τελική επιδίωξη του συστήματος είναι να μπορεί να επεξεργάζεται τουλάχιστον το 50% της ετήσιας παραγωγής αποβλήτων ηλεκτρικού και ηλεκτρονικού εξοπλισμού, το έτος 2008. Όπως βλέπετε το έτος 2008 υπολογίζεται μια παραγωγή αποβλήτων 183.500 τόνων και το σύστημα σκοπεύει να είναι σε θέση να περισυλλέγει και να επεξεργάζεται 95.000 τόνους.



Σκοπεύουμε να γίνουν κάποια πιλοτικά προγράμματα το πρώτο εξάμηνο του 2004 σε συνεργασία με κάποιους δήμους, το σύστημα να δραστηριοποιηθεί πλήρως στο δεύτερο εξάμηνο του 2004, θέλουμε να έχουν επεξεργαστεί 20.000 τόνοι το 2004, να προχωρήσουμε σε αύξηση της δυνατότητας επεξεργασίας σε 35.000 τόνους το 2005, ώστε να μπορούμε να είμαστε βέβαιοι με μια λογική αύξηση σε 44.000 τόνους, το 2006. Τελικός στόχος όπως είπα και πριν είναι το 50% τουλάχιστον, στο έτος 2008. 



Ποιες είναι οι κύριες κατηγορίες των αποβλήτων ηλεκτρικού και ηλεκτρονικού εξοπλισμού; Είναι οι μεγάλες ηλιακές συσκευές, λευκές συσκευές και κλιματισμός, οι μικρές οικιακές συσκευές, ο εξοπλισμός πληροφορικής και τηλεπικοινωνιών, τα καταναλωτικά είδη, δηλαδή τα είδη εικόνας και ήχου, τα φωτιστικά είδη και λαμπτήρες, ηλεκτρικά και ηλεκτρονικά εργαλεία, παιχνίδια, εξοπλισμός, ψυχαγωγίας και αθλητισμού, ιατροτεχνολογικές συσκευές, όργανα παρακολούθησης και ελέγχου και συσκευές αυτόματης διανομής. Με δυο λόγια είναι περίπου ότι  μπαίνει στην πρίζα.



Η γεωγραφική κάλυψη που σκοπεύει να παρέχει το σύστημα, είναι να  καλύψει το 67% του πληθυσμού των νοικοκυριών, δηλαδή της χώρας το 2006 και να προχωρήσει σε ένα επίπεδο κάλυψης 90% το έτος 2008. Στην υπόθεση που έχει γίνει εκτιμούμε 3 άτομα ανά νοικοκυριό.



Τι έχει γίνει μέχρι τώρα. Έχουμε ήδη προχωρήσει στην ίδρυση της εταιρείας holding των υποχρέων, συνεχίζουμε την συγκέντρωση προσυμφώνων συνεργασίας με υπόχρεες επιχειρήσεις, συνεχίζουμε την διερεύνηση πιθανόν συνεργατών ανακυκλωτών. Ο φάκελος βρίσκεται στην τελική φάση έγκρισης και ο στόχος μας είναι να έχει ιδρυθεί η εταιρεία φορέας Ανακύκλωσης Συσκευών Α.Ε. μέχρι το τέλος του Ιουλίου 2003. 



Έχουμε ήδη υπογράψει προσύμφωνα με 20 μεγάλες εταιρείες του χώρου, όπως είναι η ΜΠΕΕΣΧΑ , η ΔΗΜΗΤΡΙΟΥ, ΛΟΖΟΣ,  ΦΟΥΡΛΗΣ, ΣΕΜΠ, ΕΣΚΙΜΟ ΓΚΡΙΣΙΝ ΠΑΠΑΣ, BERSON, MILLER, HITACHI, ΒΑΣΙΛΙΑΣ, CANDY, SONY, ΡΑΔΙΟ ΚΟΡΑΣΙΔΗΣ, SANYO, FUTZIKO, ELECTROLUX, ELECTROLINK, ΚΛΙΜΑΤΕΧΝΙΚΗ και WHIRLPOOL.



Τέλος, ποια θα είναι τα επόμενα βήματα. Θέλουμε να προχωρήσουμε στην τελική έγκριση του φακέλου από το ΥΠΕΧΩΔΕ, θα προχωρήσουμε μέχρι το τέλος του έτους στην δημιουργία 3ετούς business plan για τα έτη 2004 μέχρι 2006. Θα προχωρήσουμε στον σχεδιασμό πιλοτικό προγραμμάτων με δήμους και ανακυκλωτές για συλλογή και επεξεργασία αποβλήτων ηλεκτρονικού και τεχνολογικού εξοπλισμού μέσα στο πρώτο εξάμηνο του 2004 και βέβαια θα σχεδιάσουμε όλο αυτό το σύστημα για να μπορέσουμε να  επιτύχουμε την επεξεργασία και την συλλογή και την επεξεργασία 20.000 τόνων στο τέλος του 2004.



Αυτά είχα να πω. Ευχαριστώ πάρα πολύ.

ΣΥΝΤΟΝΙΣΤΗΣ:  Και εμείς ευχαριστούμε. Παρακαλώ τον κ. Δεληγιώργη, να εισηγηθεί το θέμα Εναλλακτική Διαχείριση του Χρησιμοποιημένου Ορυκτελαίου. 

Γ.ΔΕΛΗΓΙΩΡΓΗΣ:   Καλησπέρα σας, κυρίες και κύριοι, η σύντομη εισήγηση που θα ακολουθήσει έχει να κάνει με την εναλλακτική διαχείριση των αποβλήτων λιπαντικών ελαίων ή όπως θα λέγαμε για αρκετά χρόνια τώρα των χρησιμοποιημένων ορυκτελαίων και θα παρουσιαστεί σε γενικές γραμμές το σύστημα συλλογικής εναλλακτικής διαχείρισης, ο φορέας δηλαδή ο οποίος θα αναλάβει την εναλλακτική διαχείριση των χρησιμοποιημένων ορυκτελαίων, σύμφωνα με τον νόμο 2939 του 2001.



Η ιστορία της εναλλακτικής διαχείρισης ή όπως αυτή ονομαζόταν μέχρι τώρα, των χρησιμοποιημένων ορυκτελαίων ή των αποβλήτων λιπαντικών ελαίων, δεν είναι καινούργια στην Ελλάδα. Υπάρχει θεσμικό πλαίσιο το οποίο ξεκινάει από κοινοτικές οδηγίες το 1975 και η τελευταία προσαρμογή της Ελληνικής Πολιτείας πριν από την κυκλοφορία του νόμου αυτού και του Προεδρικού Διατάγματος  το οποίο σύντομα ελπίζουμε ότι θα υπογραφεί, είναι το 1996 με την 98012 κοινή Υπουργική Απόφαση. 



Ας δούμε όμως γενικά ποιο είναι το τωρινό θεσμικό πλαίσιο και πως αυτό αγγίζει τα απόβλητα λιπαντικά έλαια. Ο νόμος 2939 του 2001 με βάση τον οποίο προβλέπεται η ίδρυση του Εθνικού Οργανισμού  Διαχείρισης Συσκευασιών και άλλων προϊόντων και καθορίζει τις γενικές διατάξεις των συσκευασιών , μέσα σ’ αυτόν λοιπόν, στο άρθρο 17 αν δεν κάνω λάθος, προβλέπονται και τα επιμέρους Προεδρικά Διατάγματα, τα οποία θα κυκλοφορήσουν για τα υπόλοιπα προϊόντα.



Ένα από αυτά λοιπόν είναι τα απόβλητα λιπαντικά έλαια. Το Προεδρικό Διάταγμα λοιπόν με τίτλο «μέτρα και όρια για την εναλλακτική διαχείριση των λιπαντικών ελαίων» βρίσκεται στο στάδιο της υπογραφής από όσο μπορούμε να γνωρίζουμε και με βάση αυτό ουσιαστικά μια δουλειά η οποία γίνεται χρόνια στην Ελλάδα, θα αποκτήσει μια διαφορετική οντότητα και μια μεγαλύτερη σημασία.



Ήδη βλέπουμε ότι έχει αρχίσει και κινείται η συνολική εικόνα της εναλλακτικής διαχείρισης στην Ελλάδα. Πρόσφατα, το Σαββατοκύριακο κυκλοφόρησαν τουλάχιστον 2-3 έντυπα τα οποία έχουν αφιερώματα και νομίζω ότι αρχίζει να συνειδητοποιεί ο κόσμος ότι πνέει ένας καινούργιος αέρας πάνω σ’ αυτή την βάση.



Θεωρώ ότι η πιο σημαντική εισφορά, συνεισφορά του νέου νομοθετικού πλαισίου είναι ότι καθορίζει σαφώς ότι όχι μόνο ο ρυπαίνων πληρώνει, αλλά ο ρυπαίνων είναι υποχρεωμένος να μαζέψει το απόβλητο του από εκεί που το διαθέτει και να το διαθέσει με στόχο την μέγιστη αξιοποίηση του αποβλήτου και την ουσιαστική ελάφρυνση του περιβάλλοντος.



Αυτή είναι η νέα καινοτομία. Αυτό είναι το σημείο στο οποίο πρέπει να σταθούμε όταν έχουμε  στο νου μας τι σημαίνει εναλλακτική διαχείριση. Από εκεί και πέρα φυσικά και ήταν αναμενόμενο, κάθε ένα από τα υλικά τα οποία προβλέπει ο νόμος, θα πρέπει να συγκροτήσουν συστήματα μια και δεν είναι εύκολο στον καθένα, όποιος βάζει ένα προϊόν στην αγορά να μπορέσει να το τραβήξει.



Ας δούμε όμως και το συγκεκριμένο κομμάτι των αποβλήτων λιπαντικών ελαίων, ποιοι  είναι οι  βασικοί ορισμοί. Κατ’ αρχήν να πω ότι το λιπαντικό έλαιο είναι ένα λιπαντικό το οποίο έχει χρησιμοποιηθεί στην βιομηχανία, είτε σε αυτοκίνητο, είτε σε οτιδήποτε, μηχανή, για να επιτελέσει τον στόχο του, να κάνει λίπανση και το οποίο έχει καταστεί άχρηστο για περαιτέρω χρήση. Αυτό λοιπόν το λιπαντικό πρέπει να μαζευτεί και να οδηγηθεί στο μέγιστο δυνατό βαθμό, στην ανακύκλωση.



Η εναλλακτική διαχείριση λοιπόν έρχεται να κάνει αυτό ακριβώς το πράγμα. Πρέπει δηλαδή να  βρει μέσω μιας μεθοδολογίας τον τρόπο συλλογής, ενδιάμεσης αποθήκευσης, μεταφοράς και τελικής διάθεσης με στόχο την αξιοποίηση του. Εδώ θυμίζω τις βασικές παραμέτρους οι οποίες έχουν τεθεί από το 1975 στην Ευρωπαϊκή Ενωση  και τις οποίες ακολουθεί η Ελλάδα, ότι προτεραιότητα στην ανακύκλωση ή στην αξιοποίηση των αποβλήτων λιπαντικών ελαίων αποτελεί αναγέννηση. Αναγέννηση είναι μία βιομηχανική επεξεργασία η οποία στο τέλος της αποδίδει το βασικό κομμάτι του λιπαντικού, τα βασικά λιπαντικά όπως λέγονται, τέτοιας ποιότητας ούτως ώστε να μπορούν να χρησιμοποιηθούν ακριβώς όπως και τα πρωτογενή. Όπως αυτά δηλαδή που βγαίνουν από εργαστηριακές μονάδες.



Και επιπλέον η θέση είναι ότι θα πρέπει όλα αυτά να γίνονται με καθαρές τεχνολογικές, με τεχνολογίες δηλαδή οι οποίες να μην επιβαρύνουν το περιβάλλον ούτως ώστε να έχουμε την  μέγιστη δυνατή ελάφρυνση του περιβάλλοντος.



Αυτό στην Ελλάδα γίνεται και γίνεται εδώ και αρκετά χρόνια. Θα πούμε μερικά πράγματα παρακάτω.



Το Προεδρικό Διάταγμα το οποίο αναμένεται να υπογραφεί, όπως είπαμε, τις προσεχείς ημέρες, καλύπτει όλα τα λιπαντικά τα οποία διατίθενται στην Ελληνική αγορά καθώς και τα απόβλητα τους. Όταν λέμε διατίθενται, διατίθενται είτε παραγόμενα, σε μονάδες που παράγονται στην Ελλάδα είτε εισαγόμενα. Και διατίθενται στην Ελλάδα σε όλη την Ελληνική επικράτεια, συμπεριλαμβανομένων και των λιμανιών στα οποία διατίθεται τα ναυτιλιακά λιπαντικά.



Ποιοι είναι υπόχρεοι απέναντι στον νόμο για την διαχείριση; Ποιοι είναι υπόχρεοι δηλαδή να τα μαζέψουν; Αυτοί οι οποίοι τα παράγουν. Τα βγάζουν στην αγορά, αυτοί οι οποίοι τα εισάγουν, οι εισαγωγείς και αυτοί οι οποίοι διαθέτουν λάδια προκειμένου να χρησιμοποιηθούν από τον τελικό χρήστη, με διαφορετικούς βαθμούς υποχρέωσης η κάθε κατηγορία. 



Έτσι, διαχειριστές όπως ονομάζονται οι παραγωγοί και οι εισαγωγείς, έχουν την ευθύνη να οργανώνουν ατομικά συστήματα ή αν δεν μπορούν να κάνουν αυτό το πράγμα, να οργανώνουν συλλογικά συστήματα εναλλακτικής διαχείρισης και επίσης να προβαίνουν σε συλλογή των αποβλήτων λιπαντικών ελαίων μέσω των συστημάτων τα οποία θα ιδρύσουν ή που θα συμβληθούν και να μεριμνούν ώστε τα απόβλητα αυτά να οδηγούνται για επεξεργασία σε εγκεκριμένες εγκαταστάσεις αξιοποίησης ανάλογα με το τι πρέπει να  συμβαίνει.



Θυμίζω εδώ λοιπόν ότι προτεραιότητα είναι στην αναγέννηση, εάν δεν είναι δυνατή η αναγέννηση τους για κάποιους λόγους θα πρέπει τότε να καίγονται σε ειδικές μονάδες, θυμίζω ότι στην Ελλάδα δεν υπάρχουν μονάδες οι οποίες να μπορούν να κάψουν απόβλητα λιπαντικά έλαια, αλλά το πρόβλημα είναι αλλού. Οι διακινητές έχουν ευθύνη να μην διακινούν τα λιπαντικά τα οποία δεν είναι ενταγμένα σε κάποιο σύστημα. Μια πολύ καλή ιδέα για την απαγόρευση διακίνησης δόθηκε πριν από τα συστήματα των ελαστικών και των συσσωρευτών. Ίσως θα είναι καλό να υπάρχει σημασμένο στο τιμολόγιο ανεξάρτητα αν θα είναι υπό μορφή τιμής ή κάτι άλλο, ότι ο συγκεκριμένος διακινητής διακινεί λιπαντικά τα οποία σημαίνεται η συμμετοχή του συστήματος, της εταιρείας στην οποία ανήκουν, μέσω του συστήματος εναλλακτικής διαχείρισης. Δεν ξέρω αν θα πρέπει να είναι τέλος ή οτιδήποτε, απ’ ότι φαίνεται η λογική δεν είναι για επιβολή τέλους και έχει και αυτό την λογική του.



Ποιοι είναι οι στόχοι; Μέχρι το τέλος του 2006 θα πρέπει το 70% των αποβλήτων λιπαντικών ελαίων να συλλέγονται και από αυτό να αναγεννάται τουλάχιστον το 80%. Η προοπτική είναι να αναγεννηθεί όλο, οι όροι και οι προϋποθέσεις για την μη αναγέννηση του, εξηγήθηκαν προηγουμένως.



Θα προσπαθήσω να ποσοτικοποιήσουμε λίγο τους στόχους. Αυτή την στιγμή σύμφωνα με τον ICAP αυτή είναι περίπου η «πίττα» της αγοράς των αποβλήτων λιπαντικών ελαίων. Έτσι βλέπουμε ότι ένα πολύ μεγάλο κομμάτι το έχει η ναυτιλία, 40.000 τόνοι ναυτιλιακά τον χρόνο διατίθενται, 30.000 τόνοι διατίθενται στην βιομηχανία, 6000 τόνοι στις κατασκευές, 19000 τόνοι στα πρατήρια, συγνώμη, 15000 τόνοι στα πρατήρια, 19000 τόνοι στα συνεργεία και 30.000 τόνοι στους εμπόρους οι οποίοι δευτερογενώς είναι αυτοί που λέμε οι διακινητές. Δευτερογενώς διακινούν τα λιπαντικά σε όλες ή περίπου σε όλες τις υπόλοιπες κατηγορίες.



Ο στόχος του συστήματος το οποίο θα λειτουργήσει είναι ο σχεδιασμός και η άσκηση της πολιτικής διαχείρισης των αποβλήτων λιπαντικών ελαίων σε εθνικό επίπεδο, σε όλη την Ελλάδα. Έτσι λοιπόν θα υπάρξει ένα Πανελλήνιο δίκτυο εναλλακτικής διαχείρισης το οποίο καλύπτει όπως είπαμε τις διαδικασίες συλλογής, από την πηγή, ενδιάμεσης αποθήκευσης και μεταφοράς προς αξιοποίηση.



Σύμφωνα με  όσα ειπώθηκαν προηγουμένως οι 140.000 τόνοι θα πρέπει να υπάρχουν σαν διάθεση στην Ελληνική αγορά. Υπάρχει μία μικρή τάση μείωσης της αγοράς, περίπου της τάξεως του 1% τον χρόνο, πράγμα το οποίο ουσιαστικά δημιουργεί μια σταθερή ποσότητα λιπαντικών τα οποία διακινούνται.



Από αυτά λοιπόν και σύμφωνα με μελέτες της Ευρωπαϊκής Ενωσης, οι πρώτες μελέτες έγιναν στα πλαίσια της αντικατάστασης της οδηγίας 75439 την 87101, της Ευρωπαϊκής Ενωσης, θεωρείται λογικό για μία περιοχή της τάξεως της Ελλάδας, ένα ποσοστό 60% των λιπαντικών να προκύπτουν σαν απόβλητα λιπαντικά έλαια.



Από αυτό λοιπόν το 60%, που είναι 85.000 τόνοι, ουσιαστικά μέχρι το τέλος του 2006 θα πρέπει να μαζευτούν 60.000 τόνοι, το 70% και από αυτά τουλάχιστον οι 48.000 τόνοι να αναγεννηθούν. Οπτικοποιημένη η προηγούμενη φράση. Τα μη συλλέξιμα, αυτά τα οποία δηλαδή με κάποιο τρόπο δεν μπορούν να βρεθούν για να μαζευτούν είναι 40% και αυτά τα οποία μπορούν να μαζευτούν, τα απόβλητα λιπαντικά είναι 60% δηλαδή 85.000 τόνοι. Και από αυτά δε, μέχρι το τέλος του 2006 θα πρέπει να μαζευτούν 60.000 τόνοι και 28.000 τόνοι να οδηγηθούν προς αναγέννηση.



Η Ελληνική Τεχνολογία Περιβάλλοντος αποτελεί μία ολοκληρωμένη πρόταση διαχείρισης η οποία μετά την κατάθεση της και την έγκριση της έχει στόχο να περιλάβει διαφορετικές μορφές συνεργασίας τόσο σε επίπεδο φορέα διαχείρισης όσο και σε επίπεδο αξιοποίησης. Έπρεπε όμως για την κατάθεση του φακέλου να υπάρχει ένα ολοκληρωμένο σύστημα το οποίο όπως είπαμε δεν ξεκίνησε η λειτουργία του τώρα, έχει ξεκινήσει ουσιαστικά μ’ αυτή την δομή και μ’ αυτές τις διεργασίες από το 1998, η λειτουργία της εταιρείας αυτής, ενώ ουσιαστικά η αξιοποίηση τουλάχιστον με την μονάδα η οποία προς το παρόν συνεργάζεται με  το σύστημα, έχει ξεκινήσει το 1982.



Αυτή είναι η κλιμάκωση του στόχου που βλέπουμε, είναι για να πιάσουμε τις 60.000 τόνους σταδιακά, θα πάμε το 2003 και κινούμαστε σ’ αυτούς τους ρυθμούς άσχετα αν το σύστημα δεν είναι ακόμα εγκεκριμένο, κινούμαστε με ρυθμούς συλλογής της τάξης των 25.000 τόνων τον χρόνο. Το 2004 ευελπιστούμε να πιάσουμε το 45% του στόχου που είναι 40.000 τόνοι, το 65%,  το 2005 που αντιστοιχεί σε 55.000 τόνους, για να φτάσουμε στο τέλος του 2006 να μαζεύουμε και να οδηγούμε για αξιοποίηση το 70% των αποβλήτων λιπαντικών. Δηλαδή τους 60.000 τόνους.



Αυτό είναι ένα πλάνο για το ποιες είναι οι ποσότητες ανά περιοχές μια και ουσιαστικά μέσω συνεργασιών που έχει αναπτύξει το σύστημα, καλύπτουμε όλη την Ελλάδα, από εκεί και πέρα βέβαια υπάρχουν θέματα, έργα υποδομής, τα οποία πρέπει να γίνουν και θα δούμε σε λίγο πως θα κινηθούν αυτά. Αυτό λοιπόν είναι το πλάνο για την ανάπτυξη του δικτύου της συλλογής και κατά συνέπεια και της διάθεσης για αξιοποίηση.



Να σημειώσω σ’ αυτό το σημείο ότι υπάρχει δυναμικότητα στην Ελλάδα για να αναγεννηθούν όλα τα λάδια. Υπάρχουν βιομηχανίες οι οποίες μπορούν να κάνουν αναγέννηση, αυτό που θα πρέπει να σημειωθεί είναι ότι αυτές οι βιομηχανίες θα πρέπει να δουλεύουν σύμφωνα με τα περιβαλλοντικά κριτήρια τα οποία τίθενται στον νόμο και τα ποιοτικά κριτήρια τα οποία σίγουρα κάποιο σύστημα εναλλακτικής διαχείρισης απαιτεί.



Στόχος λοιπόν του συστήματος είναι η δημιουργία 13 κέντρων συλλογής σε όλη την Ελλάδα και μέσω των οποίων 13 κέντρων συλλογής, όλοι οι νομοί της χώρας θα μπορούν να εξυπηρετούνται στο επίπεδο της συλλογής με κάποιο σύστημα logistics στο οποίο θα έχει ήδη αρχίσει να αναπτύσσεται και με κάποια βάση δεδομένων η οποία θα παίξει πολύ κρίσιμο ρόλο στην συνέχεια γιατί θα πρέπει να σημειωθεί σ’ αυτό το σημείο ότι υπάρχουν προβλήματα.



Το πρόβλημα είναι ένα, όπως σας είπα η ιστορία της εναλλακτικής διαχείρισης στην Ελλάδα για τα λάδια, δεν είναι παλιά αλλά πιο παλιά ίσως είναι η παράνομη χρήση των λαδιών. Αυτή την στιγμή πιστεύω τα όρια μαζεύονται, δυστυχώς όμως μαζεύονται κάτω από αδιαφανείς διαδικασίες και οδηγούνται για καύσιμο. Καύσιμο σε παράνομες εγκαταστάσεις, σε εγκαταστάσεις μάλλον οι οποίες δεν δικαιούνται να τα κάψουν. Μικρές εγκαταστάσεις οι οποίες καίγοντας τα, δημιουργούν μεγαλύτερο πρόβλημα στο περιβάλλον, προφανώς.



Εδώ να πω κάτι σ’ αυτό που είπε προηγουμένως ο συνάδελφος ο κ. Βονδικάκης, αν δεν κάνω λάθος, δεν είναι μόνο οι συσσωρευτές οι οποίοι είναι καρκίνος, είναι και τα λάδια. Είναι τρομερές οι εκπομπές ρύπων, βαριών μετάλλων και διοξίνων οι οποίες εκπέμπονται κατά την καύση τους. Και αυτό δυστυχώς δεν το έχουν πάρει, ας μου επιτραπεί η έκφραση, χαμπάρι, αυτοί που τα καίνε.



Πρόσφατα σε ένα δημοσίευμα των ΝΕΩΝ το Σαββατοκύριακο, γράφεται κάπου ότι υπάρχουν σόμπες οι οποίες καίνε λάδια. Αυτές τις χρησιμοποιούν κατά κόρον στην Βόρεια Ελλάδα, τώρα το τι κακό θα έχουν πάθει, ίσως δεν το ξέρουν οι ίδιοι.



Αυτή είναι η υλικοτεχνική υποδομή που θα απαιτηθεί από το σύστημα. Έτσι λοιπόν υπάρχουν το 2002, βλέπετε ήδη υπήρχε όταν ξεκινήσαμε να καταστρώνουμε την πρόταση, αυτή η υποδομή, 11 βυτιοφόρα συλλογής, 3 βυτιοφόρα μεταφοράς και ταυτόχρονα συνεργασίας με βυτιοφόρα δημοσίας χρήσεως για την μεταφορά, 2 κέντρα συλλογής, διοικητικό προσωπικό και οδηγοί βυτιοφόρων.



Το 2003 η επέκταση του αναμένεται να ολοκληρωθεί με τα νούμερα τα οποία αναφέρονται παρακάτω και το 2004 μέχρι το 2006 αναμένεται να έχουμε στο τέλος του 2006, 60 βυτιοφόρα τα οποία θα μαζεύουν από όλη την Ελλάδα, 15 βυτιοφόρα τα οποία θα μεταφέρουν από τα κέντρα συλλογής τα απόβλητα λιπαντικά προς τις μονάδες αξιοποίησης, 13 κέντρα συλλογής, το διοικητικό προσωπικό και τους οδηγούς, την υποστήριξη του συστήματος από το ανθρώπινο δυναμικό το οποίο να είναι της τάξης των 100 ατόμων.



Περιγραφικά η δραστηριότητα ποια είναι. Η συλλογή αυτή θα γίνεται με τα βυτιοφόρα σε νομαρχιακό επίπεδο με σύστημα logistics και ταυτόχρονα ενημέρωση βάση δεδομένων για το ποιες ποσότητες μέσω GIS συστήματος, για το ποιες ποσότητες μαζεύονται και από ποια σημεία, ούτως ώστε να υπάρξει μια σωστή καταγραφή των 22 περίπου χιλιάδων πηγών που υπάρχουν σαν σημεία από τα  οποία θα μαζεύονται τα χρησιμοποιημένα λάδια. Τα κέντρα συλλογής έχουν συγκεκριμένες προδιαγραφές, θα πρέπει να έχουν δεξαμενισμό, τουλάχιστον 150 τόνων, γεφυροπλάστιγγες, σημεία ποιοτικού ελέγχου και να έχουν όλοι την υποστήριξη, ούτως ώστε να μπορούν τα λιπαντικά να διαχωρίζονται χωρίς να γίνεται καμία επεξεργασία όμως η οποία θα απαιτούσε πρόσθετους  περιβαλλοντικούς όρους, καμία εξυδάτωση, τίποτα από όλα αυτά.



Θα μαζεύονται εκεί λοιπόν και θα μεταφέρονται προς τις μονάδες αξιοποίησης με  τα βυτιοφόρα μεταφοράς.



Δυο πράγματα για να κλείσω. Η Ελληνική Τεχνολογίας Περιβάλλοντος, διαθέτει μια πρόταση η οποία καλύπτει όλα τα στάδια. Αυτή η πρόταση είναι κατατεθειμένη στο Υπουργείο και πρόσφατα η επιτροπή Εναλλακτικής Διαχείρισης την έκρινε και την αξιολόγησε. Από εκεί και πέρα ένα από τα βασικά σημεία τα οποία ο πολύς κόσμος δεν το ξέρει, υπάρχουν μονάδες αξιοποίησης στην Ελλάδα και είμαστε σε διάλογο με  όλες αυτές τις μονάδες, για να μπορέσουν να αξιοποιηθεί το λάδι το οποίο θα μαζευτεί.



Αυτό που δεν ξέρει ο πολύς κόσμος είναι ότι η Ελλάδα διαθέτει μία από τις δύο πλέον σύγχρονες μονάδες αναγέννησης στον κόσμο. Η δεύτερη είναι στις Ηνωμένες Πολιτείες. Είναι η πιο σύγχρονη της Ευρώπης. Είναι τεχνολογίας υδατοεπεξεργασίας και υδρογόνωσης με ποιότητα λιπαντικών, η οποία είναι εφάμιλλη, αν όχι καλύτερη των πρωτογενών.



Ο φορέας έχει δραστηριοποιηθεί και παρουσιάζει ήδη αποτελέσματα. Οι 25.000 τόνοι που θα μαζευτούν φέτος, περίπου, είναι στοιχείο ότι πιάνουμε  τον στόχο ανεξάρτητα αν δεν έχουν μπει οι φορείς της διαχείρισης, μέσα όλοι στο παιχνίδι. Ευελπιστούμε , να πω σ’ αυτό το σημείο, ότι πέραν της αξιοποίησης θα έπρεπε σ’ αυτή την εταιρεία να συμμετέχουν και οι υπόχρεοι, γι’ αυτό και υπάρχει διάλογος με τον Σύνδεσμο Ελληνικών Εταιρειών Πετρελαιοειδών οι οποίοι είναι οι γνώστες της αγοράς και αυτοί που στο τέλος θα πληρώσουν για συμμετοχή στην εταιρική σύνθεση. 

(Διαλογικές συζητήσεις)

Γ.ΔΕΛΗΓΙΩΡΓΗΣ:  Η εταιρική σύνθεση αυτή την στιγμή είναι η μονάδα αναγέννησης, είναι 100% ιδιοκτήτης της Ανώνυμης Εταιρείας η οποία έχει αναλάβει την εναλλακτική διαχείριση….

(Διαλογικές συζητήσεις)

Γ.ΔΕΛΗΓΙΩΡΓΗΣ:  Ιδιωτικός τομέας και οι εταιρείες οι οποίες θα μπουν στην εταιρική σύνθεση, ούτως ή άλλως ιδιωτικές θα είναι. Οι εταιρείες οι οποίες παράγουν λιπαντικά….

κ. ΚΕΔΙΚΟΓΛΟΥ: (Μιλά χωρίς μικρόφωνο)

Γ.ΔΕΛΗΓΙΩΡΓΗΣ:  Είναι θέμα του Υπουργείου να κρίνει, είναι θέμα βούλησης του Υπουργείου, διότι την στιγμή κατά την οποία συζητάμε για εναλλακτική διαχείριση, για ένα σύστημα πανελλήνιας εμβέλειας, είναι στην διακριτική ευχέρεια του Υπουργείου να κατανοήσει ποια είναι τα προβλήματα και ποιες είναι οι ανάγκες.

κ. ΚΕΔΙΚΟΓΛΟΥ: (Μιλά χωρίς μικρόφωνο)

Γ.ΔΕΛΗΓΙΩΡΓΗΣ:  Πως ορίζεται σαν μονοπωλιακή διάθεση; Είπαμε αυτή την στιγμή και στόχος μας είναι οι εταιρείες οι οποίες θα πληρώνουν να μπουν στην εταιρική σύνθεση. Με ρωτήσατε ποια είναι σήμερα η μετοχική σύνθεση και σας απάντησα. Είπα πριν με ρωτήσετε ότι στόχος είναι το άνοιγμα της εταιρείας στους υπόχρεους.

κ. ΚΕΔΙΚΟΓΛΟΥ: (Μιλά χωρίς μικρόφωνο)

ΣΥΝΤΟΝΙΣΤΗΣ:  Κύριε Κεδίκογλου μην διακόπτουμε, έχει διαδικασία για παρεμβάσεις και συζήτηση μετά το τέλος των εισηγήσεων.

κ. ΚΕΔΙΚΟΓΛΟΥ: (Μιλά χωρίς μικρόφωνο)
Γ.ΔΕΛΗΓΙΩΡΓΗΣ:   Εάν έχετε κάποιο πρόβλημα μπορώ να σας απαντήσω σε ότι θέλετε.

κ. ΚΕΔΙΚΟΓΛΟΥ: (Μιλά χωρίς μικρόφωνο)

Γ.ΔΕΛΗΓΙΩΡΓΗΣ:  Δεν μπορώ να το κρίνω εγώ αυτό, συγνώμη.

(Διαλογικές συζητήσεις)

Γ.ΔΕΛΗΓΙΩΡΓΗΣ:   Μπορώ να συνεχίσω; Ευχαριστώ. Έλεγα λοιπόν  ότι ο φορέας αυτός συμμετέχει στην Ευρωπαϊκή Επιτροπή Αναγέννησης, σαν εκπρόσωπος της Ελλάδας αυτή την στιγμή. Είναι η μοναδική εταιρεία η οποία συμμετέχει στην Ευρωπαϊκή Επιτροπή Αναγέννησης και έχει να παρουσιάσει αποτελέσματα και σ’ αυτό τον τομέα.



Επίσης πιστεύουμε ότι με τον τρόπο της διαχείρισης των αποβλήτων λιπαντικών ελαίων θα μπορέσει να ελεγχθεί το κύκλωμα του παραεμπορίου, το κύκλωμα του λαθρεμπορίου, η παράνομη διαχείριση και δυστυχώς και εδώ είναι το σημείο το οποίο θα έπρεπε να διαρρηγνύουμε τα ιμάτια μας, το λάδι αυτό για να μαζευτεί πρέπει να πληρωθεί. Γι’ αυτό και γίνεται το σύστημα ακριβό και ασύμφορο.



Είναι όμως πεποίθηση ότι θα πρέπει κατά το δυνατόν να ελαχιστοποιηθεί το κόστος συμμετοχής στο σύστημα και εφ’ όσον η εταιρεία αυτή είναι μία εταιρεία απ’ αυτές που τελικά θα πληρώσουν επίσης, μπορεί να γνωρίζει πάρα πολύ καλά ποιες είναι οι παράμετροι που επηρεάζουν το κόστος λειτουργίας του συστήματος και πως αυτοί μπορούν να ελαχιστοποιηθούν ούτως ώστε να έχουμε το μέγιστο δυνατό αποτέλεσμα.



Σας ευχαριστώ πάρα πολύ.

ΣΥΝΤΟΝΙΣΤΗΣ:  Η επόμενη εισήγηση είναι Εναλλακτική Διαχείριση Υλικών από κατεδαφίσεις, κατασκευές και εκσκαφές. Εισηγήτρια η κυρία Μαρία Μπάρλα.

Μ.ΜΠΑΡΛΑ:   Καλησπέρα σας κυρίες και κύριοι. Στα άλλα προϊόντα που αναφέρονται στον νόμο 2939, συμπεριλαμβάνονται επίσης και τα απόβλητα από τις εκσκαφές, κατασκευές και κατεδαφίσεις. Σε αντίθεση με τα υπόλοιπα προϊόντα τα οποία από την στιγμή που παράγονται μέχρι την στιγμή που γίνονται απόβλητα, έχουν ένα σημαντικό χρόνο  κύκλου ζωής και μία μεγάλη γεωγραφική διασπορά.



Τα απόβλητα, τα υλικά τα οποία παράγονται από τις οικοδομικές δραστηριότητες, τα δημόσια και ιδιωτικά έργα, όπως αυτά τα οποία προκύπτουν επίσης από διάφορες φυσικές ή άλλες καταστροφές, καθίστανται απόβλητα αμέσως από την στιγμή που δημιουργούνται, στον χώρο που δημιουργούνται.



Το υπό έκδοση Προεδρικό Διάταγμα στο οποίο καθορίζονται οι όροι και τα μέτρα για την εναλλακτική τους διαχείριση, θα εφαρμόζεται στα μη επικίνδυνα απόβλητα από τις εκσκαφές, κατασκευές και κατεδαφίσεις, έτσι όπως αυτά ταξινομούνται στο κεφάλαιο 17 του Ευρωπαϊκού καταλόγου αποβλήτων, ανεξάρτητα από την μορφή τους, τον όγκο, το βάρος ή τα επιμέρους υλικά από τα οποία συντίθενται.



Θέτει επίσης ποσοτικούς στόχους για την αξιοποίηση και την ανακύκλωση τους. Ορίζει υπόχρεους για την διαχείριση τους, τους κατασκευαστές, τους εργολήπτες τεχνικών και οικοδομικών έργων, τους φορείς εκμίσθωσης εξοπλισμού και παροχής υπηρεσιών προσωρινής αποθήκευσης συλλογής και μεταφοράς των αποβλήτων από τις εκσκαφές, κατασκευές και κατεδαφίσεις ή τον κύριο του έργου στην περίπτωση που δεν έχει αναθέσει το έργο σε κανένα από τους προαναφερόμενους.



Πριν από την χορήγηση ή αναθεώρηση της άδειας, για την χορήγηση ή αναθεώρηση της άδειας, πριν από την έναρξη των εργασιών απαιτείται η υποβολή του σχεδίου διαχείρισης των αποβλήτων τα οποία θα παραχθούν από το έργο, το οποίο θα παρέχει πληροφορίες σχετικά με το όνομα και την διεύθυνση του διαχειριστή με τον τόπο και την δραστηριότητα προέλευσης των αποβλήτων, καθώς επίσης θα γίνεται μία εκτίμηση ποσοτική και ποιοτική των αποβλήτων που θα παραχθούν από το έργο και θα δίδονται τα στοιχεία του συστήματος της εναλλακτικής διαχείρισης, το οποίο θα διαχειριστεί αυτά τα απόβλητα.



Όπως και στις προηγούμενες περιπτώσεις, και σε αυτή την περίπτωση, οι υπόχρεοι για την διαχείριση τους θα πρέπει να οργανώσουν συστήματα για την εναλλακτική τους διαχείριση.



Όπως ορίζει ο νόμος 2939, στις 6 Φεβρουαρίου του 2003 υπεβλήθησαν προς αξιολόγηση οι φάκελοι 7 υποψηφίων συστημάτων για την εναλλακτική διαχείριση των αποβλήτων αυτών. Τρία από αυτά τα συστήματα, το συλλογικό σύστημα εναλλακτικής διαχείρισης αδρανών υλικών, η ΖΕΝΤΙΔΗΣ Α.Ε., το ΑΤΤΙΚΟ ΚΕΝΤΡΟ ΕΝΑΛΛΑΚΤΙΚΗΣ ΔΙΑΧΕΙΡΙΣΗΣ ΑΠΟΒΛΗΤΩΝ, προγραμματίζουν να λειτουργήσουν στην περιφέρεια της Αττικής.



Ένα σύστημα, η εναλλακτική διαχείριση οικοδομικών αποβλήτων σχεδιάζει να δραστηριοποιηθεί στην Αττική και την Θεσσαλονίκη, η εναλλακτική, το υποψήφιο σύστημα εναλλακτική διαχείριση αποβλήτων από εκσκαφές και κατεδαφίσεις, προβλέπεται να έχει γεωγραφική εμβέλεια την Αττική, την Εύβοια, τα Ιωάννινα, την Μαγνησία και την Λάρισα, και τέλος το υποψήφιο σύστημα ΑΠΟΛΛΩΝ Α.Ε. προγραμματίζει να δραστηριοποιηθεί στην κεντρική Μακεδονία, στους νομούς Θεσσαλονίκης, Κιλκίς, Πιερίας, Χαλκιδικής και Ημαθίας.



Τα συστήματα αυτά πρόκειται να οργανώσουν και να λειτουργήσουν μονάδες επεξεργασίας στην γεωγραφική εμβέλεια στην οποία θα αναπτυχθούν. 



Ο τρόπος με τον οποίο θα γίνεται η διαχείριση των αποβλήτων προβλέπει ότι, σε ότι αφορά την συλλογή και την μεταφορά τους, θα ακολουθείται το σύστημα και η οργάνωση η οποία ισχύει αυτή την στιγμή. Τα χώματα και οι πέτρες από τα υλικά εκσκαφών θα οδηγούνται προς αξιοποίηση ενώ τα οικοδομικά υλικά από κατασκευές και κατεδαφίσεις, θα οδηγούνται στις μονάδες επεξεργασίας όπου εκεί θα προηγείται ζύγιση, καταγραφή των ποσοτήτων και της ποιοτικής σύνθεσης αυτών, θα γίνεται διαλογή, μηχανική ή χειροδιαλογή, θα γίνεται τεμαχισμός των ογκωδών, θραύση των αδρανών και τα προϊόντα τα οποία θα παράγονται από τις μονάδες αυτές θα είναι υλικά προς πώληση, κυρίως σίδηρος, κλάσματα σκυροδέματος και ανακυκλώσιμα υλικά, όπως χαρτόνι, πλαστικά, γυαλί, ξύλο, αυτά τα αδρανή τα οποία δεν θα μπορούν να  ανακυκλωθούν θα οδηγούνται προς αξιοποίηση, κυρίως για αποκατάσταση ανεξέλεγκτων χωματερών και ανενεργών λατομείων για επικάλυψη χώρων υγειονομικής ταφής, για επιχωματώσεις και γενικότερα για αναπλάσεις χώρων.



Κάποια από τα υλικά που τα άλλα υλικά τα οποία δεν μπορούν να  ανακυκλωθούν, μπορούν να  οδηγηθούν για ανάκτηση ενέργειας. Τα υπόλοιπα, τα μη αξιοποιήσιμα θα οδηγούνται προς διάθεση στους χώρους υγειονομικής ταφής.



Σύμφωνα με τα στοιχεία που έχουν κατατεθεί η ανάπτυξη και η οργάνωση των συστημάτων αυτών προβλέπεται να γίνει το 2004 στην Αττική και την κεντρική Μακεδονία, στην Εύβοια και τα Ιωάννινα το 2005, στην Μαγνησία το 2006 και στην Λάρισα το 2007.



Οι εθνικοί στόχοι που έχουν τεθεί στο υπό έκδοση Προεδρικό Διάταγμα, είναι μέχρι την 1η Ιανουαρίου του 2006 θα πρέπει να αξιοποιείται τουλάχιστον το 30% κατά βάρος των παραγομένων αποβλήτων από το οποίο να ανακυκλώνεται,  κατ’ ελάχιστον το 50%. Μέχρι την 1η Ιανουαρίου του 2008 το ποσοστό της αξιοποίησης θα πρέπει να είναι τουλάχιστον 50% των κατά βάρος παραγομένων αποβλήτων στην χώρα, από το οποίο επίσης να ανακυκλώνεται τουλάχιστον το 50% και την 1/1/2015 θα πρέπει να αξιοποιούμε κατ΄ ελάχιστον το  80% των παραγομένων, όπου και από αυτά θα πρέπει επίσης να ανακυκλώνεται κατ’ ελάχιστον το 50%.



Από τους ποσοτικούς αυτούς στόχους, εξαιρούνται τα χώματα και οι πέτρες των εκσκαφών, τα οποία θα οδηγούνται κατευθείαν προς αξιοποίηση. 



Σύμφωνα με τα στοιχεία που έχουν κατατεθεί στους φακέλους που αξιολογούνται, η δυναμικότητα των μονάδων, των υποψηφίων συστημάτων, το 2005 θα είναι σε θέση να επεξεργάζονται περισσότερα από 2 εκατομμύρια τόνους οικοδομικών αποβλήτων.



Η δυναμικότητα των μονάδων φαίνεται στο πρώτο γράφημα, θα πρέπει να επισημάνω σ’ αυτό το σημείο ότι δεν έχουμε στατιστικά στοιχεία για τις ποσότητες των αποβλήτων που παράγονται σήμερα στην χώρα μας, λαμβάνοντας ως τόσο υπ’ όψιν τις ποσότητες που δηλώνουν οι διαχειριστές οι οποίοι συμμετέχουν στα υποψήφια συστήματα ότι διαχειρίστηκαν το 2002, εκτιμάται ότι μέχρι την 1/1/2006 η ποσότητα των αποβλήτων που θα παράγονται στην χώρα μας, των οικοδομικών αποβλήτων θα είναι της τάξης των 5 εκατομμυρίων τόνων.



Οι μονάδες λοιπόν οι οποίες προβλέπεται να οργανωθούν και να λειτουργήσουν στην περιφέρεια της Αττικής, θα είναι σε θέση να επεξεργάζονται περίπου το 80% των παραγομένων αποβλήτων, εάν θεωρήσουμε και εκτιμούμε ότι περίπου τα μισά από τα οικοδομικά απόβλητα που θα παράγονται στην χώρα, θα παράγονται στην περιφέρεια της Αττικής.



Η συνεισφορά των συστημάτων στο σύνολο της χώρας μέχρι την 1/1/2006 όπου καλούμεθα να πιάσουμε τους στόχους που θέτει το υπό έκδοση Προεδρικό Διάταγμα φαίνεται να είναι περίπου της τάξης του 50%.



Τα συστήματα είναι ακόμα προς αξιολόγηση και πιστεύουμε ότι θα ολοκληρωθεί η διαδικασία μέσα στον επόμενο μήνα. Ευχαριστώ.

ΣΥΝΤΟΝΙΣΤΗΣ:  Και φτάσαμε στην τελευταία εισήγηση από τον Γενικό Γραμματέα του Υπουργείου Χωροταξίας Περιβάλλοντος και Δημοσίων Εργων, τον κ. Καμπέλη, με θέμα Φορείς Διαχείρισης – Πηγές χρηματοδότησης.

ΣΤ.ΚΑΜΠΕΛΗΣ:  Κυρίες και κύριοι, νομίζω ότι πήρατε μία σφαιρική εικόνα όλης της πολύ μεγάλης προσπάθειας που επιχειρείται τον τελευταίο καιρό για να μπει μία τάξη στο θέμα της διαχείρισης των απορριμμάτων κάθε είδους. 



Ήδη σήμερα παρουσιάστηκαν εκτός από την διαδικασία διαχείρισης των αστικών αποβλήτων και όλα αυτά τα συστήματα για την εναλλακτική διαχείριση ή όπως αλλιώς θα χαρακτηρίζεται, που αφορούν τα ελαστικά των αυτοκινήτων, τα ίδια τα αυτοκίνητα, τα λάδια των αυτοκινήτων, τα απόβλητα ηλεκτρικού και ηλεκτρονικού εξοπλισμού,  τα υλικά κατεδάφισης, τις ηλεκτρικές στήλες και λοιπά. 



Το θέμα είναι ποιος πληρώνει και πόσο πληρώνει όλη αυτή την διαδικασία της ανακύκλωσης. Βεβαίως σε ορισμένα από αυτά πήρατε απαντήσεις. Εγώ θα επιχειρήσω να δώσω μια σφαιρικότερη απάντηση, πως προβλέπεται να είναι η συνολική χρηματοδότηση όλου αυτού του τεράστιου κύκλου διαχείρισης των απορριμμάτων.



Κατ’ αρχήν 2-3 είναι οι βασικές πηγές χρηματοδότησης. Δεδομένου ότι ο μεγάλος όγκος, που ίσως δεν είναι ο μεγαλύτερος τελικά, όπως θα πούμε παρακάτω, αναφέρεται στα αστικά απόβλητα, μια μεγάλη πηγή χρηματοδότηση είναι τα τέλη που οι ΟΤΑ βάζουν στους πολίτες προκειμένου να λειτουργήσουν τις υπηρεσίες καθαριότητος.



Εκεί όπως ξέρετε σύμφωνα με τον κώδικα δήμων και κοινοτήτων, η υπηρεσία καθαριότητας έχει χωριστούς προϋπολογισμούς και τα έσοδα προέρχονται μόνο από ανταποδοτικά τέλη που επιβάλλουν οι ΟΤΑ στα ακίνητα ανά τετραγωνικό μέτρο και ανά κατηγορία χρήσης των ακινήτων.



Μπαίνει βεβαίως ένα θέμα ορθολογικής διαχείρισης αυτών  των πόρων. Η δεύτερη κατηγορία των χρηματοδοτήσεων είναι ασφαλώς η δημόσια δαπάνη, είτε αυτή προέρχεται από τον προϋπολογισμό είτε αυτή προέρχεται από την Ευρωπαϊκή Ενωση , εφ΄ όσον υπάρχει, και υπάρχει αυτή την στιγμή, μία γενναία θα έλεγα, συγχρηματοδότηση, αυτών των έργων υποδομής από την πλευρά της Ευρωπαϊκής Ενωσης.



Και η τρίτη μεγάλη κατηγορία είναι η ιδιωτική συμμετοχή, η ιδιωτική δαπάνη, για την κάλυψη του κόστους λειτουργίας με βάση την αρχή «ο ρυπαίνων πληρώνει» όπως εκτέθηκε προηγουμένως σε όλα αυτά τα συστήματα εναλλακτικής διαχείρισης που παρουσιάστηκαν.



Στην συγκεκριμένη περίπτωση, λέει, υπάρχει καταβολή ενός ποσού από τις ίδιες τις επιχειρήσεις οι οποίες «ευθύνονται» γι’ αυτού του είδους την ρύπανση, αλλά τελικώς και γι’ αυτή την περίπτωση, όπως και για τις υπόλοιπες στο βάθος είναι ο πολίτης. Είναι ο δημότης, είναι αυτός ο οποίος πληρώνει το κόστος είτε είναι απευθείας τέλη που βάζει ο ΟΤΑ, είτε είναι φόροι που καταβάλλει στο δημόσιο, είτε είναι η συμμετοχή που έχει στην τιμή με την οποία αγοράζει ένα προϊόν και μέσω αυτής της διαδικασίας καταβάλλεται η δαπάνη από την πλευρά των ιδιωτών.



Σ’ αυτές τις τρεις κύριες κατηγορίες εισροών, προκειμένου να καλύψουμε αυτό το κόστος, υπάρχουν και άλλες τόσες διαδικασίες που μας επιτρέπουν να  μειώσουμε αυτό το μεγάλο κόστος και να αναφέρω ενδεικτικά μόνο την μείωση του όγκου παραγωγής των απορριμμάτων, ασφαλώς είναι κάτι που μπορούμε να επιτύχουμε,  τις νέες τεχνολογίες και την μείωση του κόστους που μπορούμε να έχουμε από την ορθολογική διαχείριση όλων αυτών των συστημάτων και κυρίως την διαχείριση του όγκου των στερεών αστικών αποβλήτων.



Δεν μιλάμε για μικρές ποσότητες. Κάναμε ένα πρόχειρο υπολογισμό εδώ και εκτός από τα 4,5 εκατομμύρια τόνους απορριμμάτων που διαχειριζόμαστε στα αστικά απόβλητα, στα στερεά αστικά απόβλητα, υπάρχουν περίπου 3 εκατομμύρια τόνοι που εάν λειτουργήσουν τα συστήματα που αναφέραμε, θα μπουν σε διαδικασία ανακύκλωσης. 



Μιλάμε δηλαδή για μία τεράστια, εκεί βέβαια περιλαμβάνουμε και τα υλικά κατεδάφισης που είναι ένας μεγάλος όγκος, καθώς και τα υλικά που θα προκύπτουν από την ανακύκλωση των  στερεών αστικών αποβλήτων.



Έχουμε λοιπόν ένα μεγάλο, μια μεγάλη παρέμβαση, που ίσως τώρα, στο τέλος αυτής της ημερίδας μπορεί να  κατανοήσει κανείς ότι μιλάμε για ένα διπλάσιο όγκο από αυτόν που μέχρι σήμερα εννοούσαμε ότι πρέπει να διαχειριστούμε, δηλαδή του όγκου των αστικών αποβλήτων.



Θέλω πριν προχωρήσω, να κάνω μία βασική διευκρίνιση σε ότι αφορά την συμμετοχή του ιδιωτικού τομέα. Ο ιδιωτικός τομέας όπως είπα συμμετέχει με βάση την αρχή «ο ρυπαίνων πληρώνει» οφείλει να το πράξει αυτό, βεβαίως και στην τελική ανάλυση τα έσοδα που καταβάλλει σ’ αυτή την διαδικασία είναι έσοδα που εισπράττει από τους πολίτες.



Με αυτή την έννοια, ίσως δεν έχει θέση εδώ  η διατύπωση που ακούστηκε προηγουμένως, ότι εάν δεν γίνουν αυτά, εάν δεν ικανοποιηθούν αυτοί οι όροι, εμείς δεν θα προχωρήσουμε στην διαμόρφωση ενός συστήματος. Αυτό δεν μπορεί να το επικαλεστεί κανείς, υποχρεούται να το κάνει, δεν είναι στην διακριτική διάθεση κάποιου να δημιουργήσει ένα σύστημα ή όχι, απλώς μπορεί να δημιουργήσει και να συμμετέχει είτε σε συλλογικό σύστημα είτε σε ατομικό σύστημα. Αλλά είναι υποχρεωμένος να συμμετέχει σ’ αυτή την διαδικασία και να πληρώνει το κόστος της διαδικασίας συλλογής και ανακύκλωσης των υλικών τα οποία βάζει στην παραγωγική διαδικασία.



Αυτό θα πρέπει να γίνει σαφές προς κάθε κατεύθυνση. Δεύτερον, εάν καταγράψουμε ένα σύστημα ροής στην βασική διαδικασία της διαχείρισης των απορριμμάτων, και το κάνω αυτό για να διευκολυνθούμε στο ποιος πληρώνει τι, θα δούμε ότι πρώτα έχουμε όπως ετέθη, την διαλογή στην πηγή και την ανακύκλωση. Αυτό είναι σαφές ότι το κόστος καταβάλλεται από την πλευρά των ιδιωτών, από την πλευρά του ρυπαίνοντος σύμφωνα με την οδηγία, σε συνεργασία βεβαίως με τους δήμους οι οποίοι όμως δεν υποχρεούται να πληρώσουν αυτό το κομμάτι της διαδικασίας.



Επομένως οι πόροι – αναφέρομαι στους δήμους – γι’ αυτή την διαδικασία της διαλογής στην πηγή και της ανακύκλωσης, για τους δήμους είναι διασφαλισμένη. Και μένει να κάνουν συμφωνίες με τα συστήματα, κυρίως με την εταιρεία εναλλακτικής διαχείρισης των αστικών απορριμμάτων στην βάση της συμφωνίας που έχει γίνει με  το ΥΠΕΧΩΔΕ και στην βάση συμφωνίας με την οποία υπάρχει η εγκριτική απόφαση.



Αρα αυτό το κόστος είναι για τους δήμους καλυμμένο. Στην συνέχεια έχουμε την διαδικασία της μεταφοράς και μεταφόρτωσης, της συμπίεσης των αστικών αποβλήτων. Αυτό, το κόστος για τους σταθμούς μεταφόρτωσης, είναι ένα κόστος που καλύπτεται από δημόσια δαπάνη, καλύπτεται και από το ταμείο συνοχής, όπως είπε το πρωί η Υπουργός.



Η επόμενη φάση είναι η φάση της επεξεργασίας, είτε για την κομποστοποίηση είτε θερμική επεξεργασία, παραγωγή ενέργειας και λοιπά. Αυτό το κόστος θεωρητικά θα μπορούσε να καλυφθεί από δημόσια δαπάνη. Από το ταμείο συνοχής, από εθνικούς πόρους και λοιπά. Έχει επιλεγεί για λόγους  θα σας εξηγήσω παρακάτω, αυτή η επεξεργασία να βασίζεται στην συγχρηματοδότηση ή στην αυτοχρηματοδότηση από την πλευρά των επενδυτών, ιδιωτών επενδυτών.



Για ποιο λόγο; Πρώτον διότι υπάρχουν προτάσεις και κεφάλαια που μπορούν να  επενδυθούν σ’ αυτό τον τομέα τώρα, ενώ αυτή την στιγμή λείπουν κεφάλαια προκειμένου να  καλυφθούν όλες αυτές οι ανάγκες από την πλευρά των δημοσίων δαπανών.



Επελέγη λοιπόν από το ΥΠΕΧΩΔΕ, δεδομένου ότι έπρεπε να καλύψουμε σύμφωνα με τις οδηγίες ολόκληρο το φάσμα της διαχείρισης, της επεξεργασίας των απορριμμάτων η επεξεργασία να γίνει με ιδιωτική συγχρηματοδότηση.



Με ποιον τρόπο συγκεκριμένα, είτε με ιδιωτικές επενδύσεις, με πλήρη χρηματοδότηση, οι οποίες θα έχουν βέβαια μία απόσβεση από τις συμφωνίες κατά την διάρκεια της εκμετάλλευσης του συγκεκριμένου έργου, με την επιχορήγηση από τον αναπτυξιακό νόμο αυτών των επενδύσεων και αργότερα ίσως, όταν θα έχουμε καλύψει τις άλλες ανάγκες των δημοσίων επενδύσεων, και από κάποια δημόσια επιχορήγηση.



Αυτή την στιγμή όμως, όπως είπε η Υπουργός το πρωί, το ταμείο συνοχής δεν θα χρηματοδοτήσει τα εργοστάσια επεξεργασίας των απορριμμάτων. Το βάρος θα πέσει στους ΧΥΤΑ, στους σταθμούς μεταφόρτωσης και στις αποκαταστάσεις, από πλευράς δημοσίων δαπανών.



Επομένως, έχουμε το σύστημα και πως καλύπτεται από πλευράς χρηματοδότησης. Γιατί προηγείται η χρηματοδότηση των ΧΥΤΑ και όχι η κατά σειρά διαδικασία που παρεμβάλλεται προφανώς, η επεξεργασία των απορριμμάτων και η μείωση του όγκου των βιοαποικοδομήσιμων υλικών που εμπεριέχονται στα απορρίμματα.



Πρώτον διότι οφείλαμε ήδη σαν  χώρα να  έχουμε λύσει το πρόβλημα  της διαχείρισης των απορριμμάτων με την κατασκευή ΧΥΤΑ και είμαστε πάρα πολύ καθυστερημένοι σ’ αυτό τον τομέα και οφείλουμε να καλύψουμε  αυτή την υποχρέωση διότι βρισκόμαστε υπό συνεχείς καταγγελίες, πρόστιμα και πιέσεις από την πλευρά της Ευρωπαϊκής Ενωσης, κάτι βέβαια που εμείς οφείλαμε να το κάνουμε, δυστυχώς το κάνουμε  τώρα κατόπιν πιέσεων και κατόπιν προστίμων  που μας επιβάλλονται ή απειλούνται να μας επιβληθούν από την πλευρά της Ευρωπαϊκής Ενωσης. Άρα δεν έχουμε χρόνο. Πρέπει να  προχωρήσουμε γρήγορα την διαδικασία της κάλυψης όλης της χώρας με χώρους υγειονομικής ταφής.



Δεύτερον, διότι προκειμένου να προσελκύσει κανείς επενδυτές οι οποίοι θα κάνουν την επεξεργασία, θα στήσουν με  λίγα λόγια τα εργοστάσια είτε κομποστοποίησης, είτε παραγωγής ενέργειας στην επεξεργασία των απορριμμάτων, θα πρέπει να έχει διασφαλίσει τους χώρους συλλογής μεγάλων όγκων απορριμμάτων ώστε να είναι βιώσιμη η οποιαδήποτε εκμετάλλευση και ενεργειακή ή άλλη αξιοποίηση τους.



Επομένως μας χρειάζεται αυτή η διασφάλιση ότι κάπου θα μπορούμε να συγκεντρώσουμε μεγάλους όγκους απορριμμάτων και αντιλαμβάνεστε με την έλλειψη κοινωνικής συναίνεσης, όπως λέγεται συνήθς η μη εκπλήρωση βασικών υποχρεώσεων από την πλευρά των δήμων κυρίως σε ότι αφορά την υποχρέωση της συλλογής και της διαχείρισης των απορριμμάτων, με αυτή την αντίληψη που υπάρχει,  είναι εξαιρετικά δύσκολο ή αδύνατο σε κάποιο επενδυτή να κλείσει κάποια συμφωνία όταν δεν έχει διασφαλίσει ότι κάπου μαζεύονται αυτοί οι όγκοι των απορριμμάτων. 



Γιατί προχωρούμε  σε περιφερειακό σχεδιασμό. Ο ένας λόγος είναι αυτός που μόλις σας ανέφερα, διότι χρειαζόμαστε να  μαζέψουμε μεγάλους όγκους απορριμμάτων και επομένως δεν μπορούμε να  έχουμε μικρούς χώρους 5 και 6 και 7 σε κάθε νομό. 



Η ιδανική λύση θα ήταν εκτός βέβαια των μεγάλων περιφερειών να έχουμε ένα κεντρικό χώρο συγκέντρωσης απορριμμάτων και ολοκληρωμένης διαχείρισης σε κάθε περιφέρεια κατά το πρότυπο της δυτικής Μακεδονίας όπως αναλύθηκε το πρωί.



Ο δεύτερος λόγος ήταν λόγος κόστους. Οι λεγόμενοι νομαρχιακοί σχεδιασμοί οι οποίοι είχαν  στο παρελθόν προχωρήσει στην πρώτη φάση, βεβαίως, είχαν ένα κόστος 1,8 δισεκατομμύρια ευρώ. Αυτό αντιλαμβάνεστε  ότι ήταν αδύνατον να βρεθεί και να πληρωθεί. Και θα ήταν αμφίβολο επίσης αν σε κάθε μικρό χώρο θα μπορούσαμε να φτάσουμε και στην επεξεργασία ώστε να είμαστε σύμφωνοι με τις οδηγίες της Ευρωπαϊκής Ενωσης.



Γι’ αυτό τον λόγο επελέγη και προηγείται σαν χρηματοδότηση, χρηματοδότηση του ΧΥΤΑ, ώστε με τα χρήματα τα οποία διαθέτουμε τώρα κυρίως από κοινοτική συγχρηματοδότηση, είτε από το Ταμείου Συνοχής είτε από τα ΠΕΠ είτε από το ΕΠΕΡ είτε και από λίγους εθνικούς πόρους που διαθέτουμε, να δημιουργήσουμε  ακριβώς το υπόβαθρο και τις βασικές υποδομές ώστε να μπορεί να λειτουργήσει και η φάση της επεξεργασίας των αποβλήτων.



Όταν ξεκινούσαμε αυτό τον σχεδιασμό μας τέθηκε το εξής απλό ερώτημα αλλά ταυτόχρονα δίλημμα από την πλευρά της Ευρωπαϊκής Ενωσης. Έχετε τόσα λεφτά, στο Ταμείου Συνοχής, στα ΠΕΠ και λοιπά. Έχετε αυτή την υποχρέωση από την οδηγία που αφορά τους βιολογικούς καθαρισμούς και αυτή την υποχρέωση από την οδηγία που αφορά την διαχείριση των απορριμμάτων. Πέστε μας πως με αυτά τα λεφτά, που διαθέτετε θα καλύψετε αυτά τα προβλήματα. Διότι διαφορετικά είσαστε εκτεθειμένοι και θα πρέπει να ακολουθήσετε την διαδικασία παραπομπής στα δικαστήρια για το σύνολο της διαχείρισης των υγρών και των στερεών αποβλήτων.



Με βάση λοιπόν αυτό, η απάντηση σ’ αυτό το ερώτημα, οδηγούσε μονοσήμαντα στον σχεδιασμό που κάναμε. Περιφερειακός σχεδιασμός ώστε να  έχουμε μειωμένο κόστος δημιουργίας αυτών των ΧΥΤΑ, συμμετοχή των ιδιωτών σε συγχρηματοδότηση και χρηματοδότηση των ενδιαμέσων φάσεων όπως σας είπα, της ανακύκλωσης δηλαδή και της διαδικασίας συλλογής στην πηγή, επίσης μέσα από τις διαδικασίες που έβαζε η οδηγία της αρχής «ο ρυπαίνων πληρώνει» 



Έχουμε λοιπόν αυτή την στιγμή πόρους να καλύψουμε τις ανάγκες μας σε ΧΥΤΑ, σταθμούς μεταφόρτωσης και κάποιες αποκαταστάσεις άμεσα, από το Ταμείο Συνοχής, ΠΕΠ, ΕΠΕΡ και λίγους εθνικούς πόρους.



Σας πληροφορώ ότι την επόμενη εβδομάδα κατά πάσα πιθανότητα, βγαίνει η προκήρυξη του Ταμείου Συνοχής σε ότι αφορά δύο πράγματα: Απορρίμματα και Υδρευση. Τα περισσότερα χρήματα θα είναι στα απορρίμματα. Αυτό σημαίνει ότι πρέπει να είμαστε έτοιμοι να υποβάλλουμε προτάσεις ανά περιφέρεια και οι περιφέρειες με την προεργασία που έχει γίνει πρέπει να είναι έτοιμες και ώριμες να καταθέσουν πλήρη φάκελο με μελέτες, περιβαλλοντικές αδειοδοτήσεις και λοιπά, ώστε να μπορεί να κριθεί και να εγκριθεί το έργο από το Ταμείο Συνοχής.



Ελπίζουμε ότι αρκετές θα το πράξουν. Δυστυχώς δεν θα το πράξουν όλες οι περιφέρειες. Γι’ αυτό έχουμε προσπαθήσει στην προκήρυξη αυτή του Ταμείου Συνοχής, να βάλουμε ορισμένες ασφαλιστικές δικλείδες, γι’ αυτούς που δεν θα προλάβουν αυτές τις προθεσμίες. Αλλά αυτές είναι ελάχιστες όπως θα διαπιστώσετε οι οποίες ίσως δεν αλλάζουν πολύ τα πράγματα. 



Ίσως δεν θα έπρεπε να  τις πω για να υπάρχει πίεση να τρέξουν, αλλά εν πάση περιπτώσει επειδή θα περιλαμβάνεται στην προκήρυξη τις λέμε από τώρα. Ορος ωριμότητας των έργων για την διαχείριση των απορριμμάτων, σ’ αυτή την φάση, στην φάση δηλαδή του φακέλου που θα υποβληθεί στην περιφέρεια μέχρι το τέλος Αυγούστου, θα είναι όχι η πλήρης εγκεκριμένη περιβαλλοντική μελέτη όπως ήταν μέχρι τώρα, αλλά η ΠΠΕ όπως λέμε, η Προκαταρκτική  Περιβαλλοντική Αξιολόγηση.



Όμως μέχρι να γίνει εξέταση του φακέλου και σε ένα μήνα  περίπου να ξεκινήσει για να  αποσταλεί στο Ταμείο Συνοχής θα πρέπει να  έχει έρθει και η μελέτη περιβαλλοντικών επιπτώσεων, αλλιώς ο φάκελος δεν μπορεί να πάει.



Στην πρώτη κατηγορία θα γράφει η προκήρυξη, ότι χώροι που θεωρούνται ότι έχουν ΠΠΕ είναι και οι χώροι οι οποίοι έχουν θεσμοθετηθεί με νόμο. Οι χώροι δηλαδή της Αττικής που πέρασε η πολιτική ηγεσία του Υπουργείου μας και η κυρία Παπανδρέου είναι εκ των προτέρων υποψήφιες και ώριμες να καταθέσουν φακέλους στο Ταμείο Συνοχής, σ’ αυτή την φάση.



Ήθελα να πω επίσης ότι αυτή η φάση είναι πρακτικά και η τελευταία. Δεν έχουμε άλλες δυνατότητες δεν έχουμε άλλο χρόνο διότι εάν δεν καλύψουμε τις απορροφήσεις, τις δεσμεύσεις στο Ταμείο Συνοχής πρακτικά δεν θα μπορούμε να δεσμεύσουμε του χρόνου ή τον άλλο χρόνο διότι εξαντλείται και ο χρόνος της ισχύος των έργων, που θα έπρεπε δηλαδή να υλοποιηθούν τα έργα, οπότε πρακτικά δεν θα έχει νόημα.



Επομένως τα χρήματα αυτά για να μην χαθούν θα μετακινηθούν σε άλλο κωδικό και ο υποψήφιος κωδικός προς τον οποίο θα είναι να μεταφερθούν είναι οι βιολογικοί καθαρισμοί όπου έχουμε καλύψει, ή θα καλύψουμε με έργα τα οποία είναι ώριμα αυτή τη στιγμή όλες τις Α και Β προτεραιότητες όπως γνωρίζετε όσοι έχουν ασχοληθεί με το θέμα, επομένως αποδεσμευόμαστε να προχωρήσουμε και σε Γ προτεραιότητες.



Έργα δηλαδή βιολογικών καθαρισμών να απορροφήσουν έχουμε. Επομένως δεν θα διακινδυνεύσει κανείς να χάσει χρήματα από το Ταμείο Συνοχής και από βιολογικούς καθαρισμούς εάν δεν έχει ώριμα έργα ΧΥΤΑ. Νομίζω ότι αυτό πρέπει να γίνει σαφές και να τρέξουμε να καταθέσουμε τις προτάσεις.



Τι χρήματα διαθέτουμε:



Αρχικά διαθέταμε 390 εκ. ευρώ για τα απορρίμματα στο Ταμείο Συνοχής. Μέχρι σήμερα έχουμε δεσμεύσει περίπου 185 και υπολείπονται άλλα 200 εκ. ευρώ διαθέσιμα από το Ταμείο Συνοχής. Από τα ΠΕΠ που δεν εξαντλήσαμε και δεν εξάντλησαν τα ίδια τα Περιφερειακά Προγράμματα τις δυνατότητές τους να χρηματοδοτήσουν τέτοια έργα, ελπίζω ότι θα το κάνουν στην επόμενη φάση όσοι κερδίσουν από το αποθεματικό επίδοσης χρήματα. Έχουμε δεσμεύσει 88 εκ. ευρώ από το ΚΠΣ από αυτά ήδη έχουν προχωρήσει περίπου 40 και υπάρχουν άλλα 43 εκ. ευρώ για τέτοια έργα στο ΠΕΠ. Έχουν διατεθεί περίπου 30 εκ. από το ΕΠΕΡ και σε ορισμένες περιπτώσεις όπως είπα και στην αρχή μπορεί να διατεθούν και ορισμένοι εθνικοί πόροι κυρίως για να καλυφθούν απαλλοτριώσεις.



Αυτές είναι οι χρηματοδοτικές δυνατότητες που έχουμε από πλευράς κοινοτικών Ταμείων και εθνικών πόρων.



Σας είπα όμως ότι υπάρχει και μια άλλη πηγή χρηματοδότησης η οποία δεν φαίνεται εκ πρώτης όψεως. Η άλλη πηγή χρηματοδότησης είναι να μειώσουμε το κόστος. Διότι για να μιλήσουμε ανοιχτά μεταξύ μας, ξέρετε ότι υπάρχει στο Ταμείο Συνοχής ένα πλαφόν 10 εκ. ευρώ 3,5 δις δρχ. κάτω από το Ταμείο Συνοχής έργα. Η συνήθης πρακτική ήταν ότι ένα έργο ενός ΧΥΤΑ που δεν κάνει παραπάνω από 1 δις ή 800 εκ., έπρεπε να το ανεβάσουμε στα 3,5 δις να το εντάξουμε στο Ταμείο Συνοχής.



Αυτό έχει αλλάξει πλέον. Μιλάμε για ένα έργο ανά Περιφέρεια που έχει τα διάφορα υποέργα επομένως και μικρά έργα που αθροίζονται στο συγκεκριμένο έργο μπορούν να υποβληθούν με τους πραγματικούς προϋπολογισμούς και να χρηματοδοτηθούν. Και αυτό είναι μια πολύ σημαντική επιτυχία και μια πολύ σημαντική μείωση όμως του κόστους των έργων. 



Ταυτόχρονα ξέρετε ότι -και όσοι δεν το ξέρετε είναι καλό να το πληροφορηθείτε εδώ- έχουμε καταφέρει να φτιάξουμε προδιαγραφές έργων είτε αυτά είναι ΧΥΤΑ, είτε είναι βιολογικοί καθαρισμοί κλπ., πολυτελείας που ανεβάζουν το κόστος. Πολλοί επιμένουν και στο υψηλό κόστος διότι φαίνεται ότι δεν υπολογίζουν ότι κάποια στιγμή αυτά θα επιβαρύνουν τους πολίτες και τους δημότες τους.



Να πω ένα παράδειγμα από μια άλλη κατηγορία. Πολλοί δήμαρχοι βέβαια με την πρόταση των μελετητών τους επιμένουν στους βιολογικούς καθαρισμούς να κάνουν σώνει και καλά τριτοβάθμια επεξεργασία, ενώ δεν χρειάζεται. Ανεβάζουμε το κατασκευαστικό κόστος, ανεβάζουμε το λειτουργικό κόστος το οποίο θα πληρώνουν ούτως ή άλλως οι δημότες, για να κάνουμε κάτι που δεν χρειάζεται και έχουμε δημιουργήσει ολόκληρη φιλολογία και Κινήματα γύρω από αυτή την ιστορία.



Αυτές τις προδιαγραφές εμείς τις προσαρμόζουμε για να πάνε σε ρεαλιστικά επίπεδα, όπως αναπροσαρμόζουμε και τον εθνικό και περιφερειακό σχεδιασμό για τη διαχείριση των απορριμμάτων. Δεν χρειαζόμαστε όλες αυτές τις χιλιάδες, τις εκατοντάδες σελίδες ΚΥΑ που διαμορφώνουν το πλαίσιο για τη διαχείριση των απορριμμάτων.



Η μόνη χρησιμότητα αυτών των πολλών σελίδων είναι για να πέφτουν εύκολα οι αποφάσεις στο Συμβούλιο Επικρατείας. Διότι δεν υπάρχει περίπτωση μέσα σε αυτές τις εκατοντάδες σελίδες να μην υπάρχουν αντιφάσεις και τυπικές παραλείψεις οι οποίες αξιοποιούνται προς αυτή την κατεύθυνση. Αυτό απλοποιείται πάρα πολύ ώστε να απλοποιηθεί και η διαδικασία και ο χρόνος και εν πάση περιπτώσει ας μειωθούν λίγο οι αμοιβές των μελετών, δεν χάθηκε ο κόσμος. Για τους μελετητές το λέω που ορισμένοι εξ αυτών έχουν αντιδράσει.



Λέω ότι πέρα από αυτό τις άμεσες χρηματοδοτήσεις μπορούμε να έχουμε και έμμεσες χρηματοδοτήσεις από την πολύ σημαντική μείωση του κόστος. Εκτός από αυτό βεβαίως η μείωση του κόστους πρέπει να προέλθει από τη δημιουργία μεγάλων, ισχυρών, σύγχρονων φορέων διαχείρισης για τα απορρίμματα. 



Προς αυτή την κατεύθυνση μίλησε το πρωί και ο κ. Σκανδαλίδης αλλά αν αυτό δεν το αντιμετωπίσουμε στην πράξη κοντά στην οργάνωση και κοντά στη διεύρυνση των περιοχών που καλύπτονται από πλευράς διαχείρισης απορριμμάτων, αυτό δεν μπορεί να γίνει από μόνο του. Ισχυροί φορείς διαχείρισης, κίνητρα για τους πολίτες, τιμολογιακή πολιτική κλπ.



Τέλος νομίζουμε ότι μέσα στη διαδικασία αυτή θα πρέπει να αποφύγουμε τις αρνητικές χρηματοδοτήσεις που είναι τα πρόστιμα που πληρώνουμε και οι βιαστικές αποκαταστάσεις που κάνουμε από λάθος κινήσεις που πρέπει να επανορθώνουμε και στο Ευρωπαϊκό Δικαστήριο και να ηγηθούμε μια προσπάθειας κυρίως οι δήμαρχοι που είναι κοντά στους πολίτες για την προσαρμογή των καταναλωτικών προτύπων και αυτό θα γίνει κυρίως όταν θα συνειδητοποιήσουν και οι δήμοι και οι δημότες ότι για όλα αυτά υπάρχει ένα κόστος που το καταβάλλουν οι ίδιοι. Σας ευχαριστώ πολύ.

ΣΥΝΤΟΝΙΣΤΗΣ: Τελειώσαμε με τις εισηγήσεις. Υπάρχουν επτά συμμετέχοντες εδώ συνάδελφοι της Αυτοδιοίκησης και επιστήμονες που έχουν ζητήσει τον λόγο για παρέμβαση.



Ο κ. Στέλιος Πολύμνιος Αντιδήμαρχος Καθαριότητας στη Νέα Ιωνία Μαγνησίας έχει τον λόγο.

Σ. ΠΟΛΥΜΝΙΟΣ: Καλησπέρα σας. Ένα κομμάτι από τα λεγόμενα στερεά απόβλητα που δεν έχει σχέση με οργανικά υπολείμματα και που κυρίως προέρχεται από τις κατεδαφίσεις και αυτό το φαινόμενο το συναντάμε στα πολεοδομικά συγκροτήματα, οδηγείται στις χωματερές όταν αυτό είναι εφικτό, όταν δηλαδή οι χωματερές είναι κοντά στα πολεοδομικά συγκροτήματα και οι ιδιώτες που μεταφέρουν αυτά τα στερεά αντικείμενα, έχουν εύκολη πρόσβαση. Συνήθως όμως δεν συμβαίνει κάτι τέτοιο.



Με τους σχεδιασμούς που έρχονται όπου οι οργανωμένοι ΧΥΤΑ θα είναι μοναδικοί σε κάθε νομό, θα υπάρξει όξυνση αυτού του προβλήματος. Σήμερα το πρόβλημα λύνεται με εναπόθεση αυτών των στερεών αποβλήτων και μιλώ κυρίως για αδρανή υλικά (πέτρα, χώμα, ξύλο, υπολείμματα μετάλλων που δεν μπορούν να διαχωριστούν), ακόμη να επεκτείνω αυτή την κατηγορία στα στερεά μικροαντικείμενα που βγάζουν οι δημότες δίπλα στους κάδους και που από κακιά συνήθεια όπου μπορούμε να εξυπηρετήσουμε με αυτή την έννοια τους δημότες, τα μεταφέρουμε στους χώρους υγειονομικής ταφής.



Εμείς στο Βόλο παρατηρούμε ότι υπήρχαν δυο – τρεις τέτοιοι ανεξέλεγκτοι μπαζότοποι, έχουν μειωθεί με τις παρεμβάσεις των Ολυμπιακών έργων κι έχουν περιοριστεί σ’ έναν τουλάχιστον ο οποίος πραγματικά ενοχλεί. Το πρόβλημα δεν είναι μόνο αισθητικό. Είναι ότι πολλές φορές αν δοκιμάσουμε να βάλουμε φρένο αστυνομεύοντας και κυνηγώντας τους ιδιώτες που αποφεύγουν να φτάσουν μέχρι το ΧΥΤΑ, τότε καταφεύγουν στα πιο κοντά ρέματα, δημιουργώντας σοβαρές επιβαρύνσεις και ανεπίστρεπτες πολλές φορές για το φυσικό περιβάλλον επιπτώσεις.



Η πρόταση για την οποία ζήτησα για τον λόγο έχει να κάνει με την αποκατάσταση παλιών λατομείων. Τα παλιά λατομεία που συνήθως βρίσκονται σε διοικητικά όρια δήμων ή κοινοτήτων, θα μπορούσαν να αποτελέσουν χώρους υποδοχής τέτοιων στερών αποβλήτων, όπου οργανωμένα και κατόπιν κάποιου τιμήματος, τέτοιο που να λύσει τα χέρια του ιδιοκτήτη που συνήθως είναι μια κοινότητα ή ένας δήμος, ώστε να μπορέσει να διαθέσει το παλιό αυτό λατομείο για το σκοπό που προανέφερα.



Όμως δεν υπάρχουν κίνητρα. Ενώ δηλαδή στη Μαγνησία έχουμε εμφανή και αντιαισθητικές τις όψεις στους πρόποδες του Πηλίου από 3 – 4 τέτοια παλιά λατομεία, εντούτοις μέχρι τώρα προσπάθειες που έγιναν, δεν μπόρεσαν να φέρουν ένα αποτέλεσμα.



Η παρέμβασή μου έχει να κάνει με το εξής ζητούμενο: κίνητρα και στους φορείς που θέλουν να δώσουν λύση στο πρόβλημα αυτό, αλλά και στους φορείς οι οποίοι κατέχουν τέτοιες εκτάσεις και για διάφορους λόγους αρνούνται να τους διαθέσουν. Παρακαλώ την πολιτεία να δώσει τέτοια κίνητρα, υπάρχουν δυνατότητες. Ευχαριστώ.

ΣΤ. ΚΑΜΠΕΛΗΣ:  Να επιχειρήσω σύντομα μια απάντηση. Αυτό που προτείνατε είναι αυτό που ήδη εφαρμόζεται στην Αττική με την ευθύνη του Οργανισμού Ρυθμιστικού Σχεδίου Αθήνας. Υπάρχει μια διαδικασία αποκατάστασης των λατομείων τα οποία βεβαίως έπρεπε να έχουν αποκαταστήσει αυτοί που επέφεραν τη ζημιά στο περιβάλλον και αυτό ισχύει για τα λατομεία που είναι ενεργά αυτή τη στιγμή, υπάρχει μια διαδικασία αποκατάστασης των ανενεργών λατομείων, όπου αυτοί που μεταφέρουν και αποθέτουν υλικά κυρίως χώματα από εκσκαφές και λιγότερο από μπάζα, μπορούν να αποθέσουν τα υλικά στο λατομείο, καταβάλλοντας ένα τίμημα, το οποίο όπως ξέρουν οι φίλοι μας που είναι εδώ από την πλευρά των υπερεργολάβων που έχουν ασχοληθεί πάρα πολύ με το θέμα, αυτή την περίοδο στην Αττική είναι 15 ευρώ ανά αυτοκίνητο.



Με αυτά τα χρήματα στη βάση κάποιας μελέτης γίνεται η αποκατάσταση των λατομείων, η φύτευση κλπ. Αυτό όμως είναι ένα έργο, μια διαδικασία που εφαρμόζεται και θα εφαρμόζεται μέχρι να μπει σε πλήρη εφαρμογή η οδηγία αυτή και στη συνέχεια τα υλικά που θα προκύπτουν από την ανακύκλωση όπως σας περιγράφηκε προηγούμενα θα μπορούν επίσης να πάνε για αποκατάσταση λατομείων μαζί με κάποια άλλα υλικά που ανέφερε η προηγούμενη εισήγηση.



Μια που μου δόθηκε ο λόγος Κύριε Πρόεδρε έχω μια ερώτηση εδώ από την Αρκαδία την κα Τσιώλη που είναι βοηθός Νομάρχης: Αν οι νομαρχιακοί σχεδιασμοί διαχείρισης θα συνεχίσουν να εφαρμόζονται ή θα γίνουν περιφερειακοί σχεδιασμοί.



Αυτό που θα ισχύει από εδώ και πέρα θα είναι οι περιφερειακοί σχεδιασμοί. Αυτό δεν σημαίνει όμως ότι καταργούνται οι νομαρχιακοί σχεδιασμοί και κυρίως εκεί που δεν υπάρχει ωριμότητα έργων, στους περιφερειακούς σχεδιασμούς. 



Τι κάνουμε στην πράξη; Στην πράξη η Περιφέρεια συντονίζει τα έργα που έχουν προκύψει από το νομαρχιακό σχεδιασμό, η Περιφέρεια Πελοποννήσου εν προκειμένω θα πει ότι «από το νομαρχιακό σχεδιασμό της Πελοποννήσου παίρνω ένα έργο στην Αρκαδία, ένα έργο στην Κορινθία και ένα έργο στη Μεγαλόπολη και αυτά τα έργα θεωρώ ότι είναι αυτά που θα ενταχθούν τελικώς όταν τελειώσω τον περιφερειακό σχεδιασμό, τα υποβάλλω όμως ως συντονίστρια των έργων, στο Ταμείο Συνοχής με βάση το νομαρχιακό σχεδιασμό που ισχύει».



Νομίζω ότι είναι σαφής η απάντηση. Αλλά καταλαβαίνω ότι υπάρχει ένα μπλέξιμο αλλά πρέπει να καλύψουμε τη μεταβατική περίοδο μεταξύ νομαρχιακών και περιφερειακών σχεδιασμών.

ΣΥΝΤΟΝΙΣΤΗΣ: Έχει ζητήσει παρέμβαση ο κ. Μαυρόπουλος Αντώνης Πρόεδρος της Ομάδας Εργασίας για την Υγειονομική Ταφή της Ελληνικής Εταιρείας Διαχείρισης Στερεών Αποβλήτων.

Α. ΜΑΥΡΟΠΟΥΛΟΣ: Καλησπέρα σας. Τρεις παρατηρήσεις θέλω να κάνω εν είδει σχολιασμού και προτάσεων. Η πρώτη παρέμβαση που θέλω να κάνω είναι η εξής: πιστεύω βαθιά ότι τα διάφορα προβλήματα που κατά καιρούς αντιμετωπίζουμε στη διαχείριση στερεών αποβλήτων στην Ελλάδα, δεν σχετίζονται τόσο με το τεχνικό μέρος του προβλήματος, όσο με τη φιλοσοφία αντιμετώπισης.



Θα πω τρία συγκεκριμένα παραδείγματα γι’ αυτό. Το πρώτο παράδειγμα αφορά τις διαδικασίες που μέχρι τώρα έχουν ακολουθηθεί για τις χωροθετήσεις και την επιλογή χώρων. Μέχρι στιγμής η εμπειρία δείχνει ότι αντιμετωπίζονται κυρίως σαν ένα τεχνικό θέμα, ενώ όλοι γνωρίζουμε πάρα πολύ καλά ότι είναι ένα θέμα πρωτίστως κοινωνικό, πολιτικό και πολύ πιο σύνθετο από την αναζήτηση χώρων στο χάρτη.



Η μέχρι σήμερα πρακτική δείχνει –κι αυτό το έχουμε συζητήσει πολλές φορές στην Ομάδα Εργασίας- ότι οι καμπάνιες ευαισθητοποίησης και η αναζήτηση κοινωνικής συναίνεσης στην πράξη αντιμετωπίζονται πολλές φορές σαν πολυτέλεια ή ως ένα επιπρόσθετο στοιχείο που πρέπει να γίνει αφού τελειώσουν οι διαδικασίες και όχι σαν οργανικό στοιχείο της διαδικασίας αυτής.



Κάτι αντίστοιχο ισχύει και για τα θέματα της επεξεργασίας. Όταν ψάχνουμε να βρούμε μεθόδους επεξεργασίας, πολλές φορές συζητάμε να δούμε ποια είναι η καλύτερη τεχνική. Στην πραγματικότητα όμως καλύτερη τεχνική δεν υπάρχει. Κάθε τεχνική επεξεργασία μετασχηματίζει τη ρύπανση από τη μια μορφή στην άλλη και έτσι η αναζήτηση επεξεργασίας, είναι η αναζήτηση της πιο εύκολα διαχειρίσιμης ρύπανσης σε συγκεκριμένες τοπικές συνθήκες και του πόσο είμαστε διατεθειμένοι να πληρώσουμε γι’ αυτό.



Το λέω αυτό γιατί τον τελευταίο μήνα έχουν πέσει τουλάχιστον 15 – 20 διαφορετικές προτάσεις από πλασιέ μεγάλων εταιρειών σε δήμους, σε περιφέρειες, σε κοινότητες, οι οποίες πραγματικά οι μισές στερούνται κάθε μα κάθε δυνατότητας, συζήτησης. Υπάρχουν μέθοδοι οι οποίες για πρώτη φορά στην Ελλάδα εμφανίζονται και δεν έχουν συζητηθεί ποτέ και πουθενά αλλού.



Το τελευταίο που θέλω να πω και σχετίζεται με αυτή την ιστορία της επεξεργασίας, είναι ότι κατά τη γνώμη μου αυτή τη φάση, επειδή είναι δηλωμένη η διάθεση του ΥΠΕΧΩΔΕ να πάμε σε διαδικασίες συνεργασίας με τον ιδιωτικό τομέα, το κρίσιμο θέμα είναι αν ο σημερινός δημόσιος τομέας και ειδικά οι δήμοι έχουν τη δυνατότητα να συνεργαστούν με ιδιώτες οι οποίοι έχουν τεχνογνωσία, εμπειρία και άλλα κεφάλαια να κινήσουν. Αυτός είναι κατά τη γνώμη μου ο αδύνατος κρίκος του εγχειρήματος: η τεχνογνωσία του δημόσιου σε συνεργασία με τους ιδιώτες. 



Τελειώνοντας θέλω να πω το εξής: υπάρχει το μεγάλο θέμα το οποίο βγαίνει σιγά – σιγά στην επιφάνεια των μονάδων επεξεργασίας και εδώ κατά τη γνώμη μου είναι θέμα φιλοσοφίας, δηλαδή εάν κάποιος πιάσει να δει πως θα πιάσουμε τους στόχους της Ευρωπαϊκής Ένωσης, αναμφίβολα χρειαζόμαστε κάποιες μονάδες επεξεργασίας σε συγκεκριμένες πόλεις.



Από την άλλη θα είναι έγκλημα στο όνομα των μονάδων επεξεργασίας, να μην δουλέψουν εκτεταμένα προγράμματα διαλογής στην πηγή. Γιατί ουσιαστικά η επιλογή μεταξύ του ενός ή του άλλου από μια μεριά είναι επιλογή επένδυσης σε εξοπλισμό και μηχανήματα, από την άλλη είναι επιλογή επένδυσης σε κοινωνική συνείδηση.



Το βασικό ερώτημα δεν είναι αν έχουμε μονάδες επεξεργασίας ή προγράμματα διαλογής στην πηγή όπως εμφανίστηκε σήμερα από ορισμένες τοποθετήσεις, αλλά ποιο είναι το βέλτιστο μίγμα για να ανταποκριθούμε στους στόχους της νομοθεσίας.



Τέλος κ. Γενικέ επιτρέψτε μου να σας πω ότι αν θέλετε να ρίξουμε το κόστος των έργων, τότε πρέπει να σταματήσει με το μαχαίρι, το σύστημα μελέτη – κατασκευή και να γίνονται τα έργα με οριστικές μελέτες και μειοδοτικούς διαγωνισμούς. Ευχαριστώ.

ΣΥΝΤΟΝΙΣΤΗΣ: Ο κ. Τογρουζίδης υπάλληλος της ΤΙΔΚ νομού Πέλλας έχει τον λόγο.

κ. ΤΟΓΡΟΥΖΙΔΗΣ: Παρακολουθώ την ημερίδα από το πρωί, πίστευα από την πρόσκληση που πήραμε ότι το θέμα μας είναι ολοκληρωμένη διαχείριση απορριμμάτων, αλλά διαπίστωσα ότι το μεγαλύτερο μέρος της ημερίδας μάλλον αφορά επιστημονική διαχείριση απορριμμάτων, δηλαδή τρόπους σύγχρονης τεχνολογίας, επιστημονικές προσεγγίσεις στο πως διαχειριζόμαστε τα απορρίμματα. Μου θύμισε τα νιάτα μου στο αμφιθέατρο του Πανεπιστημίου. Ευχαριστώ πολύ γι αυτό βέβαια, αλλά οι δήμαρχοι είναι πολιτικοί, η ηγεσία του Υπουργείου που ήταν το πρωί είναι πολιτική, νόμισα πως για πολιτική θα μιλήσουμε. 



Θα κάνω μια σύντομη και ολοκληρωμένη προσέγγιση διαχείρισης απορριμμάτων. Η λέξη απορρίμματα με «ι»-και επειδή «η κάθε λέξη είναι κι ένα χελιδόνι για να σου φέρνει την άνοιξη μέσα στο θέρος»- μου φέρνει στο νου τη λέξη απορρήμματα με «η», δηλαδή απορίες, τι είναι απόρριμμα με «ι»που μου προκαλεί το απόρρημα με «η». Είναι καλό; Είναι κακό; Ποιος το παράγει; Γιατί; Μήπως είναι αναγκαίο κακό; Αν έτσι είναι, τότε μπορώ να το διαχειριστώ, έτσι ώστε να είναι χρήσιμο, ωφέλιμο, ή να μην ρυπαίνει, να μην μολύνει τη γη, τη φύση, εμένα, να μην αρρωσταίνει; Υπάρχει τρόπος; 



Οι επιστήμονες, τα Πανεπιστήμιά μας, τα μελετητικά γραφεία, οι σύγχρονες τεχνολογίες μας δίνουν κάποιες λύσεις. Αν βάλουμε 20 επιστήμονες διαφόρων ειδικοτήτων θα μας δώσουν 10 ίσως διαφορετικούς τρόπους επιστημονικής λύσης του προβλήματος των απορριμμάτων. 



Η ηγεσία του Υπουργείου έχει και πρόγραμμα, έχει και θέληση. Αυτό το διαπιστώνω και τον τελευταίο καιρό κυρίως από τις τελευταίες δηλώσεις της κας Παπανδρέου, όμως το πρόβλημα είναι ότι για να λύσουμε το ζήτημα των απορριμμάτων αυτό δεν θέλει κόπο, θέλει τρόπο. Έχουμε τρόπο; Αυτό είναι το ερώτημα.



Εκτός από την επιστημονική διαχείριση των απορριμμάτων υπάρχει και αυτό που εγώ ονομάζω η με διαισθητική γνώση προσέγγιση διαχείρισης των απορριμμάτων. Ένα μικρό παράδειγμα: ο καλός ποιητής που από το τίποτα κάνει κάτι, όπως είναι ο Ελύτης στο «Άξιον Εστί» δίνει μ’ ένα στίχο ένα φυσικό, απλό, φτηνό σε αρχικό κόστος επένδυσης και φτηνό κόστος διαχείρισης και λειτουργίας τρόπο καθαρισμού των λυμάτων, όχι των στερεών αλλά των υγρών.



Λέει λοιπόν σ’ ένα στίχο: «Το σκατό του παιδιού με την πράσινη μύγα». Δεν ήταν βιολόγος, δεν ήταν επιστήμονας αλλά είχε διαισθητική γνώση. Το «σκατό του παιδιού» το κάνει στην ύπαιθρο που υπάρχει αέρας και οξυγονώνεται. Η «πράσινη μύγα» ο μικροοργανισμός ο οποίος επεξεργάζεται (τρώει για την ακρίβεια) το οργανικό φορτίο για μας, θρεπτικό συστηματικό γι’ αυτήν, που θα της δώσει ενέργεια για να ζήσει και να ευτυχήσει και ταυτόχρονα θα αποδομήσει αυτό που για μας είναι λύμα που βρωμάει, ζέχνει, μολύνει τα νερά, τη γη, τη φύση, εμάς, την υγεία μας γι’ αυτήν είναι ενέργεια και ταυτόχρονα αποδομεί αυτό το φορτίο και μας δίνει ανόργανα συστατικά, ανόργανα στοιχεία τα οποία μπορεί εύκολα να αφομοιώσει η φύση.



Το έκανε με ένα στίχο με διαισθητική γνώση ο Ελύτης στο «Άξιον Εστί» που πήρε βραβείο Νόμπελ όπως ξέρετε.



Τέτοιοι απλοί και πρακτικοί τρόποι με διαισθητική γνώση προσεγγίζοντας το ζήτημα, υπάρχουν πάρα πολλοί. Θα μπορούσα να αναφέρω αρκετούς αν είχαμε χρόνο, αν μου δινόταν ο χρόνος όχι μόνο τώρα, αλλά να μελετήσουμε το ζήτημα, υπάρχουν τέτοιοι τρόποι που έχουν πολύ μικρό κόστος αρχικής επένδυσης για κάθε μονάδα διαχείρισης απορριμμάτων, είτε υγρών, είτε στερεών.



Όμως η απορία είναι: η επιστημονική προσέγγιση διαχείρισης των απορριμμάτων έχει ένα πολύ μεγάλο κόστος είτε με τη μέθοδο των ΧΥΤΑ, είτε με άλλη μέθοδο. Όπως έλεγαν οι αρχαίοι «Δει δη χρημάτων καν αυτών ουδέν εστί γενέσθαι», έχει το Ταμείο Συνοχής τόσα χρήματα ώστε να χρηματοδοτήσει τους ΧΥΤΑ όλης της χώρας ή με άλλη μέθοδο. Όχι θα έλεγε ο κ. Πάχτας. Έχει το ΥΠΕΧΩΔΕ; Όχι. Έχει το Υπουργείο Εσωτερικών; Ο φίλος μου ο Κώστας Σκανδαλίδης θα μας απαντούσε όχι. Έχουν οι δήμοι; Κάποιος δήμαρχος πριν είχε πει πως δεν έχουν ούτε αυτοί. Πως θα λύσουμε το πρόβλημα; Ποιος θα πληρώσει το μάρμαρο;  Με ποιο τρόπο; 



Ο κ. Καμπέλης είπε –και σωστό είναι- ο ρυπαίνων να πληρώσει. Αυτό βέβαια μας το είπε και ο Ηράκλειτος πολλούς αιώνες πριν, όταν όριζε τον κόσμο. Μας το είπε επίσης ο Ιπποκράτης όταν θεράπευε τους αρρώστους του με την αρχή «Ο τρώσας και ιάσεται» και με τη βοήθεια της φύσης. Μας το είπε ο Χριστός όταν θεράπευε τον παράλυτο και του έλεγε «Η Πίστη σου σε έσωσε». Το προφήτευσε το Κόκκινο Γεράκι ο τελευταίος αρχηγός των Σιου στο γράμμα του στον Τζωρτζ Ουάσιγκτον αρχιστράτηγο του αμερικάνικου στρατού που εξολόθρευσε και την τελευταία φυλή των Ινδιάνων Σιου, που του ζητούσε να παραδώσει τη γη, να μείνουν σε καταυλισμό.



Το δείχνει η ταινία «Χορεύοντας με τους λύκους» πως δηλαδή διαχειρίστηκαν οι Ινδιάνοι τα απορρίμματα. Δεν είχαν απορρίμματα. Πως διαχειρίστηκαν οι λευκοί που πήγαν εκεί, οι βάρβαροι δηλαδή, τα απορρίμματα. Είχαν πάρα πολλά όταν κυνηγούσαν βουβάλια. Οι Ινδιάνοι δεν άφηναν τίποτα, όλα τα χρησιμοποιούσαν κανένα απόρριμμα. Οι λευκοί άφηναν πολλά απορρίμματα. 



Το Κόκκινο Γεράκι λοιπόν προφήτευσε το 1860 ότι «Η λευκή φυλή αυτή θα χαθεί πρώτη, θα έρθει μια μέρα –και το λέει ακριβώς με αυτές τις λέξεις, έχω ένα απόσπασμα από το γράμμα του- που θα πνιγείτε από τα σκουπίδια σας». Είμαστε κοντά σε αυτό μια και χρήματα τόσα πολλά για να διαχειριστούμε ανώδυνα, χρήσιμα, χωρίς να μας πληγώνει, χωρίς να μας αρρωσταίνει τα απορρίμματά μας, μάλλον δεν έχουμε τέτοια δυνατότητα, τουλάχιστον αν προσεγγίσουμε επιστημονικά το πρόβλημα. Ευχαριστώ πολύ. 

Ρ. ΖΗΣΗ: Χαρήκαμε πάρα πολύ γι’ αυτή την παρέμβαση που είχε και πολιτικά χαρακτηριστικά, αλλά και ποιητικά χαρακτηριστικά. Θα μπορούσαμε πραγματικά με κάποιους στίχους είτε Ελλήνων ποιητών, είτε με κάποιους στίχους κάποιων σοφών να προσεγγίσουμε την ανάγκη του πολίτη και την ανάγκη της πόλης και την ανάγκη της ζωής σε όλα αυτά τα ζητήματα.



Όμως δυστυχώς εμείς οι ίδιοι αλλάξαμε τους τρόπους παραγωγής και κατανάλωσης. Εμείς οι ίδιοι ζητήσαμε ένα άλλο τρόπο ζωής. Εμείς οι ίδιοι ζητήσαμε αποκέντρωση αρμοδιοτήτων και πόρων, αρμοδιότητες και πόρους ζητήσαμε, όχι εναλλακτική σκέψη για να βρούμε για τον τρόπο μας και για το μέρος μας, εκείνες τις λύσεις που φυσικά και χωρίς κόστος μεγάλο, είτε χωρίς επιστημονική προσέγγιση θα έδιναν τις λύσεις στους πολίτες μας.



Το δει δη χρημάτων είναι μια αλήθεια. Αλλά το χρήμα δεν είναι αξία. Έχει τιμή. Εδώ είναι ένα μεγάλο ζήτημα και για την πολιτική και για τους θεσμούς και για τη συνεργασία τους και τη συνέργιά τους, αλλά και για την κοινωνία των πολιτών.



Το πως η επιστημονική κοινότητα στο σύγχρονο κόσμο, οι πολίτες, η πολιτική και οι θεσμοί θα αυτο-διαπαιδαγωγηθούμε και θα διαπαιδαγωγήσουμε για να ξαναβρούμε τον τρόπο εκείνο που η πολιτική και οι θεσμοί ήταν στο προσκήνιο της ιστορίας και η σκέψη όχι σαν ενιαία πολιτική πράξη, αλλά σαν ατομική σκέψη και μόνο, σαν ατομικότητα μπορούσε να προσδώσει το καινούριο, το διαφορετικό και να προσεγγίσει τα ζητήματα.



Όμως σίγουρα η δική σας παρέμβαση μαζί με την επιστημονική προσέγγιση, το θεσμικό πλαίσιο το κοινοτικό, αλλά και τους θεσμούς και τους νόμους που όλοι μαζί έχουμε κάνει εδώ, θα μπορέσουν πιστεύω σε μια πολύ καλή συνεργασία να δώσουν απαντήσεις σε πολλά από τα ζητήματα και τα ερωτηματικά που η πολιτική ηγεσία του ΥΠΕΧΩΔΕ μπορεί να έχει τη βούληση, τις νέες τεχνολογίες, την επιστημονική κοινότητα κοντά της, αλλά έχει κι εκείνη τα ερωτηματικά της και παλεύει για απαντήσεις, που πραγματικά θα βελτιώνουν όλους τους όρους διαβίωσης όλων μας. Ευχαριστώ.

ΣΤ. ΚΑΜΠΕΛΗΣ:  Να συμπληρώσω κάτι, κυρία Υπουργέ για να μην αφήσουμε κάποια κενά. Ίσως δεν έγινε κατανοητό ότι πόρους για να κατασκευάσουμε τους ΧΥΤΑ έχουμε. Ολοκληρωμένες προτάσεις από την πλευρά των Περιφερειών δεν έχουμε. Αυτό είναι το ζητούμενο. Όσο έχουμε τους πόρους, θα πρέπει να υποβληθούν οι προτάσεις.



Δεύτερον. Δεν κάναμε καμία επιστημονική ανάλυση εδώ. Είπαμε πράγματα τα οποία επιβάλλονται από τη νομοθεσία ελληνική και κοινοτική, τα οποία έχουν συγκεκριμένο χρονοδιάγραμμα για να υλοποιηθούν και όπως είδατε έχουν ξεκινήσει οι διαδικασίες υλοποίησης.

ΣΥΝΤΟΝΙΣΤΗΣ: Ο κ. Παναγιώτης Κόλλιας έχει τον λόγο.

Π. ΚΟΛΛΙΑΣ: Ευχαριστώ πολύ κύριε Πρόεδρε καλησπέρα σας κυρίες και κύριοι. Εγώ συνήθως ασχολούμαι περισσότερο με το τεχνικό μέρος των απορριμμάτων, αλλά επειδή κατά το διάστημα αυτό με είχαν πάρα πολλές φορές πάρει και απλοί πολίτες που συναντούν το μεγάλο πρόβλημα των χώρων που γίνονται υγειονομική ταφή που σχεδιάζονται χωρίς να ερωτώνται καθόλου και δημιουργούνται οι γνωστές κοινωνικές διεκδικήσεις, αντιδράσεις, οι οποίες παντού υπάρχουν, αλλά αντιμετωπίζονται κατά ένα τρόπο που δίνει μεγαλύτερη σημασία στους πολίτες. Βέβαια στο χρόνο του δίλεπτου δεν προλαβαίνει κανείς να πει πολλά, αλλά εγώ θα προσπαθήσω να πω ορισμένα σημεία. 



Γιατί τα σημεία είναι πολλά, είναι γύρω  στα 20 αλλά εγώ θα σας πω 5-6 με κυριότερο από αυτά την επιτροπή παρακολούθησης διαχείρισης των χώρων, δηλαδή ξεκινά από το 5ο σημείο για να είμαι μέσα στο χρονικό διάστημα, ότι οι χώροι που γίνονται οι ΧΥΤΑ, οι οποίοι είναι τώρα, γιατί οι ΧΥΤΑ όπως ξέρετε πεθαίνουν και θα ΄ρθουν οι χώροι ολοκληρωμένης διάθεσης και οι χώροι, εν συνεχεία καταλοίπων.



Παντού υπάρχει η λεγομένη, και κυρίως στην Γαλλία που ανεφέρθη σήμερα από την κυρία Υπουργό, το πρωί, η επιτροπή παρακολούθησης και επίβλεψης των λειτουργιών, στην οποία μετέχουν τρεις κατηγορίες, από τις αρχές, από την δημοτική Αυτοδιοίκηση και από πολίτες. Οι επιτροπές αυτές παρακολουθούν σ’ όλα τα στάδια από την στιγμή που σχεδιάζεται ένας χώρος μέχρι που αρχίζει να έχει τις διάφορες λειτουργίες.



Απ’ ότι είδα το φαινόμενο που παρουσιάζεται στην Αττική η οποία εμάς να μας επιτρέψετε μας ενδιαφέρει λίγο περισσότερο αυτή την στιγμή διότι σχεδιάζονται, ανακοινώνονται, μελετώνται, σε μελέτες περιβαλλοντικών επιπτώσεων, ξοδεύονται του κόσμου τα χρήματα και στην τελευταία ανάλυση ξεσηκώνεται ο κόσμος και δεν θέλει σε κάθε περιοχή να γίνει. Ενώ όλοι γνωρίζουμε ότι οπωσδήποτε είναι αναγκαίο να γίνουν αυτοί οι χώροι διότι ακόμα και η ρύπανση κατανέμεται.



Στην Αμερική υπάρχει ένα σλόγκαν, λέει ότι στους 10 ανθρώπους οι 7 θα ζήσουν κοντά σε μια ρυπογόνο εστία. 



Από τα σημεία που ήθελα εγώ να σας επισημάνω και τα οποία, παίρνω την πλευρά δηλαδή των πολιτών, από αυτά που έχω ακούσει και μην τους υποτιμάται. Θυμάμαι ότι με είχε πάρει στο τηλέφωνο μία κυρία, από μία περιοχή του Αγίου Στεφάνου η οποία επί 30 λεπτά μιλούσε για την συγκεκριμένη περίπτωση και ήταν καλύτερα ενημερωμένη από επιστήμονα.



Ήθελα να πω λοιπόν ότι πρέπει για να μπορέσουμε να αντιμετωπίσουμε αυτό το θέμα της αποδοχής εκ μέρους των πολιτών των ΧΥΤΑ πρέπει να  θελήσουμε να ακούσουμε αυτά που ζητάνε. Δηλαδή, πρώτα – πρώτα θέλουν να υπάρχει ένα οργανωμένο σχέδιο πληροφόρησης. Είναι γνωστό ότι σε μια περιοχή για να μπορέσει κανείς να φτάσει στην ανακοίνωση ή και στην παραδοχή ενός ΧΥΤΑ θα πρέπει αν ξεκινήσει δυο χρόνια νωρίτερα, να ενημερώσει πολλές κατηγορίες των πολιτών και εννοώ των πολιτών και στις μικρές βαθμίδες, ανοικτές συγκεντρώσεις σε αίθουσες με τον κατάλληλο κόσμο που θα μιλήσει, για να μπορέσει να φέρει τις γνώσεις σε τέτοιο σημείο ώστε να τις αποδεχθούν.



Θα έλεγα, για να είμαι μέσα στα  δύο λεπτά, αφού μου δώσατε τόσο λίγο χρόνο, παρ’ όλο ότι ασχολούμαι πάνω από 30 χρόνια με τα απορρίμματα, επειδή ήμουν και στο Υπουργείο Εσωτερικών επί 13 χρόνια, στην κεντρική υπηρεσία, για τον χώρο των Λιοσίων, είναι γνωστό το τι έχω συμβάλλει. Είναι απαραίτητη η ανάπτυξη ενός οργανωμένου προγράμματος πληροφόρησης, απαιτείται η εξέταση των ουσιαστικών θεμάτων, τα θέματα των οσμών, τα θέματα των μικροαπορριμμάτων, τα θέματα της ελάττωσης της αξίας της γης, επίσης θέλουν να ακουστούν οι απόψεις εκπροσώπων τους και όλα αυτά να γίνουν σε ανοικτές συζητήσεις, σε κατάλληλα σημεία όπου θα μπορούν να ακουστούν λεπτομερώς τα πάντα για να προωθηθούν αργότερα αποφάσεις.



Στην παρέμβαση μου μιλάω επίσης για το κόστος και για τους χρονικούς στόχους για τα οποία συμφωνώ. Ευχαριστώ πολύ. Αν θέλετε να με ρωτήσετε κάτι, στην διάθεση σας.

ΣΥΝΤΟΝΙΣΤΗΣ:  Η κυρία Λαζαρίδη έχει στην συνέχεια τον λόγο και μετά ο κ. Γιαννακάκης Αντώνης.

κα. ΛΑΖΑΡΙΔΗ:   Ευχαριστώ κύριε Πρόεδρε που μου δώσατε τον λόγο, δεν θέλω τόσο πολύ να κάνω παρέμβαση, θέλω να κάνω κυρίως μια ερώτηση και θέλω να σημειώσω και ότι εκτός από του ρόλου μου ως δασκάλου μιλάω και ως Πρόεδρος της Ομάδας Εργασίας της ΕΡΣΑ για τα οργανικά απόβλητα και ήθελα να ευχαριστήσω το Υπουργείο που μας κάλεσε στην σημερινή Ημερίδα.



Η ερώτηση μου απευθύνεται κυρίως στο που θα βρεθούν ιδιώτες οι οποίοι θα θελήσουν να επενδύσουν σε έργα επεξεργασίας των αποβλήτων και συμφωνώ απόλυτα με την άποψη του ΥΠΕΧΩΔΕ, είναι η μόνη λογική άποψη ότι αν έχεις 10 δραχμές ξεκινάς από το ψωμί και προχωράς στα υπόλοιπα και οι ΧΥΤΑ προφανώς, για όλους όσους έχουν σχέση με το αντικείμενο, είναι γνωστό ότι είναι το απαραίτητο συμπλήρωμα οποιουδήποτε έργου επεξεργασίας και αν γίνει, είτε καύση είναι αυτή είτε οι πιο προηγμένες τεχνολογίες, ο ΧΥΤΑ είναι απαραίτητο συμπλήρωμα, άρα δεν μπορούμε  να ξεκινήσουμε οτιδήποτε άλλο αν δεν έχουμε ΧΥΤΑ.



Και καταλαβαίνω ότι τα χρήματα δεν φτάνουν για το πλήρες πρόγραμμα επεξεργασίας των αποβλήτων. Όμως είναι δεδομένες οι υποχρεώσεις της χώρας μας, και μιλάω κυρίως για τα οργανικά αυτή την στιγμή, αυτό με ενδιαφέρει εμένα. Είναι δεδομένες με ένα στενό πια χρονοδιάγραμμα, ότι πρέπει να φτάσουμε κάποιους, ότι πρέπει να κάνουμε κάποιες εκτροπές οι οποίες είναι υψηλές. 



Αυτές θα γίνουν με κάποια επεξεργασίας είτε μιλάμε για μηχανική, βιολογική επεξεργασία – δεν θα μου άρεσε να αναφέρομαι  ως κομποστοποίηση σε μονάδες τύπου Λιοσίων – μηχανική, βιολογική επεξεργασία, τις ονομάζουν παντού στην Ευρώπη είτε μονάδες κομποστοποίησης που ελπίζω πραγματικά να δούμε στην Ελλάδα μετά από κάποια διαλογή στην πηγή, ξεκινώντας και εμείς έστω και αργά, πιλοτικά, όπου μπορέσουμε.



Όμως τα χρήματα αυτά πως μπορούμε να εξασφαλίσουμε ότι ο ιδιώτης, ο οποίος όντως θέλει κέρδος και αυτή είναι η δουλειά του, θα επενδύσει. Μπορούμε να το εξασφαλίσουμε με ένα πλαίσιο; Μπορούμε να του δώσουμε κάποια κίνητρα; Τι γίνεται; Υπάρχει, είναι συμπλήρωμα κάποιας σκέψης του Υπουργείου για εισαγωγή κάποιου φόρου υγειονομικής ταφής το οποίο θα έδινε κάποιο μεγαλύτερο ή ίσο επίπεδο στην αγορά και θα έκανε πιο ελκυστικές τις τιμές των άλλων επεξεργασιών; Ευχαριστώ πολύ.

ΣΥΝΤΟΝΙΣΤΗΣ:  Ο κ. Γαννακάκης.

Α. ΓΙΑΝΝΑΚΑΚΗΣ: Εγώ θέλω να ρωτήσω περισσότερο παρά να τοποθετηθώ και το ερώτημα είναι τι γίνεται με τις στρατιωτικές εγκαταστάσεις, τις εθνικές και ειδικά με τις Αμερικανικές ή τις συμμαχικές. Όλα αυτά που αναφέρονται στον 2939 ή που είναι κοινοτικές οδηγίες ή εθνική νομοθεσία, έχουν υποχρέωση να την εφαρμόσουν και πως ελέγχονται;



Παρακολουθώντας από το πρωί όλες τις τοποθετήσεις και βλέποντας το ποιοι συμμετέχουν σε διαδικασίες υλοποίησης όλων αυτών που προβλέπει ο 2939 δεν είδα πουθενά και γνωρίζουμε πολύ καλά τι γίνεται ειδικά με τις εγκαταστάσεις των Αμερικάνων, με όλα αυτά που διακινούν είτε τοξικά είτε όχι. 



Και επειδή, εν πάση περιπτώσει γνωρίζουμε ότι προκειμένου να  μετακινήσουν ορυκτέλαια για ανακύκλωση, προτιμούν να τα καίνε για θέρμανση, αυτό ειλικρινά μας προβληματίζει και αν υπάρχει κάποια απάντηση ή τι γίνεται σ’ αυτή την περίπτωση.



Και δυο μικρές τοποθετήσεις, πιστεύω ότι το θέμα της λειτουργίας ενός ΧΥΤΑ αφορά μόνο την Τοπική Αυτοδιοίκηση και δεν είμαι σύμφωνος με την τοποθέτηση της ΕΝΑΕ ότι ο έλεγχος της λειτουργίας που έγινε από την κυρία Γεννηματά το πρωί, πρέπει να είναι στην Νομαρχιακή Αυτοδιοίκηση.



Παραδείγματα που έχει εμπλακεί η Νομαρχιακή Αυτοδιοίκηση μας έχει δείξει αντίθετα αποτελέσματα.



Ναι στον περιφερειακό σχεδιασμό και δεν είναι μόνο η διαχείριση των στερεών αποβλήτων, αλλά όπως είδαμε ένα πλήθος δραστηριοτήτων, που μπορεί να γίνει μόνο σε ευρύτερο επίπεδο και εν πάση περιπτώσει όταν και το κόστος είναι πολύ χαμηλότερο σε ένα περιφερειακό επίπεδο μπορεί να αναθεωρηθεί και ο νομαρχιακός σχεδιασμός.



Και τέλος η τοποθέτηση του κ. Κουκουλόπουλου,  σε ότι αφορά τους ΚΑΠ, τους Κεντρικούς Αυτοτελείς Πόρους και τα Ανταποδοτικά των Δήμων που υποδέχονται απορρίμματα, είναι ένα θέμα που πιστεύω ότι πρέπει να το ξαναδεί η ΚΕΔΚΕ, διότι όταν λύσεις αποφασίζονται νομοθετικά και επιβάλλονται με νόμο δεν μπορούν να ακολουθούνται διαδικασίες διαλόγου, πια, όταν έχει επιβληθεί μία λύση για να υπάρξει συναίνεση όπως είπε ο κ. Κουκουλόπουλος. Ευχαριστώ.

κ. ΠΑΥΛΟΥ:   Και εγώ θα ήθελα να απευθύνω ορισμένες ερωτήσεις σε όλο τον κόσμο που έχει μείνει εδώ μέσα. Γνωρίζουμε αν υπάρχει τελικά εθνικός σχεδιασμός; Ποια είναι τα κριτήρια της επιλογής των έργων; Αν έχει κοστολογηθεί η υλοποίηση τους; Εάν η ωριμότητα αφορά στα έργα όσο αποσπασματικές οντότητες ή ως σύνδεση αλληλοσυμπληρούμενων υποδομών, που συναποτελούν ένα ολοκληρωμένο σύστημα; Για παράδειγμα.



Ένας ΧΥΤΑ στην δυτική Μακεδονία, αποδεκτό. Ένας ΧΥΤΑ στην ανατολική Μακεδονία, επίσης αποδεκτό, τρεις ΧΥΤΑ στην Πέλλα, ένας στην Αριδαία, ένας στην Εδεσσα και ένας στα Γιαννιτσά, επίσης αποδεκτό. Αν δούμε τον χάρτη τι είναι αποδεκτό, ορισμένες περιοχές της χώρας θα φαίνονται σαν να πάσχουν από ιλαρά - εφ’ όσον οι περιοχές αυτές συμβολίζονται με κουκίδες που υπάρχουν αποδεκτοί ΧΥΤΑ –.



Τι θα πει περιφερειακός σχεδιασμός; Άθροιση ασύνδετων έργων για να συμπληρώσει τον μαγικό αριθμό των 10 εκατομμυρίων; Ή ένα ολοκληρωμένο σύστημα που αντιμετωπίζει το πρόβλημα αποτελεσματικά και στην διάρκεια χρόνου; Είναι αντιληπτό ότι ναι η χώρα τρέχει εν έτει 2003 να προλάβει την «υποχρέωση» - εντός εισαγωγικών υποχρέωση – για να καταργήσει τις χωματερές. Αναρωτιέμαι πως η χώρα θα τρέχει σε λίγα χρόνια όταν θα έχει θάψει τις προοπτικές να εκπληρώσει άλλες υποχρεώσεις, σε ότι αφορά την ανάκτηση και την ελαχιστοποίηση της ταφής των οργανικών. Ευχαριστώ πολύ.

ΣΥΝΤΟΝΙΣΤΗΣ:  Ο κ. Βαλακώστας που είναι και ο τελευταίος ομιλητής.

ΣΤ.ΚΑΜΠΕΛΗΣ:  Να επιχειρήσω μια απάντηση όμως, γιατί το είπατε το πρωί, τα περί θαψίματος των χρημάτων. Πολύ καλά ξέρετε,  και  με αυτά που είπατε δεν νομίζω ότι εκφράζουν αυτά που γνωρίζετε στην πράξη, αυτή την στιγμή έχουν επιλεγεί οι περιφερειακοί σχεδιασμοί οι οποίοι είναι στην βάση συγκεκριμένων μελετών που βεβαίως αξιολογούν όλα τα στοιχεία. Και εσείς που έχετε κάνει δύο τέτοιες μελέτες, στην δυτική Μακεδονία, στην ανατολική Μακεδονία – Θράκη, λογικά δεν θα έπρεπε να έχετε αυτή την απορία.



Βεβαίως υπάρχουν και υπήρχαν στο παρελθόν σχεδιασμοί οι οποίοι έχουν αποδώσει και 2 και 3 χώρους υγειονομικής ταφής ή και 5 χώρους υγειονομικής ταφής σε ένα νομό. Αυτό δεν είναι σωστό αλλά έχει ξεκινήσει και έχει υλοποιηθεί στο παρελθόν.



Πρέπει να βρούμε ένα τρόπο όλα αυτά τα πράγματα να τα παντρέψουμε με  τον πρόσθετο στόχο να μην χάσουμε και τα χρήματα, οπότε υπάρχει μία μεταβατική περίοδος. Νομίζω ότι αυτή είναι η απάντηση. 



Κατ’ αρχήν η υποχρέωση της χώρας, οι οποίες είναι υποχρέωση που έχουν λήξει ήδη, αφορούν την λειτουργία των χώρων υγειονομικής ταφής και βεβαίως υπάρχουν υποχρεώσεις για την μείωση των υλικών και των βιοαποικοδομήσιμων και τα οποία ήδη έχει από τον εθνικό σχεδιασμό ο οποίος υπάρχει και ο οποίος αναθεωρείται όπως είπα στην εισήγηση μου, από αυτό τον σχεδιασμό προβλέπεται ακριβώς πως και με ποιες διαδικασίες θα έχουμε και την προσαρμογή στις υπόλοιπες υποχρεώσεις.

κ. ΒΑΛΑΚΩΣΤΑΣ:  Ηθελα και εγώ να θέσω λίγο το θέμα του περιφερειακού σχεδιασμού, θυμούμενος ότι πέρυσι τέτοιο καιρό υπήρξε μια έντονη ανατροπή όλων των σχεδιασμών, κυρίως από το Υπουργείο, από το ΥΠΕΧΩΔΕ, λέγοντας το εξής. Μήπως τελικά οδηγούμαστε σε περιφερειακούς σχεδιασμούς ακριβώς για να συγκεντρώσουμε όπως λέτε πολλά απορρίμματα για να μπορέσουμε να κάνουμε αξιοποίηση τους και αν είναι έτσι τα πράγματα, όταν η αξιοποίηση τελικά των απορριμμάτων όπως ακούστηκε κατά κόρον σήμερα εδώ, και όπως, όσοι ασχολούνται με το θέμα το γνωρίζουν, με τον καλύτερο τρόπο και αν γίνει έχει τεράστια κοστολόγια.



Μιλήσαμε για νούμερα πάνω από 50 φτάνοντας έως 100€ και επειδή ξέρουμε ότι οι ιδιώτες δεν είναι εθνικοί ευεργέτες, τα χρήματα αυτά πρέπει να πληρωθούν από του ΟΤΑ, τους ήδη επιβαρημένους ΟΤΑ από τέλη καθαριότητος, φοβάμαι ότι τελικά οδηγούμαστε σε ένα αδιέξοδο. Οδηγούμαστε δηλαδή σε ένα περιφερειακό σχεδιασμό μόνο και μόνο για να φτάσουμε σε τέτοιες μονάδες.



Από την άλλη μεριά, επαρχιακά δίκτυα τα οποία θα πρέπει να αντέξουν όλα αυτά τα συστήματα των «ΣΜΑ» των πολύ μεγάλων πλέον «ΣΜΑ» σε περιφερειακό επίπεδο, είμαι σίγουρος ότι δεν αντέχουν ούτε το φορτίο από πλευράς βάρους των κοντέινερς, αλλά ούτε τον κυκλοφοριακό φόρτο όλων αυτών των κοντέινερς.



Άλλο να μιλάμε για «ΣΜΑ» ελαφρού επιπέδου, νομαρχιακού επιπέδου, που είναι πολύ μικροί «ΣΜΑ» και έχουν και μια τεράστια ευελιξία με αυτόνομες μονάδες και άλλο να μιλάμε για μεγάλες εγκαταστάσεις διάσπαρτες σε όλη την Ελλάδα οι οποίες με την παραμικρή βλάβη είναι πολύ χειρότερες από χωματερή, γιατί στην χωματερή αν μένουν τα απορρίμματα σε ένα ΧΥΤΑ, αν μείνουν δυο μέρες άθαφτα , που θα θαφτούν, δεν έγινε και τίποτα. Αν ο «ΣΜΑ» χαλάσει, τότε σκεφτείτε για δυο βδομάδες αν μπορεί να λειτουργήσει τίποτα και να ήταν και γεμάτος απορρίμματα.



Φοβάμαι λοιπόν ότι για τα δεδομένα της Ελλάδας, οι νομαρχιακοί σχεδιασμοί είναι η βέλτιστη λύση. 



Και ένα θέμα για τους φορείς διαχείρισης, το οποίο συζητιέται πάρα πολλά χρόνια. Απ’ ότι καταλαβαίνω έχουμε σκοπό να προλάβουμε το Γ’ Κοινοτικό Πλαίσιο Στήριξης, πρέπει λοιπόν τα έργα να έχουν εκτελεσθεί μέχρι τέλος του 2006. Οι φορείς διαχείρισης, όσοι μεν υπάρχουν και είναι ισχυροί, καλώς να υπάρχουν και να συνεχίσουν να λειτουργούν, αν σκεφτόμαστε να  ορίσουμε νέους φορείς διαχείρισης από το μηδέν, ήθελα να ρωτήσω πότε αυτοί οι φορείς θα στελεχωθούν, πότε τα στελέχη τους θα αποκτήσουν εμπειρία πάνω σε θέματα διαχείρισης απορριμμάτων;



Προσωπικά ασχολούμαι με τα απορρίμματα από το ’84 και έκανα 10 χρόνια για να είμαι σε θέση – έχω τελειώσει Πολυτεχνείο – να είμαι σε θέση να ξεχωρίζω ποιος εξοπλισμός είναι καλύτερος από τον άλλο και ακόμα δεν είμαστε σίγουροι. Πότε θα προλάβουν αυτοί οι φορείς λοιπόν, να πάρουν τέτοιες αποφάσεις, εκατομμυρίων θα έλεγα, πότε θα προλάβουν να  στελεχωθούν; Πως θα εξασφαλίσουν – το έβαλα και το πρωί , είναι ένα θέμα που πρέπει να το δούμε οπωσδήποτε Υπουργέ – την οικονομική τους αυτοτέλεια.



Οι δήμοι – μέλη των φορέων είναι δυστυχώς κακοπληρωτές. Οι φορείς αν δεν έχουν οικονομικά αποθέματα δεν θα μπορέσουν να λειτουργήσουν. Θα αναγκαστούν πολλοί ΧΥΤΑ να υποβαθμίσουν την λειτουργία τους. 



Θα πρότεινα, κλείνοντας, όπως υπάρχουν οι γνωστοί Ράμπο για την Εφορεία, να δημιουργηθεί ένα σώμα Ράμπο περιβάλλοντος. Που ακριβώς να ελέγχει αυτά τα πράγματα, δηλαδή πρώτον την σωστή λειτουργία των ΧΥΤΑ για να μην φτάσουμε να κάνουμε αυτό που είπα και το πρωί μειοδοτικούς διαγωνισμούς, ποιος ΧΥΤΑ είναι φθηνότερος για να πάμε τα σκουπίδια μας εκεί, όπως επίσης και το βασικότερο, και το οποίο δεν νομίζω να αναφέρθηκε σήμερα να ελέγχουν τι γίνεται τελικά με τα επικίνδυνα και τοξικά απόβλητα της βιομηχανίας. Ευχαριστώ.

ΣΥΝΤΟΝΙΣΤΗΣ:  Και αισίως φτάσαμε στο τέλος. Την λήξη της σημερινής Ημερίδας θα κάνει η κυρία Ζήση.

ΣΤ.ΚΑΜΠΕΛΗΣ:  Να δώσω μία πολύ σύντομη απάντηση. Τελικά το πρωί σχημάτισα την εικόνα ότι ο δήμος Λάρισας ήταν ένας κατάλληλος φορέας για να διαχειριστεί τα πράγματα σε περιφερειακό επίπεδο. Τώρα προβληματίζομαι αν είναι σε θέση να το πράξει, εν πάση περιπτώσει σας δίνω τις εξής πληροφορίες.



Πρώτον, η μονάδα τεχνικής στήριξης, η οποία κάνει ακριβώς αυτή την δουλειά που είπατε έχει ήδη συσταθεί και λειτουργεί στο ΥΠΕΧΩΔΕ. Δεύτερον, έχουν προχωρήσει όλες οι διαδικασίες άρα αυτή η μονάδα είναι σε θέση να στηρίξει και τους φορείς διαχείρισης και βεβαίως οι φορείς διαχείρισης έχουν την δυνατότητα να πάρουν και τεχνικούς συμβούλους και να αξιοποιήσουν την εμπειρία που υπάρχει στην Ελλάδα.



Δεν μπορεί αυτή η εμπειρία να μονοπωλείτε από ορισμένους ή να μονοπωλείτε κυρίως από ορισμένους μελετητές. 



Οι νομαρχιακοί σχεδιασμοί, σας είπα, κατ΄ αρχήν δεν προχώρησαν και αυτός είναι ο λόγος που σταμάτησαν, έμειναν στα χαρτιά οι σχεδιασμοί. Ένας από τους λόγους που δεν μπορούσαν να γίνουν ήταν το μεγάλο κόστος, αλλά δεν έφτασαν μέχρι εκεί, έφτασαν στο γεγονός ότι δεν κατάφεραν να προσδιορίσουν την δεύτερη φάση, δηλαδή τους συγκεκριμένους χώρους, στις συγκεκριμένες περιβαλλοντικές μελέτες για να δημιουργηθούν.



Ηταν λοιπόν μία διαδικασία η οποία δεν πέτυχε. Το άλλο είναι μονόδρομος. Είναι μονόδρομος ο οποίος όμως έχει διασφαλίσει τα χρήματα του. Δεν νομίζω ότι μπορούμε να επικαλεστούμε το οδικό δίκτυο για να μην κάνουμε αυτό το πράγμα, αλλά αν δείτε, σας παρακαλώ, αυτούς τους σταθμούς μεταφόρτωσης που έχουν βάλει οι νομαρχιακοί σχεδιασμοί αλλά και ορισμένοι περιφερειακοί σχεδιασμοί, μιλάμε για σταθμούς μεταφόρτωσης που  έχουν δύο απορριμματοφόρα την ημέρα, καμιά φορά και πέντε απορριμματοφόρα την εβδομάδα.



Ε, δεν μιλάμε για τέτοια μεγέθη, είναι αστείο να κάνουμε σχεδιασμούς σ’ αυτό το επίπεδο.

ΣΥΝΤΟΝΙΣΤΗΣ:  Θα μας κάνει το κλείσιμο και θα διατυπώσει και τα συμπεράσματα της σημερινής Ημερίδας, η Υφυπουργός Περιβάλλοντος, Χωροταξίας και Δημοσίων Εργων η κυρία Ζήση.

Ρ.ΖΗΣΗ:  Σεβασμιότατε, κυρίες και κύριοι, εκλεκτοί προσκεκλημένοι αυτής της Ημερίδας, θέλω εκ μέρους του ΥΠΕΧΩΔΕ, της πολιτικής ηγεσίας, να σας ευχαριστήσω θερμά που από το πρωί σήμερα, μέχρι τώρα, παραμείνατε δυνατοί και ζωντανοί με τις θέσεις σας και τις απόψεις σας σε ένα διάλογο που ξεκίνησε το ΥΠΕΧΩΔΕ με την συνεργασία βεβαίως του ΥΠΕΣΔΔΑ, της ΚΕΔΚΕ, της ΕΝΑΕ, για ένα μείζον θέμα που είναι τελικά βαρόμετρο πολιτισμού μιας χώρας αλλά και γενικότερα βαρόμετρο πολιτισμού στην ίδια την ζωή μας και την πορεία μας αφού καταλαβαίνουμε όλοι και γνωρίζουμε πολύ καλά, όπως φάνηκε άλλωστε εδώ και από τις τοποθετήσεις σας, πόσο μεγάλα ζητήματα αντιμετωπίζουμε σήμερα με τα απορρίμματα.



Όπως ειπώθηκε πριν και θέλησα στην απάντηση, στην ποιητική τοποθέτηση του προπρολαλήσαντα  ήθελα να πω πραγματικά ότι η παραγωγή των απορριμμάτων είναι τελικά μια δευτερογενής συνέπεια του μοντέλου παραγωγής και κατανάλωσης της σύγχρονης κοινωνίας μας και όλων των βιομηχανικών κοινωνιών.



Οι παλιότερες κοινωνίες είχαν αντέξει όντως και στις διαδικασίες και μέσα από άλλες λειτουργίες με την φυσική ανακύκλωση. Όμως σήμερα βρισκόμαστε σε μια άλλη εποχή, απομακρυνθήκαμε σε μεγάλο βαθμό από την έννοια της βιωσιμότητας και εγκαταλείφθηκαν σταδιακά οι λειτουργίες της φυσικής ανακύκλωσης, με αποτέλεσμα να έχουμε μεγάλη παραγωγή απορριμμάτων και βεβαίως να έχουμε όλα αυτά που ακούστηκαν σήμερα και από την Υπουργό, το πρωί, να πηγαίνουμε δηλαδή για μία οριζόντια καταγγελία όλη η χώρα για τα απορρίμματα.



Άρα λοιπόν η διαχείριση των απορριμμάτων, συνιστά ένα βασικό θέμα υποδομής για την λειτουργία και την βιωσιμότητα της κοινωνίας μας, καθώς αποτελεί απαραίτητη προϋπόθεση για την αποτελεσματική λειτουργία παραγωγικών διαδικασιών και βεβαίως προστασία περιβάλλοντος και δημόσιας υγείας.



Το κεντρικό ζητούμενο όπως φάνηκε εδώ σήμερα, μέσα από τους νόμους που υπάρχουν από τις κοινοτικές οδηγίες, από τα Προεδρικά Διατάγματα, που ολοκληρώνονται, είναι πως θα επιτευχθεί η καλύτερη διαχείριση απορριμμάτων που θα διασφαλίζει την προστασία του πολίτη, της δημόσιας υγείας, θα περιορίζει στο ελάχιστο τις πιθανές επιπτώσεις στο περιβάλλον και θα παίρνει υπ’ όψιν το κόστος της διαχείρισης. Γιατί σαφώς μπαίνει και η διάσταση του κόστους της διαχείρισης.



Άλλωστε σήμερα υπάρχουν τεχνικές δυνατότητες για την ολοκληρωμένη διαχείριση των απορριμμάτων, που ελαχιστοποιούν τις πιθανές επιπτώσεις, σύμφωνα με την αρχή της πρόληψης και βεβαίως η αρχή της πρόληψης δεν είναι κάτι που το λέμε εμείς μόνο, σήμερα εδώ, υπάρχουν τα άρθρα των Ευρωπαϊκών συνθηκών, και το άρθρο 24 του Συντάγματος και είναι η βάση, η αρχή της πρόληψης για μια σύγχρονη πολιτική για το περιβάλλον και την δημόσια υγεία.



Άρα λοιπόν και σε επίπεδο θεσμικό, όπως ακούστηκε εδώ σήμερα, η διαχείριση των απορριμμάτων είναι ένα κεντρικό σημείο μιας δυναμικής αλλά και συγχρόνως ρυθμιστικής νομοθετικής παρέμβασης και σε εθνικό επίπεδο και σε Ευρωπαϊκό και σε διεθνές.



Είναι το δίκαιο περιβάλλοντος, είναι η ηθική του περιβάλλοντος, το ο «ρυπαίνων πληρώνει» δεν είναι απλά μία ρήση. Είναι και ένας προβληματισμός, μία πορεία, ένα απόρρημα με την έννοια που τέθηκε πριν, ότι θα πρέπει να προλαμβάνουμε γιατί πολλές φορές υπάρχει το ερώτημα ότι ο έχων επειδή μπορεί να πληρώνει μπορεί και να ρυπαίνει.



Άρα υπάρχει λοιπόν μια μεγάλη – κατά την άποψη μου – συζήτηση, ένας μεγάλος διάλογος και μια ηθική διάσταση μέσα στην πρόληψη, όπως τίθεται μέσα από την πολιτική μας.



Τα προτάγματα, λοιπόν, που μπαίνουν και όπως φάνηκε εδώ σήμερα είναι: αποφυγή δημιουργίας απορριμμάτων στο μέγιστο δυνατό βαθμό. Άρα συμπεριφορές, διαπαιδαγώγηση, εκπαίδευση, ευαισθητοποίηση, επαναχρησιμοποίηση των υλικών κυρίως μέσω υιοθέτησης μεθόδων ανακύκλωσης και βέβαια στην περιβαλλοντική, τρίτο πρόταγμα, είναι η περιβαλλοντικά συμβατή διάθεση των απορριμμάτων.



Άλλο θέμα που μπήκε εδώ σήμερα έντονα είναι, μια βασική αρχή θα την λέγαμε, η διαχείριση των απορριμμάτων, διαχείριση στην πηγή, διαλογή στην πηγή. Κι αυτό είναι πάλι μία βασική αρχή για την επανόρθωση των προσβολών που υφίσταται το περιβάλλον κατά προτεραιότητα στην πηγή.



Λαμβάνοντας υπόψη όλα αυτά, τέθηκαν εδώ παραδείγματα για τη Γαλλία, για τη Γερμανία και πάρα πολλές άλλες απόψεις ακούστηκαν για διάφορες περιοχές της Ευρωπαϊκής Ένωσης  και αλλού, βεβαίως όπως κάποιοι πολύ σωστά είπαν, υπάρχουν διαφορετικές προσεγγίσεις, διαφορετικές οπτικές γωνίες, αλλά και ιδιαιτερότητες στα κράτη – μέλη της Ευρωπαϊκής Ένωσης  για να ξεκινήσουμε από εκεί, που άλλα χρησιμοποίησαν την καύση, άλλα την διαλογή στην πηγή, ωστόσο όμως υπάρχει και εκεί σε πάρα πολλές περιπτώσεις αναθεώρηση της μέχρι σήμερα πρακτικής τους και λειτουργίας τους.



Είμαστε σε μία δυναμική σκέψης, παραδείγματος χάρη στη Γερμανία και στη Γαλλία θεωρείται ότι σε τοπικό επίπεδο, ο Δήμος δηλαδή, η πιο μικρή διοικητική μονάδα διοίκησης, θα πρέπει να αναλάβει όλες τις πρωτοβουλίες για να λύσει το θέμα. Επίσης όλο το πλέγμα αυτό καθιστά όπως φαίνεται με όλα τα παραδείγματα που ακούστηκαν τη συγκρότηση, αυτό που είπε και ο Γενικός πριν, ενός εθνικού και περιφερειακού σχεδιασμού, ο οποίος υλοποιείται για τη διαχείριση των απορριμμάτων.



Και βεβαίως τον πρώτο λόγο, το είπε σήμερα ο Πρόεδρος της ΚΕΔΚΕ τον έχουν οι Τοπικές Αρχές μέσα βεβαίως από το υπάρχον θεσμικό πλαίσιο και τις αλλαγές και τις εναλλακτικές προτάσεις που θα υπάρξουν, γιατί τα σκουπίδια είναι η αρχαιότερη, όπως είπε ο Πρόεδρος της ΚΕΔΚΕ, αρμοδιότητα των Δήμων της Τοπικής Αυτοδιοίκησης.



Και πρέπει να σας πω κι εγώ μετά από το Ρίο και μετά από το Γιοχάνεσμπουργκ, ότι αναγνωρίζεται πλέον διεθνώς ο πρωταρχικός ρόλος μέσα απ’ αυτές τις παγκόσμιες διασκέψεις των τοπικών αρχών στην υλοποίηση πολιτικής διαχείρισης των απορριμμάτων.


Βεβαίως επειδή τέθηκαν κάποια ερωτήματα θα πω, ότι ο ιδιωτικός τομέας στον οποίον αναφερθήκατε, έχει ήδη κάνει την εμφάνισή του στα άλλα κράτη – μέλη της Ευρωπαϊκής Ένωσης εδώ και πάρα πολλά χρόνια και σήμερα στην Ελλάδα δεν θα προχωρούσε το ΥΠΕΧΩΔΕ έτσι απλά και μόνο για ένα ισοζύγιο σχέσης ή διαχείρισης των απορριμμάτων να μπει και ο ιδιωτικός τομέας, υπάρχει μία πληθώρα προτάσεων, αναγκών, απαιτήσεων, υπομνημάτων θα έλεγα και συζητήσεων από τον ιδιωτικό τομέα, από τους επενδυτές που θέλουν πραγματικά σ’ αυτή τη νέα αγορά για να χρησιμοποιήσω τον όρο των επενδυτών, στη νέα αγορά περιβάλλοντος, όπου οι νέες τεχνολογίες οι φιλικές προς το περιβάλλον πρέπει να είναι στην πρώτη γραμμή, θέλει ο ιδιωτικός τομέας να επενδύσει.



Έτσι, λοιπόν, και σε άλλες χώρες, Ολλανδία – Γερμανία, έχουμε τέτοια παραδείγματα, όπου τοπικές αρχές προώθησαν συνεργασία με τον ιδιωτικό τομέα, όταν είδαν ότι το κόστος επεξεργασίας ήταν πολύ υψηλό, άσχετα αν το Ταμείο Συνοχής ή αν οι εθνικοί πόροι ήταν αρκετοί ή όχι για να γίνει ολόκληρη διαχείριση και η επεξεργασία των απορριμμάτων.



Αναφερθήκατε κάποιοι από εσάς στη διαβούλευση, εγώ θεωρώ και το ΥΠΕΧΩΔΕ πρέπει να σας πω, ότι το εφαρμόζει αυτό, άλλωστε προβλέπεται και από τεχνικούς και νομικούς τρόπους, ο Ν.1650/86 επιβάλλει τη διαβούλευση με τις τοπικές αρχές και με την κοινωνία των πολιτών, όμως ούτως ή άλλως στη φιλοσοφία και στον πυρήνα της φιλοσοφίας μας η διαβούλευση με τις τοπικές αρχές και τις τοπικές κοινωνίες είναι το σημείο κλειδί για τη χάραξη του σχεδιασμού και βεβαίως κυρίως για την εφαρμογή και υλοποίηση. Οι τοπικές αρχές και οι τοπικές κοινωνίες είναι εκείνες που παίζουν τον μεγάλο ρόλο.



Ο καταστατικός μας χάρτης είναι αυτός που με τους νόμους που ακούστηκαν μπορεί να βοηθήσει, να προστατεύσει και για το περιβάλλον και τη δημόσια υγεία και βεβαίως, όπου χρειάζεται θα υπάρξουν και οι παρεμβάσεις του νομοθέτη για να μπορέσουμε, να μη το πω ρήτρες, να μην το πω τιμωρία, αλλά θα χρειαστεί αυτή η παρέμβαση, αφού τελικά ο νομοθέτης είναι εκείνος που τις πολιτικές μας δεσμεύσεις, τις ηθικές μας δεσμεύσεις τις κυρώνει, έτσι ώστε να είμαστε οι χρηστοί και καλοί πολίτες και πολιτικοί θα έλεγα εγώ στην τήρηση όλων αυτών των τομέων.



Τώρα, πολύ συνοπτικά, κυρίες και κύριοι, σεβόμενη και το χρόνο και την κούρασή σας μαζί με τα ευχαριστώ θα ήθελα να πω, ότι βγήκαν κάποια συμπεράσματα σαν περίληψη, σαν κεντρική ιδέα. Φάνηκε ότι στον τομέα της διαχείρισης των στερεών αποβλήτων η κατάσταση στη χώρα, ενώ έχει βελτιωθεί αισθητά θα έλεγα τα τελευταία χρόνια, υστερεί υπέρμετρα από τα λοιπά κράτη – μέλη της Ευρωπαϊκής Ένωσης.



Η πρόοδος οφείλεται στις πρωτοπόρες δράσεις και ενέργειες συγκεκριμένων Οργανισμών Τοπικής Αυτοδιοίκησης της χώρας μας, εκεί που βλέπουμε δηλαδή πρόοδο είναι πραγματικά γιατί οι τοπικές κοινωνίες και η Αυτοδιοίκηση έδωσε το παρών δημιουργικά και αποτελεσματικά. Στηρίχθηκαν όλες αυτές οι δράσεις στην εμπειρία εξειδικευμένου επιστημονικού προσωπικού και βεβαίως στη συνδρομή κοινοτικών και εθνικών προγραμμάτων και χρημάτων βεβαίως.



Η καθυστέρηση οφείλεται κυρίως σε ένα τεράστιο έλλειμμα γνώσης που έχουμε όλοι μας και βεβαίως σε ένα τεράστιο έλλειμμα ενημέρωσης. Αυτός ο ιμάντας επικοινωνίας δεν ήταν πολύ στέρεος και δεν είχαμε αυτή τη γρήγορη και την ώρα που έπρεπε ενημέρωση και αλληλοτροφοδότηση της γνώσης και των μηνυμάτων εκείνων που θα μας βοηθούσαν και στις γρήγορες παρεμβάσεις.



Αλλά και γενικότερα υπήρχε ένα έλλειμμα στο ποιες ήταν οι υποχρεώσεις μας που απορρέουν από κοινοτικές δεσμεύσεις, από την εθνική μας νομοθεσία, αλλά ακόμη και από την αιρετή και επιστημονική μας ευθύνη πάρα πολλές φορές.



Η υστέρηση επίσης οφείλεται στο θεσμικό έλλειμμα για τη δημιουργία ισχυρών φορέων διαχείρισης των αποβλήτων, στην ανάγκη εισαγωγής και εφαρμογής και υλοποίησης σύγχρονων μεθόδων διαχείρισης, όπως είναι η ανακύκλωση και η πρόσθετη επεξεργασία των οργανικών αποβλήτων πριν από την ταφή. Βεβαίως η προϋπόθεση είναι όλα αυτά που είπαμε για τις σύγχρονες τεχνολογίες και για τη συνεργασία.



Το συμπέρασμα που βγήκε για την αντιμετώπιση του προβλήματος που είδαμε όλοι, αυτής της καθυστέρησης και των ελλειμμάτων που δεν επιδέχεται πλέον άλλες καθυστερήσεις, είναι να κάνουμε μερικές δράσεις. Σχεδιασμό και εντατικοποίηση των προγραμμάτων ενημέρωσης, ευαισθητοποίησης, εκπαίδευσης. Εφαρμογή ολοκληρωμένων προγραμμάτων διαχείρισης των στερεών αποβλήτων με τις προτεραιότητες που βάλατε εσείς και βεβαίως οι εισηγητές.



Κατασκευή πρώτον, χώρων υγειονομικής ταφής απορριμμάτων και σταθμών μεταφόρτωσης. Υλοποίηση των προγραμμάτων ανακύκλωσης των υλικών συσκευασίας και των άλλων προϊόντων, όπως ειπώθηκε εδώ και με τις εναλλακτικότητες που μέσα και από το Προεδρικό Διάταγμα, αλλά και από την εμπειρία μπορούμε να βρούμε. Εφαρμογή των νέων και σύγχρονων τεχνολογιών στον τομέα επεξεργασίας των οργανικών αποβλήτων. 



Τέλος εκσυγχρονισμό θεσμικού πλαισίου των φορέων διαχείρισης της Αυτοδιοίκησης και βεβαίως με τις επισημάνσεις τις δικές σας εκεί, όπου υπάρχουν αλληλοεπικαλύψεις των θεσμών της Αυτοδιοίκησης να υπάρξουν και οι αντίστοιχες διορθώσεις.



Και τέλος την αναγκαιότητα της συμμετοχής ιδιωτικών κεφαλαίων στις επενδύσεις των Μονάδων Διαχείρισης Στερεών Αποβλήτων και βεβαίως επίσης οριοθέτηση του σχήματος ιδιωτικών επενδύσεων και κινήτρων για τη χρηματοδότηση των έργων αξιοποίησης των οργανικών απορριμμάτων.



Και επειδή η κα Λαζαρίδου έβαλε κάποιο ερώτημα, θέλω να πω, ότι στο θέμα «ο ρυπαίνων πληρώνει» δεν μπορούμε να βάλουμε κίνητρα, υπάρχουν όμως για τον ιδιωτικό τομέα, όπως και για τους δήμους υπάρχουν οι χρηματοπιστωτικές διευκολύνσεις ανάλογα και αντίστοιχα, υπάρχουν οι αναπτυξιακοί νόμοι τους οποίους μπορούμε να αξιοποιήσουμε.



Και βεβαίως αυτή τη στιγμή δεν υπάρχει κάποιος φόρος ή κάποια δυνατότητα φόρου και στα πλαίσια της περιβαλλοντικής ευθύνης που τώρα γίνεται η πρόταση οδηγία και πετύχαμε πολιτική συμφωνία στα πλαίσια της Ελληνικής Προεδρίας τις προάλλες στο Λουξεμβούργο, θα τεθούν και χρηματοδοτικές δυνατότητες, αλλά και ασφαλίσεις αυτών των παρεμβάσεων και για τον ιδιωτικό τομέα, αλλά και για τους δήμους και για τα μέλη – κράτη της Ευρωπαϊκής Ένωσης.



Βεβαίως στα συστήματα γιατί θα ήμουνα ανεπαρκής αν δεν είχα απαντήσει και σε μία ερώτηση του Νομαρχιακού Συμβούλου, του κ. Ιατρού Στάμου που μιλάει για την αποκατάσταση των λατομείων, με όλο αυτό το σύστημα εξυγίανσης, αποκατάστασης και βεβαίως διαχείρισης θα εξαλειφθούν σιγά – σιγά τα προβλήματα παράνομης λειτουργίας όχι μόνο των λατομείων και όλων των άλλων παράνομων παρεμβάσεων.



Θέλω, κυρίες και κύριοι, να σας πω, ότι ναι, εδώ υπάρχει ένα ζήτημα ελεγκτικών μηχανισμών, ένα ζήτημα ελέγχου όλων αυτών των πολύ σημαντικών παρεμβάσεων που κάνουμε υπέρ του περιβάλλοντος και της δημόσιας υγείας. 



Το ΥΠΕΧΩΔΕ σύμφωνα και με τις ευρωπαϊκές διατάξεις και προϋποθέσεις και προδιαγραφές έχει θεσπίσει το γνωστό θεσμό Επιθεωρητών Περιβάλλοντος, που θα διευρυνθεί έτσι ώστε, νομίζω ότι έχει τελειώσει κ. Γενικέ η προκήρυξη και η αξιολόγηση, για να μπορέσουμε πραγματικά να παρέμβουμε και στο επίπεδο της εφαρμογής με σεβασμό στο περιβάλλον, αλλά και στην Τοπική Αυτοδιοίκηση και στους θεσμούς.



Κυρίες και κύριοι, πιστεύω, ότι οι καιροί για όλους μας ου μενετοί. Χρειάζεται η φαντασία, το όραμα, η πρόταση, η εναρμόνιση, η ενσωμάτωση, η ανατροπή πολλές φορές όπως ειπώθηκε και η σύγκρουση, αλλά πάνω απ’ όλα χρειάζεται η πρόταση, η συνέργια και η συνεργασία. 



Κανείς μοναδικός και κανείς μόνος σε μια πορεία βιώσιμης ανάπτυξης, που η χώρα μας δίνει το μεγάλο της στοίχημα, όπως και οι άλλες χώρες της ευρωπαϊκής οικογένειας για να αποδείξουμε, ναι, ότι στη διαχείρισή μας στα απορρίμματα πρέπει να είμαστε βιώσιμοι και στον τρόπο σκέψης, αλλά και στη διαχείριση στην εφαρμογή.



Μια βιώσιμη, λοιπόν, διαχείριση θέλει και την οικονομική διαχείριση και την κοινωνική διαχείριση, αλλά και την περιβαλλοντική διαχείριση ισόποσα και ισόρροπα να αναπτύσσονται και να διαδραματίζουν ένα ρόλο σαν εργαλεία στα χέρια όλων ημών, από τους οποίους οι πολίτες αξιώνουν το νέο, το δυναμικό, το συλλογικό και το όμορφο. 



Είμαι σίγουρη, ότι με τη σημερινή κατάθεση ψυχής σας, εμπειρίας σας και απόψεών σας, μαζί με τα ευχαριστώ μας και τη δικιά μας πάντα συμβολή σαν ΥΠΕΧΩΔΕ, είμαι σίγουρη αν ανοίξουμε ακόμη περισσότερο αυτό το διάλογο με τη συμμετοχή και όλων των άλλων φορέων και θεσμών και τον ανοίξουμε στην περιφέρεια στα πλαίσια της φιλοσοφίας μας για την περιφερειακή ανάπτυξη, γιατί σαφώς Ελλάδα δεν είναι μόνο η Αθήνα και η Αττική, που έχει βεβαίως πάρα πολλά προβλήματα, γιατί εδώ συγκεντρώθηκε ο κόσμος της περιφέρειας εκείνα τα χρόνια της μη ορθολογικής διαχείρισης των φυσικών, αλλά και έμψυχων πόρων της χώρας μας.



Αν αυτός ο διάλογος, λοιπόν, αναπτυχθεί από όλους εσάς μαζί μας στην περιφέρεια, νομίζω ότι οι αποσκευές που θα φέρουμε στην άλλη μας συνάντηση, αλλά και στην παρέμβασή μας στους χώρους ευθύνης μας θα είναι γεμάτες οι αποσκευές με περισσότερη γνώση και τότε όλοι θα έχουμε να πούμε πραγματικά, ότι η προσπάθεια που κάναμε σήμερα, δεν ήταν μια απλή ημερίδα για τους φακούς και την προβολή. Ήταν μια ουσιαστική συζήτηση μιας ατζέντας ενδιαφέροντος για τον ίδιο τον πολίτη και την ελληνική κοινωνία και την ανάπτυξη της χώρας μας.



Εγώ όλα αυτά που συζητήθηκαν, η πολιτική ηγεσία του ΥΠΕΧΩΔΕ θα τα επεξεργαστεί με τον καλύτερο δυνατό τρόπο για να συνθέσει μια καλύτερη πρόταση και ένα καλύτερο βηματισμό στην πορεία της ανάπτυξης και της φιλοσοφίας που έχουμε για τη χώρα.



Σας ευχαριστούμε θερμά και ευχόμαστε στην προσωπική σας, οικογενειακή σας, αλλά και επαγγελματική σας, αυτοδιοικητική σας και επιστημονική σας πορεία τον καλύτερο δρόμο με τα καλύτερα αποτελέσματα. Να είστε καλά. 

ΣΥΝΤΟΝΙΣΤΗΣ: Ευχαριστούμε την υφυπουργό Χωροταξίας, Περιβάλλοντος και Δημοσίων Έργων, την κα Ζήση και για την πάρα πολύ μεστή τελευταία τοποθέτηση και το κλείσιμο και τα συμπεράσματα της σημερινής ημερίδας, αλλά και το ότι από το πρωί ήταν εδώ ανελλιπώς παρακολουθώντας όλες τις εργασίες.



Μια ημερίδα που ξεπέρασε κάθε αισιόδοξη πρόβλεψη όταν σχεδιάστηκε και από το Υπουργείο και από την Κεντρική Ένωση Δήμων και Κοινοτήτων και από την ΕΝΑΕ αυτή η ημερίδα. Θεωρούμε ότι αυτή η ημερίδα μπορεί να διαχύσει την πληροφορία, την ενημέρωση σε όλη την περιφέρεια στη χώρα μας, ανοίγει ο διάλογος συστηματικά και οργανωμένα γι’ αυτό το μεγάλο θέμα της διαχείρισης των απορριμμάτων και η Κεντρική Ένωση Δήμων και Κοινοτήτων με πολύ πιο σοβαρά και πολύ πιο μεγάλες προσπάθειες σε συνεργασία με το Υπουργείο θα προχωρήσει με μεγάλα βήματα για να κερδίσουμε το χαμένο χρόνο σ’ αυτή την υπόθεση τη μεγάλη των σκουπιδιών.



Θέλω να ευχαριστήσω και το Γενικό Γραμματέα του Υπουργείου και για την τοποθέτησή του και γιατί απάντησε σε σημαντικά ζητήματα που μπήκαν εδώ, όλους τους αιρετούς, όλους τους επιστήμονες που παρακολούθησαν σήμερα αυτή την ημερίδα.



Σας ευχαριστώ όλους.

ΛΗΞΗ ΕΡΓΑΣΙΩΝ

